LUCIJUS ANĖJUS 
SENEKA 


GAMTOS 
KLAUSIMAI 


Vilnius 
pradai 
2002 


UDK 1(37) 
Se76 


Iš lotynų kalbos vertė 
DALIA DILYTE 


Redagavo : 
RAMUTE RYBELIENĖ 


Leidinį parėmė 
LIETUVOS KULTŪROS MINISTERIJA 


O Vertimas į lietuvių kalbą, 
baigiamasis straipsnis, 
paaiškinimai — Dalios Dilytės, 2002 
ISBN 9986-943-85-X O „Pradų“ leidykla, 2002 


GAMTOS 
KLAUSIMAI 


Pirma knyga 
APIE DANGAUS UGNIS 


<Įžanga.> (1) Lucilijau, puikiausias vyre, 
esu įsitikinęs, kad toks pat skirtumas, kokio esa- 
ma tarp filosofijos ir kitų mokslų, glūdi ir pačioje 
filosofijoje tarp tos jos dalies, kurioje kalbama apie 
žmones, ir tos, kuri skirta dievams. Pastaroji da- 
lis didingesnė ir dvasingesnė, daug sau leido, ne- 
sitenkino akimis, numanė esant kažką aukščiau 
ir gražiau, ko prigimtis neleido regėti. (2) Trum- 
pai tariant, tarp jų skirtumas toks, koks tarp Die- 
vo ir žmogaus. Viena dalis parodo, ką veikti že- 
mėje, kita — kas vyksta danguje. Viena išsklaido 
mūsų paklydimus ir priartina gyvenimo klystke- 
lius išryškinančią šviesą, kita pakyla daug aukš- 
čiau už šią miglą, kurioje skendime, ir išplėštus 
iš tamsybių mus veda ten, iš kur šviečia. (3) O aš 
iš tiesų dėkoju gamtai ne tada, kai matau joje tai, 
kas prieinama visiems, bet įžengęs į paslaptinges- 
niąją sritį, tirdamas, kokia visatos medžiaga, kas 
jos kūrėjas arba sargas, kas yra Dievas, ar jis vi- 

sas pasinėręs į save!, ar kartais užmeta akį ir į 
mus, ar kasdien ką nors kuria, ar sukūrė vieną 
sykį?, ar jis pasaulio dalis*, ar pasaulis“, ar jis ir 
šiandien gali spręsti ir šį tą išprašyti iš lemčių 
dėsnio, ar keistinų dalykų sukūrimas sumenkin- 
tų didybę ir būtų klaidos pripažinimas, <...bet> 
tam, kam patinka tik tobulybė, turi patikti tas 
pat. Dėl to jo laisvė <...> ir galia nemažėja, juk 
jis pats sau yra būtinybė. (4) Jei man nebūtų leis- 
ta prie to prisiliesti, <visai> nebūtų vertėję gim- 
ti. Dėl ko galėčiau džiaugtis esąs tarp gyvųjų? Ar 
kad esu maisto ir gėrimų koštuvas? Kad kemšu 
šį ligūstą ir nupiepusį kūną, kuris nepripildomas 
žūtų, ir gyvenu tarnaudamas ligoniui? Kad bijau 
mirties, dėl kurios vienos ir gimstame? Atimk ši- 
tą neįkainojamą turtą, ir gyvenimas nebus vertas 
nei prakaito, nei vargo. (5) Koks niekingas pada- 
ras esti žmogus tada, kai nepakyla virš žmogiš- 
kųjų reikalų! Ką didinga darome grumdamiesi su 
aistromis? Net nugalėdami jas įveikiame tik pa- 
mėkles. Kodėl turėtume žavėtis savimi, jei labai 
skiriamės nuo pašlemėkų? Nematau priežasties, 
dėl kurios ligoninėje galėtų didžiuotis stipresnie- 
ji paliegėliai. (6) Labai didelis skirtumas tarp jė- 
gų ir geros sveikatos. Išvengei sielos ydų, tavo vei- 
das neapsimetinėja, žodžiai nepriklauso nuo sve- 
timos valios, širdis neveidmainiauja, tavyje neglū- 
di godumas, neduodantis sau pačiam to, ką pasig- 
robė iš kitų, nei prabangos siekimas, šlykščiai 

švaistantis pinigus, kad dar šlykščiau juos įgytų, 
nei garbės troškimas, nuvesiantis į šlovę tik ne- 
šlovingais keliais. Vis tiek nieko nesi pasiekęs. 
Daug ko išvengei, o savęs — dar ne. Juk toji tobu- 
lybė, į kurią veržiamės, yra didinga ne todėl, kad 
išvengti blogio savaime yra laimė, bet dėl to, kad 
išvaduoja sielą, paruošia dangiškųjų dalykų pa- 
žinimui ir padaro vertą bendrauti su Dievu. (7) 
Tik tada ji įgyja visą ir pilnutinį žmogaus dalios 
gėrį, kai pamynusi bet kokį blogį siekia aukštu- 
mų ir skverbiasi į gamtos glėbio gilumą. Tada jai 
smagu klaidžiojant tarp žvaigždynų šaipytis iš 
turtingų namų grindų“ ir žemės su visu jos auk- 
su (turiu galvoje ne tik iškeltą į paviršių ir ati- 
duotą Monetos kalyklai?, bet ir tą, kurį paslėpusi 
saugo ainių godumui). (8) Ji tol negali niekinti 
portikų, dramblio kaulu žvilgančių lubų, karpomų 
giraičių, į namus išvedžiotų upių, kol neapėjo vi- 
satos ir iš viršaus žvelgdama į ankštą, daugiau- 
sia jūros užlietą žemę, kur kyšančią sausumą už- 
ima nedirbami plotai arba dykumos, arba ledynai, 
sau netarė: „Tai čia tas taškas, kurį daugybė gen- 
čių dalijasi kardu ir ugnimi?“ (9) Ak, kokios juo- 
kingos mirtingųjų ribos! Tegul dakai nekiša no- 
sies už Istro, Hemas teįkalina trakus, partams te- 
pastoja kelią Eufratas, Dunojus teatskiria sarma- 
tų ir romėnų kraštus, Reinas tebūnie Germanijos 
riba, Pirėnų kalnai tekelia gūbrį tarp Galijos ir Is- 
panijos, tarp Egipto ir Etiopijos teplyti nedirba- 

mų smėlynų plotai! (10) Jei kas duotų skruzdė- 
lėms žmogaus protą, ar jos nepadalytų vieno gren- 
dymo į daugybę provincijų? Kai pakilęs į iš tiesų 
didingas aukštumas išvysi kariuomenes traukiant 
su iškeltomis vėliavomis, tarytum vyktų kas di- 
du, tai žvalgančią tolesnį kelią, tai pasklindančią 
šonais raitiją, norėsi ištarti: 


Virva jos laštaku juodu per lauką!. 


Tai ankštumoje besidarbuojančių skruzdėlių 
bėgiojimas. Kuo gi skiriamės nuo jų, jei ne kū- 
niūkščio dydžiu? (11) Tik taškelyje plaukiojate, 
kariaujate, karaliaujate, įkuriate valstybes - ma- 
žutėlaites, net jei jas iš abiejų pusių skalauja van- 
denynas. O aukštybėse — neaprėpiamos erdvės; 
sielai leista jas užvaldyti, jei ji pasiliko sau tik tru- 
pinėlį kūniškumo, jei nusivalo purvą ir žybčioja 
nevaržoma, lengva ir nuosaiki. (12) Ten įžengusi 
ji gauna peno, auga ir tarsi išsilaisvinusi iš pan- 
čių grįžta į savo pradžią. Sielos dieviškumo įro- 
dymas yra žavėjimasis dieviškais dalykais: jie 
traukia ją ne kaip svetimi, bet kaip savi. Paliku- 
si rūpesčius, ji stebi žvaigždynų nusileidimą ir pa- 
tekėjimą ir tokius skirtingus jų, sutartinai judan- 
čių, kelius, žiūri, kur kokia žvaigždė parodo žemei 
šviesą pirmiausia, kur jos kelionės aukščiausias 
taškas, iki kiek ji nusileidžia. Smalsi žiūrovė nar- 
šo ir tyrinėja vieną dalyką po kito. O kodėl jai ne- 
tyrinėti? Žino, jog tai susiję su ja. (13) Tuomet ji 

niekina ankstesnio būsto ankštumą. Juk kiek tė- 
ra nuo Ispanijos pakraščių iki Indijos? Nedauge- 
lio dienų tarpas, jei laivą neša palankus vėjas. O 
ana dangiškoji šalis nepaprastai veržliam, nė aki- 
mirką nesustojančiam, pastoviu greičiu judančiam 
šviesuliui duoda kelio trisdešimčiai metų?. Tik ten 
siela sužino visa, ko ilgai ieškojo, ten pradeda pa- 
žinti Dievą. Kas yra Dievas? Visatos protas?. Kas 
yra Dievas? Tai, ką visą matai, ir tai, ko viso ne- 
matai. Norėdami išreikšti jo didybę, už kurią nie- 
ko didingesnio neįmanoma įsivaizduoti, turime sa- 
kyti, jog jis vienintelis yra visybė, jog savo kūrinį 
aprėpia ir vidujai, ir išoriškai. (14) Kuo Dievo pri- 
gimtis skiriasi nuo mūsų? Mūsų geresnioji dalis 
yra siela, o jame, be sielos, nėra jokios dalies. Jis 
visas yra tvarkantis protas. Mirtingieji baisiausiai 
klysta laikydami pasaulį, už kurį nėra nieko gra- 
žesnio, darnesnio ir nuosekliau atitinkančio Die- 
vo sumanymą, neplaningu, atsitiktinumo gainio- 
jamu ir todėl sumaištingu, su žaibais, debesimis, 
audromis ir kitomis negandomis, plakančiomis že- 
mę ir gretimas sritis. (15) Toks kvailumas būdin- 
gas ne tik prastuomenei, jis paplitęs ir tarp išmin- 
ties skelbėjų!?. Yra tokių, kurie mano turį įžvel- 
giančią ateitį sielą, gebančią rikiuoti visus daik- 
tus — jai priklausančius ir svetimus, — bet ši visa- 
ta, kurioje ir mes esame, pasak jų, neturinti pla- 
no ir genama arba kažkokio aklumo, arba prigim- 
ties, nesuvokiančios, ką daro, nutrūktgalviškumo. 

(16) Ar tu sugebi įvertinti viso to pažinimo ir daik- 
tų ribų nustatymo svarbą? Kiek Dievas gali? Ar 
jis sau darosi medžiagą, ar naudojasi esama? Kat- 
ras pirmesnis: ar tvarkantis protas atsirado anks- 
čiau už medžiagą, ar medžiaga — už tvarkantį pro- 
tą? Ar Dievas sukuria ką nori, ar daugeliu atvejų 
kūriniai jį apvilia, ir didelio menininko daug kas 
suformuojama prastai ne todėl, kad trūksta talen- 
to, bet todėl, kad medžiaga dažnai nepaklūsta ta- 
lentui? (17) Ar šių dalykų įžvelgimas, mokymasis, 
įsisavinimas nėra savojo nemirtingumo peržengi- 
mas ir perėjimas į geresnę būtį? „Ką tau, —- klau- 
si, —- tai duos?“ Jei nieko daugiau, tikrai suteiks 
štai ką: Dievą išmatavęs žinosiu, kaip visa yra 
ankšta. 


I. (1) Dabar pereinu prie sumanyto veikalo. 
Klausyk, ką manau apie ugnis, lekiančias per erd- 
vę. Tai, kad skrieja įžambiai ir nepaprastai grei- 
tai, rodo, jog jas bakština didžiulė jėga. Atrodo, jos 
ne pačios juda, o skrenda iššautos. (2) Ugnių iš- 
vaizda daugeriopa ir įvairi. Aristotelis vieną rūšį 
vadina „ožkomis“!". Neklausk manes, kodėl, arba 
pirma įrodyk, kodėl vadinama „ožiukais“. Jei su- 
sitarsime (taip patogiausia), kad vienas kito ne- 
klausinėsime to, ką žinome esant neįmanoma at- 
sakyti, verčiau bus tyrinėti patį dalyką negu ste- 
bėtis, kaip čia Aristotelis tą ugnies kamuolį pa- 
vadino „ožka“. Juk tokios formos buvo ir Paului 
su Persėju kariaujant!? pasirodžiusi didumo sulig 


12 


APIE DANGAUS UGNIS 


mėnuliu ugnis. (3) Ne vieną sykį regėjome milži- 
niško sviedinio formos liepsną, kuri skriedama iš- 
sisklaidė. Regėjome panašų ženklą maždaug ta- 
da, kai šį pasaulį paliko dieviškasis Augustas!. 
Regėjome ir Sejano pasmerkimo laikais“. Prieš 
Germaniko mirtį!5 atėjo toks pat ženklas. (4) Pa- 
sakysi: „Baisiai klysti manydamas, kad dievai iš 
anksto siunčia mirčių ženklus ar kad žemėje yra 
kas nors taip didu, ką žūstant pasaulis turėtų ži- 
noti.“ Ateis laikas ir šiam klausimui. Pažiūrėsi- 
me, ar nustatyta visų daiktų tvarka pildosi ir vie- 
ni įvykiai susiję su kitais taip, kad tai, kas įvyks- 
ta anksčiau, yra arba pasekmės priežastis, arba 
ženklas. Pažiūrėsime, ar dievams rūpi žmonių rei- 
kalai, ar pati įvykių seka tam tikrais požymiais 
pranašauja, kas atsitiks toliau. (5) Tuo tarpu pa- 
sakysiu, jog esu įsitikinęs, kad tokios ugnys atsi- 
randa orui smarkiau trinantis, kai jis <...> kryps- 
ta į vieną pusę, o kitas <oras> nepasitraukia ir 
viduje kaunasi. Dėl kratymosi atsiranda stulpai, 
kamuoliai, deglai ir degantis dangus. Kai susidū- 
rimas menkesnis, kai vyksta, sakyčiau, tik trin- 
tis, trykšta mažesnės šviesos, 


uodega ilga pašvietę“, 


(6) Tada plonytėlaičiai ugnies pluoštai brėžia 
danguje trumpo kelio žymes. Toks reginys atsive- 
ria kiekvieną naktį, jam nereikia didelio oro ju- 
dėjimo. Pagaliau, trumpai tariant, vyksta tie pa- 

tys reiškiniai kaip ir žaibuojant, tik su mažesne 
jėga. Kaip nestipriai trinktelėję vienas į kitą de- 
besys sukelia žybčiojimą, o smarkiau susidau- 
žiantys — žaibus, taip kuo menkesnė juos spau- 
džia jėga ir kuo jie mažesni, tuo silpnesnius žai- 
bus išsviedžia. (7) Aristotelis aiškina taip'“. Že- 
mės skritulys iškvepia daug įvairių dalykų: vie- 
nus — drėgnus, kitus —- sausus, trečius — karštus, 
ketvirtus — degius. Nenuostabu, kad žemė garuo- 
ja daugeriopai ir įvairiai. Juk dangaus daiktai ir- 
gi ne vienos spalvos: Šuns žvaigždyno rausvumas 
ryškus, Marso — blankesnis, o Jupiteris visai jo 
neturi, tik žvilga gryna šviesa. (8) Taigi didelėje 
į aukštesnę sritį žemės pasiųstų dalelių sankau- 
poje esti teikiančių peno ugniai. Jos būtinai pa- 
siekia debesis ir gali užsidegti ne tik dėl susidū- 
rimo, bet ir plūstelėjus saulės spinduliams. Juk 
ir žemėje siera pabarstytos skiedros pritraukia 
ugnį iš toliau. (9) Įtikima, jog tokia debesų viduje 
sutelkta medžiaga lengvai užsidega ir atsiranda 
mažesnės ar didesnės ugnys priklausomai nuo to, 
ar daugiau, ar mažiau buvo jėgų. Nepaprastai 
arba peršoka dangų, arba kad nuo jų kažkas nu- 
plėšiama ar nuskobiama. (10) Mat jei taip būtų, 
žvaigždžių pristigtų. Juk kiekvieną naktį matome 
devynias galybes šviesų judant ir skriejant į skir- 
tingas puses. Bet juk kiekviena žvaigždė tebėra 
savo vietoje <ir> tokio pat didumo. Vadinasi, šie 

reiškiniai gimsta žemiau žvaigždžių ir greitai 
dingsta, nes neturi pagrindo ir pastovios vietos. 
(11) „Tai kodėl šviesos neskrieja dienos vidury- 
je?“ Bet nejau tvirtinsi, kad dieną nėra žvaigž- 
džių, nes nematyti? Kaip jos slypi saulės spindu- 
lių nužilpintos, taip ir tie deglai skrieja ir dieną, 
bet juos užgožia ryški dienos šviesa. Tačiau jei 
kada nors ištrykšta su tokia jėga, kad net dieną 
įstengia blykstelėti, jie pasirodo. (12) Mūsų Jai- 
kai ne sykį regėjo dienos deglus, vienus judan- 
čius iš rytų į vakarus, kitus — iš vakarų į rytus. 
Kai praskrieja daug žvaigždžių, jūrininkai mano 
būsiant audrą. Jei šis reiškinys iš tiesų yra vė- 
jų ženklas, jis yra ten, iš kur jie atlekia, tai yra 
ore tarp Mėnulio ir Žemės. (13) Per didelę aud- 
rą dažnai pasirodo lyg ir žvaigždės, nusileidusios 
ant burių. Pavojuje atsidūrę keliautojai įsitikinę, 
kad tai — jiems padedančių Poluko su Kastoru 
galia!8. Jie pagrįstai gali tikėtis išsigelbėti, nes 
audra akivaizdžiai palūžta ir vėjai tilsta, priešin- 
gu atveju ugnys skrietų, neglūdėtų vienoje vieto- 
je. (14) Gilipui vykstant į Sirakūzus!? pasirodžiu- 
si žvaigždė sustojo tiesiai ant ieties smaigalio. 
Romėnų stovykloje trumposios ietys*? užsidegė 
turbūt nuo nukritusių dangaus ugnių, kurios 
kaip žaibai tranko gyvulius ir medžius. Tačiau 
silpnesnės tik nuslenka žemyn ir priglunda, nei 
trenkia, nei sužeidžia. Vienos tvyksteli tarp debe- 
sų, kitos — giedrame danguje, jei oras yra tinka- 

mas išskelti ugniai. (15) Juk ir giedrame dangu- 
je kartais griaudžia dėl tos pačios priežasties 
kaip ir debesuotame — susitrenkus orui. Nors jis 
šviesus ir sausas, bet gali jungtis ir formuoti tam 
tikrus į debesis panašius darinius. Atsidaužę vie- 
nas į kitą, jie sukelia garsą. O kada susidaro 
stulpai, skydai ir plačių ugnies juostų vaizdai? 
Kai šią medžiagą veikia panaši, bet aktyvesnė 
priežastis. 


II. (1) Dabar pažiūrėkime, kaip atsiranda švy- 
tėjimas aplink dangaus šviesulius. Pasakojama, 
jog tą dieną, kai iš Apolonijos grįžęs dieviškasis 
Augustas įžengė į Romą?!, aplink saulę buvo ma- 
tyti įvairiaspalvis, panašus į vaivorykštę ratas. 
Graikai jį vadina „halo“, o mes tinkamiausiai ga- 
lime įvardyti vainiku. Išdėstysiu, kaip aiškinamas 
jo susidarymas. (2) Įmetę į tvenkinį akmenuką, 
matome vandenį išsklindant į daugelį ratilų: iš 
pradžių atsiranda mažiausias, paskui — didesnis, 
vėliau — kiti vis platesni, kol proveržis nuslopsta 
ir virsta ramia vandens plyne. Manykime, jog tas 
pats vyksta ir ore. Sutankėjęs jis gali reaguoti į 
kirtį. Krintanti saulės, mėnulio ar kurios nors 
žvaigždės šviesa verčia jį išsklisti į daugelį apskri- 
timų. Mat drėgmė, oras ir visa, kas gauna formą 
dėl smūgio, verčiami įgyti tokį pavidalą, kokį tu- 
ri tą daryti verčiantis daiktas. Šviesa visada yra 
apskrita. Taigi ir šviesos sutrenktas oras išsirie- 
čia į apskritimą. (3) Panašius švytėjimus graikai 

vadino „grendymais“, nes javams kulti skirtos vie- 
tos paprastai esti apvalios. Neverta tikėti tuos 
grendymus ar vainikus susidarant šviesulių pa- 
šonėje. Jie be galo toli, nors atrodo juos juosią ir 
vainikuoją. Šis pavidalas atsiranda netoli nuo že- 
mės, bet mūsų silpnas regėjimas verčia manyti, 
jog jis ringuoja aplink šviesulį. (4) Prie pat sau- 
lės ir žvaigždžių to būti negali, nes ten tvyro ski- 
dus eteris. Formos susispaudžia tik iš tankių ir 
tirštų kūnų, subtilesnėje medžiagoje jos neturi kur 
susidaryti ar įsitvirtinti. Pirtyse irgi dėl tiršto oro 
tamsumo kažką panašaus galima pastebėti aplink 
žibintą. Dažniausiai vainikai pasirodo pučiant 
pietų vėjui, kai dangus esti labiausiai apsunkęs 
ir tankiausias. (5) Kartais jie pamažėle išsisklai- 
do ir pražūva, kartais iš kurio nors krašto pra- 
plyšta, ir jūreiviai laukia vėjo iš tos pusės, kur 
vainiko pynė pradėjo irti: jei jis nyksta iš šiaurės, 
pūs akvilonas, jei iš vakarų — favonijus. Tai yra 
įrodymas, jog vainikas atsiranda toje dangaus da- 
lyje, kur sklando vėjai, aukštesnė sritis neturi vai- 
nikų, kadangi ten nėra vėjų. (6) Prie šių įrodymų 
pridėk ir tą, kad vainikas susitvenkia tik esant 
ramiam orui bei dvelkiant vangiam vėjui. Kitais 
atvejais jo nematyti. Mat tik stovintis oras gali 
būti stumiamas, išsklaidomas ir sudaryti bet ko- 
kį pavidalą. Sruvendamas jis nepatiria šviesos 
smūgių, nesigrumia, nesiformuoja, nes jo dalys 
pabirusios. (7) Taigi joks šviesulys niekada nėap= 

sijuos tokiu ratu, nebent oras bus tirštas ir neju- 
dantis — tik tada išsaugos į jį krintančios apva- 
lios šviesos apskritimą. Tam yra priežastis. Pri- 
simink truputėlį anksčiau mano pateiktą pavyz- 
dį. Į tvenkinį, ežerą, plyną vandenį įmestas akme- 
nukas sukelia daugybę ratilų, bet upėje jis šito ne- 
padarys. Kodėl? Todėl, kad tekantis vanduo su- 
griauna bet kokią formą. Taigi tas pats vyksta ore: 
kai jis stovi vietoje, gali įsipavidalinti, o kai blaš- 
kosi ir bėga, neleidžia savęs įveikti, sujaukdamas 
bet kokį smūgį ar atėjusią formą. (8) Kai minė- 
tieji vainikai tolygiai sunyksta ir patys į save pra- 
smenga, tai žada ramius orus, nuščiuvimą, tyką, 
o kai išyra vienoje vietoje — vėjas pūs iš ten, kur 
praplyšo, jei atsiranda daug skylių — kaupiasi 
audra?*. (9) Kodėl taip atsitinka, galima suprasti 
iš to, ką jau išdėsčiau. Mat pranykus visam drig- 
nės pavidalui ore nusistovi pusiausvyra, ir todėl 
jis esti malonus. Jei ratas nutrūksta iš vienos pu- 
sės, aišku, kad oras plūsta iš ten ir ta šalis atsiųs 
vėją. O kai visa drignė išdraskyta ir suardyta, aki- 
vaizdu, kad ji puolama iš daugelio pusių ir nera- 
mios oro srovės sūkuriuoja tai ten, tai čia. Vadi- 
nasi, dėl tokio plačiai siekiančio ir visur jėgas nu- 
kreipiančio dangaus nepastovumo aišku būsiant 
daugelio vėjų sukeltą audrą. (10) Tokie vainikai 
naktimis švyti aplink mėnulį ir kitas žvaigždes. 
Dieną jie pasirodo retai, taip retai, kad kai kurie 
graikai teigė, jog jų apskritai nebūna, nors tyvi- 

nėjimai įrodo priešingai. Reto jų pasirodymo prie- 
žastis yra stipresnė saulės šviesa ir jos varinėja- 
mas dėl šilumos tapęs skystesnis oras. Mėnulio jė- 
ga tingesnė, todėl aplinkinio oro lengviau atremia- 
ma. (11) Kiti šviesuliai irgi yra silpni ir neįsten- 
gia praplėšti oro. Taigi jų atvaizdą įgyja ir išlai- 
ko tik tvirtesnė ir nepaslankesnė medžiaga. Oras 
neturi būti nei per tirštas, kad neatgintų ir neat- 
stumtų pasiųstos šviesos, nei per retas ar per 
skystas, kad nesulaikytų spindulių. Tokia pusiau- 
svyra būdinga naktims, kai žvaigždynai nekarin- 
gai, nesmarkiai plaka aplinkinį orą vangia švie- 
sa ir nuspalvina, nes tada jis esti tankesnis negu 
dieną. 


III. (1) O vaivorykštė, priešingai, naktį neatsi- 
randa arba pasirodo be galo retai, nes mėnulis ne- 
turi tiek jėgų, kad pereitų debesis ir jiems įlietų 
tokios spalvos, kokią jie gauna perskrosti saulės? 

Įvairiaspalvės vaivorykštės lanką jie sudaro 
štai kaip. Kadangi vienos debesų dalys paburku- 
sios, kitos susitraukusios, trečios per tirštos ir ne- 
praleidžia saulės, ketvirtos per silpnos ir spindu- 
lių neatsigina, tas nevienodumas sumaišo šviesą 
su šešėliu ir sukuria nuostabią vaivorykštės spal- 
vų įvairovę. (2) Nurodoma ir kita vaivorykštės at- 
siradimo priežastis. Žiūrėdami į kurioje nors vie- 
toje prakiurusį vamzdį matome, jog pro mažą sky- 
lutę besiveržiantis vanduo trykšdamas įstrižai 
prieš saulę spindi kaip vaivorykštė. Tą patį pama- 

tysi stebėdamas, kaip prisisėmęs į burną vandens 
milo vėlėjas plonai apipurškia ištiestą ant stovų 
milą: išpurkštame ore pasirodo tokios pat įvairios 
spalvos, kokios tviska vaivorykštėje. (3) Neabejok, 
kad šio reiškinio priežastis yra skystis. Vaivorykš- 
tė atsiranda tik dangui apsiniaukus. Patyrinėki- 
me, kaip tai vyksta. Kai kurie mokslininkai tvir- 
tina, jog esama kažkokių praleidžiančių saulę la- 
šelių ir kitų — pernelyg tankių, neperšviečiamų. 
Pirmieji sukelią švytėjimą, o antrieji —- prieblan- 
dą. Jiems susimaišius atsirandanti vaivorykštė: 
saulę priimančioji jos dalis švytinti, o kita, spin- 
dulius atstumiančioji dalis tamsesnė, ji sudaran- 
ti prieblandą. (4) Kai kurie su tuo nesutinka. Tas 
aiškinimas atrodytų tiesa, jei vaivorykštė teturė- 
tų dvi spalvas, jei ji susidėtų tik iš šviesos ir tam- 
sos. Dabar gi, < kaip sako poetas>, 


Tūkstančiai joj įvairiausių spalvų mirguliuoja ir 
žiba, 
Bet jų vienos virtimas kita klaidina mums akį: 
Kur susiliečia, tenai kaip viena, kraštutinės 
skirtingos." 


Joje matome raudonos, geltonos, žydros ir ki- 
tų spalvų, tarytum nupieštų neryškiomis juosto- 
mis. <Pasak poeto>, ar jos skirtingos, tegali suži- 
noti palyginęs kraštines. Mat dėl nuostabaus gam- 
tos meno nejaučiame perėjimo, todėl šalia esan- 
čios supanašėja, o labiau nutolusios — viena kitą 


20 


APIE DANGAUS UGNIS 


išryškina. Jei vaivorykštę sudaro tik dvi spalvos, 
šviesi ir tamsi, kaip tuomet paaiškinti jų įvairo- 
vę? (5) Kai kurie įsitikinę, jog vaivorykštė atsiran- 
da taip: ten, kur lyja, krintančio lietaus lašai tam- 
pa veidrodėliais, nuo kiekvieno atsispindi saulė. 
Paskui daugybė, netgi begalybė ir nuožulniai, ir 
stačiai skriejančių atspindžių susilieja. Taigi vai- 
vorykštė esanti daugelio saulės atspindžių susi- 
liejimas. (6) Prie tokios išvados jie prieina šitaip. 
Teigia, jog giedrą dieną išdėliojus tūkstantį du- 
benėlių su vandeniu, visi taps saulės atvaizdais. 
Aptaškius augalo lapus, kiekvienas lašas taps 
saulės atvaizdu, o didelis ežeras, priešingai, te- 
sudarys ne daugiau kaip vieną atvaizdą. Kodėl? 
Todėl, kad bet koks savo ribų apibrėžtas apvalus 
lygus paviršius yra veidrodis. Padalyk milžiniš- 
ko dydžio tvenkinį sienelėmis — bus tiek saulės 
atvaizdų, kiek vandens plotelių; palik išsiliejusį 
kaip dabar — regėsi tik vieną atvaizdą. Nesvarbu, 
ar lašelis vandens, ar ežeras, — apribotas jis tam- 
pa veidrodžiu. Taigi begalinė aibė krintančio lie- 
taus lašų sudaro tiek pat veidrodžių, tiek pat sau- 
lės pavidalų. Stebėtojui jie atrodo susilieję dėl at- 
stumo, jis neįstengia įžvelgti tarpų, todėl visiems 
jiems susimaišius vietoj atskirų jam tviska vienas 
pavidalas. (7) Aristotelis yra tokios pat nuomo- 
nės?. „Bet koks lygus paviršius, —- sako jis, — at- 
muša akių skleidžiamus spindulius. Nieko nėra 
lygesnio už vandenį ir orą, vadinasi, nuo tiršto oro 

mūsų žvilgsnis grįžta pas mus. Kai akių aštrumas 
atšipęs ir silpnas, jos nieko neįstengia, kad ir koks 
būtų oro smūgis. Kai kurie žmonės serga tokia li- 
ga: jiems atrodo, kad patys ateina sau priešais, jie 
visur mato savo pačių atvaizdus. Kodėl? Nes ne- 
stipri akių galia, negalėdama perplėšti, atšoka 
nuo čia pat esančio oro. (8) Taigi tokiems ligo- 
niams bet koks oras padaro tą patį, ką kitiems 
tirštas. Prastų akių žvilgsnį atmuša bet koks.“ 
Vanduo daug stipriau nei oras atspindi mūsų 
žvilgsnį, nes jis tankesnis ir neperskrodžiamas. 
Jis sulaiko mūsų akių spindulius ir nukreipia ten, 
iš kur jie atėję. Taigi nors lietaus lašų daug, tiek 
pat yra ir veidrodžių. Tačiau kadangi jie maži, at- 
spindi saulės spalvą, o ne formą. Paskui, kai be 
perstojo krintančių lašelių aibė gauna tą pačią 
spalvą, susidaro ne daugelio atskirų, bet vieno il- 
go ir ištisinio atspindžio vaizdas. (9) „Kaip čia 
yra? — klausi. - Tu sakai, jog yra tūkstančiai at- 
spindžių, o aš nematau nė vieno? Ir kodėl saulės 
spalva viena, o tų atspindžių skirtinga?“ Atrem- 
damas šį tavo klausimą ir kitus, kuriuos irgi rei- 
kia atremti, turėčiau pasakyti, kad nieko nėra ne- 
patikimesnio už mūsų regėjimą?" ne tik tais atve- 
jais, kai aiškiai matyti trukdo atstumas, bet ir ta- 
da, kai daiktas ranka pasiekiamas. Plono vandens 
sluoksnio užlietas irklas atrodo lūžęs*?, žvelgiant 
per stiklą obuoliai regisi daug didesni, portiko ko- 
lonos susilieja. (10) Grįžkime prie saulės. Skaičia- 

vimai įrodo, kad ji yra didesnė už visą Žemę, o mū- 
sų akys taip ją sutraukia, kad kai kurie išmintingi 
vyrai teigė ją esant pėdos skersmens. Žinome, Jog 
ji skrieja greičiausiai iš visų, o niekas nemato le- 
kiant; netikėtume, kad keliauja, jei nebūtų aišku, 
jog pasislinko. Niekas nejaučia, kad juda pati vi- 
sata, galvotrūkčiais Jėkdama ir per akimirką vėl 
atverdama dangaus kūnų patekėjimus ir nusilei- 
dimus. Tai ko stebiesi, jei mūsų akys neišskiria 
lietaus lašų ir <iš> milžiniško nuotolio žvelgiant 
dingsta atspindžių skirtumai? (11) Niekas neabe- 
joja, kad vaivorykštė yra saulės atspindys, atsi- 
radęs rasotame ir tuščiaviduriame debesyje. Iš to 
tebūnie tau aišku štai kas: vaivorykštė visada esti 
prieš saulę, aukštai ar žemai priklausomai nuo to, 
ar saulė leidžiasi, ar kyla, ir slenka į priešingą pu- 
sę. Mat leidžiantis saulei vaivorykštė esti aukš- 
čiau, o užkopus į dangų - žemiau. Dažnai debe- 
sis plaukia saulės šone ir nesukelia vaivorykštės, 
nes netiesiai atspindžio nebūna. 

(12) Spalvų įvairovė atsiranda ne dėl ko ki- 
to, o dėl to, kad dalis jų gaunama iš saulės, <da- 
lis> — iš debesies. Drėgmė sukelia tai žydras juos- 
tas, tai žalias, tai panašias į purpurą, geltonas 
ar ugnines, 0 šią įvairovę lemia dvi spalvos, blan- 
ki ir sodri. Panašiai juk ir purpuras iš tų pačių 
moliuskų išeina nevienodas. Svarbu, kiek audi- 
nys žlugintas, ar prisigėrė tirštesnių, ar vande- 
ningesnių dažų, ar daug kartų mirkytas ir virin- 

tas, ar suvilgytas tik sykį. (13) Taigi nenuosta- 
bu, kad esant dviem dalykams, saulei ir debesiui, 
tai yra kūnui ir veidrodžiui, išeina tiek įvairių 
spalvų, kiek yra būdų ryškėti ir blankti. Juk vie- 
nokia esti kaitrios, kitokia smilkstančios ir vos 
rusenančios ugnies spalva. (14) Kitus dalykus ty- 
rinėti keblu, kai nieko aiškaus neturime ir ten- 
ka daug spėlioti. Čia aišku, jog vaivorykštės prie- 
žastys yra dvi: saulė ir debesis, kadangi vaivo- 
rykštė niekad nepasirodo nei giedrame danguje, 
nei apsiniaukusiame, saulei pasislėpus. Vadina- 
si, ją lemia tų dviejų daiktų buvimas, be vieno 
katro ji neatsiranda. 


IV. (1) <Ir> dar vienas įrodymas, aiškiai patvir- 
tinantis, jog vaivorykštė atspindi vaizdą kaip veid- 
rodis, yra tas, kad ji pasirodo tik esant priešprie- 
šai, tai yra iš vienos pusės stovi tai, kas atspindi- 
ma, iš kitos — tai, kas rodo atvaizdą. Geometrų pa- 
teikiami apskaičiavimai?? ne tik įtikina, bet ir ver- 
čia neturėti jokių abejonių, kad vaivorykštė yra 
dėl veidrodžio netobulumo ir formos prastai at- 
spindėtas saulės vaizdas. Tuo tarpu mes paban- 
dysime pateikti kitų įrodymų, kuriuos skaityti 
lengva. (2) Kad vaivorykštė gimsta būtent šitaip, 
pridedu tokį argumentą: ji susidaro nepaprastai 
greitai. Milžiniškas ir įvairialypis daiktas per aki- 
mirką nusidriekia danguje ir taip pat skubiai 
dingsta. Niekas taip staigiai neatsiranda, kaip at- 
vaizdas veidrodyje, nes veidrodis nieko neveikia, 

tik rodo. (3) Parijietis“? Artemidoras priduria, ko- 
kios rūšies turi būti debesis, kad taip atspindėtų 
saulę. „Jei iš pusiau perpjauto stiklinio rutulio, — 
sako jis, — padarysi įgaubtą veidrodį ir atsistosi 
toliau nuo jo vidurio, šalia tavęs stovintys žmo- 
nės atrodys apvirtę ir esą arčiau tavęs negu veid- 
rodžio. (4) Tas pats atsitinka, - tęsia jis, - kai iš 
šono stebime apvalų ir tuščiavidurį debesį. Sau- 
lės atvaizdas atrodo atsiskyręs nuo debesies, pri- 
artėjęs prie mūsų ir pasviręs labiau į mus. Ugni- 
nė jo spalva yra iš saulės, mėlyna - iš debesies, o 
kitos — iš abiejų susimaišymo.“ 


V. (1) Šiems teiginiams prieštaraujama šitaip. 
Dėl veidrodžių yra dvi nuomonės?!: vieni moksli- 
ninkai mano, kad juose matomi atvaizdai yra mū- 
sų kūnų pavidalai, išėję ir atsiskyrę nuo mūsų kū- 
nų. Kiti sako, kad veidrodžiuose žiūrime ne į at- 
vaizdus, bet į pačius kūnus: kai akys pasiunčia 
spindulius, šie vėl į jas sugrįžta. Klausimas, kaip 
mes matome ir ką matome, nėra susijęs su dabar 
aptariamu dalyku. (2) Tačiau svarbu tai, kaip at- 
vaizdas veidrodyje išeina panašus į atspindimąjį 
daiktą. Ar esama skirtingesnių dalykų nei saulė 
ir vaivorykštė? Pastarojoje neatsispindi nei sau- 
lės forma, nei spalva, nei dydis. Vaivorykštė yra 
gerokai platesnė ir toje dalyje, kur žėri, gerokai 
raudonesnė už saulę, ji turi ir kitų spalvų. (3) Be 
to, norėdamas įtikinti, kad veidrodžių būna oro 
erdvėje, turėtum parodyti tą patį lygumą, glotnu- 

mą, spindėjimą. Tačiau debesys visiškai nepana- 
šūs į veidrodžius: dažnai per juos einame, bet sa- 
vęs juose neišvystame. Užkopusieji į kalnų viršū- 
nes žvelgia į debesis iš viršaus, o savo atvaizdų 
neregi. (4) Kiekvienas lašelis yra atskiras veidro- 
dis. „Sutinku, bet neigiu iš lašelių susidarant de- 
besis. Jie turi kažką, iš ko gali atsirasti lašai, ta- 
čiau patys nėra lašai. Debesys turi ne vandens, tik 
būsimojo vandens medžiagą.“ (5) Sutikime su ta- 
vimi, kad debesyje glūdi aibės lašų ir jie sukelia 
atspindį, tačiau juk ne visi sukuria vieną atspin- 
dį, o kiekvienas lašas vis kitą. Be to, sujunk kelis 
veidrodžius — vaizdai nesusilies į vieną, o kiekvie- 
nas veidrodis uždarys <savyje> perteiktą daikto 
panašumą. Esama veidrodžių, sudėtų iš daugelio. 
Parodžius jiems vieną žmogų, atsispindi minia, 
nes kiekviena dalis pateikia savo atvaizdą. Nors 
šitaip sujungti ir šalimais sudėti veidrodžiai jokiu 
būdu neatriboja savo vaizdų, iš vieno žmogaus pa- 
daro minią, tačiau to būrio nesulieja, bet išskirs- 
to į atskirus pavidalus. O vaivorykštė apibrėžta 
vieningo vyksmo, jos visos pavidalas vienas. (6) 
„Kaipgi čia išeina? — klausia jis. - Nejaugi iš pra- 
kiurusio vamzdžio trykštančio arba irklų tėkšto 
vandens spalvos nepanašios į vaivorykštės?“ Tai 
tiesa, bet taip atsitinka ne dėl tos priežasties, ku- 
rią tu nori įžvelgti tvirtindamas, jog kiekvienas la- 
šelis priima saulės atvaizdą. Juk lašai krinta per 
greitai ir atvaizdo negali sugriebti. Jie turėtų sto- 

vėti, kad priimtų tai, ką atkuria. Taigi kas ten 
vyksta? Jie atspindi spalvą, o ne vaizdą. Kita ver- 
tus, kaip iškalbingai sako Cezaris Neronas, 


Kiterietės balandžio kakliukas judėdamas mirga“?. 


Nuo mažiausio kryptelėjimo įvairiomis spalvo- 
mis suspindi povų kaklai. Ar veidrodžiais pava- 
dinsime ir tokias plunksnas, kurių kiekvienas pa- 
svirimas liejasi vis naujomis spalvomis? (7) Debe- 
sų prigimtis skiriasi nuo veidrodžio ne mažiau 
kaip ir minėtų paukščių, chameleonų bei kitų gy- 
vūnų, kurių spalva keičiasi iš vidaus, kai plūste- 
lėjus skysčiui jie maino odą degdami pykčiu ar 
geismu, arba dėl padėties: priklausomai nuo to, 
kaip šviesa krinta — tiesiai ar įstrižai, taip ir nu- 
sidažo. (8) O kuo gi debesys panašūs į veidrodžius? 
Pastarieji - neperšviečiami, pirmieji praleidžia 
šviesą, pastarieji - sūdrūs ir tankūs, pirmieji — re- 
ti, pastarieji visi sudėti iš tos pačios medžiagos, 
pirmieji atsitiktinai iš įvairių sudaryti, dėl to ne- 
vienodi ir neilgai teišsilaiko. Be to, tekant saulei 
regime dalį dangaus paraustant, kartais regime 
ugninės spalvos debesis. Tai kas trukdo jiems ga- 
vus iš kylančios saulės vieną spalvą išgauti ir dau- 
giau, net jei jie ir neturi veidrodžio galios? (9) „Ką 
tik įrodinėjai, — sako jis, - jog vaivorykštė visada 
atsiranda priešais saulę, nes veidrodis duoda tik 
priešais jį esančio daikto atspindį. Šis teiginys, — 
tęsia jis, — toks pat kaip ir mūsų, nes kaip reikia 

pastatyti prieš veidrodį daiktą, kurio atvaizdą jis 
turi perteikti, taip saulė turi atsirasti tinkamoje 
padėtyje, kad debesys galėtų nusidažyti. Mat ji su- 
kelia ne tą patį reiškinį šviesdama iš bet kur, ir 
vaivorykštei atsirasti reikia tinkamo spindulių 
kritimo.“ (10) Taip kalba tie, kurie nori įteigti, jog 
debesis yra nudažomas. 

Poseidonijas?? ir tie, kurie tvirtina, kad tokį re- 
ginį sukuria veidrodis, atsako taip: „Jei vaivorykš- 
tė turėtų kokią nors vieną spalvą, ji neišnyktų ir 
iš arčiau būtų aiškiau matoma, o dabar iš tolo ryš- 
kus vaivorykštės vaizdas dingsta atsidūrus neto- 
liese“. (11) Nors pačią mintį galėčiau pagrįsti, aš 
šiam prieštaravimui nepritariu. Kodėl? Pasakysiu. 
Todėl, kad debesis gali būti nudažytas taip, jog jo 
spalva matyti ne iš visur. Juk ir pats debesis ne iš 
visur matyti: debesies nepastebi tas, kuris atsidu- 
ria jo viduryje. Kas čia nuostabaus, kad jo spalvos 
neregi tas, kuris nemato paties debesies? Tačiau 
juk debesis yra, nors jo ir nematyti, taigi yra ir 
spalva. Tai, kad priėjus vaivorykštė <taigi ir spal- 
va> dingsta, nėra įrodymas, jog spalvos tik įsivaiz- 
duotos. Tas pats atsitinka ir su debesimis, tačiau 
jie nėra netikri dėl to, kad pasidaro nematomi. 
(12) Be to, kai tau sakoma, jog debesis nudažytas 
saulės, nesakoma, kad toji spalva įspausta kaip 
kietam, nejudamam, patvariam kūnui, bet — kaip 
judriam ir paslankiam, trumpai teįgyjančiam tą 
išvaizdą. Yra spalvų, kurios savo esmę parodo tik 

iš toliau. Kuo geresnis ir labiau prisotintas dažų 
Tiro purpuras, tuo aukščiau reikia jį iškelti, kad 
atskleistų visą savo žėrėjimą. Negalima teigti, jog 
turintis puikiausią spalvą daiktas jos neturi, jei 
parodo ją ne tuo būdu, kaip aiškinama. (13) Sutin- 
ku su Poseidoniju, kad vaivorykštė atsiranda de- 
besiui įgijus įgaubtą, apvalią, tarytum perpjauto 
kamuolio pusės formą. To įrodyti negalima, bet 
padeda geometrai, kurie remdamiesi abejonių ne- 
keliančiais įrodymais tvirtina, jog saulės išvaizda 
yra nepanaši. (14) Mat ne visi veidrodžiai pateikia 
tiesą. Yra tokių, į kuriuos baisu žiūrėti, jie rodo 
siaubingai sudarkytą žiūrinčiojo veidą; panašumą 
išlaiko, bet subjauroja. Yra tokių, į kuriuos pa- 
žvelgęs gali pradėti didžiuotis savo jėgomis: rau- 
menys gerokai padidėję ir viso kūno pavidalas ne- 
žmoniškai išsiplėtęs. Yra tokių, kurie rodo tik de- 
šinę veido pusę. Yra tokių, kurie tik kairę. Yra to- 
kių, kurie iškraipo ir apverčia. Taigi ar nuostabu, 
kad debesyje susidaro klaidingai saulę atspindin- 
tis veidrodis? 


VI. (1) Tarp kitų argumentų bus ir tas, kad 
vaivorykštė niekada nebūna didesnė už pusę ap- 
skritimo ir kad ji yra tuo mažesnė, kuo aukščiau 
saulė... 

<...kaip sako mūsų Vergilijus, „vaivorykštė 
vandenį siurbia““*, kai artėja lietus. Bet ne iš vi- 
sų pusių pasirodžiusi neša tokią pat grėsmę. At- 
siradusi pietų pusėje, atsitemps gausybę vandens. 

Jo negalėjo įveikti nepaprastai stipri saulė, tiek 
daug jame slypi jėgų. Jei sušvito vakaruose, krap- 
nos ir truputį lynos. Pakilusi iš rytų arba šalimais, 
žada giedrą...> (2) Tačiau jei vaivorykštė yra sau- 
lės atvaizdas, kodėl ji pasirodo gerokai didesnė už 
saulę? Todėl, kad yra tokių veidrodžių, kurie ro- 
do daiktus daug didesnius negu patys juos mato, 
išaugina baidykliško dydžio pavidalus, ir yra ma- 
žinančių veidrodžių. (3) Pasakyk štai ką: kodėl 
vaivorykštės forma apvali, jei ji neatspindi sau- 
lės skritulio? Gal pasakysi, iš kur jos spalvų įvai- 
rovė, iš kur toks pavidalas? Nepasakysi nepatei- 
kęs daikto, pagal kurį ji formuojasi. O kito daikto 
nėra, išskyrus saulę, kuri, kaip ir tu pripažįsti, su- 
teikia vaivorykštei spalvas. Vadinasi, ji suteikia 
ir formą. Pagaliau mudu sutariame, jog danguje 
pasirodančios spalvos yra iš saulės, nesutariame 
tik dėl vieno: tu sakai, kad spalvos yra iš tikrųjų, 
o aš — kad jos tik atrodo. Ar jos iš tiesų yra, ar tik 
atrodo esančios, vis tiek atsirado iš saulės. Tu ne- 
išpainiosi klausimo, kodėl spalvos dingsta staiga, 
o bet koks kitas švytėjimas <...> užgęsta pama- 
žu. (4) Netikėtas jos pasirodymas ir netikėtas din- 
gimas yra mano pusę palaikantys argumentai. 
Juk tai veidrodžio ypatybė, jame vaizdas ne dali- 
mis išplaukia, bet iš karto atsiranda visas. Bet ko- 
kį paveikslą veidrodyje galima greitai ir panaikin- 
ti, ir padaryti: juk kad jis atsirastų ar dingtų, te- 
reikia parodyti ar nunešti į šalį kokį nors daiktą. 

Taigi debesyje neglūdi tikroji vaivorykštės me- 
džiaga, ji yra ne kūnas, o regimybė, panašumas 
be daikto. Ar nori būti tuo tikras? Vaivorykštė 
dings, jei uždengsi saulę. Kartoju: uždėk ant sau- 
lės kitą debesį — išnyks pirmojo margumas. (5) 
„Bet vaivorykštė daug didesnė už saulę.“ Ką tik 
sakiau, kad esama kiekvieną atspindimą kūną pa- 
didinančių veidrodžių. Pridursiu, jog vandenyje vi- 
si daiktai yra gerokai didesni. Mažos ir neaiškios 
raidės žiūrint per stiklinį vandens pripiltą rutulį 
pasidaro didesnės ir aiškesnės. Stikliniame inde 
plaukiojantys vaisiai atrodo gražesni nei yra iš 
tikrųjų. Žvelgiant pro debesį šviesuliai matyti di- 
desni, nes mūsų regėjimo galios slysta drėgmėje 
ir negali patikimai sugauti to, ką norėtų. Tai bus 
akivaizdu pripylus taurę vandens ir įmetus žie- 
dą: nors žiedas gulės pačiame dugne, jo atvaizdas 
pasirodys vandens paviršiuje. (6) Visi per skystį 
matomi daiktai yra gerokai stambesni nei iš tik- 
rųjų. Ar nuostabu, kad žvelgiant pro debesį saulė 
atrodo didesnė? Tai lemia dvi priežastys. Pirma, 
debesis turi tam tikro panašumo į stiklą, per jį 
taip pat gali pereiti šviesa. Kita vertus, jis turi 
kažką ir vandeniui būdinga, o jei dar neturi, jau 
ruošiasi turėti, tai yra vandens prigimtis jau yra, 
įiji pavirs debesis, praradęs savąją prigimtį. 


VII. (1) „Kadangi, - sako jis, - užsiminei apie 
stiklą, pateiksiu su juo susijusį tau prieštaraujantį 
teiginį. Iš stiklo paprastai daromos lazdelės su 

grioveliais arba su kampuotais gumbeliais kaip 
kuokos. Pagavusi įstrižus saulės spindulius, šito- 
kia lazdelė nusidažo tokiomis spalvomis, kokias 
esame įpratę matyti vaivorykštėje. Žinok, tai ne 
saulės atvaizdas, bet spalvos pamėgdžiojimas dėl 
atmušimo ypatybės.“ (2) Pirma, daug kas tavo tei- 
ginyje kalba mano naudai. Aišku, jog tai vyksta 
dėl saulės, aišku, jog tam, kad atmuštų saulę, 
daiktas turi būti lygus ir panašus į veidrodį. Be 
to, aišku, jog tai nėra tikras nudažymas, o tik 
spalvos regimybė, kaip ir mano minėto balandžio 
kaklo, nuo kryptelėjimo įgyjančio ir prarandančio 
spalvotumą. Tas pats vyksta ir veidrodyje: jam ne- 
suteikiama spalva, jis mėgdžioja kito daikto spal- 
vą. (3) Man reikia išspręsti tik vieną dalyką: ko- 
dėl šioje lazdelėje nematyti saulės paveikslo. Ji ne- 
sugeba jo atspindėti. Bando perteikti paveikslą, 
nes jos medžiaga lygi ir tam tinkama, bet neįsten- 
gia, nes padaryta netaisyklingai. Jei būtų padirb- 
ta reikiamai, atspindėtų tiek saulių, kiek turėtų 
<...> stebėtojų. Kadangi tai <vos> atskirta viena 
nuo kita, spindi ne taip, kaip veidrodis, atvaizdai 
tik pradeda rodytis, bet nepasirodo ir dėl artumo 
susilieja į vieną spalvą. 


VIII. (1) „O kodėl vaivorykštė neužpildo viso ra- 
to? Kodėl tada, kai labiausiai ištįsta ir išsilenkia, 
matoma tik pusė jo?“ Kai kas spėlioja taip. Bū- 
dama gerokai aukščiau už debesis, saulė perskro- 
džia tik viršutinę jų dalį. Išeitų, kad apatinės da- 

lies šviesa nenuspalvina. Taigi priimdami saulę 
iš vienos pusės debesys atspindi vieną jos pusę, 
kuri visuomet yra pusė skritulio. (2) Šis argumen- 
tas menkas. Kodėl? Nors saulė yra aukščiau, ji 
perskrodžia visą debesį, taigi ir nuspalvina. Kaip 
kitaip galėtų būti? Juk būdamas laidus spindu- 
liams debesis leidžia jiems perskrosti visą tirštu- 
mą. Antra, tie autoriai skelbia savo teiginiams 
prieštaraujantį dalyką. Mat jei saulė yra aukščiau 
ir užplūsta tik viršutinę debesų dalį, vaivorykštė 
niekada nenusileistų lig žemės, o juk ji nutįsta iki 
dirvos. (3) Be to, vaivorykštės nebūna ne priešais 
saulę. Visai nesvarbu, ar saulė aukščiau, ar že- 
miau, nes ji spinduliais plaka tą šoną, kuris yra 
priešais ją. Ir dar. Kartais vaivorykštę sukuria ir 
besileidžianti saulė. Tada priartėjusi prie žemės 
ji iš tikro plaka debesis iš žemai. Tačiau nors de- 
besys saulę priima iš pažemių, iš apačios, ir tuo- 
met vaivorykštė esti pusės lanko. (4) Mūsiškiai, 
tvirtinantys, jog šviesa atsispindi debesyje tary- 
tum veidrodyje, laiko tą debesį kiauraviduriu ir 
perpjauto kamuolio pavidalo dalimi, kuri negali 
atspindėti viso rato, nes pati yra rato dalis. Su tei- 
giniu sutinku, o įrodinėjimui nepritariu. Mai jei 
tuščiaviduriame veidrodyje atsispindi visas prie- 
šais padėto kamuolio vaizdas, niekas netrukdo, 
kad ir pusėje rutulio būtų matomas visas kamuo- 
lys. (5) Kalbėjome, kad aplink saulę ir mėnulį pa- 
sirodo panašūs į vaivorykštę ratai. Kodėl ten ap- 

skritimas susijungia, o vaivorykštėje —- niekuomet? 
Be to, kodėl saulę priima tik kiauraviduriai de- 
besys, o ne plokšti ar išsipūtę? (6) Aristotelis sa- 
ko“, jog po rudens lygiadienio vaivorykštė atsiran- 
da bet kuriuo dienos metu, o vasarą - ne, tik ar- 
ba dienai prasidedant, arba baigiantis. Šio reiš- 
kinio priežastis aiški. Pirma, vidurdienį saulė es- 
ti labiausiai įkaitusi ir įveikia debesis. Ji negali 
gauti savo atvaizdo, nes juos suplėšo. O rytą ar- 
ba vakarop mažiau teturi jėgų, todėl debesys gali 
ją atlaikyti ir atspindėti. (7) Antra, ji gali pada- 
ryti vaivorykštę tik debesims esant priešais ją. Kai 
dienos trumpesnės, spinduliai visuomet krinta 
įžambiai, taigi bet kuriuo dienos metu, net paki- 
lusi aukščiausiai, saulė turi priešais debesų, ku- 
riuos gali plakti. O vasarą ji slenka mums virš gal- 
vos, vidurdienį, užkopusi aukščiausiai, žvelgia į 
žemę tiesia linija ir neužtinka priešais debesų, visi 
jie plaukia po ja. 


IX. (1) Dabar reikia pakalbėti apie rykštes?". 
Tokias pat spalvingas ir margas jas paprastai lai- 
kome lietaus ženklais. Su jomis nebus daug var- 
go, nes rykštės yra ne kas kita, kaip nebaigtos vai- 
vorykštės. Jos įvairiaspalvės, bet neišlenktos, guli 
tiesiai. (2) Atsiranda šalia saulės drėgname debe- 
syje ir jau krapnojant. Taigi jų spalvotumas toks 
pat kaip vaivorykštės, tik pavidalas pakitęs, nes 
kitoks jis ir debesų, ant kurių rykštės išsitiesia. 

X. (1) Panaši ir vainikų spalvų įvairovė. Ski- 
riasi štai kuo: vainikai atsiranda ten, kur šviesu- 
lys, vaivorykštės - tik priešais saulę, rykštės — tik 
šalia saulės. Galiu nurodyti skirtumą: padalijus 
vainiką išeis vaivorykštė, ištiesinus — rykštė. Vi- 
sos jos įvairiaspalvės, iš visokeriopų mėlynos ir 
rausvos spalvos darinių. Rykštės pasirodo tik ša- 
lia saulės, vaivorykštėms reikia saulės arba mė- 
nulio, vainikai juosia visus šviesulius. 


XI. (1) Kita rykščių rūšis pasirodo, kai pro siau- 
rus debesų plyšius sklinda ploni, įsitempę, vienas 
nuo kito nutolę spinduliai. Jie irgi pranašauja liū- 
tis. Kaip man čia elgtis? Kaip juos vadinti? Sau- 
lės atvaizdais? (2) Istorikai vadina juos saulėmis 
ir pasakoja pasirodžius po dvi ar tris?ė. Graikai da- 
vė parhelijų vardą - dėl to, kad matomi visai prie 
pat saulės, o gal dėl to, kad turi tam tikro pana- 
šumo į ją. Mat jie ne visiškai ją mėgdžioja, tik dydį 
ir formą, bet neturi saulės karščio, yra silpni ir 
išglebę. Kaip juos man įvardyti? Ar elgtis kaip 
Vergilijui, kuris abejojo dėl vardo, o paskui davė 
tą, kuriuo abejojo: 


kokiu vardu man tave vadinti, 
Retijos vyne? Tačiau lenktynių nekvieski Falerno.39 


Taigi niekas nekliudo juos vadinti parhelijais. 
(3) Tai saulės atvaizdai, tarsi veidrodyje atsiradę 
tirštame netoli jos esančiame debesyje. Kai kurie 

mokslininkai taip apibrėžia parheliją: apvalus, 
spindintis, panašus į saulę debesis. Mat jis slen- 
ka su saule, nė per sprindį nenuplaukdamas nuo 
jos toliau negu buvo, kai atsirado. Ar kas nors ste- 
bisi, išvydęs saulės paveikslą kokiame nors šal- 
tinyje ar ramiame ežere? Ne, nemanau. Taigi ir 
aukštybėse, kaip ir pas mus, gali atsirasti toks 
pat jos vaizdas, jei tik atsiranda atspindėti galinti 
medžiaga. 


XII. (1) Norėdami sugauti saulės užtemimo 
akimirką, dedame ant žemės dubenis su alieju- 
mi arba sakais, nes riebus skystis mažiau ban- 
guoja ir todėl išsaugo atspindėtus vaizdus. Juk 
vaizdai gali atsirasti tik nejudančiame skystyje. 
Tada stebime, kaip mėnulis atsiduria priešais 
saulę ir ją, nors ir gerokai didesnę, uždengia ar- 
ba dalinai, jei jam pasitaiko užeiti tik ant vieno 
saulės šono, arba visiškai. Pastarasis užtemimas 
vadinamas visišku, jis parodo žvaigždes ir užge- 
sina šviesą. Tai įvyksta tada, kai abiejų šviesu- 
lių skrituliai sutampa. (2) Taigi kaip abiejų dan- 
gaus kūnų atvaizdus galime matyti žemėje, taip 
galime ir ore, kai suspaustas ir skaidrus oras taip 
ramiai stovi sustojęs, kad gali įgyti saulės vaiz- 
dą. Jį įgyja ir kiti debesys, bet jie jį praleidžia, 
nes yra arba judrūs, arba reti, arba nešvarūs. Mat 
judrūs vaizdą išbarsto, reti nesulaiko, o nešvarūs 
ir purvini yra nejautrūs, kaip ir pas mus žemėje 
sutepti paviršiai neduoda atspindžio. 

XIII. (1) Dėl tos pačios priežasties atsiranda ir 
po du parhelijus. Kas gi trukdo susidaryti tokiam 
jų skaičiui, kiek yra gebančių perteikti saulės pa- 
veikslą debesų? Kai kurie autoriai yra tos nuomo- 
nės, kad kai pasirodo du tokie atspindžiai, vienas 
yra saulės atvaizdas, o kitas — to atvaizdo atvaiz- 
das. Mat ir pas mus žemėje išdėsčius daug veidro- 
džių taip, kad vienas būtų kito akiratyje, visi pri- 
sipildo atvaizdų, ir vienas atsispindi nuo daikto, o 
kiti yra atvaizdų paveikslai. Juk nesvarbu, kas at- 
siduria prieš veidrodį, jis atspindi tai, ką mato. 
Taip pat ir aukštybėse debesims atsitiktinai išsi- 
dėsčius <taip>, kad jie žiūrėtų vienas į kitą, vienas 
atspindės saulę, o kitas — tą atspindį. (2) Kad taip 
atsitiktų, šiuos atvaizdus perteikiantys debesys 
turi būti tiršti, lygūs, spindintys, glotnūs, saulės 
<...> prigimties. Dėl to visi tokios rūšies atvaizdai 
baltai tviska, panašūs į mėnulio skritulį, nes duo- 
da atspindį plakami įžambiai krintančios saulės 
spindulių. Mat jei debesis atsiras žemiau ir arčiau 
saulės, bus jos išsklaidytas. O toli atsidūręs nei 
spindulius atmuš, nei atvaizdą sukurs. Taip ir pas 
mus žemėje toli padėtas veidrodis nerodo mūsų 
paveikslo, nes mūsų regėjimo galia neįstengia 
grįžti nuo veidrodžio iki mūsų. (3) Ir šios saulės 
(prabilsiu kaip istorikai) yra lietaus ženklai, ypač 
jei jos susidaro pietuose, kur formuojasi sunkiau- 
si debesys. Aratas tikina““, jog tokiam dariniui ap- 
supus saulę iš abiejų pusių kyla audra. 

XIV. (1) Dabar jau laikas peržvelgti kitokias 
įvairių pavidalų ugnis. Retkarčiais sužiba žvaigž- 
dė, retkarčiais dega tai vienoje vietoje sustoję ir 
įstrigę, tai plaukiantys gaisai. Jų esama daugy- 
bės rūšių. Šuliniais vadinami tada, kai tarytum 
vainiku apjuosta milžiniška dangaus tuštuma esti 
panaši į iškastą apvalų urvą, pitais — tada, kai į 
statinę panašus didžiulis plačios apvalios ugnies 
darinys arba skrieja, arba liepsnoja vienoje vieto- 
je, chasmatais — tada, kai panyra kažkur į erdvę 
ir lyg prasmegęs liepsnoja pro plyšį. (2) Jų spal- 
vos labai įvairios: kai kurie nepaprastai ryškiai 
raudoni, kai kurie - lyg gęstančios menkos lieps- 
nelės, kai kurie — baltai spindinčios šviesos, kai 
kurie žybčioja, kai kurie lygiai gelsvi, netvinksi ir 
nesvaido spindulių pluoštų. Taigi matome 


Paskui save liepsnų baltai suspindusį ruožą*!. 


(3) Jos lyg žvaigždės iššokusios skrenda per 
dangų ir dėl milžiniško spartumo atrodo nutiesu- 
sios ilgą ugnies brūkšnį. Mat mūsų akys neįžvel- 
gia judėjimo kiekviename taške ir laiko jų kelią 
ištisine ugnies juosta. Jos dumia tokiu dideliu 
greičiu, kad atskirų jų skriejimo dalių neįžiūrime, 
sugauname tik visumą, suvokiame žvaigždę grei- 
čiau ne lekiant, o pralėkus. (4) Taigi tarsi ištisi- 
ne ugnimi jos pažymi visą kelią, kadangi neran- 
gios mūsų akys nesuspėja su jų bėgimo akimirko- 
mis, bet mato, iš kur žvaigždė ištryško ir kur 

nukeliavo. Tas pat su žaibu. Mums atrodo, kad jo 
ugnis ilga, nes greitai peršoka erdvę, ir mūsų re- 
gėjimas vienu sykiu susiduria su toliais, per ku- 
riuos žaibas buvo sviestas. O iš tikrųjų jis nėra iš- 
temptas daiktas. Jei būtų ilgas ir ištįsęs, neturė- 
tų jėgos veržtis. (5) Kaip tos tariamos žvaigždės 
ištrykšta? Tai galvotrūkčiais vėjo varoma oro trin- 
ties uždegta ugnis. Tačiau ne visada jos atsiran- 
da dėl vėjo ir trinties. Kai kada gimsta dėl tam 
tikros palankios oro būklės. Mat aukštybėse yra 
daug sausų, karštų, žemiškų elementų, tarp ku- 
rių jos įsiplieskia, todėl plaukia žemyn ir net žai- 
biškai puola prie to, kuo minta. (6) „O kodėl jos 
skirtingų spalvų?“ Nes svarbu, kokia yra uždega- 
moji medžiaga ir kiek jėgų bei smarkumo turi už- 
degantis daiktas. Jų kritimas pranašauja vėją iš 
tos pusės, iš kur jos pasirodo. 


XV. (1) „O kaip atsiranda, - klausi, — žaibai, 
kuriuos graikai vadina ošia?“ Aiškinama, jog dau- 
geliu būdų. Juos gali sukelti vėjų jėga, gali aukš- 
tesniojo dangaus karštis, nes kai ugnis plačiai iš- 
silieja, kartais pasičiumpa žemesnes sritis, jei jos 
tinka degimui. Gali ugnį išskelti ir permesti že- 
myn žvaigždžių judėjimas. Kas dar? Ar negali bū- 
ti, kad oras išstumia ugnies pliūpsnį iki eterio, ir 
pasidaro žaibas bei gaisai arba kažkas panašaus 
į bėgančią žvaigždę? (2) Kai kurie šių žaibų neria 
galvotrūkčiais žemyn, panašiai kaip ištryškusios 
žvaigždės, kai kurie lieka tam tikroje vietoje ir 

išskiria tiek šviesos, kad nušviečia tamsą ir su- 
grąžina dieną, kol išeikvoję maitinamąją medžia- 
gą iš pradžių patamsėja, paskui tarytum gęstan- 
ti liepsna vis menkėja ir pranyksta. Kai kurie jų 
pasirodo debesyse, kai kurie — virš debesų, kai 
tirštas oras iki pat žvaigždynų išstumia ilgai ne- 
toli žemės penėtą ugnį. (3) Kai kurie nepakenčia 
gaišaties, perbėga dangų ir staiga užgęsta ten, kur 
įsižiebė. Tokie vadinami tvyksniais, nes rodosi 
trumpai ir krinta pridarydami nuostolių. Jie daž- 
nai esti žalingi, kaip ir žaibai. Jų paliestuosius va- 
diname <nutviekstaisiais, tai yra> trenktais be 
žaibo, o graikai vadina doreponAnxTa.. (4) Tas ug- 
nis, kurios išlieka ilgiau, kurios dega smarkiau Ir 
kurios sukasi kartu su dangumi arba net turi sa- 
vo kelius, mūsiškiai laiko kometomis. Apie jas jau 
kalbėjome“?. Jų rūšys: barzdotosios, kiparisinės, 
lempos ir visos kitos, kurių ugnis išbarstyta uo- 
degoje. Abejotina, ar prie jų reikia priskirti retai 
matomus stulpus ir statines. Mat jiems reikia di- 
delio ugnies kamuoliuotumo, nes milžiniškas jų 
apskritimas gerokai pralenkia ryto saulės dydį. (5) 
Šiam reiškiniui gali priskirti ir tai, ką dažnai skai- 
tome istorijos veikaluose apie degantį dangų“?. 
Kartais jis dega taip aukštai, kad atrodo siekiąs 
pačius šviesulius, kartais — taip žemai, kad suke- 
lia tolimo gaisro įspūdį. Tiberijaus Cezario laikais 
ugniagesiai subėgo gelbėti Ostijos miesto many- 
dami, kad jis dega, nes didesnę nakties dalį dan- 

guje žėrėjo blanki, kaip atrodė, tirštos ir padūma- 
vusios ugnies sukelta pašvaistė. (6) Niekas neabe- 
joja, kad šie reiškiniai iš tiesų turi mums rodomą 
liepsną. Jie yra medžiagiški. Dėl anksčiau aptar- 
tų reiškinių (turiu galvoje vaivorykštes ir vaini- 
kus) svarstoma, ar jie apgauna regėjimą ir suda- 
ro klaidingą įspūdį, ar iš tikrųjų juose yra tai, kas 
matoma. (7) Man nepatinka teiginys, jog vaivo- 
rykštėje arba vainike esama kažkokio medžiagiš- 
kumo, aš juos laikau tik kitą daiktą atkuriančio 
veidrodžio apgaule. Juk veidrodyje nėra to, ką jis 
rodo. Priešingu atveju daiktas iš ten nedingtų nei 
kitu paveikslu neužsiklotų, nei daugybė pavida- 
lų tai žūtų, tai vėl rastųsi. (8) Kaipgi čia išeina? 
Jie yra atvaizdai, tuščias tikrų kūnų mėgdžioji- 
mas. Tie vaizdai yra gebančių iškreipti reiškinių 
veiklos pasekmė. Nes, kaip sakiau, esama veidro- 
džių, kurie žvelgiantį į juos veidą perkreipia, esa- 
ma tokių, kurie iki begalybės padidina, perženg- 
dami žmogišką mūsų kūnų pavidalą ir ribas. 


XVI. (1) Šioje vietoje noriu papasakoti tau pa- 
sakėlę, kad suvoktumei, jog geismas neniekina jo- 
kios malonumą skatinančios priemonės ir išradin- 
gai kursto savo padūkimą. Buvo toks Hostijus 
Kvadra. Jo nešvankumą net pavaizdavo vienas 
mimų vaidinimas. Kai jį užmušė jo paties tarnai, 
dieviškasis Augustas nutarė šį turtingą šykštuolį, 
šimto milijonų sestercijų vergą, esant nevertą 
keršto, tik nepaskelbė, jog nužudytas teisėtai. (2) 

Hostijus buvo susitepęs ne tik santykiais su viena 
lytimi, bet troško ir vyrų, ir moterų. Jis padarė 
mano ką tik minėtus veidrodžius, pateikiančius 
labai padidintus atvaizdus: pirštas juose buvo il- 
gesnis ir storesnis už ranką. Juos taip išdėstė, kad 
kai atsiduodavo vyrui, veidrodžiuose matydavo vi- 
sus užpakalyje esančio savo eržilo judesius ir kaip 
tikru džiaugdavosi dideliu jo organu. (3) Jis ieško- 
jo vyrų visose pirtyse ir rinkosi matydamas jų 
matmenis, bet vis tiek nepasotinamą ydą džiugino 
dar ir apgaulingais atvaizdais. Dabar eik ir sakyk, 
kad veidrodis išrastas dėl švaros. Šlykštu sakyti, 
ką tas pabaisa savo lūpomis kalbėjo (reikėtų pri- 
versti jį tai sugromuliuoti), ką darė, kai iš visų pu- 
sių aplink buvo sustatomi veidrodžiai, kad pats 
matytų savo begėdystes ir suterštų ne tik burną, 
bet ir akis tomis sąžinę slegiančiomis paslaptimis, 
kurių niekas net <ir> sau neprisipažįsta. (4) Juk, 
dievaži, piktadarystės bijo išvysti save. Net niek- 
šai ir jokios nešlovės nesibodintys pašlemėkai la- 
biausiai drovisi žvilgsnio. O jis, tarsi būtų per ma- 
ža užsiimti negirdėtais ir nematytais dalykais, pa- 
sitelkė savo akis ir nesitenkindamas, kad mato, 
kaip baisiai nusideda, išdėstė aplinkui veidro- 
džius, kiekvienam padalydamas savo begėdystės 
dalį. Ir kadangi negalėjo gerai matyti, galvą pri- 
spaudęs prie kito tarpukojo, atvaizduose stebėda- 
vo, ką darąs. (5) Stebėjo savo burnos ištvirkimą, 
stebėjo vyrus, kuriems įvairiai atsiduodavo, kar- 

tais ir vyrą, ir moterį turėdamas šalia, stebėjo ne- 
labus viso kūno veiksmus. Ką šis šlykštus žmogus 
paliko patamsiui? Jis nebijojo dienos, tuos baidyk- 
liškus santykius pats sau parodydamas, pats pri- 
tardamas. Nemanyk, kad <...> nebūtų norėjęs bū- 
ti ir taip nupieštas. (6) Net kekšės dar turi tam 
tikro kuklumo ir visų ištvirkavimui pasmerktus 
kūnus slepia po kokia nors užuolaida, turinčia pri- 
dengti nelemtą jų atsidavimą. Net kiekvienas 
viešnamis turi šiokio tokio drovumo. O tas pabaisa 
savo nešvankumą padarė reginiu, pats sau rodė 
tai, ką paslėpti jokia naktis nebūtų per tamsi. (7) 
„Iš karto, — kalbėjo jis, — turiu ir vyrą, ir moterį, 
tai netrukdo likusia dalimi ką nors <...> išnieki- 
nant atlikti patino pareigą. Visi organai užsiėmę 
ištvirkavimu, akys tegul irgi dalyvauja paleistu- 
sitelkęs dirbtines priemones, noriu matyti ir tai, 
ko neleidžia kūno sudėjimas, kad niekas nemany- 
tų, jog nežinau, ką darąs. (8) Gamta žmogaus geis- 
mui suteikė prastas priemones. Kitų gyvūnų suei- 
tį sutvarkė geriau. Rasiu ir kaip apdumti ligūstą 
potraukį, ir kaip patenkinti. Ko vertas mano page- 
dimas, jei nusidedu gamtos duotuoju būdu? Apsi- 
statysime tokiais veidrodžiais, kurie atspindi ne- 
įtikimą vaizdų didumą. (9) Jei būtų įmanoma, pa- 
versčiau tai tikrove, o kadangi neįmanoma, mintu 
apgaule. Tegul mano paleistuvystė mato daugiau 
nei aprėpia ir tegul pati stebisi savo galimybėmis.“ 

Kokia nelaba begėdystė! Gal tas išgama buvo už- 
muštas greitai, dar nespėjęs to pamatyti? Jis turė- 
jo būti paaukotas prie savo veidrodžio. 


XVII. (1) Juokitės dabar iš filosofų, nes jie sam- 
protauja apie veidrodžio prigimtį, nes tyrinėja, ko- 
dėl mūsų atvaizdas jame pasirodo atsigręžęs į 
mus, ko norėjo daiktų prigimtis, sukūrusi tikrus 
kūnus ir panorusi, kad būtų matomi jų paveiks- 
lai. (2) Kokiu tikslu pateikė sugebančią sugauti at- 
vaizdus medžiagą? Juk ne tam, kad prieš veidro- 
dį pešiotume barzdas arba mes, vyrai, gražintu- 
me veidą. Ji niekuomet nesidarbavo dėl praban- 
gos, bet pirmiausia stengėsi, kad mūsų silpnos 
akys, neįstengiančios žiūrėti į saulę, ją vis tiek pa- 
žintų, parodė jos formą ne taip tvieskiant šviesai. 
Nors į tekančią ir nusileidžiančią saulę žmogui 
leista žvelgti, tačiau nežinotume jos tikrojo pavi- 
dalo, ne rausvo, o spindinčio balta šviesa, jei ji ne- 
pasirodytų kokiame nors skystyje sušvelnėjusi ir 
lengviau matoma. (3) Be to, nematytume dviejų 
šviesulių susitikimo, paprastai sujaukiančio die- 
ną, negalėtume žinoti, kas vyksta, jei nematytu- 
me ant žemės saulės ir mėnulio atvaizdų. (4) Veid- 
rodžiai išrasti tam, kad žmogus pažintų pats sa- 
ve, kad daug iš to gautų. Pirmiausia —- savęs pa- 
žinimą, paskui — reikiamą patarimą: gražuolį jie 
ragina vengti negarbingo elgesio, bjaurų — žinoti, 
jog kūno trūkumus galima atsverti dorybėmis, 
jaunuolį skatina pačiame žydėjime skirti laiką 

mokslams ir narsiems žygiams, senį —- neužsiimti 
žilaplaukiui nederamais dalykais, galvoti apie 
mirtį. Štai kam daiktų prigimtis davė mums ga- 
limybę matyti save. (5) Skaidrutėlis šaltinis ar 
glotni uola kiekvienam suteikia atvaizdą: 


Kai jūros nedrumstė vėjas, 
Savo paveikslą mačiau neseniai.“ 


Kaip, tavo nuomone, gyveno žmonės, šukuoda- 
vęsi prieš tokį veidrodį? Jų laikai buvo paprastes- 
ni, jie tenkinosi tuo, kas pasitaikė po ranka, gam- 
tos geradarysčių dar nenukreipė į ydas, jos išra- 
dimų nevertė tarnauti geismui ir palaidumui. (6) 
Iš pradžių kiekvienas atsitiktinai išvydo savo vei- 
dą. Paskui žmonės dažniau ėmė žiūrėti ten, kur 
matė savo atvaizdus, nes meilė sau mirtingie- 
siems yra įgimta. Kai jau labiau išsigimusi karta 
prasiskverbė į žemės gelmes, pasiruošusi iškasti 
tai, ką iš tiesų reikėtų užversti, pirmiausia buvo 
panaudota geležis*?. Ją žmonės nebaudžiami iška- 
sė. O, kad būtų iškasę ją vieną! Paskui pasirodė 
kitos žemės blogybės, kurių glotnumas visai ko ki- 
to ieškojusiems pateikė jų atvaizdus. Vienas juos 
pamatė ant taurės, kitas — kitokios paskirties va- 
ryje. Greitai tam reikalui buvo pagamintas skri- 
tulys, dar ne sidabro blizgesio, bet trapios ir pras- 
tos medžiagos (7) Tada, kai senovės vyrai gyveno 
neįmantriai, laikė save dailiais nusimazgoję dar- 
bo dulkes sraunioje upėje; <menkas> daiktas bu- 

vo perbraukti plaukus ir pašukuoti želiančią barz- 
dą. Tai kiekvienas atlikdavo pats, nepavesdavo 
<vienas kitam>. Net žmona <ne>prisiliesdavo prie 
pagal paprotį paleistų vešlių vyrų gaurų. Kaip 
taurūs gyvūnai karčius, jie purtydavo juos tokius, 
kokie augo, dirbtinai negarbiniuodavo ir patys sau 
atrodė gražūs. (8) Vėliau, pasaulyje įsiviešpatavus 
prabangai, iš aukso ir sidabro buvo iškalinėti žmo- 
gaus ūgio veidrodžiai, netrukus jie pradėti puošti 
brangakmeniais. Dažnai vienas moteriai kainuo- 
davo daugiau, negu kadaise senovės žmonės duo- 
davo valstybės kraičio neturtingų karvedžių duk- 
terims. Ar tu manai, kad variokų gavusios krai- 
čio Scipiono dukterys turėjo paauksuotą veidrodį? 
(9) Laimingas neturtas, sulaukęs šitokios pagar- 
bos! Jos nebūtų ėmusios to kraičio, jei būtų turė- 
jusios savo. Kad ir kas būtų buvęs tas senato žen- 
tu tapęs vyras, jis tikrai suprato gavęs kraitį, ku- 
rio neįmanoma grąžinti. O dabar vienas atleisti- 
nių mergiūkščių veidrodis kainuoja daugiau už tą 
kraitį, kurį davė už <...> sakau <...> save. (10) 
Mat turtų skatinamas prabangos siekimas pama- 
žu darėsi vis nedoresnis, vis didėdamos ydos ne- 
paprastai išsikerojo, ir įvairūs pramanai suplakė 
visa į vieną krūvą. Kas seniau buvo vadinama mo- 
ters puošmenomis, dabar dedama į vyro ryšulį. 
Turiu galvoje bet kokį, net ir kariškio ryšulį. Ar 
veidrodžio reikia tik pasigražinti? Ne, jis tapo bū- 
tinas kiekvienai ydai. 

I. (1) Visatos tyrinėjimai skirstomi į dangaus, 
padangių ir žemės!. Pirmoji dalis gvildena žvaigž- 
dynų prigimtį, pasaulį supančių ugnių dydį ir for- 
mą, ar dangus kietas, iš tvirtos ir sustingusios me- 
džiagos, ar tai skidus ir švelnus junginys, ar jis 
juda, ar sukelia judėjimą, ar žvaigždės žemiau jo, 
ar įsitvirtinusios jo audinyje, kaip jis palaiko me- 
tų laikų kaitą, kaip sugrąžina saulę ir kitus pa- 
našius klausimus. (2) Antroji dalis gilinasi į reiš- 
kinius tarp dangaus ir žemės. Tai debesys, lietūs, 
sniegas, <vėjai, žemės drebėjimai, žaibavimai>, 

verčiantys širdis žmonių drebėti griausmai?, - 


visa, ką oras sukelia ar kas jame vyksta. Tą sritį 
vadiname padangėmis, nes ji yra virš žemės. Tre- 
čioji dalis tiria vandenis, dirvožemį, augaliją ir, 
kaip sako teisės žinovai, visa, kas priklauso žemei. 
(8) „Kodėl, - klausi, — žemės drebėjimus prisky- 
rei tam skyriui, kuriame kalbėsi apie griaustinius 

ir žaibus?“ Todėl, kad drebėjimas atsiranda dėl 
oro srovės?, o srovė yra išjudintas oras, net jei jis 
po žeme, net jei yra nematomas; taigi jis turi bū- 
ti aptartas kalbant apie tą sritį, kurią gamta jam 
paskyrė. (4) Pasakysiu dar didesnę nuostabą su- 
kelsiantį dalyką: apie žemę veikia kalbėti tyrinė- 
jant dangų. „Kodėl?“ - klausi. Štai kodėl. Žemės 
ypatybes narpliojame atitinkamoje vietoje. Svars- 
tome, ar ji plati ir nelygi, netaisyklingai ištįsusi, 
ar visa panaši į kamuolį, paskiras dalis susprau- 
džianti į rutulį, ar ji jungia vandenis, ax yra van- 
denų jungiama“, ar ji gyva, ar nejautrus ir nejud- 
rus kūnas, pilnas dvasios, bet svetimos. Kai ateis 
šių ir panašių dalykų eilė, jie pasiliks žemės sky- 
riuje, ant žemiausios pakopos. (5) Tačiau kai ti- 
riama, kokia Žemės planetos padėtis, kurioje pa- 
saulio dalyje ji įsikūrusi, kaip kybo žvaigždynų ir 
dangaus atžvilgiu, - šie klausimai priklauso prie 
dangaus dalykų ir susiję, sakyčiau, su aukštesnią- 
ja būtimi. 

II. (1) Kadangi kalbėjau apie dalis, į kurias 
dalijame visą daiktų prigimties medžiagą, šį tą 
reikia pasakyti bendrai. Pirmiausia reikia aptarti 
tuos vieningus kūnus, kuriuose esama oro. (2) 
Kas tai yra <ir> kodėl turime tai išdėstyti, suži- 
nosi, kai siektelėsiu truputį toliau ir pasakysiu, 
jog yra kai kas <vieninga, kai kas> ištisa, kai kas 
susieta?. <Mat susiejimas yra> dviejų sujungtų 
kūnų susilietimas, ištisumas yra dalių susijungi- 

mas be tarpų, vienovė yra ištisumas be susiejimo. 
(3) Ar kyla abejonių, kad tie mūsų matomi ir ap- 
čiuopiami kūnai, kurie yra arba juntami, arba 
patys junta, vieni yra sudėtiniai (jie sudaryti su- 
pynimo, sukaupimo <arba sujungimo> būdu, pa- 
vyzdžiui, virvė, grūdai, laivas), kiti nesudėtiniai, 
kaip medis, akmuo? Taigi tu turi sutikti, kad tie 
dalykai, kurie nejuntami, o pagaunami tik protu, 
kai kurie irgi pasižymi kūnams būdinga vienove. 
(4) Matai, kaip gailiu tavo ausų. Galėjau išveng- 
ti keblumo pasitelkdamas filosofų žodyną ir pava- 
dindamas juos vieningais kūnais. Kadangi pa- 
lengvinu tavo padėtį, savo ruožtu atsidėkok man. 
„Kur suki?“ Jei kada ištarsiu „vienas“, prisimin- 
si, jog turiu galvoje ne skaičių, o be jokios išori- 
nės pagalbos, vien savo paties vienovės susieto 
kūno prigimtį. Oras priklauso prie tokių ypatybių 
turinčių kūnų. 


III. (1) Pasaulis apima visa, ką pažįstame ar- 
ba galime pažinti. Kai kurie dalykai yra pasaulio 
dalys. Kai kurie palikti kaip medžiaga. Juk kiek- 
vienam esiniui reikia medžiagos, kaip ir žmogaus 
rankų kuriamiems daiktams. (2) Aiškiau pasaky- 
siu, kas tai. Mūsų akys, rankos, kaulai, raume- 
nys yra dalys. Medžiaga yra į visas dalis keliau- 
siančios maisto sultys. O kraujas yra tarytum da- 
lis, nes jis yra <dalis>, tačiau jis yra ir medžiaga: 
juk jis lemia gyvybės vyksmą ir vis tiek pats yra 
tarp tų dalykų, kurie kūną padaro pilnutinį. 

IV. (1) Taigi oras yra pasaulio dalis, ir ypač bū- 
tina dalis. Jis susieja dangų su žeme, jis žemiau- 
sius dalykus atskiria nuo aukščiausių tam, kad 
juos sujungtų. Atskiria, nes yra viduryje, sujun- 
gia, nes per jį abi sritys bendrauja: jis nukreipia 
virš savęs tai, ką yra gavęs iš žemės, ir žvaigždy- 
nų jėgą perlieja žemei. (2) Pasaulio tarytum dali- 
mi vadinu gyvūnus ir augalus. Mat gyvūnų ir au- 
galų giminė yra visatos dalis, nes priklauso visu- 
mai ir be jos nėra visatos. O vienas gyvūnas ar 
vienas medis yra tarytum dalis, nes jei jis žūsta, 
jo netekusi visata vis tiek yra visa. Oras, kaip sa- 
kiau, priklauso ir dangui, ir žemei ir abiem yra 
įgimtas. Tai, kas kam nors įgimta, turi vienovės 
bruožą. Mat niekas negimsta be vienovės ženklo“. 


V. (1) Žemė yra ir pasaulio dalis, ir medžiaga. 
Manau, neklausinėsi, kodėl dalis. Arba tada <...> 
taip pat paklausk, kodėl dalis yra dangus. Aišku, 
jog todėl, kad visata negali būti nei be dangaus, 
nei be žemės. <Kai kurie žemės dalykai yra me- 
džiaga>, nes kai <...> šių visuotinių ir iš kai ku- 
rių. Iš jos išsiskiria maistas visiems gyviams, vi- 
siems pasėliams, visoms žvaigždėms. (2) Iš čia tie- 
kiama kiekvienam esiniui, iš čia — pačiam daug 
reikalaujančiam pasauliui. Iš čia gaunama tai, 
kas palaiko daugybę tokių judrių, tokių godžių 
žvaigždynų, dieną ir naktį užsiėmusių savo dar- 
bu ir nuolatos alkstančių maisto. Visi daiktai ima 
tiek, kiek mitybai prigimties nustatyta, o pasau- 

lis aprūpintas tiek, kiek reikia amžinybei. Pateik- 
siu menkutį didelio dalyko pavyzdį: kiaušiniai turi 
tiek skysčio, kiek pakanka būsimo gyvūno susi- 
darymui. 


VI. (1) Oras visur liečiasi su žeme ir taip pri- 
gludęs, kad tuoj atsiranda ten, iš kur žemė pasi- 
traukia. Jis yra viso pasaulio dalis. Tačiau jis pa- 
ima tai, ką žemė siunčia dangaus mitybai. Taigi 
jis turėtų būti laikomas medžiaga, o ne dalimi. Dėl 
to jis toks nepastovus ir sumaištingas. (2) Kai ku- 
rie tyrėjai" mano jį esant sudarytą iš atskirų kū- 
nelių kaip dulkės ir didžiai nutolsta nuo tiesos. 
Vienovės susietas kūnas palaiko jėgų įtampą, o 
dalys turi derinti pastangas ir rungiasi vienos su 
kitomis. Jei oras dalijasi į atomus, jis yra susiskai- 
dęs. (3) Išsibarstę daiktai negali palaikyti įtam- 
pos. Oro įtampą tau parodys pripūsti ir pasiprie- 
šinantys smūgiui sviediniai, parodys vėjo gainio- 
jamos toli nuneštos sunkmenos, parodys priklau- 
somai nuo oro greičio atsiradę žemi ir aukšti gar- 
sai. Juk kas kita yra garsas, jei ne oro įtampa, at- 
siradusi, kad jis būtų išgirstas liežuviui pliaukš- 
telėjus orą? (4) O bėgimas ir bet koks judėjimas? 
Ar jie nėra kvėpavimo įtampos darbas? Jis sutei- 
kia jėgų raumenims, greičio bėgikams. Kai smar- 
kiai įsibėgėjęs oras susisuka, čiumpa ritinti krū- 
mynus bei miškus, pagriebęs iškelia aukštyn ir 
daužo pastatus, išjudina iš prigimties nerangiai 
tisančią jūrą. (5) Pereikime prie mažesnių daly- 

kų. Koks dainavimas neįtempus kvėpavimo? Ar 
ne oro įtampa remiasi ragų, trimito ir grojimo 
prietaisų, dėl suspausto vandens išgaunančių stip- 
resnį garsą negu burna, visų dalių veikla? Pažiū- 
rėkime į tuos dalykus, kurie paslapčiomis veikia 
su milžiniška jėga. Juk sėklos mažutėlaitės, bet 
kai sėklelė patogiai įsiskverbia į plyšį tarp akme- 
nų, įgauna tiek galių, kad suplėšo milžiniškas uo- 
las ir išardo paminklus". Plonos ir mažos šakne- 
lės skaldo kalnų akmenynus. Kas tai yra, jei ne 
oro įtampa, be kurios nebūna jokios jėgos ir ku- 
rios jėgos niekas negali atremti? (6) Kad ore esa- 
ma vienovės, galima suprasti iš to, kaip mūsų kū- 
no dalys susijusios. Kas gi jas palaiko, jei ne 
įkvėptas oras? Kas gi judina mūsų sielą!9? Kaip 
oras gali judėti be įtampos? Kokia gali būti įtam- 
pa be vienovės? Apie kokią vienovę galima kalbė- 
ti, jei jos nėra ore? Kas gi kitas brandina vaisius, 
ugdo silpnus želmenis, išaugina kuplius medžius, 
ištempdamas vainiką į plotį <ar iškeldamas į 
aukštį>, jei ne oro įtampa ir vienovė? 


VII. (1) Kai kurie autoriai!! orą išdrasko, iš- 
skirsto į daleles, kad primaišytų į jį tuštumos. Jie 
įsitikinę, jog oras yra ne ištisas kūnas, bet turi 
daug kiaurymių. Tai esą matyti iš to, kad paukš- 
čiai po jį lengvai skrajoja, kad per jį pereina ir di- 
džiausios, ir mažiausios būtybės. (2) Tačiau jie 
klysta. Juk panašaus lengvumo turi vandenys, 0 
dėl jų vienovės nėra abejonių. Kūnus jie priima 

ir visuomet teka priešinga kryptimi nuo paniru- 
sio kūno. Mūsiškiai tai vadina apsuptimi, o grai- 
kai dvtunepiotuowv. Ore vyksta tas pats, kaip ir 
vandenyje. Juk jis supa kiekvieną jį stumiantį kū- 
ną. Taigi nereikia primaišyti jokios tuštumos!?. 
Bet apie tai pakalbėsime kitur. 


VIII. (1) Esama <...> daiktų prigimtyje tam tik- 
ro veržlumo ir atsiranda didelių polėkių. Nieko nė- 
ra veržlesnio už savo įtampą. Dievaži, joks daik- 
tas negali gauti įtampos iš kito, pats nebūdamas 
nors kiek įsitempęs. Juk lygiai taip pat sakome, 
jog niekas negali būti kito judinamas, pats nė kiek 
nejudėdamas'*. O ką gi kitą, jei ne orą verčiau lai- 
kyti turint savyje įtampos? Kas neigs, kad jis įsi- 
tempia, matydamas purtomą žemę ir kalnus, na- 
mus ir sienas, didžiulius miestus su žmonėmis, jū- 
ras su visais krantais? 


IX. (1) Oro įtampą rodo jo greitumas ir sklai- 
dumas: akys akimirksniu pasiunčia žvilgsnį už 
daugelio mylių, vienas garsas sudrebina ištisus 
miestus, šviesa ne pamažu skverbiasi, bet vienu 
kartu užlieja visus daiktus. (2) O kaip vanduo be 
oro galėtų turėti įtampos? Tu neabejoji, kad iš are- 
nos vidurio nuo žemės iki amfiteatro viršaus iš- 
kylantys purslai lekia dėl vandens įtampos“? O 
juk nei ranka, nei prietaisas negali taip vandens 
išmesti ir varyti, tik oro srovė. Jis tik jai paklūs- 
ta, tik įsimaišiusio oro verčiamas pakyla, gimęs 

žemyn tekėti, priešindamasis prigimčiai bando 
daugiau ir kopia aukštyn. (3) Ar krovinių slegia- 
mi laivai nerodo, jog ne vanduo priešinasi, kad jie 
mažiau grimztų, bet oras? Juk vanduo neįsteng- 
damas išlaikyti svorio pasitrauktų, jei pats nebū- 
tų palaikomas. Iš aukštesnės vietos į tvenkinį pa- 
leistas diskas ne skęsta, o atšoka. Kaip tai vyks- 
ta, jei ne dėl jį atmušančios oro srovės? (4) O ko- 
dėl per sienų užtvaras pereina balsas? Ar ne dėl 
to, kad oras glūdi net tvirtame kūne, priima iš iš- 
orės sklindantį garsą ir perduoda? Aišku, jog jis 
suteikia įtampos ne tik atviroje vietoje esantiems 
daiktams, bet ir uždengtiems bei uždarytiems. 
Jam lengva tai daryti, kadangi jis niekuomet ne- 
būna išskaidytas, bet net per tuos daiktus, kurie 
atrodo jį perskirią, susijungia su savimi. Sugrūsk 
jį tarp mūrų ar pastok jam kelią aukštu kalnu - 
išeis, jog mes draudžiame prasibrauti, o jis pats 
sau — ne. Iškyla tik užtvaros, per kurias mes jo 
negalime sekti, o pats jis pereina per tai, kas jį 
plėšo, ne tik apsupa daiktus, iš visų pusių apgau- 
bia, bet ir perskrodžia. 


X. (1) Nuo nepaprastai šviesaus eterio oras pa- 
sklidęs iki pat žemės. Jis judresnis, skidesnis, la- 
biau linkes kilti aukštyn už žemę ir vandenį, ta- 
čiau tirštesnis ir sunkesnis už eterį, pats savai- 
me šaltas ir tamsus. Šviesa ir šiluma į jį ateina 
iš kitur. Bet ne visoje erdvėje oras panašus į sa- 
ve, jis kinta dėl aplinkos. (2) Viršutinis jo sluoks- 

nis labai sausas ir karštas, todėl <nepaprastai> 
skidus dėl amžinųjų ugnių artumo, daugybės 
žvaigždžių judėjimo bei nuolatinio dangaus suki- 
mosi. Žemutinis, pažemės jo sluoksnis tankus ir 
miglotas, nes sugeria žemės garavimą. Viduriny- 
sis sluoksnis, palyginti su viršutiniu ir žemutiniu, 
nuosaikesnis, turi šiek tiek sausumo ir skidumo, 
tačiau šaltesnis už abu kitus sluoksnius. (3) Mat 
aukščiausias oro sluoksnis jaučia šalia esančių 
žvaigždžių karštį, o žemiausias irgi sušyla. Pir- 
miausia — dėl žemės garų, kurie su savimi atsi- 
neša daug šilumos, paskui — dėl to, kad saulės 
spinduliai atsimuša ir dar kartą maloningai su- 
šildo iki tokio aukščio, iki kokio sugrįžta. Be to, 
šildo pakankamai šiltas visų gyvūnų ir augalų 
kvėpavimas. Juk be šilumos niekas negyvena. (4) 
Dar pridėk ne tik akivaizdžias ir tikras, bet ir sly- 
pinčias požemiuose ugnis; retkarčiais jos kai kur 
išsiveržia, o devynios galybės nuolatos liepsnoja 
tamsiose slaptavietėse. Šios vaisingosios oro da- 
lys turi nors truputį karščio, nes šaltis yra bergž- 
džias, gimdo šiluma. Taigi nuo jų nutolęs viduri- 
nysis oro sluoksnis glūdi savo šaltyje, mat oras yra 
šaltos prigimties. 


XI. (1) Taip išsisluoksniavęs oras be galo įvai- 
rus, nepastovus ir kintamas yra žemiausioje da- 
lyje. Šalia žemės jis daugiausia išdrįsta ir dau- 
giausia patiria, judina ir judinamas, tačiau ne vi- 
sur vienodai paveikiamas, o vienur — vienaip, ki- 

tur - kitaip, ir ruožais esti neramus bei sumaiš- 
tingas!*. (2) Mat iš dalies žemė jam teikia kitimo 
ir nepastovumo priežasčių (jos, šen ar ten pasisu- 
kusios, padėtis yra labai svarbi orui), iš dalies — 
šviesulių judėjimas, tarp kurių daugiausia pri- 
skirk saulei. Ji nurodo metus, pagal jos palinki- 
mą keičiasi žiemos ir vasaros. Po jos daugiausia 
teisių turi mėnulis. Kitos žvaigždės irgi veikia ne 
tik žemę, bet ir prie jos prigludusį orą, bėgdamos 
tolyn ar atbėgdamos priešais sumaištingai išjudi- 
na šalčius, liūtis ir kitas skriaudas žemei. 

(3) Tai buvo būtina pasakyti kaip įžangą keti- 
nant kalbėti apie perkūną, žaibus ir amalus. Mat 
kadangi tai vyksta ore, reikėjo išnarplioti jo pri- 
gimtį, kad lengviau paaiškėtų, ką jis gali padary- 
ti ar patirti. 


XII. (1) Tų reiškinių esama trijų: tai amalai, 
žaibai ir perkūnai. Jie vyksta vienu metu, bet 
griaustinis išgirstamas vėliau. Amalas parodo ug- 
nį, žaibas — paleidžia. Pirmasis yra, sakyčiau, grū- 
mojimas ir mėginimas be smūgio, o antrasis — 
šveitimas su smūgiu. (2) Dėl kai kurių dalykų vi- 
si mokslininkai sutaria, o dėl kai kurių esama 
įvairių nuomonių. Sutariama, kad visa tai vyks- 
ta debesyse ir kyla iš debesų. Be to, sutariama, 
jog ir amalai, ir žaibai yra arba ugniniai, arba ug- 
nies padermės. (3) Dabar pereikime prie to, dėl ko 
ginčijamasi. Kai kurie mano"“, kad ugnis glūdi de- 
besyse, kai kurie —- kad ji susidaro laikinai ir ne 

anksčiau, negu iš jų pasiunčiama. Net tie, kurie 
įsivaizduoja ugnį ten esant iš anksto, nesutaria, 
kiekvienas nurodo kitokią jos kilmę. Vieni sako, 
kad ugnį įžiebia debesį skrodžiantys ir atgal grįž- 
tantys, dažnai susiduriantys saulės spinduliai!". 
Anaksagoras sako!ė, kad ji lašanti iš eterio. Iš 
smarkiai įkaitusio dangaus daug ugnies dalelių 
nukrintą žemyn, debesys jas laiką uždarę. (4) 
Aristotelis nemano, kad ugnis susidaro daug 
anksčiau!?. Ji iššokanti tą pačią akimirką, kai 
gimsta. Jo nuomonė tokia: „Žemai plyti dvi pasau- 
lio dalys: žemė ir vanduo. Abi iš savęs kai ką iš- 
skiria. Žemės garai yra sausi, panašūs į dūmus, 
jie sukelia vėjus, žaibus, perkūnus. Vandens rū- 
kas yra drėgnas ir virsta lietumi bei sniegu. (5) 
Bet kai anie sausi žemės garai, iš kurių kyla vė- 
jas, susitelkia, susijungusių debesų yra veržliai iš- 
metami į aukštį, paskui, kad <...> plačiau daužys 
artimiausius debesis. Šis kirtis trenkia su bilde- 
siu, koks pasigirsta ir namų ugnyje, kai liepsna 
pokši dėl žalių malkų. Ten irgi drėgmės turintis 
oras susisukęs sprogsta dėl liepsnos. <Būtent> tas 
oras, kurį truputį anksčiau sakiau esant spaudžia- 
mą susidūrusių debesų, talžomas kitų debesų ne- 
gali tylomis nei sprogti, nei iššokti. (6) Dėl nevie- 
nodų debesų išeina nevienodas dundėjimas. Mat 
vieni labiau įlinkę, kiti — mažiau. Išspausto oro 
srovės jėga yra amalu vadinama ugnis, nesmar- 
kiai įsiplieskusi ir neturinti pasekmių. Amalą pa- 

matome pirmiau negu išgirstame garsą, nes akių 
juslės yra greitesnės ir gerokai pralenkia ausis.“ 


XIII. (1) Iš daugelio dalykų galima padaryti iš- 
vadą, kad klysta tie, kurie teigia ugnį esant laiko- 
mą debesyse. Jei ji krinta iš dangaus, kodėl tai 
vyksta ne kasdien, nors ten visada dega toks pat 
kiekis? Be to, nėra jokio paaiškinimo, kodėl ugnis, 
kurią prigimtis šaukia į aukštybes, nuslenka že- 
myn. Mūsų ugnies, iš kurios krinta turintys tam 
tikrą svorį pelenai, yra kitos sąlygos: ji ne leidžiasi 
žemyn, bet yra metama ir traukiama. (2) Nieko 
panašaus nenutinka tai tyrutėlaitei ugniai, netu- 
rinčiai nieko, kas ją slėgtų. Antra vertus, jei kuri 
nors jos dalis iškristų, visa ji atsidurtų pavojuje, 
nes visa, kas gali būti skaidoma, gali iškristi. Be 
to, tai, kam kristi trukdo lengvumas, <...> kaip 
ten gali išsilaikyti, kad nenukristų slėptuvėje lai- 
komas kažkoks krūvis? (3) „Kaipgi čia išeina? Ar 
kai kurios ugnys nesminga žemyn, pavyzdžiui, 
mūsų tyrinėjami žaibai?“ Tai pripažįstu. Tačiau 
jie ne lekia, o yra bloškiami. Kažkokia galia juos 
išsviedžia, ji veikia ne eteryje. Ten nieko neverčia- 
ma daryti prievarta, niekas nesproginėja, niekas 
nevyksta kitaip, negu įprasta. (4) Eteris yra daik- 
tų tvarka, ir išgryninta ugnis, išrinkta saugoti pa- 
saulio aukštybes, juosia puikaus kūrinio pašalius. 
Ji negali iš ten nusileisti, o juo labiau būti išsvies- 
ta, nes eteryje nėra vietos neaiškiam daiktui, api- 
brėžtumui ir tvarkai nebūdingas prieštaringumas. 

XIV. (1) „Pateikdami skraidančių žvaigždžių 
priežastis, - sako jis, - jūs kalbate, jog kai kurios 
oro dalys gali ugnį traukti iš aukštesniųjų sričių 
į save ir taip <dėl karščio> užsidegti.“ Bet yra ne- 
paprastai didelis skirtumas, ar kas teigia, jog ug- 
nis krinta iš eterio — to gamta neleistų, — ar tei- 
gia, jog iš ugnies karštis peršoka į tai, kas plyti 
apačioje. Juk ugnis ten nenukrinta, to negali bū- 
ti, ji ten gimsta. (2) Žemėje tikrai matome, kaip 
plačiai pasklidus gaisrui kai kurie ilgai kaitę na- 
mai savaime suliepsnoja. Tikriausiai ir aukštęs- 
nė oro dalis dėl to, kad ugnis turi grobikės prigim- 
tį, užsidega dėl viršuje esančio eterio. Juk būti- 
na, kad ir žemasis eteris turėtų kažką panašaus 
į orą, ir aukštasis eteris labai nesiskirtų nuo že- 
mojo eterio, nes niekas iš skirtingo į skirtingą ne- 
pavirsta staiga. Būdami šalia, abu pamažu taip 
sumaišo savo galias, kad gali pradėti abejoti, <ar> 
čia oras, ar jau eteris. 

XV. (1) Kai kurie iš mūsiškių yra įsitikinę, jog 
oras, kadangi jis gali pavirsti ir į ugnį, ir į vande- 
nį, ne iš kitur prisitraukia liepsnų priežastis. Pats 
jis judėdamas užsidegąs ir, išsklaidydamas tirš- 
tus bei klampius debesų įlinkimus, suyrant to- 
kiems dideliems kūnams būtinai išleidžiąs stiprų 
garsą. Savo ruožtu tas sunkiai pasiduodančių de- 
besų mūšis šiek tiek naudingas įžiebti ugniai. Pa- 
našiai kertant kirviu ranka šiek tiek naudinga, 
bet kirsti reikia geležiai. 

XVI. (1) Tai kuo gi amalas skiriasi nuo žaibo? 
Pasakysiu. Amalas yra plačiai išplitusi ugnis, o 
žaibas yra sutelkta ir puolant išmesta ugnis. Su- 
glaudę abi rankas, pasisemiame vandens ir, pri- 
spausdami vieną prie kito delnus, jį išspaudžia- 
me kaip siurblys. Manyk, jog kažkas panašaus 
vyksta ir ten: susispaudusių debesų ankštumos iš- 
bloškia viduje buvusią srovę, kartu uždegdamos 
ir tarytum karo pabūklai išmesdamos??, Juk ba- 
listos bei skorpionai?! irgi PinkEm EB išstumia 
sviedmenis. 


XVII. (1) Kai kurie yra įsitikinę, jog garsą su- 
kelia ugningas oras, pereidamas per šaltą ir drėg- 
ną sritį. Mat ir įkaitusios geležies tylomis nesu- 
drėkinsi: jei įkaitusi masė panyra į vandenį, vės- 
ta baisiai šnypšdama??. Taip pat, kaip sako Anak- 
simenas, debesyse susitelkusi oro srovė sugriau- 
džia ir, braudamasi per kliūtis bei plyšius, užsi- 
dega nuo paties judėjimo. 


XVIII. (1) Anaksimandras“ viską priskiria 
orui. „Griaustinis, - sako jis, - yra sutrenkto de- 
besies garsai. Kodėl jie nevienodi? Todėl, kad ne- 
vienodas pats smūgis. Kodėl griaudžia ir per gied- 
rą? Todėl, kad tada srovė irgi iššoka per tirštą ir 
supleišėjusį orą. O kodėl kai kada nežaibuoja, bet 
griaudžia? Todėl, kad silpnesnė srovė neturėjo jė- 
gų liepsnai, o garsui — turėjo. Tai kas gi yra ama- 
las? Besisklaidančio ir griūvančio oro blaškyma- 

sis, atveriąs neiššokančią ugnį. Kas yra žaibas? 
Veržlesnės ir tirštesnės oro srovės sruvenimas.“ 


XIX. (1) Anaksagoras sako, jog visa tai vyksta 
iš eterio į žemesniąją sritį nusileidžiant tam tik- 
ro dydžio jėgai. Šaltuose debesyse susitelkusi ug- 
nis skamba, o kai juos perplėšia — žėri, ir mažes- 
nė ugnių jėga sukelia amalus, didesnė — žaibus. 


XX. (1) Diogenas iš Apolonijos?* sako, jog kai 
kurie griaustiniai atsiranda dėl ugnies, o kai ku- 
rie — dėl oro srovės. Ugnis sukelia tuos, kuriuos 
pralenkia ir praneša apie juos, srovė — tuos, ku- 
rie dunda be blykstelėjimo. (2) Sutinku, kad per- 
kūnas ir žaibas kartais esti vienas be kito, tačiau 
jie egzistuoja taip, kad jų galia nėra atskirta, bet 
abu gali sukelti vienas kitą. Kas paneigs, kad ver- 
žliai išlėkusi srovė sukeldama garsą sukels ir ug- 
nį? Kas gi nenusileis, kad kartais ugnis gali įsi- 
brauti į debesis ir, perskrodusi mažuosius, neiš- 
šokti, prispausta daugelio debesų krūvos? Taigi ir 
ugnis pereis į oro srovę, praras žibėjimą, ir srovė 
užsidegs perrėždama orą. (3) Dabar pridurk, jog 
žaibas turi būti labai veržlus, kad pasiųstų oro 
srovę į priekį ir varytų pirma savęs, o iš paskos 
trauktų vėją, tokiu plačiu smūgiu įsibraudamas į 
orą. Taigi dar prieš kertant visa sudreba suvirpin- 
ta vėjo, kurį ugnis stumia pirma savęs. 


XXI. (1) Dabar, atleidę mokytojus, pradedame 
judėti patys ir nuo pripažintų teiginių pereiname 

prie abejotinų. Ką sako pripažintas teiginys? Žai- 
bas yra ugnis, o amalas, kuris yra ne kas kita, 
kaip ugnis, galėtų būti žaibas, jei turėtų daugiau 
jėgų. Jie skiriasi ne prigimtimi, o veržlumu. (2) 
Spalva rodo, jog jis yra ugnis, kurios nebūna, jei 
ne iš <...>. Rodo ir pasekmės: žaibas dažnai esti 
didelių gaisrų priežastis, sudegina miškus ir mies- 
tų kvartalus. Net netrenktus daiktus matome ap- 
degusius, kai kurie lyg suodžiais nutepti. Kodėl 
nuo visų žaibo paliestųjų sklinda sieros kvapas? 
(3) Taigi aišku, jog abu reiškiniai yra ugnis ir abu 
skiriasi tik lėkimo būdu. Amalas yra žemės nepa- 
siekęs žaibas, o žaibu, atvirkščiai, gali pavadinti 
prie žemės priartėjusį amalą. (4) Taip ilgai tą pa- 
tį dalyką gromuliuoju ne dėl žaidimo žodžiais, bet 
kad įrodyčiau, jog abu reiškiniai yra giminiški, tų 
pačių bruožų ir prigimties. Amalas yra beveik žai- 
bas. Apverskime kitaip: žaibas yra šis tas daugiau 
negu amalas. 


XXII. (1) Kadangi aišku, jog abu dalykai ugni- 
niai, pažiūrėkime, kaip ugnis atsiranda pas mus 
žemėje. Pagal tą patį dėsnį ji atsiras ir aukštybė- 
se. <Ji atsiranda> dviem būdais. Vienu — išske- 
liama iš akmens <smūgiu>, kitu — pasirodo dėl 
trynimo, pavyzdžiui, ilgiau pabrūžinus du medžio 
gabalus. Ugnį duos ne kiekviena medžiaga, o tik 
tinkama jai rastis, pavyzdžiui, lauras, gebenė ir 
kitos piemenų žinomos, tam naudojamos. (2) Tai- 
gi gali būti, kad debesys irgi sukelia ugnį arba su- 

sitrenkę, arba trindamiesi. Pažvelkime, su kokia 
milžiniška jėga užgriūva audros, kaip smarkiai 
susisuka viesulai: visa, kas pasitaiko pakeliui, mė- 
toma, griebiama ir toli nubloškiama. (3) Taigi kas 
čia nuostabaus, jei tokia didžiulė jėga išskelia <ug- 
nį> arba iš kitur, arba iš savęs? Juk matai, kaip 
įkaista vėjų perskrosti kūnai. Reikia tikėti, jog tai 
atsitinka ne tik tiems dalykams, kurių milžiniš- 
ka jėga yra visų pripažinta, <...> 


XXIII. (1) <...> bet gal debesys, varomi prieš 
kitus debesis vėjui kaukiant ir lengvai spaudžiant, 
sužadins ugnį, ji sužybčios, bet neiššoks. Mat žė- 
rėjimui reikia mažiau jėgos negu žaibavimui. (2) 
Ankstesnėse eilutėse padarėme išvadą, jog trina- 
mi daiktai baisiai įkaista. Kai galintis virsti ug- 
nimi oras trinasi dėl <šių> nepaprastai didelių jė- 
gų, tai yra dėl savo jėgų pavirsta į vėją, tikriau- 
siai įžiebia krintančią ir greitai žūvančią ugnį, nes 
ji kyla ne iš tvirtos medžiagos, bet iš tokios, ku- 
rioje negali išsilaikyti. Taigi ji tveria ir trunka tik 
tiek, kiek yra kelio ir lėkimo. Juk ji išsviesta be 
maitinamosios medžiagos. 


XXIV. (1) „Kaip, - klausia jis, - žaibas gali pa- 
siekti žemę? Juk sakote, jog ugnies prigimtis ska- 
tina ją kilti į viršų. <...> Gal tai, ką kalbėjote apie 
ugnį, yra klaida, juk ji ir kyla aukštyn, ir leidžia- 
si žemyn?“ Gali būti teisingi abu teiginiai. Mat ug- 
nis iš prigimties kyla į viršūnes, ir jei niekas ne- 

sukliudo, ten užkopia. Panašiai yra su vandeniu. 
Iš prigimties jis teka žemyn, tačiau jei pasitaiko 
kokia nors jėga, apsukanti į priešingą pusę, jis 
traukiamas ten, iš kur lietus jį nusviedė. (2) Žai- 
bas dėl tos pačios būtinybės, kuri jį sužadina, <iš- 
sviedžiamas>. Su šiomis ugnimis atsitinka tas 
pat, kas su medžiais, kurių viršūnes galima nu- 
lenkti taip, kad žvelgtų į žemę, o jei medis jau- 
nas — kad ją pasiektų. Bet jei paleisi, jos staigiai 
atsities. Taigi nėra pagrindo tau žiūrėti tokios 
daikto būsenos, kurioje jis atsiduria ne savo no- 
ru. Jei ugniai leisi eiti ten, kur nori, ji kils į dan- 
gų, bet kokio lengvutėlaičio daikto buveinę. Kai 
esama kažko, kas ją plaka ir nukreipia nuo jai bū- 
dingo proveržio, tą daryti įsako ne prigimtis, o pa- 
klusnumas. 


XXV. (1) „Tu teigi, - sako jis, - jog ugnį gami- 
na besitrinantys debesys, nors jie drėgni, netgi 
šlapi. Tai kaip jie gali gimdyti ugnį - kad ji <gim- 
tų> iš debesies, yra taip pat neįtikima, kaip ir iš 
vandens.“ 


XXVI. (1) <Ji gimsta iš debesies>. Pirma, de- 
besyse glūdi ne vanduo, o labai tirštas oras, pasi- 
ruošęs pagaminti vandenį. Jis dar nepavirtęs į 
vandenį, bet jau linkstąs ir krypstąs į tai. Nėra 
džių susirenka, paskui išsilieja. Jis vienu sykiu ir 
atsiranda, ir krinta. (2) Antra, jei ir sutiksiu, jog 

debesis yra drėgnas, pilnas vandens pradų, nie- 
kas netrukdo ugniai kilti ir iš drėgnos medžiagos, 
net ir — gali dar labiau stebėtis — iš pačios drėg- 
mės. Kai kurie mokslininkai teigė, jog niekas ne- 
gali pavirsti ugnimi, kas pirma nebuvo pavirtęs į 
orą. Taigi debesis gali, išlaikydamas turimą van- 
denį, iš tam tikros savo dalies įžiebti ugnį, kaip 
dažnai vienas pliauskos galas dega, o kitas raso- 
ja. (3) Nesakau, jog jie nėra priešiški ir vienas ki- 
to nenaikina, bet kai ugnis stipresnė už drėgmę, 
ji nugali, o antra vertus, tuomet, kai drėgmės san- 
kaupa didesnė, ugnis darosi neveikli. Todėl žalios 
malkos nedega. Vadinasi, svarbu, kiek yra van- 
dens. Nedidelis kiekis nesipriešins ir ugnies jėgai 
nekliudys. (4) Kodėl gi ne? Mūsų senolių laikais, 
kaip pasakoja Poseidonijas, kai Egėjo jūroje išni- 
ro sala? jūra ilgai putojo ir iš gelmių veržėsi dū- 
mai. Tik naktis atskleisdavo, jog ten būta ir lieps- 
nos. Ji ne nuolatos liepsnojo, o tik retsykiais žyb- 
čiojo lyg žaibas, kai požemio karštis įveikdavo vir- 
šuje užgulusio vandens svorį. (5) Trečia, ritosi uo- 
los ir akmenys, vieni — sveiki, nes juos oro srovė 
išstūmė neišdeginusi, kiti — išėsti ugnies ir pasi- 
darę lengvi kaip kempinė. Pagaliau išniro išdegin- 
to kalno viršūnė, vėliau toji uola paaukštėjo ir iš- 
augo iki salos dydžio. (6) Tas pat atsitiko ir mūsų 
laikais, antrą kartą konsulaujant Valerijui Azia- 
tikui?ė, Kodėl tai papasakojau? Kad paaiškėtų, jog 
užplūdus jūrai ugnis neužgeso, o milžiniško van- 

dens kiekio svoris nesukliudė jai prasiveržti. Po- 
seidonijo klausytojas Asklepiodotas rašo?", jog ug- 
nis perskrodė dviejų šimtų žingsnių storio?š van- 
dens sluoksnį. (7) Jei neišmatuojama vandenų jė- 
ga neįstengė prispausti iš požemio kylančių lieps- 
nų jėgos, tai nejaugi skidi, rasota debesų drėgmė 
galės uždaryti ugnį ir neišleisti? Šis daiktas, prie- 
šingai, visai nesudaro kliūties, kuri atsiranda dėl 
ugnių. 

<...> juos matome žybčiojant tik apsunkus dan- 
gui. Per giedrą nebūna žaibų??, skaisti diena jų ne- 
sibaimina, net ir naktis, jeigu neapsiniaukusi. (8) 
„Kaipgi čia išeina? Ar kartais nežaibuoja šviečiant 
žvaigždėms ramią naktį?“ Bet žinok, kad ten, iš 
kur ateina spindesys, debesų yra, tik juos matyti 
mums trukdo žemės išgaubtumas. (9) Dar pri- 
durk, jog gali būti, kad nusileidę ir žemi debesys 
trindamiesi įžiebia ugnį. Pakilusi į aukštį, ji at- 
rodo skaisti ir tyra, bet atsiranda nešvarioje ap- 
linkoje. 


XXVII. (1) Kai kurie tyrėjai“? suskirstė perkū- 
nus sakydami, jog vienai jų rūšiai būdingas sun- 
kus dundėjimas, panašus į tą, kuris pasigirsta 
prieš žemės drebėjimą, kai vėjas uždarytas ir kau- 
kia. Pasakysiu, kaip jie įsivaizduoja tai vykstant. 
(2) Kai debesys uždaro savyje oro srovę, tuščiavi- 
durėse jų dalyse besiraičiojantis oras tarsi mau- 
roja dusliai, vienodai, ištisai, žinoma, kai yra toji 
<...> drėgna sritis ir uždaro įėjimą. Toks griaus- 

tinis pranašauja artėjantį lietų. (3) Kita griausti- 
nių rūšis yra šaiži, sakyčiau, šiurkštesnė, nes 
<skleidžia> tokį garsą, kokį paprastai girdime virš 
galvos sprogus pūslei. Tokie perkūnai pasigirsta 
tada, kai susikamuoliavęs debesis sklaidosi ir iš- 
leidžia jį įtempusią oro srovę. Tai vadinama bil- 
dėjimu, jis esti staigus ir smarkus. Jam pasigir- 
dus, žmonės parkrinta netekę gyvasties. Kai ku- 
rie likę gyvi apstulbsta ir išsikrausto iš proto. Juos 
vadiname trenktais, nes jų protą tas dangiškas 
garsas išmuša iš vietos. (4) Gali būti, jog ši griaus- 
tinio rūšis susidaro dėl to, kad išsiplečia kiaura- 
viduriame debesyje uždarytas ir paties judėjimo 
išretintas oras. Paskui, ieškodamas erdvesnės vie- 
tos, su garsu trankosi į savo apvalkalą. Vis dėlto 
kas čia vyksta? Daužiant rankas vieną į kitą at- 
siranda plojimas. Tai ar negali susidaužiančių vie- 
nas į kitą debesų garsas būti didelis, nes susidu- 
ria dideli daiktai? 


XXVIII. (1) „Matome, - sako jis, - debesis su- 
siduriant su kalnais, bet nesigirdi jokio garso.“ 
Pirmiausia, jie dunda susidūrę ne bet kaip, bet tik 
išsidėstę tam tikru būdu, tinkamu rastis dundė- 
jimui. Daužyk plesnus vieną į kitą — plojimo ne- 
bus, tik delnas, mušamas į delną, sukelia plojimą. 
Labai didelis skirtumas, ar susiduria tuščiavidu- 
riai, ar lygūs ir ištįsę. Antra, reikia, kad debesys 
ne plauktų, o būtų varomi smarkios ir audringos 
jėgos. (2) Be to, kalnas nesuskaldo debesies, bet 

ardo vis sklaidydamas jo patį priekį. Ir pūslė pokš- 
teli priklausomai nuo to, kaip išleido orą. Perkir- 
tus ją kardu, oras išeina visiškai neužkliudęs 
klausos. Kad pokštelėtų, reikia ją susprogdinti, o 
ne perkirsti. Tą patį sakau apie debesis: jie dun- 
da tik subyrėdami. Dar pridėk, kad prie kalno at- 
varyti debesys nesudūžta, bet jį apsupa ir aplink 
kalne esančius daiktus —- medžių šakas, krūmus, 
aštrias ir atsikišusias uolas — išsisklaido taip, kad 
net ir turėdami kokią srovę išleidžia ją per dau- 
gelį kartų, o juk ta srovė bilda tik visa išsiverž- 
dama vienu sykiu. (3) Žinok ir tai: aplink medį su- 
sisukęs ir jo plėšomas vėjas švilpia, bet negriau- 
džia. Pasakysiu štai kaip: reikia plataus kirčio, 
vienu sykiu sudraskančio visą kamuolį, kad išsi- 
veržtų toks dundesys, kokį girdime griaudžiant. 


XXIX. (1) Be viso šito, oras yra tinkamas gar- 
sams. Kodėl gi ne? Juk garsas yra ne kas kita, 
kaip stumtelėtas oras. Taigi debesys turi būti iš 
abiejų pusių <...> įsiterpę ir tuščiaviduriai bei iš- 
tempti. Juk matai, kad tušti daiktai daug aidin- 
gesni negu lygūs, įtempti - skardingesni negu pa- 
laidi. Timpanai ir cimbolai*! skamba todėl, kad 
pirmieji stumia orą iš žemesniosios dalies, o ant- 
rieji dūzgina patį <...> orą tuščiame viduryje. 


XXX. (1) Kai kurie, tarp jų ir Asklepiodotas, yra 
įsitikinę, jog susidūrus tam tikriems kūnams ga- 
li atsirasti griaustinis ir žaibas. Kadaise kupina 

ugnies Etna išmetė daugybę įkaitusio smėlio??. 
Dieną apgaubė dulkių skraistė, žmones išgąsdino 
staigiai užėjusi naktis. Pasakojama, jog <tuo me- 
tu> buvę daug žaibų ir perkūnų, atsiradusių dėl 
sausų kūnų, o ne dėl debesų (jų tikriausiai šitaip 
įkaitusiame ore nebuvo) susidūrimo. (2) Kadaise 
Kambisas pasiuntė kariuomenę pas Amoną?*. Pie- 
tų vėjo išjudintas smėlis lyg sniegas ją užpylė ir 
palaidojo. Tada besitrinančio smėlio brūžinimasis 
tikriausiai irgi buvo sukėlęs perkūnus ir žaibus. 
(3) Ši nuomonė neprieštarauja mūsų siūlomam 
paaiškinimui. Juk sakėme, kad žemė išgarina ir 
vienos, ir kitos prigimties kūnus, ore klaidžioja ir 
sausi, ir drėgni pradmenys. Įsiterpus tam tikrai 
medžiagai, susidaro standesnis ir tirštesnis debe- 
sis nei jungiamas oro be priemaišų. (4) Tokia me- 
džiaga gali dužti ir dundėti. O tai, kas, kaip mi- 
nėjau, orą pripildo karštų gaisrų garų arba vėjų 
nuo žemės sušluotų dalelių, būtinai debesį suda- 
Trys pirma negu garsą. Juk debesis sudėtas ir iš 
sausų, ir iš drėgnų pradų. Mat, kaip jau esame sa- 
kę“*, debesis yra tiršto oro sutankėjimas. 


XXXI. (1) Tačiau panorėjęs įsigilinti pamatysi, 
jog žaibo darbai —- nuostabūs, nepaliekantys jokių 
abejonių, kad jo galia yra dieviška ir sunkiai ap- 
čiuopiama: sidabras išsilydo sveikose <ir nepažeis- 
tose> dėželėse??, kardas ištirpsta, o makštys lie- 
ka, nulaša visa trumpąsias ietis dengusi geležis, 
o mediniai kotai nepagadinami; žaibui sudaužius 

statinę, vynas stovi netekėdamas, tas jo sąstingis 
tęsiasi ilgiau kaip tris dienas. (2) Turėtumei pa- 
žymėti ir tai, kad ir žmonių, ir kitų nutrenktų gy- 
vų būtybių galva būna pasisukusi žaibo išėjimo 
link, o visų daužtų medžių atplaišos krypsta prieš 
žaibą. Kodėl piktų gyvačių ir kitų mirtinų galių 
turinčių gyvūnų visi nuodai išnyksta, trenkus į 
juos žaibui? „Iš kur, - klausi, - žinai?“ Turinčiuo- 
se nuodų jų kūnuose kirmėlės nesiveisia, o nu- 
trenkti žaibo sukirmija po kelių dienų. 


XXXII. (1) O ką galima pasakyti apie tai, kad 
žaibai pranašauja ateitį duodami ne vieno ar ki- 
to įvykio ženklus, bet dažnai pranešdami ilgą bū- 
simų lemčių seką? Jie rodo akivaizdžius ir gero- 
kai aiškesnius požymius, negu buvo aprašyta. (2) 
Tarp mūsų ir etruskų, geriausiai išmanančių pra- 
našingus žaibus, skirtumas toks. Mes manome, 
jog žaibai išmetami susidūrus debesims. Jų įsiti- 
kinimu, debesys susiduria tam, kad išmestų žai- 
bus. Mat jie visa priskiria Dievui ir laikosi nuo- 
monės, jog ženklas atsirado ne todėl, kad kas nors 
įvyko, bet įvyko, kadangi reikėjo ženklo. Tačiau 
veiksmas vyksta taip pat, ar jis jiems reiškia tiks- 
lą, ar yra pasekmė. (3) „Tai kaip jie gali būti pra- 
našingi, jei ne tam siųsti?“ Kaip paukščiai, skra- 
jodami ne tam, kad patektų į mūsų akiratį, lemia 
sėkmę ar nelaimę. „Bet ir juos, - sako jis, —- ver- 
čia judėti Dievas.“ Tu jį laikai per daug dykinė- 
jančiu ar tarnaujančiu niekniekiams tvirtinda- 

mas, jog jis vieniems paskirsto sapnus, kitiems — 
aukojamų gyvulių kepenis ar širdį. (4) Tie daly- 
kai vis tiek vyksta dievybei padedant, net jei Die- 
vas nevaldo paukščių sparnų, o kapojamos auko- 
jamų gyvulių dalys ne jo dėka yra gavusios turi- 
mą pavidalą. Lemčių seka, visur pirma savęs siun- 
čianti ateities ženklus, rutuliojasi pagal kitą dės- 
nį. Kai kurie jų mums įprasti, kai kurie - nežino- 
mi. Kas tik dedasi, yra kokio nors būsimo įvykio 
ženklas. Atsitiktiniai ir padrikai klaidžiojantys 
reiškiniai dieviškumo neįgyja. Kas tvarkinga, tas 
pranašinga. (5) „Tai kodėl ereliui suteikta tokia 
garbė atnešti svarbių įvykių ženklus, arba vamnui 
ir keliems kitiems paukščiams, o kitų balsai nie- 
ko nenuspėja?“ Todėl, kad kai kurių pranašavi- 
mo menas dar neaprėpė, o kai kurie ir negali bū- 
ti aprėpti dėl pernelyg tolimų mūsų santykių su 
jais. Tačiau nėra gyvūno, judesiu ar pasirodymu 
ko nors nepranašaujančio. Žinoma, mūsų pasi- 
rinkti yra ne visi, bet tik kai kurie. (6) Paukščių 
ženklas yra stebinčiojo reikalas. Nuo jo, atkrei- 
piančio į tai dėmesį, visa priklauso. Tačiau įsikū- 
nija ir nepastebėti ženklai. Chaldėjų stebėjimai 
apima penkių žvaigždžių įtaką“. (7) Kaip? Ar tu 
manai, jog daugybė tūkstančių kitų žvaigždžių 
šviečia dykinėdamos? Kokia gi kita ateitį pagal gi- 
mimo laiką numatančių žinovų didelių klaidų 
priežastis, jei ne tai, kad jie mus priskiria per ma- 
žam žvaigždynų skaičiui, nors visa, kas yra virš 

mūsų, reikalauja mūsų lemties dalies? Žemesnieji 
gal greičiau nukreipia į mus savo jėgą, ir tie, ku- 
rie dažniau juda, žvelgia į mus vis kitaip ir kitaip. 
(8) Tačiau ir tie, kurie arba nejuda, arba dėl vi- 
satos lėkimui prilygstančio greičio panašūs į ne- 
judančius, irgi turi į mus teisių ir valdžios. Į kita 
<...> pažvelk ir nagrinėji dalyką paskirstęs parei- 
gas. Ne lengviau sužinoti, ką jie gali, negu <jis tu- 
ri> abejoti, ar jie gali. 


XXXIII. (1) Dabar grįžkime prie žaibų. Jų 
mokslas skirstomas į tris dalis: kaip tyrinėsime, 
kaip aiškinsime, kaip melsime. Pirmoji dalis su- 
sijusi su skirstymu, antroji - su numatymu, tre- 
čioji — su dievų palenkimu į savo pusę. Juos rei- 
kia maldauti gero žaibo ir prašyti nesiųsti blogo. 
Maldauti, kad įvykdytų pažadus, prašyti, kad ne- 
įvykdytų grasinimų. 


XXXIV. (1) Tvirtinama, jog žaibo ženklo jėga 
yra didžiausia, nes jo įsikišimas panaikina visas 
kitas pranašystes“. Kas pranašaujama žaibo, yra 
tvirta, nesikeičia pasirodžius kitam ženklui. Pa- 
lankus žaibo ženklas panaikina blogas aukojamų 
gyvulių ar paukščių pranašystes. Žaibo skelbiamų 
dalykų neatšaukia nei aukojamų gyvulių, nei 
paukščių priešingi ženklai. (2) Čia, man atrodo, 
daroma klaida. „Kodėl?“ Todėl, kad nėra didesnės 
tiesos už tiesą. Jei paukščiai išgiedojo ateitį, žai- 
bas negali šio ženklo padaryti tuščio, arba jie iš- 

giedojo tai, kas neįvyks. Lyginu ne paukštį su žai- 
bu, o du tiesos ženklus. Jei jie reiškia tiesą, tai 
jie - lygūs. Taigi kai žaibo įsikišimas panaikina 
būrimo iš aukojamų gyvulių dalių ar paukščių 
ženklus, vadinasi, yra blogai apžiūrėtos aukojamų 
gyvulių dalys, blogai pastebėti paukščių ženklai. 
Nesvarbu, kuris dalykas didesnis ar iš prigimties 
galingesnis. Jei abu duoda tiesos ženklus, yra ly- 
gūs tiesos požiūriu. (3) Jei sakysi, kad liepsnos jė- 
ga yra didesnė už dūmų, nemeluosi, bet kaip ug- 
nies ženklas liepsna turi tiek pat reikšmės, kiek 
ir dūmai. Taigi <jei> kas nors sakys taip: „Kai au- 
kojamų gyvulių dalys rodo viena, o žaibas — kita, 
žaibas laikytinas svarbesniu“, gal ir pritarsiu. Jei 
sako taip: „Nors abu dalykai pranašauja tiesą, žai- 
bo smūgiai panaikina ankstesnius ženklus, ir tik 
jais reikia tikėti“, — tai klaidingas teiginys. „Ko- 
dėl?“ Todėl, kad nesvarbu, kiek yra paukščių žen- 
klų, lemtis yra viena. Jei ji suvokiama per pirmuo- 
sius auspicijus, nedingsta per antruosius. (4) Aš 
taip sakau: nesvarbu, ar naudojame kitą priemo- 
nę paklausti apie ateitį, kadangi tai, apie ką klau- 
siame, yra vienas ir tas pats dalykas. Lemtis ne- 
gali pasikeisti dėl žaibo. Kodėl negali? Nes pats 
žaibas yra lemties dalis. 


XXXV. (1) „Kaipgi čia išeina? Jei lemties ne- 
galima pakeisti, ko siekia atgailos ir maldavimų 
apeigos?“ Leisk man laikytis griežto mokymo tų, 
kurie <...> tai pripažįsta ir yra įsitikinę, jog tai 

nėra kas nors kita, tik sergančios sąmonės paguo- 
da. (2) Lemtys vienodai vykdo savo valią, jų ne- 
veikia jokie prašymai, nepalenkia gailestis, jos ne- 
pažįsta maloningumo. Negrįžtamą kelią pradėju- 
sios plaukia kaip skirta. Kaip garmančių upių 
vanduo nesugrįžta atgal ir net nesustoja, nes vie- 
ną srovę galvotrūkčiais gena atplūstanti kita, taip 
amžina dalykų seka suka lemčių eilę, kurios pir- 
masis dėsnis yra nenukrypti nuo to, kas skirta. 


XXXVI. (1) Kaip tu supranti lemtį? Aš lemti- 
mi laikau visų dalykų ir veiksmų būtinybę, kurios 
jokia jėga neįstengia sugriauti. Jei tikiesi ją per- 
maldauti aukomis ar baltos avies gyvybe“, nepa- 
žįsti dievybės. Teigiate, jog išmintingo vyro nuo- 
monė neturi keistis. Dievo juo labiau! Išminčius 
težino tik tai, kas dabar yra geriausia, o dievybei 
viskas yra dabartis. 


XXXVII. (1) Dabar noriu apginti bylą tų, kurie 
yra įsitikinę, jog žaibus reikia prašyti neduoti blo- 
gų ženklų, ir neabejoja, jog atgailos apeigos duo- 
da naudos: kartais pašalina pavojus, kartais - pa- 
lengvina, kartais — atideda. (2) Truputį vėliau pa- 
nagrinėsiu, kas yra pasekmė. Kol kas anuos žmo- 
nes su mumis sieja tai, kad mes irgi esame įsiti- 
kinę, jog maldos padeda nepažeisdamos lemčių jė- 
gos ir galios. Kai kas nemirtingųjų dievų palikta 
taip neapibrėžta, kad jie pakreipia į gera, jei mes 
prašome, jei duodame įžadus. Tai neprieštarauja 

lemčiai, tai irgi yra lemtis. (3) „Tas dalykas, - sa- 
ko jis, — arba įvyks, arba ne. Jei įvyks, vis tiek at- 
sitiks, net jei neduosi įžadų. Jei neįvyks, to neat- 
sitiks, net jei duosi įžadus.“ Išvada yra klaidinga, 
nes praleidai vidurinį dėmenį: tai įvyks, bet tik 
tuo atveju, jei bus duoti įžadai. 


XXXVIII. (1) „Tai, - sako jis, - ar duosi įžadus, 
ar ne, lemtis būtinai visa yra apėmusi.“ Manyk 
mane duodant tau ranką ir pripažįstant, jog lem- 
tis aprėpia ir tai, kad išsipildytų įžadai. Todėl jie 
ir išsipildys. (2) Tai lemtis, kad šis žmogus būtų 
iškalbingas, bet tik tuo atveju, jei mokysis, tačiau 
toje pačioje lemtyje glūdi ir tai, kad jis mokysis. 
Todėl jį reikia mokyti. Šis žmogus bus turtingas, 
jei plaukios jūromis. Ir toje lemties tvarkoje, kuri 
jam žada didelį turtą, duota ištarmė, kad plaukio- 
tų. Todėl jis plaukios. Tą patį tau sakau apie at- 
gailos apeigas: jis išvengs pavojų, jei permaldaus 
dievybę atšaukti numatytus grėsmingus įvykius, 
tačiau tai irgi yra lemtis, kad jis permaldaus. Tai- 
gi jis permaldaus. (3) Jie paprastai mums prieš- 
tarauja, stengiasi įrodyti, jog mūsų valiai nėra pa- 
likta nieko, visa lemties įvykdymo teisė perduota 
<kitam>. Kai apie tai bus kalbama, pasakysiu, 
kaip, nors išlieka lemties galia, šis tas priklauso 
ir nuo žmogaus apsisprendimo. Dabar išpainiojau 
tai, apie ką kalbame: kaip atgailos bei permalda- 
vimo apeigos gali nukreipti pranašaujamus pavo- 
jus, nors lemtis ir turi tvirtą tvarką. Mat tokiu at- 

vejų žmonės nekovoja su lemtimi, tai įeina į patį 
jos dėsnį. (4) „Taigi, - sakai, - kokia man nauda 
iš haruspiko, jei būtina maldauti net jam nepa- 
tariant?“ Nauda kaip iš lemties tarno. Lygiai taip 
pat sveikata priklauso nuo lemties, bet priklauso 
ir nuo gydytojo, nes lemties geradarystės ateina 
per jo rankas. 


XXXIX. (1) Cecina teigia, jog žaibų esama tri- 
jų rūšių: patariamieji, sprendžiamieji ir nusakan- 
tieji padėtį. Patariamieji pasirodo prieš veiksmą, 
bet jau sumanius veikti, nes ką nors širdyje pla- 
nuojant žaibo smūgis tam arba pritaria, arba ne- 
pritaria. Sprendžiamieji esti atlikus veiksmą, kurį 
pranašauja būsiant į gera ar į bloga. (2) Padėties 
žaibas įsiterpia nieko nedarant, net ir nieko ne- 
sumanius, jis arba grasina, arba žada, arba ragi- 
na. Cecina jį vadina ragintoju, bet nežinau, kodėl 
tai ne tas pat kaip patariamasis, nes kas ragina, 
kartu duoda patarimą. (3) Bet gal jis turi kokį 
nors ypatingą požymį ir juo skiriasi nuo pataria- 
mojo, nes pastarasis pataria ar atkalbinėja, o šis 
tik skatina išvengti gresiančio pavojaus, pavyz- 
džiui, kad bijotume gaisro, artimųjų klastos <ar> 
vergų sąmokslo. (4) Tačiau matau ir kitokį abie- 
jų skirtumą: patariamasis pasako, kas darytina, 
ką nors sumaniusiems, ragintojas — nieko nesu- 
maniusiems. Mat abu dalykai turi tik jiems bū- 
dingų ypatybių: patariama svarstantiesiems, <ne- 
svarstantieji> ir raginami. 

XL. (1) Pirmiausia, tai ne žaibų, o jų reikšmės 
aiškinimo rūšys. Mat žaibų rūšys yra tokios: per- 
veriantieji, sudaužantieji ir deginantieji“". Perve- 
riantis žaibas — plonytė liepsna, dėl tyros ir šva- 
rios ugnies skidumo prasismelkianti pro siauriau- 
sią plyšį. (2) Sprogdinantis žaibas yra kamuolinis 
ir turi primaišytos sutirštėjusios ir audringos oro 
srovės jėgos. Taigi pirmasis žaibas sugrįžęs išei- 
na pro tą skylę, pro kurią įėjo, antrojo plačiai iš- 
sibarsčiusi jėga ne prakiurdo, o sprogsta. (3) Tre- 
čioji rūšis — deginantys žaibai. Jie turi daug že- 
miškumo ir yra labiau ugnies negu liepsnos pri- 
gimties. Taigi jie palieka didelius nudegimų pėd- 
sakus, amžinai liekančius ant palytėtųjų. Joks 
žaibas neatlekia be ugnies, tačiau tik šią rūšį tei- 
singai vadiname ugnine, nes įspaudžia akivaiz- 
džius karščio pėdsakus degindama arba aprūky- 
dama. (4) Degina trimis būdais: arba žaibas dvelk- 
teli palikdamas nedidelę žymę, arba sudegina, ar- 
ba uždega. Visi šie reiškiniai yra degimas, bet ski- 
riasi rūšimi ir būdu: kas sudegė, tas ir degė, o kas 
degė, nebūtinai visiškai sudegė. (5) Tas pats ir su 
<...> uždegtu: ugnis gali palytėti tik prabėgomis. 
Kas nežino, kad daiktas gali degti, bet neliepsno- 
ti, tačiau negali liepsnoti nedegdamas. Pridursiu 
tik viena: daiktas gali visiškai sudegti neuždeg- 
tas, gali užsidegti, bet nesudegti visiškai. (6) Da- 
bar pereinu prie palytėtuosius aprūkančio žaibo 
rūšies. Jis arba nublukina, arba nudažo. Nurody- 


77 


ANTRA KNYGA 


siu abiejų dalykų skirtumą. Nublukinama tai, kie- 
no spalva pažeidžiama, bet nepakeičiama. Nuda- 
žoma tai, kieno vaizdas pasidaro kitoks negu bu- 
vo, pavyzdžiui, mėlynos arba juodos, arba pilkos 
spalvos. 


XLI. (1) Iki šiol etruskų ir filosofų nuomonės 
sutapo. Jie nesutaria štai dėl ko. Etruskai sako, 
jog žaibus siunčia Jupiteris, ir priskiria jam tris 
jų kirčius. Pirmasis, kaip jie teigia, ragina ir yra 
palankus. Jis siunčiamas paties Jupiterio suma- 
nymu. Nors antrąjį siunčia Jupiteris, bet bendrai 
nutarus, mat jis pasikviečia dvylika dievų. Šis žai- 
bas kartais nuveikia šį tą gera, bet net ir tada pa- 
kenkia, taigi teikia naudos pridarydamas žalos. 
(2) Trečiąjį kirtį irgi siunčia Jupiteris, bet pasi- 
telkęs pasitarti tuos dievus, kuriuos etruskai va- 
dina aukštesniaisiais ir miglotaisiais, nes šis kir- 
tis nusiaubia visa, į ką pataiko, ir, be abejo, pa- 
keičia rastąją privataus žmogaus ar valstybės pa- 
dėtį. Mat ugnis nieko nepalieka taip, kaip buvo. 


XLII. (1) Jei norėtum tai atidžiai apsvarstyti, 
vos akį užmetus paaiškės, kad dėl šito senovės 
žmonės klysta. Ar gali būti dar didesnis neišma- 
nymas, kaip tikėjimas, kad Jupiteris siunčia žai- 
bus, trenkia į kolonas, medžius, o kartais net sa- 
vo paties statulas, kad nenubaudęs šventvagių, 
galvažudžių, padegėjų muša nekaltus gyvulius? 
Kad jis pasitelkia <į> pasitarimą dievus, tarsi pa- 

čiam nepakaktų sugebėjimų nutarti? Kad tie žai- 
bai, kuriuos jis vienas bloškia, yra laimingi ir pa- 
lankūs, o pražūtingi tie, kuriuos siunčiant daly- 
vauja didesnė dievybių minia? (2) Jei manęs klau- 
si, ką manau, pasakysiu taip. Nelaikau senovės 
žmonių tokiais bukais, kad būtų tikėję, jog Jupi- 
teris yra neteisingas arba ne taip gerai pasiruo- 
šęs. Juk viena iš dviejų: pasiųsdamas ugnis ne- 
kaltoms galvoms nutrenkti, o nusikaltusias ap- 
lenkdamas jis arba nenorėjo teisingiau pasiųsti, 
arba jam nepavyko. (3) Tai ko jie siekė šitaip kal- 
bėdami? Neišmanėlių sieloms sutramdyti išmin- 
tingi vyrai nutarė tiksiant neišvengiamą baimę, 
kad bijotume ko nors viršesnio už mus. Naudin- 
ga buvo, kad baisiai įžūlūs nusikaltėliai žinotų, jog 
esama kažko, prieš ką niekas neatrodo pakanka- 
mai galingas. Kad išgąsdintų tuos, kurie dori te- 
gali būti tik iš baimės, jie virš galvos įkurdino tei- 
sėją, ir net ginkluotą. 


XLII, (1) Kodėl tas žaibas, kurį siunčia vienas 
Jupiteris, yra palankus, o pražūtingas tas, kurį 
apsvarstė ir pasiuntė dar ir kitų dievų nutarimu? 
Kadangi atrodė, jog Jupiteris, tai yra valdovas, 
vienas turi teikti tik naudą, o kenkti — tik dauge- 
liui nutarus. (2) Tegul tie, kurie tarp žmonių turi 
didelę galią, pasimoko, jog nepasitarus žaibai ne- 
siunčiami, tegul jie pasikviečia kitus, apžvelgia 
daugelio išsakytas nuomones, tegul susilaiko nuo 
blogio darymo, o kai reikia ką nors nutrenkti, te- 

gul turi galvoje, kad net Jupiteris nesitenkina 
vien savo sprendimu. 


XLIV. (1) Jie nebuvo tokie neišmanėliai, kad 
manytų, jog Jupiteris keičia ginklus. Tai tinka tik 
laisvai poetų vaizduotei: 


Žaibas jam kitas yra, į kurį mažiau įtūžimo, 
Žymiai mažiau ugnies ir rūstybės įdėjo kiklopai. 
Antrarūšiu jį vadina dievai.*? 


(2) Anie nepaprastai didūs vyrai taip neklydo, 
nenusprendė, jog Jupiteris naudojasi tai <sunkes- 
niais, tai> lengvesniais žaibais ir net pramogi- 
niais. Bet jie norėjo priminti tiems, kuriems rei- 
kėjo žaibais trankyti nusikaltusius žmones, kad 
reikia trenkti ne visus vienodai: kai ką turi tik pa- 
lytėti, kai ką - užmušti ir nukankinti, kai kam — 
tik priminti“! 


XLV. (1) Jie net netikėjo, kad toks Jupiteris, 
kokį garbiname Kapitolijuje ir kitose buveinėse, 
savo ranka svaido žaibus, bet suvokė Jupiterį taip 
pat, kaip ir mes: tai — visatos vadovas ir sargas, 
pasaulio siela ir dvasia, šio kūrinio valdovas ir sta- 
tytojas“?. Jam tinka kiekvienas vardas. (2) Pano- 
rėjęs duoti lemties vardą, neapsiriksi. Nuo jo vi- 
sa priklauso, jis - priežasčių priežastis. Įvardyda- 
mas apvaizda, teisingai pavadinsi: juk jo išmin- 
tis numato šiam pasauliui kelius, kad netrukdo- 
mas išvengtų kliūčių ir savo veiksmus vykdytų. 

Pavadinęs gamta, nenusidėsi. (3) Jis yra tas, iš 
kurio gimė visa, kurio dvasios dėka esame gyvi. 
Įvardijęs pasauliu, neapsiriksi: jis yra visa, ką ma- 
tai, glūdi visose savo dalyse palaikydamas ir sa- 
ve, ir visa sava. Ir etruskams taip atrodė: saky- 
dami Jupiterį siunčiant žaibus, jie manė, kad be 
jo nieko nevyksta. 


XLVI. (1) „O kodėl Jupiteris arba praeina pro 
tai, į ką reikia trenkti, arba nutrenkia nekaltus?“ 
Tu šauki mane imtis svarbesnio klausimo, jam 
reikės skirti laiko ir vietos. Tuo tarpu pasakau tik 
šitaip: žaibus siunčia ne Jupiteris, bet taip visa 
sudėstyta, kad net be jo atsitinkantys įvykiai ne- 
atsitinka be protingos tvarkos, o ji yra jo. Net jei 
Jupiteris dabar to nedaro, Jupiteris padarė, kad 
tai pasidarytų. Prieš pavienius jis nekelia rankos, 
bet jėgą ir priežastį skyrė visiems. 


XLVIL. (1) Aš nesutinku su etruskų skirstymu. 
Jie teigia, jog žaibai esti arba amžinieji, arba baig- 
tiniai, arba atidėtieji. Amžinieji - tokie, kurie ap- 
ima visą gyvenimą, jie pranašauja ne vieną daly- 
ką, o apima dalykų, įvyksiančių per visą amžių, 
rezginį. Tai tokie žaibai, kurie pasirodo paveldė- 
jus tėvoniją ar prasidėjus naujam žmogaus arba 
miesto gyvenimo laikotarpiui. Baigtiniai skirti tik 
tai dienai. Atidėtieji - tai tokie, kurių grasinimai 
gali būti nukelti, bet jų išvengti ar panaikinti ne- 
įmanoma. 

XLVIII. (1) Pasakysiu, kas yra, kodėl neprita- 
riu tokiam skirstymui. Mat ir amžinuoju vadina- 
mas žaibas yra baigtinis. Juk ir dienai skirtasis 
lygiai taip pat nenustoja būti baigtinis dėl to, kad 
reiškia daugelį dalykų. Ir atidėtuoju laikomas žai- 
bas yra baigtinis, nes jie pripažįsta, jog išprašo- 
ma nukelti jo veikimą iki apibrėžto termino. Jie 
neigia, jog privačių žmonių gyvenime žaibų skel- 
biami įvykiai gali būti nukelti daugiau nei dešimt 
metų, o valstybės — per trisdešimt metų. Taigi ir 
šitie yra baigtiniai, nes yra riba, už kurios jie ne- 
benukeliami. Tad visų žaibų pasekmėms yra nu- 
statyta diena, neaiškaus daikto niekaip negalima 
suprasti. (2) Etruskai sumišai ir pabirai kalba 
apie tai, ką reikia žaibuose įžvelgti. Jie galėjo 
skirstyti juos taip, kaip yra suskirstyta šiam 
mokslui atsidavusio filosofo Atalo, raginusio žiū- 
rėti, kur žaibas pasirodė, kada, kam buvo skirtas, 
kokiomis aplinkybėmis, kokios išvaizdos ir kokio 
stiprumo. Panorėjęs tai išskirstyti į dalis, ką pas- 
kui darysiu? Juk žengsiu į begalybę. 


XLIX. (1) Dabar peržvelgsiu Cecinos duotus 
žaibų pavadinimus ir išdėstysiu, ką apie juos gal- 
voju. Jis teigia, jog esama ieškininių žaibų, kuriais 
reikalaujama grįžti prie nebaigtų arba ne pagal 
taisykles atliktų aukojimų. Esama raginamųjų, 
kuriais pamokoma, ko vengti, esama pražūtingų, 
pranašaujančių mirtį ar tremtį, apgaulingų, ken- 
kiančių prisidengus gėriu. Tokie skiria konsula- 

tą žmogui, kuriam tai blogai baigsis, ir paveldą, 
už kurio naudą reikės patirti labai daug nuosto- 
lių. Parodomieji žaibai atskleidžia tik pavojaus re- 
gimybę, o ne pavojų. (2) Sugriaunantieji — tokie, 
kuriais panaikinami ankstesniųjų žaibų grasini- 
mai; paliudijantieji — tokie, kurie patvirtina anks- 
tesniųjų reikšmę; žemiškieji — kurie uždarame 
<...> vyksta, užgriūvantieji - kuriais mušami jau 
anksčiau trenktieji ir neatlikusieji permaldavimo 
apeigos. Karališkieji kerta į forumą, komicijų ar 
laisvo miesto vyriausybės vietas, grasindami vals- 
tybei vienvaldyste. (3) Požeminiai — tai iš žemės 
iššokusi ugnis, svetingieji <šalia> aukojimais įpa- 
reigoja arba (pavartosiu jų švelnesnį žodį) kviečia 
Jupiterį ateiti pas mus. Bet pakviestasis neturi 
rūstauti, o jie tvirtina jo atėjimą galint būti labai 
pavojingą kviečiantiesiems. Pagalbiniai — tai to- 
kie, kurie pasirodo pašaukti, bet žada šaukiantie- 
siems gėrį. 


L. (1) Daug paprastesnis žymiojo Atalo skirs- 
tymas. Jis etruskų mokslą sumaišė su graikų ge- 
bėjimu gilintis. Pasak jo, kai kurie žaibai reiškia 
tai, kas su mumis susiję, kai kurie arba nieko 
nereiškia, arba rodo tai, ko mes neįstengiame su- 
prasti. (2) Reikšmingieji vieni yra palankūs, ki- 
ti - nelaimingi, o <kai kurie - maišyti>. Kai ku- 
rie — nei palankūs, nei nelaimingi. Nelaimingų- 
jų yra tokios rūšys: jie žada arba neišvengiamą 
blogį, arba išvengiamą, arba tokį, kurį galima su- 

mažinti, arba tokį, kurį įmanoma atidėti. Palan- 
kieji reiškia arba patvarius dalykus, arba laiki- 
nus. (3) Maišytieji arba turi dalį gėrio ir dalį blo- 
gio, arba blogį paverčia gėriu, <o0> gėrį blogiu. 
Nei nelaimingi, nei palankūs - tokie, kurie pra- 
našauja kokį nors veiksmą, dėl kurio neturime 
nei bijoti, nei džiaugtis, tarkime, nei baimės, nei 
vilties nežadinančią kelionę. 


LI. (1) Grįžtu prie tų žaibų, kurie ką nors reiš- 
kia, bet su mumis nesusijusius dalykus. Pavyz- 
džiui, kad tais pačiais metais vėl pasirodys tas 
pats <žmonių> žaibas, kuris jau ten yra trenkęs. 
Nieko neskelbia arba reiškia tai, ko mes nepagau- 
name, žaibai, subyrantys į jūrą ar tuščias dyky- 
nes; jie neskelbia jokio ženklo, arba tas ženklas 
pražūva. 


LII. (1) Dar pridursiu kelis žodžius, papasako- 
siu apie žaibo jėgą. Ji įvairias medžiagas pavei- 
kia nevienodai. Smarkiau daužomi stipresni daik- 
tai, nes jie priešinasi. Pasiduodančius žaibai kar- 
tais pereina nepažeisdami. Kaunasi su uola, ge- 
ležimi ir kitomis labai kietomis medžiagomis, nes 
puolimu skinasi per jas kelią. Taigi pasidaro ta- 
ką pabėgti. O plonesnių bei retesnių daiktų pa- 
gaili — nors atrodo, kad jie patogūs liepsnai, bet 
kadangi yra išėjimas, žaibas mažiau siautėja. 
Kaip minėjau, dėžutės išlieka sveikos, o jose bu- 
vę pinigai randami išsilydę, nes ugnis pralenda 

pro mažas nematomas skylutes, bet nugali tvirtą 
ir besipriešinantį daiktą, radusi jį mediniame. (2) 
Kaip sakiau, siautėja ne vienu būdu, bet ką ir su 
kokia jėga padarė, suvoksi iš pačios žalos rūšies 
ir žaibą pažinsi iš jo darbo. Kartais to paties žai- 
bo jėga tą pačią medžiagą veikia skirtingai. Pa- 
vyzdžiui, medžio sausiausias dalis sudegina, pra- 
gręžia ir laužo tai, kas tvirčiausia ir kiečiausia, 
žieves išblaško, vidinį luobą <vidinėje medžio da- 
lyje> nuplėšo ir nudrasko, lapus praduria ir nu- 
braukia. Vyną sustingdo, o geležį ir varį ištirpdo. 


LIIT. (1) Kelia nuostabą tai, kad žaibo susting- 
dytas vynas, grįžęs į savo ankstesnę būklę, išger- 
tas arba pražudo žmogų, arba išvaro iš proto. Ban- 
dant atsakyti į klausimą, kodėl taip atsitinka, 
man ateina į galvą štai kas. Žaibe glūdi pražūtin- 
ga jėga. Tikriausiai tame sustandintame ir su- 
stingdytame skystyje lieka kažkoks jos kvėpsnis. 
kažkokia rišamoji ypatybė. (2) Be to, aliejus ir bet 
koks tepalas žaibo palytėti bjauriai dvokia. Tai ro- 
do, jog skidžioje ugnyje, veikiančioje prieš savo pri- 
gimtį, glūdi kažin kokia pražūtinga galia, nuo ku- 
rios krinta ne tik nutrenktieji, bet ir pūstelėtieji. 
Be to, ten, kur žaibas nukrinta, juntamas aiškus 
sieros kvapas. Ilgiau pakvėpavusiems dėl savo 
nuodingos prigimties jis atima protą. 

(3) Bet prie to grįšime turėdami laiko. Gal ma- 
gės parodyti, kaip visa tai išplaukia iš motinos fi- 

losofijos. Ji pirmoji iškėlė daiktų priežasčių klau- 
simą, stebėjo pasekmes ir (tai daug verčiau tiriant 
žaibus) palygino pasekmes su pradžiomis. 


LIV. (1) Dabar grįžtu prie Poseidonijo nuomo- 
nės. Iš žemės ir visų žemiškųjų reiškinių išsiski- 
ria dalis drėgnų medžiagų, dalis - sausų, dūmi- 
nių. Pastarosios yra žaibų maistas, o pirmosios — 
lietaus. Visos į orą patekusios sausos ir padūma- 
vusios medžiagos nesileidžia uždaromos debesy- 
se, bet susprogdina užtvaras. Taip atsiranda mū- 
sų griaustiniu vadinamas garsas. (2) Ir pačiame 
ore visa, kas išsitempia, kartu ir džiūsta, ir šyla. 
Jei tai irgi yra uždaryta, lygiai taip pat ieško bū- 
do pabėgti ir išeina su trenksmu. Tai veržiasi vi- 
sos medžiagos — ir todėl griaudžia smarkiau, tai 
dalimis ir pamažu. (3) Taigi ši oro srovė išspau- 
džia griaustinį sprogdindama debesis arba per 
juos skriste perskrisdama. Mat debesyje uždary- 
to oro ritimasis yra smarkiausia trynimosi rūšis. 
Griaustiniai yra ne kas kita, kaip greitai judan- 
čio oro garsas, galintis atsirasti tik trinantis ar- 
ba sprogstant. 


LV. (1) „Net jeigu debesys tik susiduria, - sa- 
ko jis, — atsiranda toks kirtis, kokio tu nori.“ Ta- 
čiau ne visuotinis, nes susigrumia ne visuma su 
visuma, o dalys su dalimis. Minkšti daiktai skam- 
ba tik sutrenkti kietų, nesigirdi tėkmės, jei nie- 
kas per ją nepliaukšteli. (2) „Į vandenį nuleista 

ugnis, - sako jis, - šnypščia, kol užgęsta.“ Manyk, 
jog taip yra. Šis teiginys bus mano naudai. Mat 
ne ugnis tada sukelia šnypštimą, o per gesinamą 
kūną išbėgantis oras. Sutinku su tavimi, jog ug- 
nis ir atsiranda debesyje, ir užgęsta, bet ji gims- 
ta iš oro ir trinties. (3) „Tai kodėl, - sako jis, - kuri 
nors iš šių lekiančių per dangų žvaigždžių negali 
įkristi į debesį ir ten užgesti?“ Nuspręskime, jog 
kai kada gali taip atsitikti, bet dabar ieškome na- 
tūralios ir nuolatinės priežasties, o ne retos ir at- 
sitiktinės. Manyk, kad aš pripažįstu tave sakant 
tiesą. Kartais sugriaudėjus iš tiesų blyksi ugnys, 
panašios į persikreipusias ir krintančias žvaigž- 
des. Tačiau griaustiniai kyla ne dėl to. Tiesiog 
kartais tada atsiranda griausmas. 

(4) Klidemas teigia“?, jog žaibas yra ne ugnis, 
o tik regimybė. Panašiai naktį spindi žybčiodamas 
irklų išjudintas vanduo. Tai skirtingi pavyzdžiai. 
Juk ten spindėjimas pasirodo vandenyje, o ore at- 
siradęs — išsiveržia ir iššoka. 

LVI. (1) Herakleitas sprendžia, jog amalas yra 
panašus į mūsų namuose bandančią įsidegti ugnį 
ir iš pradžių nedrąsią, tai pradingstančią, tai vėl 
įsigaunančią liepsną. Senovės žmonės tai vadino 
žibainiu“4. Mes vartojame daugiskaitos formą 
„griaustiniai“, o senoliai sakė „griaustinis“ arba 
„griausmas“. Tai radau parašyta Cecinos, iškal- 
bingo vyro, kadaise galėjusio turėti gražbylio var- 
dą, jei jo nebūtų užgožęs Cicerono šešėlis. (2) Be 

to, senoliai tarė trumpą skiemenį, kur mes pailgi- 
name. Juk sakome „žybčioti“ kaip „švytėti“, o jie, 
pabrėždami staigų liepsnos išsiveržimą iš debesų, 
sutrumpino pirmąjį skiemenį ir sakė „žibėti“. 


LVII. (1) Klausi, kaip sprendžiu aš. Mat iki šiol 
ranka vedžiojo svetimas nuomones. Pasakysiu. 
Amaluoja tada, kai staigi šviesa sužėri plačiai. Tai 
įvyksta ten, kur išretėjus debesims oras virsta ug- 
nimi, bet neranda jėgų, kad galėtų iššokti toliau. 
(2) Manau, nesistebi, kad orą arba judėjimas iš- 
retina, arba išretinimas uždega. Lygiai taip pat 
lydosi svaidyklės paleistas švininis sviedinukas ir 
dėl trinties laša tarytum nuo ugnies“. Todėl va- 
sarą būna daugiausia žaibų, ir dažniausiai jie es- 
ti karšti. Mat ugnis lengviau gimsta trinantis 
karštiems kūnams. (3) Tuo pačiu būdu atsiranda 
ir tik žėrintis amalas, ir sviedžiamas žemyn žai- 
bas. Bet pirmojo galia silpnesnė, ir maitinamosios 
medžiagos jam reikia mažiau. Trumpai savo mintį 
pasakysiu taip: žaibas yra kupinas įtampos ama- 
las. Taigi iš žemės išgaravęs šiltos ir drėgnos pri- 
gimties kūnas patenka į debesį ir ilgai jo glėbyje 
ritinėjasi. Pagaliau išsiveržia, bet kadangi neturi 
jėgų, tik žiba. (4) O kai žaibai turi daugiau me- 
džiagos ir dega su didesniu veržlumu, jie ne tik 
pasirodo, bet ir nukrinta. Kai kurie įsitikinę, kad 
žaibai grįžta atgal. Kai kurie mano, jog jie nusi- 
leidžia apsunkinti maitinamosios medžiagos, ta- 
da žaibas skrieja silpniau pastūmėtas. 

LVIII. (1) O kodėl žaibas pasirodo staiga ir ne- 
sidriekia be perstojo? Todėl, kad stebėtinai grei- 
tas judėjimas išsyk ir debesis susprogdina, ir orą 
uždega, o judėjimui rimstant ir liepsna užgęsta. 
Mat oro srovė neteka nuolatos, kad pratęstų ug- 
nies buvimą. Bet dėl paties blaškymosi įsiplies- 
kęs stipriau, žaibas pradeda padūkusiai lėkti, o 
paskui, kai išsiveržia ir kova baigiasi, dėl tos pa- 
čios priežasties skrieja iki žemės arba išnyksta 
truputį anksčiau, jei yra spaudžiamas mažesnės 
jėgos. (2) Kodėl jis lekia vingiuodamas? Todėl, kad 
susideda iš oro srovės, o oro srovė yra išlinkusi 
ir išsikreivojusi. Be to, todėl, kad prigimtis ugnį 
šaukia aukštyn, o tos prigimties pažeidimas spau- 
džia žemyn. Kelias išsilenkia, kol nė viena jėga 
nenusileidžia kitai: ugnis ir veržiasi į aukštybes, 
ir spaudžiama į pažemę. (3) Kodėl dažnai žaibai 
tranko kalnų viršūnes? Todėl, kad jos yra užtva- 
ros debesims ir tai, kas krinta iš dangaus, turi per 
jas pereiti. 


LIX. (1) Suprantu, ko jau senokai lauki, ko iš 
manęs reikalauji. „Labiau norėčiau - sakai, - žai- 
bų nebijoti nei juos pažinti. Taigi kitus mokyk, 
kaip jie atsiranda, o man išbakštink siaubą, užuot 
atskleidęs jų prigimtį.“ (2) Einu ten, kur šauki. 
Mat į visus tyrinėjimus, į visus pašnekesius rei- 
kia įmaišyti ir šį tą sveikatinga““. Braudamiesi per 
gamtos paslaptis, tirdami dieviškus dalykus, tu- 
rime sielą apginti nuo blogio ir dažnai stiprinti. 

Ir mokytiems žmonėms, vien tuo užsiimantiems, 
tai būtina ne tam, kad išvengtume gamtos smū- 
gių, nes ietys į mus mėtomos iš visur, bet kad nar- 
siai ir ištvermingai juos iškęstume. (3) Galime bū- 
ti nenugalimi, o netrankomi būti negalime, nors 
kartais iškyla viltis, kad galime būti ir netranko- 
mi. „Kaip ją įgyti?“ - klausi. Niekink mirtį, ir vi- 
sa, kas veda į mirtį, bus paniekinta: ir karai, ir 
laivo sudužimas, ir sudraskyti pasiruošę laukiniai 
žvėrys, ir netikėtai sugriuvusio pastato svoris. (4) 
Ką daugiau jie gali padaryti, negu išlaisvinti sie- 
lą iš kūno? To išvengti nepadės joks stropumas, 
nepadovanos jokia laimė, neįveiks jokia galia. Ki- 
tus įvairius dalykus atsitiktinumas <...> tvarko. 
Mirtis visus šaukia vienodai, mirti reikia ir die- 
vams rūstaujant, ir esant palankiems. (5) Ryžto 
semiamasi iš nevilties. Bailiausi gyvūnai, kuriems 
gamta davė galimybę gelbėtis bėgant, negalėda- 
mi ištrūkti bando kovoti nekaringu kūnu. Nėra 
pražūtingesnio priešo už tą, kuris semiasi narsu- 
mo įvarytas į kampą, pašėlusiai kaunamasi daž- 
niau iš būtinybės negu iš narsumo. Ir didi, ir pra- 
radusi viltį dvasia deda vienodai pastangų. (6) 
Galvokime, jog mirties atžvilgiu praradusieji vil- 
ų esame mes. Ir <...> esame. Taip yra, Lucilijau: 
visi mes - mirties atsarginiai, visą šią minią, į ku- 
rią dabar žvelgi, visą, kurią įsivaizduoji kur nors 
kada nors esant, gamta greitai pasišauks atgal ir 
palaidos. Klausti reikia ne dėl paties dalyko, o dėl 

dienos. Greičiau ar lėčiau visiems reikės ateiti ten 
pat. (7) Kaipgi čia išeina? Ar tau neatrodo, jog bai- 
liausias ir kvailiausias yra žmogus, baisiai pri- 
mygtinai maldaujantis atidėti mirtį? Ar nenieki- 
ni to, kuris pasmerktas prašo malonės paskuti- 
niam ištiesti kaklą po kirviu? (8) Mes darome tą 
patį labai vertindami galimybę mirti vėliau. Vi- 
siems yra paskirta mirties bausmė, ir paskyrimas 
labai teisingas, <nes> jis priartėjusiems prie ri- 
bos yra didžiausia paguoda. Ir priežastis, ir dalia 
visų ta pati. Jei teisėjo ar pareigūno atiduoti bū- 
tume vedami mirti, <ir> nuolankiai paklustume 
budeliui. Koks skirtumas, ar einame mirti įsaky- 
ti, ar tam gimę? (9) Ak, koks paikas esi, kaip už- 
miršti savo trapumą, jei bijai mirties užėjus per- 
kūnijai! Kaip? Ar tavo gyvybė priklauso tik nuo 
griaustinio? Ir būsi gyvas išvengęs žaibo? Ne! Ta- 
vęs sieks kardas, sieks akmuo, sieks tulžies už- 
degimas. Žaibas yra ne didžiausias, tik įspūdin- 
giausias pavojus. (10) Nejaugi nevykusi tavo da- 
lia, jei begalinis greitis pralenks tavo mirties po- 
jūtį, jei tavo mirtį lydės permaldavimo apeigos“", 
jei net tada, kai <iš>kvėpsi paskutinį atodūsį, būsi 
ne nereikalinga būtybė, bet kokio nors didelio bū- 
simo dalyko ženklas? Nejaugi nevykusi tavo da- 
lia, jei būsi palaidotas su žaibu“š? (11) Bet tu 
blykšti išgirdęs dangaus skardėjimą ir drebi dėl 
debesies tuštumos grūmojimo, dūsauji bet kam su- 
žaibavus. Tai kaip čia išeina? Ar manai, jog gar- 

bingiau <...> žūti nuo meilės negu nuo žaibo? Drą- 
siau pakilk prieš dangaus grūmojimus ir pasau- 
liui iš visų pusių užsidegus galvok, jog šitaip mir- 
damas tu neturi ką prarasti. (12) Jei tiki, jog tau 
ruošiama toji dangaus sumaištis, tas audrų mū- 
šis, dėl tavęs pokši susigrūdę ir susidaužę debe- 
sys, tavo pražūčiai išsviedžiama tokia ugnių jėga, 
pasiguosk, kad tavo mirtis tokia reikšminga. (13) 
Bet tokiems apmąstymams nebus vietos. Ši ne- 
ganda dovanoja baimę ir, be kita ko, pravarti tuo, 
kad pralenkia laukimą. Žaibo bijo tik jo išvengu- 
sieji. 


Trečia knyga 
APIE ŽEMĖS VANDENIS 


<Viso veikalo įžangas> (1) Neiškrito man 
iš galvos, Lucilijau, puikiausias vyre, mintis, jog 
tokio didelio statinio pamatus dėsiu aš, senis!, nu- 
sprendęs apeiti pasaulį, išrausti jo priežastis bei 
paslaptis ir perduoti kitiems, kad sužinotų. Kada 
gi tiek daug nuveiksiu, taip išbarstytus daiktus 
vienon vieton surinksiu, tokias slaptybes įžvelg- 
siu? (2) Senatvė spaudžia iš užpakalio, priešais 
numetusi daugelio tuščių užsiėmimų prarytus me- 
tus. Juo labiau plūkimės, ir darbas tegul užlopys 
blogai praleisto laiko skyles. Tegul naktis prail- 
gins dieną, visi rūpesčiai tegul pasitrauks, tegul 
išnyks galvosūkis dėl toli nuo šeimininko esančios 
tėvonijos?, visa siela tegul atsidės tik sau ir bent 
pačiame gyvenimo gale teužsiims tik savęs stebė- 
jimu. (8) Ji taip darys mindama ant kulnų sau pa- 
čiai ir kasdien matuos tą laiko trupinį. Kas pra- 
rasta, tą dabar stropiai gyvendama surankios. Pa- 
tikimiausias kelias — pereiti nuo atgailos prie gar- 


93 


TREČIA KNYGA 


bingų dalykų. Man patinka sušukti šią žymaus 
poeto eilutę: 


Žadinam ryžtą širdy iškilnų ir kalnus didžiausius 
Beregint verčiame! 


Taip sakyčiau ir vaikystėje ar jaunystėje ėmę- 
sis šio darbo. Mat tokiam dideliam dalykui bet 
koks laikas yra per trumpas. O dabar prie rimto, 
sunkaus, neaprėpiamo uždavinio priėjome jau po 
vidurdienio. (4) Elkimės taip, kaip kelionėje. Vė- 
liau išėjusieji gaišatį atsveria spartumu. Skubė- 
kime ir nežinau, ar įveikiamo, bet iš tiesų didelio 
veikalo imkimės be nuolaidų amžiui. Dvasia išau- 
ga parodžius jai sumanymo didumą ir galvoja apie 
tai, kiek liko darbo, o ne kiek liko gyventi. 

(5) Kai kurie rašytojai išeikvojo save dėstyda- 
mi svetimšalių karalių žygius ir tai, ką iškentėjo 
tautos vienos nuo kitų, ką išdrįso vienos kitoms 
padaryti. O juk daug verčiau savo ydas pragaišinti 
negu pasakoti ainiams apie svetimas. Daug šau- 
niau šlovinti dievų darbus negu Filipo su Aleksan- 
dru plėšikavimus, ir visų kitų, kurie garsėjo nai- 
kindami tautas, kurie mirtingiesiems buvo ne ma- 
žiau pragaištingi už potvynį, užtvindžiusį visą ly- 
gumą, už baisų gaisrą, sudeginusį didžiąją dalį gy- 
vų būtybių. (6) Rašo, kaip Hanibalas įveikė Alpes, 
kaip sustiprėjęs po Ispanijos užkariavimo netikė- 
tai užpuolė“, kaip priėjęs liepto galą, net Kartagi- 
nai žlugus, atkakliai laikėsi savo ir keliavo nuo 

vieno karaliaus pas kitą siūlydamasis būti vadu 
kovoje su romėnais, prašydamas kariuomenės, 
kaip pasenęs nesiliovė visuose žemės kampeliuo- 
se ieškoti progos kariauti, kaip galėjo ištverti be 
tėvynės, bet ne be priešo. (7) Daug naudingiau ty- 
rinėti, ką reikia daryti, o ne kas padaryta, ir mo- 
kyti tuos, kurie visa pavedė likimui, kad jis ne- 
duoda nieko pastovaus, kad visos jo dovanos nu- 
skrieja sparčiau už vėjo gūsį. Jis nemoka nurim- 
ti, džiaugiasi linksmybę pakeisdamas liūdesiu ar 
bent jau juos maišydamas. Taigi niekas tegul ne- 
patiki sėkme, tegul niekas nepristinga jėgų negan- 
doje, nes viskas kaitaliojasi. (8) Ko šokinėji iš 
džiaugsmo? Nežinai, kur tave paliks į aukštybės 
iškėlę reikalai. Jie žiūri savo, o ne tavo baigties. 
Kodėl guli apimtas nevilties? Tu jau pasiekei ne- 
laimių dugną, dabar laikas pakilti. Priešiškos ap- 
linkybės pasisuka į gera, geistos — į bloga. (9) Ši- 
taip reikia sieloje suvokti ne tik privačių namų — 
juos išklibina ir menka nelaimė, — bet ir valdovų 
rūmų reikalų kaitaliojimąsi. Iš prasčiokų atsira- 
dę karaliai pamina buvusius viešpačius, senos 
valstybės sužlunga pačiame žydėjime. Neįmano- 
ma suskaičiuoti, kiek daug jų sugriauta kitų. Net 
ir šią akimirką Dievas viena kelia, kita smukdo 
ne švelniai nuleisdamas, bet sviedžia iš savo aukš- 
tybių, ir nė žymės nelieka. (10) Kai kas mums at- 
rodo didu, nes patys esame maži. Daugelis daly- 
kų didūs yra ne iš prigimties, toji didybė atsiran- 

da iš mūsų menkumo. Kas žmogui reikšminga? Ne 
laivų pilnos jūros, ne ant Raudonosios jūros kran- 
to įsmeigti kariuomenės ženklai, ne klajonės ieš- 
kant nežinomų vietų, pristigus, ką nuskriausti čia, 
bet gebėjimas visa aprėpti siela ir nugalėti ydas. 
Už šią pergalę nėra nieko didesnio. Tūkstančiai 
yra valdę tautas bei miestus ir vos keli - save. (11) 
Kas yra reikšminga? Pakilti siela virš likimo gra- 
sinimų ir pažadų, manyti, jog nieko neverta tikė- 
tis. Ką jis turi <verta> tavo troškimų? Perėjęs nuo 
dieviškųjų dalykų prie žmogiškųjų, aklinėsi lygiai 
taip pat kaip tie, kurie iš ryškios saulės šviesos 
grįžta į tirštą šešėlį. (12) Kas yra reikšminga? Ga- 
lėjimas smagiai pakelti nedalią. Kad ir kas aitsi- 
tiktų, taip kęsti, lyg būtum norėjęs, kad atsitik- 
tų. Juk būtum privalėjęs norėti, jei būtum žino- 
jęs, jog viskas vyksta Dievo sprendimu. Verksmas, 
aimanos, vaitojimai yra atsimetimo išraiška. (13) 
Kas yra reikšminga? Narsi ir atkakli nelaimėse 
siela, ne tik besipriešinanti, bet ir pasiryžusi ko- 
voti su palaidumu, nei geidžianti pavojų, nei bė- 
ganti nuo jų, žinanti, kad likimas ne laukia, bet 
veikia, ir negandos, ir sėkmės einanti sutikti be- 
baimė ir nesutrikdoma, negluminama nei pirmo- 
sios sumaištingumo, nei antrosios žėrėjimo. (14) 
Kas yra reikšminga? Neįsileisti į sielą blogų su- 
manymų, tiesti į dangų švarias rankas, nesiekti 
tokio gėrio, kurį, idant tu gautum, kas nors turi 
duoti ar kas nors turi jo netekti, norėti (to norė- 

damas neįgysi priešininko) dorų minčių. Jei koks 
nors atsitiktinumas atneš į namus mirtingųjų di- 
džiai vertinamų kitų dalykų, žvelgti į juos taip, lyg 
jie netrukus išeis ten, iš kur atėjo. (15) Kas yra 
reikšminga? Didžiadvasiškai pakelti atsitiktinu- 
mus, atminti, jog esi žmogus, idant žinotumei, jei 
būsi laimingas, kad tai nesitęs amžinai, o jei ne- 
laimingas - žinotumei, kad toks nebūtum, jei taip 
nemanytum. (16) Kas yra reikšminga? Būti pasi- 
ruošusiam iškvėpti gyvybę. Tai padaro tave lais- 
vą ne pagal kviritų?, o pagal prigimtinę teisę. Lais- 
vas yra tas, kuris išvengė vergavimo sau, nuola- 
tinio ir neišbrendamo, dieną ir naktį vienodai 
spaudžiančio, be pertraukos, be atvangos. (17) 
Vergavimas sau yra sunkiausia vergija. Jos atsi- 
kratyti lengva, jei nustosi daug iš savęs reikalau- 
ti, jei nustosi atlyginti sau už darbą, jei turėsi 
prieš akis ir savo žmogiškąją prigimtį, 17 savo am- 
žių, net jei esi visai jaunutis, ir pats sau pasaky- 
si: ko einu iš proto? Ko šnopuoju? Ko prakaituo- 
ju? Ko verčiu aukštyn kojomis žemę ir forumą? 
Nieko man nereikia nei daug, nei ilgam. (18) Čia 
padės gamtos stebėjimas. Iš pradžių nutolsime 
nuo menkniekių, paskui pačią sielą (jos reikia 
aukštos ir didžios) atplėšime nuo kūno. Vėliau 
gamtos paslaptis menant išugdytas gebėjimas gi- 
lintis ne blogiau pasidarbuos dėstant aiškius da- 
lykus. Nieko nėra aiškesnio už tuos sveikatingus 
teiginius, kurių mokomasi kovai su savo ištižimu 

ir beprotiškumu. Baudžiame šias ydas, bet neat- 
sikratome. 


I. (1) Taigi panagrinėkime žemės vandenis ir 
patyrinėkime, kaip jie atsiranda. Ar, kaip sako 
Ovidijus, 


Buvo šaltinis be dumblo, vanduo sidabrinis ribėjo.“ 


Ar, kaip sako Vergilijus, 


Kurs devyniom srovėm, be perstojo dundant 
kalnynui, 
Veržias kaip jūra plačiai ir šniokšdamas pievas 
užlieja. * 


Ar, kaip tavo randu parašyta, brangiausias Ju- 
niorai: 


Iš sikulų šaltinių Elidės upė iššoka.š 


Jeigu vandenis tvarko koks protingas dėsnis, 
kaip šitiek plačių upių teka ir teka per dienas ir 
naktis? Kodėl vienos ištvinsta nuo žiemos vande- 
nų, o kitos auga visoms nuslūgus? (2) Nilą nuo tos 
jų minios atskirkime, jis - ypatingos prigimties ir 
tik vienas toks, jam vėliau irgi skirsime kokią die- 
nelę?. Dabar apžvelkime įprastinius vandenis, tiek 
šaltus, tiek karštus. Reikės ištirti, ar pastarie- 
siems karštis įgimtas, ar įgytas. Aptarsime ir ki- 
tus, garsėjančius arba skoniu, arba kokia nors tei- 
kiama nauda. (3) Kai kurie padeda akims, kai ku- 

rie - sausgyslėms, kai kurie išgydo įsisenėjusius, 
gydytojų laikomus beviltiškais negalavimus. Vie- 
ni užtraukia žaizdas, kiti išgerti šildo vidų, pa- 
lengvina dejones dėl plaučių ar vidurių, treti su- 
laiko kraujo bėgimą. Taigi vandenų nauda įvairi, 
kaip ir jų skonis. 


II. (1) Visi vandenys arba stovi, arba teka, ar- 
ba susirenka, arba turi įvairių požeminių gyslų. 
Vieni yra skanūs, o kiti — visaip bjaurūs. Pasitai- 
ko sūrių ir karčių arba gydomųjų, vadinamų sie- 
ringaisiais, geležingaisiais, alūningaisiais. Skonis 
parodo jų sudėtį. (2) Turi daug skirtumų. Pir- 
miausia skiriasi palytėjus: esti šaltų ir karštų. 
Paskui — svoriu: esti lengvų ir sunkių. Toliau — 
spalva: esti tyrų, drumstų, mėlynų, gelsvų. Pas- 
kui —- sveikumu: esti naudingų, esti mirtinų. Esti 
sukietėjančių į akmenį, o kai kurie skaidrūs, kiti 
riebūs, treti maistingi, ketvirti teka per kūną ne- 
padėdami geriančiajam, penkti teikia vaisingumo. 


III. (1) Vandens stovėjimas ar tekėjimas pri- 
klauso nuo vietovės: nuolaidumoje teka, lygumo- 
je ar dauboje susilaiko ir pelkėja. Kartais oro srovė 
stumia jį į priešingą pusę, tada jis ne teka, o va- 
romas. Susirenka iš lietaus. Iš savo šaltinio išsi- 
liejantis yra gimtinis. Tačiau niekas nekliudo van- 
deniui toje pačioje vietoje ir rinktis, ir gimti. Tai 
matome Fucino ežere, į kurį aplinkiniai kalnai nu- 
leidžia visą iškritusį lietaus vandenį, bet ir jo po- 

žeminės gyslos plačios. Taigi net paliovus bėgti 
garmančioms žiemos lietaus srovėms ežero lygis 
lieka nepakitęs. 


IV. (1) Pirmiausia patyrinėkime, kaip užtenka 
žemės upių srovėms palaikyti ir iš kur išteka ši- 
tiek vandens!?. Stebimės, kad jūros nepajunta įte- 
kančių upių priplūdimo. Lygiai taip pat reikia ste- 
bėtis, kad žemė nepajunta ištekančio vandens ne- 
tekties. Kaip čia išeina, ar kas nors ją ilgam taip 
aprūpina, kad šitiek vandens gali pasiūlyti iš san- 
kaupų, ar nuolatos pasipildo? Ką nuspręsime dėl 
upių, tiks ir upeliams bei šaltiniams. 


V. (1) Kai kurie yra įsitikinę, jog žemė pasii- 
ma atgal tiek vandens, kiek atiduoda, ir jūros ne- 
auga dėl to, kad tai, kas įtekėjo, nepavirsta jūros 
savastimi, bet tučtuojau grąžinama atgal'!. Mat 
vanduo patenka po žeme slaptais keliais ir atvi- 
rai atėjęs grįžta paslapčiomis. Keliaudamas jis nu- 
sikošia, daugelyje žemės vingių daužęsis netenka 
sūrumo, perėjęs per tokią žemės skonių įvairovę 
atsikrato prastumo ir virsta švariu vandeniu. 


VI. (1) Kai kurie!* nusprendžia, jog visi žemės 
gauti lietaus vandenys išliejami atgal, ir kaip įro- 
dymą pateikia tai, kad upių reta tose vietose, kur 
maža lietaus. (2) Jie teigia, jog Etiopijos dykumos 
sausos, o vidurinėje Afrikoje šaltinių randama tik 
kur ne kur, nes klimatas karštas ir ten beveik vi- 
sada vasara. Taigi tįso šiurkštūs smėlynai be me- 

džių ir gyventojų, retkarčiais pašlakstomi beregint 
susigeriančio lietaus. Ir, priešingai, visi žino, jog 
Germanija, Galija bei jų kaimynystėje esanti Ita- 
lija pertekusios upelių ir upių, kadangi klimatas 
drėgnas ir net vasarą nestokojama lietaus. 


VII. (1) Matai, jog prieštaraujant jiems galima 
pasakyti daug ką. Pirmiausia aš, uolus vynuogių 
sodintojas, tau patvirtinu, kad net smarkiausias 
lietus žemę įmerkia ne daugiau kaip per dešimtį 
pėdų. Visa drėgmė sunaudojama viršutiniame 
sluoksnyje, žemiau nenusileidžia. (2) Tai kaip tik 
žemės paviršių sudrėkinantis lietus gali pridėti 
galios upėms? Didesnė jo dalis upių vagomis nu- 
plaukia į jūras. Žemė susiurbia visiškai mažai ir 
dar to nesaugo: arba yra išdžiūvusi ir pasiima sau 
viską, kas išpilta, arba pasisotinusi išlieja, kai iš- 
krinta daugiau nei ji pageidavo. Tėkmės nepadi- 
dėja nuo pirmųjų liūčių, nes ištroškusi žemė jas 
sutraukia į save. (3) O kaip su iš uolų ir kalnų be- 
siveržiančiomis upėmis? Ką joms gali duoti lietūs, 
nutekantys per plikas uolas, neturintys žemės, 
kur galėtų sustoti? Pridėk dar tai, kad nepapras- 
tai sausose vietose iškasti gilūs šuliniai randa 
gausias vandens gyslas daugiau kaip dviejų ar tri- 
jų šimtų pėdų gelmėse, kur neprasiskverbia joks 
lašas. Žinok, jog ten nėra nei iš dangaus nukritu- 
sios, nei susirenkančios drėgmės, bet yra, kaip sa- 
koma, gyvas vanduo. (4) Ši nuomonė atmetama ir 
tokiu įrodymu: kalnų viršūnėse trykšta vandenin- 

gi šaltiniai. Aišku, kad arba vanduo aukštyn už- 
varomas, arba jie ten gimsta, nes bet koks lietaus 
vanduo nubėga žemyn. 


VIII. (1) Kai kurie mano taip. Kaip žemės pa- 
viršiuje plyti plačios pelkės ir didžiuliai plaukioti 
tinkami ežerai, kaip milžiniškuose plotuose drie- 
kiasi slėnius užplūdusios jūros, taip ir žemės vi- 
duryje esama gėlo vandens, stovinčio plačiai, pa- 
našiai kaip pas mus vandenynas su įlankomis, tik 
plačiau, nes žemė eina gilyn. Taigi mūsų matomos 
srovės plaukia iš tų turtingų vandens gelmių"*. Ko 
tau stebėtis, kad žemė nepajunta nuostolio joms 
ištekėjus, kai jūros nepajunta jų atnešto vandens 
priplūdimo? 


IX. (1) Kitiems“ patinka štai koks aiškinimas. 
Jie teigia, jog žemė turinti tuščiavidurių talpų ir 
daug oro, kuris, slegiamas tirštų sutemų, būtinai 
šąla, paskui sustingęs ir nejudrus nebeįstengia iš- 
likti savimi, virsta vandeniu. (2) Kaip erdvėse virš 
mūsų oro pasikeitimas sukuria lietų, taip po že- 
me — upę ar upelį. Virš mūsų oras negali ilgai sto- 
vėti nejudėdamas ir sunkus. Kartais jis išretėja 
dėl saulės, kartais pasklinda dėl vėjų, taigi lietūs 
lyja su didelėmis pertraukomis. O po žeme, kad 
ir kokios sąlygos paverstų jį vandeniu, jos visada 
esti tos pačios dėl nuolatinės tamsos, amžino šal- 
čio, nejudinamo tankumo. Taigi visada jos bus šal- 
tinio ar upės priežastis. (3) „Mes laikome žemę 

kintama.“ Visa, kas iš jos išgaruoja, tučtuojau iš- 
burksta ir virsta drėgme, nes gimsta ne laisvame 
ore. Štai ir turi pirmą vandens po žeme atsiradi- 
mo priežastį. 


X. (1) Dar pridurk, kad viskas atsiranda iš vis- 
ko!5: oras iš vandens, vanduo iš oro, ugnis iš oro, 
oras iš ugnies. Tai kodėl gi vanduo negalėtų atsi- 
rasti iš žemės? Jei ji gali pavirsti į kitus dalykus, 
gali ir į vandenį, ir net labiausiai į jį. Juk abi me- 
džiagos yra panašios: abi sunkios, abi tankios, abi 
pasiekia pasaulio pakraščius. (2) Žemė atsiranda 
iš vandens. Kodėl gi vanduo negalėtų atsirasti iš 
žemės? „Bet upės labai didelės.“ Pamatęs, kokios 
jos milžiniškos, pažvelk, iš kokios milžiniškos vie- 
tos išteka. Stebiesi, kad be perstojo slysdamos, o 
kai kurios veržliai garmėdamos nuolatos pasipil- 
do nauju vandeniu. O kodėl nesistebi, kad visą orą 
varydami vėjai nepritrūksta oro srovės, kad ji vie- 
nodai teka per dienas ir naktis, nors neplaukia 
nustatyta vaga kaip upės, bet veržliai skrieja per 
dangaus platybes? O kodėl nesistebi, kad dar lie- 
ka jūros bangų, nors tiek daug sudūžta? (3) Nie- 
ko neišeikvoja į save sugrįžtantis daiktas. Visos 
medžiagos turi abipusio sugrįžimo ypatybę. Kas 
vienam daiktui pražūva, tas pereina į kitą, ir gam- 
ta tarytum dėdama ant svarstyklių savo dalis tik- 
rina, kad pasaulis neprarastų pusiausvyros pažei- 
dus vienodą dalių svorį. (4) Visa yra visuose daly- 
kuose!“. Oras ne tik virsta ugnimi. Jis niekada ne- 

būna be ugnies. Atimk iš jo šilumą — stings, sto- 
vės, kietės. Oras pereina į vandenį, bet juo labiau 
<nebūna> be drėgmės. Žemė daro ir orą, ir vande- 
nį, bet niekada nelieka be vandens, kaip ir be oro. 
Pakaitinis perėjimas yra lengvesnis todėl, kad me- 
džiagos jau sumišusios su tomis, į kurias pavirs. 
(5) Taigi žemė turi vandens ir jį išspaudžia. Ji turi 
oro, žiemos šalčio tamsuma jį sutirština, kad pa- 
darytų vandenį. Pati žemė yra linkusi pavirsti į 
vandenį ir naudojasi šia savo prigimties ypatybe. 


XI. (1) „Kaipgi čia išeina? — klausia jis. —- Jei 
upių ir šaltinių radimosi priežastys amžinos, ko- 
dėl kartais jie išdžiūsta, o kartais pasirodo ten, 
kur seniau nebuvo?“ Jų kelius dažnai sumaišo že- 
mės drebėjimas. Griuvėsiai užkerta vandens ke- 
lius. Sulaikytas jis ieško naujų išėjimų ir kur nors 
puola arba dėl paties žemės kratymosi permeta- 
mas iš vienur į kitur. (2) Pas mus taip esti, kad 
praradusios savo vagą upės iš pradžių išsilieja, o 
paskui pasidaro kelią, nes yra jo netekusios. Te- 
ofrastas teigia taip atsitikus Koriko kalne, kur po 
žemės drebėjimo atsivėrė nauji šaltiniai!'. (3) 
<Yra> kuriam, jo nuomone, irgi įsiterpia kitos 
priežastys, kurios <kitaip> išsikviečia vandenis 
arba savo srove atremia ir apgręžia. Kadaise van- 
dens stokojo Hemas, bet kai Kasandro apsupta ga- 
lų gentis į jį susikraustė ir iškirto miškus, atsivė- 
rė vandenų gausybė!?s, kuria turbūt ligi tol maiti- 

nosi girios. Jas išvertus ėmė plūsti medžių nesu- 
vartotas vanduo. (4) Tą patį jis teigia atsitikus ir 
prie Magnesijos!?. Nors Teofrastas taip kalbėjo 
niekam neprieštaraujant, tai nepanašu į tiesą, nes 
vandeningiausios yra pavėsingiausios vietovės. To 
nebūtų, jei augalija nusausintų dirvožemį maitin- 
damasi čia pat esančiu vandeniu. Iš tiesų upių ga- 
lybė liejasi iš gelmių ir užgimsta žemiau, negu pa- 
sklidusios augalų šaknys. Antra, <sultingi, o ne> 
nukirsti medžiai trokšta daugiau drėgmės: mat 
traukia ją ne tik tam, kad būtų gyvi, bet ir kad 
augtų. (5) Jis teigia, jog palei Arkadiją - tas mies- 
tas buvo Kretos saloje — nustojo bėgti šaltiniai ir 
upeliai, nes išgriovus miestą paliauta dirbti žemę, 
o vėliau, atgavusi žemdirbius, ji atgavo ir vande- 
nį. Teofrastas pateikia tokią išdžiūvimo priežas- 
tį: supuolusi žemė sukietėjo ir nesupurenta nebe- 
galėjo praleisti lietaus. Tai kodėl tada grynose dy- 
kumose matome daugybę šaltinių? (6) Pagaliau 
daug daugiau randame tokių vietovių, kurios bu- 
vo pradėtos įdirbti dėl vandens, negu tokių, ku- 
rios pasidarė vandeningos todėl, kad buvo pradė- 
tos įdirbti. Ne lietus išlieja nuo pat šaltinio pla- 
čiausias, laivams tinkamas upes. Tai gali suprasti 
iš to, kad per žiemą ir vasarą nuo ištakos bėga vie- 
nodas vandens kiekis. Lietūs gali padaryti srau- 
tą, bet negali padaryti vienoda tėkme slystančios 
tarp savo krantų upės. Lietūs upę ne padaro, o pa- 
greitina. 

XII. (1) Jei tau atrodo reikalinga, aptarkime tai 
toliau, ir sužinosi, kad nebėra ko ieškoti priėjus 
prie tikrosios upių atsiradimo priežasties. Mat upę 
padaro amžiną vandens gausa ir bėgimas. Klausi 
manęs, kaip atsiranda vanduo. O aš savo ruožtu 
paklausiu, kaip atsiranda oras arba žemė. (2) 
<Egiptiečiai nustatė keturis elementus, o paskui 
iš pavienių sudarė po dvi <jūras>. Vėjuotą orą jie 
laiko vyriškuoju, debesuotą ir nejudantį — mote- 
riškuoju. Vyriškuoju vandeniu vadina jūrą, mote- 
riškuoju — bet kokį kitą vandenį. Liepsnojančią 
ugnį vadina vyriškąja, o tokią, kuri žėri ir palie- 
tus nenudegina, - moteriškąja. Kietesnę žemę, ak- 
menis bei uolas laiko vyriškais, o moters vardu pa- 
žymi naudojamą bei dirbamą žemę>. 

(3) Jei daiktų prigimtį sudaro keturi elemen- 
tai, negali klausti, iš kur atsiranda vanduo. Juk 
jis yra ketvirtoji gamtos dalis. Tai ko stebiesi, kad 
daug turėdama gamta gali tam tikrą dalį išlieti? 
(4) Kaip oras, pats būdamas ketvirtoji pasaulio da- 
lis, judina gūsius ir vėjus, taip vanduo — upelius 
ir upes. Kaip vėjas yra tekantis oras, taip upė yra 
tekantis vanduo. Pakankamai ir daug daviau jam 
galių pasakydamas: „Jis yra elementas“. Supran- 
ti, jog to, kas iš jo prasideda, negali pristigti. 


XIII. (1) Pridursiu Talio pasakymą: tai stip- 
riausias elementas“. Talis mano, jog jis buvo pir- 
masis, iš jo radosi visa. Mes esame tokios pat nuo- 
monės arba panašios. Mat sakome, jog ugnis yra 

ta medžiaga, kuri užvaldo pasaulį ir visa paver- 
čia į save. Paskui išsikvėpusi ir nusilpusi nusė- 
da, ir ugniai užgesus daiktų prigimtyje nieko ki- 
to nebelieka, tik drėgmė. Joje slypi būsimo pasau- 
Lo viltis. (2) Taigi ugnis yra pasaulio pabaiga, 
vanduo — pradžia. Ar tave stebina, kad upės nuo- 
latos gali tekėti iš to, kas buvo tarsi visybė ir iš 
ko yra visa? Dalijant visatą gavęs ketvirtąją dalį, 
<vanduo> buvo taip padėtas, kad užtektų susida- 
ryti upėms, upeliams ir šaltiniams. 


XIV. (1) Toliau Talio dėstoma nuomonė yra gry- 
na nesąmonė. Matjis sako, jog pasaulis laikosi ant 
vandens, plaukia kaip laivas ir svyruodamas su- 
pasi, kai sakoma, jog dreba. Taigi esą nenuosta- 
bu, jog pertekęs vandens lieti upėms, pats visas 
būdamas vandenyje. (2) Nušvilpk šią seną, neta- 
šytą nuomonę. Nėra pagrindo patikėti, kad van- 
duo į šį pasaulį suteka pro plyšius, padarydamas 
pamazgų duobę. <Egiptiečiai... išlavintos>. (3) Jū- 
Ta yra viena, taip padaryta iš pradžių. Ji turi sa- 
vo gyslas, per jas pasipildo ar senka. Kaip jūros, 
taip ir šio gėlo vandens <jūros> didžiulė sankau- 
pa slypi gelmėse, jos neišgers jokios upės tėkmė. 
Apskaičiuoti tos galybės neįmanoma. Išleidžiama 
tiek vandens, kiek yra pertekliaus. 


XV. (1) Kai kam iš to galime pritarti. Tačiau 
savo mintis išdėstysiu plačiau. Esu įsitikinęs, jog 
žemė yra valdoma gamtos?! ir sutvarkyta pagal 

mūsų kūno pavyzdį. Šis turi venas ir arterijas. 
Pirmosios yra kraujo, antrosios — oro talpos?ž. Že- 
mėje irgi vienais keliais teka vanduo, kitais — oras. 
Gamta padarė juos tokius panašius į žmogaus kū- 
no, kad mūsų protėviai pavadino juos gyslomis. (2) 
Tačiau kaip mumyse esama ne tik kraujo, bet ir 
įvairių kitokių skysčių, vienų — būtinų gyvybei, ki- 
tų — pagedusių ar truputį riebesnių (galvoje — 
smegenys, kauluose - čiulpai, gleivės, seilės, aša- 
ros, kažkas pridėta sąnariams, ir jie slysdami grei- 
čiau sukiojasi), taip ir žemėje yra daug drėgmės 
rūšių. (3) Vienos bręsdamos kietėja, ir iš to atsi- 
randa visi metalai (iš jų godumas siekia aukso ir 
sidabro) bei tos medžiagos, kurios susidaro skys- 
čiui pavirtus į akmenį. Į kai kurias medžiagas pa- 
virsta pūvanti žemė ir drėgmė, pavyzdžiui, į bi- 
tumą ir panašias kitas. Tokia yra pagal gamtos 
dėsnį ir valią vandenų atsiradimo priežastis. (4) 
Tačiau kaip mūsų kūnuose, taip ir žemėje skys- 
čiai dažnai pagenda. Ar smūgis, ar purtymas, ar 
vietovės išsekimas, ar šaltis, ar karštis gadina pri- 
gimtį, ir sieros telkimasis tai ilgam, tai trumpes- 
niam laikui sutraukia drėgmę. (5) Mūsų kūnuose 
perpjovus veną kraujas bėga tol, kol visas išteka 
arba kol perpjauta vena nusėda ir užkerta kelią, 
arba kokia nors kita priežastis priverčia kraują al- 
mėti atgal. Taip ir žemėje atidarius bei atvėrus 
gyslas liejasi upelis ar upė. (6) Svarbu, kokio di- 
dumo gysla atsivėrė. Tai naudojamas vanduo bai- 

giasi, tai užsikemša dėl kokios nors kliūties, tai 
užsitraukia lyg randas ir užspaudžia padarytą ke- 
lią, tai toji žemės jėga, kurią minėjome esant lin- 
kusią kisti, nustoja teikti į vandenį paverčiamų 
medžiagų. (7) Kartais išeikvotas kiekis susigrąži- 
namas arba sukaupus savo jėgas, arba gavus iš 
kitur. Dažnai tuščios talpyklos, esančios šalia pil- 
nų, skystį nukreipia į save, dažnai turinti polinkį 
pūti žemė pati yra ir drėksta. Po žeme atsitinka 
tas pats, kaip ir debesyse: <oras> tirštėja, ap- 
sunksta ir negalėdamas išlaikyti savo prigimties 
gimdo drėgmę. Dažnai drėgmė renkasi tarytum iš- 
retėjusi ir išsibarsčiusi rasa, iš daugelio vietų su- 
tekanti į vieną. Vandens ieškotojai ją vadina pra- 
kaitu, nes lašus arba išspaudžia vietovės slėgis, 
arba sukelia karštis. (8) Tokio vandens vos užten- 
ka šaltiniui. Iš didelių talpų, didelių saugyklų 
plaukia upės. Jei vanduo teka tik dėl savo svorio, 
teka ramiai, o jei prisimaišo oro, audringai ver- 
žiasi ir dunda, 


XVI. (1) „O kodėl kai kurie šaltiniai šešias va- 
landas būna pilni, šešias — sausi?“ Neverta var- 
dyti upių, kurios tam tikrais mėnesiais esti didžiu- 
lės, o tam tikrais — siauros, ir ieškoti kiekvieno 
vandens pokyčio aplinkybių, kai galiu nurodyti vi- 
sų vieną priežastį. (2) Kaip grįžtamosios karštli- 
gės priepuoliai pasikartoja laiku, kaip podagra iš- 
tinka po vienodų pertraukų, kaip mėnesinės, jei 
niekas nesutrukdo, prasideda tam tikrą dieną, 

kaip gimdymas įvyksta nustatytą mėnesį, taip ir 
vandenys turi savo laiką atsitraukti ir vėl sugrįžti. 
Kai kurios jų pertraukos mažesnės ir todėl paste- 
bimesnės, kai kurios — didesnės, bet vis tiek pa- 
stovios. (3) Ar tave tai stebina, kai matai, jog daik- 
tų tvarka ir gamta žengia pagal nustatytus dės- 
nius? Žiema niekada nepasiklysta, vasara svilina 
jai paskirtu laiku, kaip įprasta keičiasi ruduo ir 
pavasaris. Ir saulėgrįža, ir lygiadieniai grįžta nu- 
statytomis dienomis. 

(4) Po žeme irgi veikia ne mažiau tvirti gam- 
tos dėsniai, tik mes apie juos mažiau žinome. Ti- 
kėk, jog apačioje yra visa, ką matai viršuje?. Ir 
ten esama milžiniškų olų, <esama> gilių urvų, 
tarp pakibusių kalnų atsiveriančių plačių erdvių. 
Yra bedugnių prarajų, kurios dažnai priima įgriu- 
vusius miestus, gelmėse paslėpdamos daugybę 
griuvėsių. (5) Visos tos vietos pilnos oro, nes tuš- 
tumos nėra niekur. Esama ten ir sutemų apgaub- 
tų pelkių, ir plačiose <...> vietovėse. Jose irgi vei- 
siasi gyvūnai, bet lėti ir beformiai, nes gimsta 
tamsiame bei riebiame ore ir sustingusiuose van- 
denyse. Daugelis jų akli kaip kurmiai ir žemės pe- 
lės dėl šviesos trūkumo - ji ten nereikalinga. Ten 
gimsta, kaip tvirtina Teofrastas, ir kai kuriose vie- 
tose išrausiamos žuvys. 


XVII. (1) Čia tau ateina į galvą, jog pasakyta 
juokais, kaip ir daugelis neįtikimų dalykų. Pava- 
dintum pasaka, kad kažkas eina žvejoti ne su tin- 

klais ar kabliukais, bet su kapliu. „Tik belaukiu, 
kad kas nors pradėtų medžioti jūroje.“ Vis dėlto 
kodėl gi žuvys negali pereiti į žemę? Jei mes ge- 
bame pereiti jūrą, ar pakeisime gyvenamąją vie- 
tą? (2) Stebiesi, kad tai atsitinka. Daug nejtiki- 
mesni yra prabangos darbai, apgaunantys arba 
nugalintys prigimtį. Žuvys plaukioja kambaryje ir 
gaudomos prie stalo, kad tučtuojau būtų patiek- 
tos ant stalo. Šviežia laikoma tik puotautojo ran- 
koje nugaišusi raudonbarzdė. Jos atnešamos už- 
darytos stikliniuose puoduose, ir stebima smarkiai 
besikaitaliojanti jų spalva gyvybei kaunantis su 
mirtimi. Kitas prigirdo padaže ir marinuoja gy- 
vas. (3) Ir šitie žmonės laiko pasaka teiginį, jog 
žuvys gali gyventi po žeme ir būti iškastos, o ne 
pagautos! O aniems atrodytų neįtikima, jei išgirs- 
tų, kad žuvys plaukioja padaže, užmušamos ne dėl 
puotos, bet per puotą, kad pirma jos suteikia pa- 
simėgavimo akims, o tik paskui gomuriui. 


XVIII. (1) Leisk man, palikus svarstomą klau- 
simą, pažerti priekaištų patvirkusiai prabangai. 
„Nieko nėra gražesnio, — sakai, - už paskutinį 
kvapą išleidžiančią raudonbarzdę. Dar grumian- 
tis, bet jau blėstant gyvybei, iš pradžių suplūsta 
raudonis, paskui blyškumas, žvynai žaižaruoja, 
tarp gyvybės ir mirties klaidžiojanti spalva įgyja 
netikėtų pavidalų. Taip vėlai pažadinta mieguis- 
ta, neveikli prabanga suprato, kad buvo mulkina- 
ma ir atplėšta nuo tokio didelio malonumo. Iki šiol 

tik žvejai mėgaudavosi tokiu gražiu reginiu. (2) 
Kam man kepti žuvį, kam mušti? Tegul paskuti- 
nį atodūsį iškvėps pačiame valgyje!“ Ligi šiol ste- 
bėdavomės, kiek puikybės glūdi žmonėse, pagei- 
daujančiuose prisiliesti tik prie tą dieną pagau- 
tos žuvies, kad, kaip jie sako, paragautų pačios jū- 
ros. Todėl ji buvo gabenama skubiai, visi trauk- 
davosi iš kelio sunkiai šnopuojantiems ir šaukian- 
tiems nešikams. (3) O kur dabar nusirito ištaiga? 
Šie išlepėliai negyvą žuvį jau laiko pašvinkusia. 
„Ji šiandien ištraukta.* — „Nenoriu tavimi tikėti 
tokiu svarbiu reikalu. Reikia, kad pats manimi 
<...> patikėtum, tegul bus atnešta čia, tegul nu- 
gaiš mano akivaizdoje.“ Išlepėlių pilvas pasidarė 
toks išpuikęs, kad jie tegali ragauti tik tą žuvį, ku- 
rią per pačią puotą matė plaukiojant ir virpčio- 
jant. Kiek išradingumui, prabangai pražūva <...> 
šiems prisidėjo, tuo subtiliau ir išrankiau kasdien 
ką nors prasimano įprastinius dalykus niekinan- 
tis jų pašėlimas. (4) Seniau girdėdavome: „Nieko 
nėra geriau už uolų raudonbarzdę“. O dabar gir- 
dime: „Nieko nėra gražesnio už gaištančią žuvį. 
Duok man stiklinį puodelį, tegul ji ten šokinės 
<ir> drebės.“ Daug ir ilgai pasikankinusi, ištrau- 
kiama iš to permatomo vivarijaus. (5) Tada koks 
nors didesnis žinovas rodo: „Žiūrėk, kaip įsiplies- 
kė už dažus skaistesnis raudonis, žiūrėk, kokios 
gyslos eina per šonus! Vaje, pilvas paraudo lyg 
kraujas! O kokiu šviesiu mėliu sušvito paskutinę 

gyvybės akimirką! Jau tiesiasi, blykšta, dažosi vie- 
na spalva.“ (6) Nė vienas iš šių žmonių nesėdi prie 
mirštančio draugo, nė vienas neįstengia matyti tė- 
vo mirties, nors jos troško. Kelintas palydi miru- 
sį šeimos narį ligi laužo? Broliai ir artimieji pas- 
kutinę valandą paliekami vieni, bėgama žiūrėti 
raudonbarzdės mirties. „Nieko nėra mat už ją gra- 
žesnio.“ (7) Negaliu susilaikyti nepavartojęs ne- 
tikėtų žodžių ir neperžengęs jų reikšmės ribų. Val- 
gydami šie malonumų ieškotojai nesitenkina dan- 
timis, pilvu ir burna, jie smaguriauja net akimis! 


XIX. (1) Bet grįžtu prie dėstomo klausimo. Štai 
įrodymas, kad po žeme slypi gausybė vandens ir 
jame veisiasi dėl nejudėjimo bjaurios žuvys: ret- 
karčiais prasimušę į viršų, tie vandenys atsipluk- 
do be galo daug baisių pažiūrėti, šlykščių ir kenks- 
mingų ragauti gyvūnų. (2) Tikrai žinoma, jog kai 
Karijoje prie Idumo miesto ištryško toks vanduo, 
žuvo visi valgiusieji tas žuvis, kurias iki tos die- 
nos į nepažįstamą jų padangę atnešė išsiliejusi 
nauja upė. Tai nenuostabu. Mat ilgai nieko nevei- 
kiantys jų kūnai buvo riebūs ir išplerę, nemankš- 
tinti ir tamsybėse tukinti, nepasiekiami sveikatin- 
gumą teikiančios šviesos. (3) Kad žuvys veisiasi 
tose žemės gelmėse, tegul bus ir toks ženklas: un- 
guriai atsiranda slaptinguose urveliuose. Dėl ne- 
judrumo jie irgi yra sunkiai virškinamas maistas, 
ypač jei gyveno visiškai pasislėpę giliame dumble. 
(4) Taigi žemė turi ne tik vandenų gyslų, kurioms 

subėgus gali pasidaryti upės, bet ir be galo pla- 
čių srovių. Vienos amžinai teka apačioje, <kitos 
kai kur plaukia atvirai>, kol jas praryja kokia 
nors žemės praraja, trečios išnyra po kokiu nors 
ežeru. Kas nežino, kad esama bedugnių akivarų? 
Ir kas iš to? Tai paaiškina, jog šis vanduo yra am- 
žina didelių upių maitinamoji medžiaga, išsiliejusi 
nepasiekiamose kaip ir upių šaltiniai gelmėse. 

XX. (1) „O kodėl vanduo nevienodo skonio?“ Dėl 
keturių priežasčių. Pirma priežastis — žemė, per 
kurią teka. Antra — ta pati, jei vanduo atsiranda 
žemei į jį pavirtus, trečia - oras, kuris atsimainė 
į vandenį, ketvirta - kenksmingos ypatybės, daž- 
niausiai atsirandančios dėl gadinančio tam tikrų 
veiksnių poveikio. (2) Šios priežastys lemia skir- 
tingą vandens skonį, jo gydomąją galią, jo dvo- 
kiančius garus ir mirtiną spalvą, lengvumą ir sun- 
kumą, <jos> lemia arba šiliumą, arba per didelį 
standumą. Svarbu, ar vanduo permerkė turtingas 
sieros, ar salietros, ar alūno vietas. Jų pagadintą 
vandenį gerti pavojinga gyvybei. (3) Apie tai Ovi- 
dijus sako: 


Upė Kikonuos yra, iš kurios atsigėrusiam pilvas 
Suakmenėja, kuri, ką palietus, marmuru verčia. ?9 
Ji yra gydomoji ir turi klijuojančio bei kietinan- 
čio kūnus purvo. Kaip Puteolų smėlis??, palietęs 
vandenį, virsta uola, taip šios upės vanduo, prie- 
šingai, susidūręs su kietuma prikimba ir prisise- 

ga. (4) Dėl to daiktai, įmesti į tą <...> vagą, ištrau- 
kiami staiga suakmenėję. Tai atsitinka ir keliose 
Italijos vietose. Panardinęs rykštę ar šakelę, po 
kelių dienų ištrauki akmenį. Mat kietą kūną ap- 
limpa purvas ir pamažu sutvirtėja. Tu mažiau tuo 
stebėsies, jei atkreipsi dėmesį, kad Albulų? ir vi- 
si kiti sieringi vandenys kietėja upių vagose ir 
grioviuose. 

(5) Kai kurios minėtos priežastys veikia tuose 
ežeruose, iš kurių „kas gurkšnį išgėrė“?, kaip sa- 
ko tas pats poetas, 


Tas ir pašėlo ar miego svaigaus atsigint nebegali.39 


Tas vanduo turi jėgos, panašios į neatmiešto 
vyno, bet smarkesnės. Mat kaip neišgaravęs gir- 
tumas yra beprotybė ir pernelyg slėgdamas trau- 
kia į miegą, taip sieringas vanduo, turintis kaž- 
kokių iš kenksmingo oro gautų veiklių nuodų, ar- 
ba protą sumaišo, arba užgula miegu. (6) Šią blo- 
gybę turi 


veikimas Linkestijo upės srauniosios: 
Kas truputėlį iš jos pavilgo sau gomurį sausą, 
Pradeda tuoj svyrinėt, lyg būtų vynu apsigėręs.3! 


XXI. (1) Vien įkišus galvą į kai kuriuos urvus 
ištinka mirtis?. Pragaištis tokia veržli, kad nu- 
bloškia žemyn skrendančius pro šalį paukščius. 
Toks ten oras, tokia vietovė, iš kur liejasi mirti- 
nas vanduo. Kai oras ar vietovė ne tokie kenks- 

mingi, ir vandens žala esti mažesnė: jis tik apnin- 
ka nervus, apsunkstančius lyg nuo girtumo. (2) 
Nesistebiu, kad vietovė ar oras apnuodija vande- 
nis ir suteikia jiems panašių ypatybių, kokių turi 
tos apylinkės, per kurias ir iš kurių jie teka. Juk 
piene jaučiamas pašaro kvapas, acte lieka vyno 
skonio. Joks daiktas neatsikrato ypatumų to da- 
lyko, iš kurio gimsta“3. 


XXII. (1) Kita vandenų rūšis, mūsų nuomone, 
atsirado kartu su pasauliu. Jei jis yra amžinas, 
ji buvo visada, jei pasaulis turi kokią nors pra- 
džią, toji rūšis irgi atsirado kartu su visuma, nes 
sudaro jos dalį. Klausi, kas tai. Okeanas ir su 
juo susijusios jūros, viena nuo kitos atskirtos 
sausumų. Esama autorių, skelbiančių, jog kai 
kurios upės, kurių prigimties neįmanoma išaiš- 
kinti, atsirado kartu su pasauliu, pavyzdžiui, 
Histras, Nilas — plačios ir pernelyg garsios tėk- 
mės, kad būtų galima sakyti jų kilmę esant to- 
kią pat kaip kitų. 


XXIII. (1) Taip skirstomi vandenys. Kai ku- 
rie yra dangiški, apie juos bus pateikta žinių to- 
liau. Juos išmeta debesys. Iš žemiškųjų vienus 
pavadinčiau viršutiniais, nes jie teka paviršiuje, 
kitus — paslėptaisiais. Juos jau paaiškinome. 


XXIV. (1) Kodėl kai kurie vandenys įšyla, o kai 
kurie net verda taip, kad naudoti įmanoma tik 
lauke ataušinus ar atvėsinus maišant su šaltu, 

nurodoma daug priežasčių. Empedoklis sprendžia, 
jog vanduo įšyla nuo daugelyje vietų požemiuose 
esančių ugnių, jei jos dega po žemės sluoksniu, 
virš kurio teka vanduo. (2) Visi darome gyvatu- 
kus ir mylininko“ formos bei daugybės kitų pavi- 
dalų prietaisus, kuriuose plono vario vamzdelius 
įtaisome einančius žemyn, kad dažnai aplink tą 
patį ugnies židinį aptekantis vanduo apibėgtų to- 
kį atstumą, kokio reikia šilumai atsirasti. Taigi 
įbėga šaltas vanduo, o išbėga šiltas. (3) Empedok- 
lis sprendžia, jog tas pat vyksta po žeme, ir kad 
jis neklysta, patikėk Bajų gyventojais, įšildančiais 
maudyklės be ugnies. Į jas lyg potvynis plūsta 
įkaitusios oro srovės??, tekėdamos vamzdžiais taip 
įšildo pastatų sienas ir pirties indus, kaip ir mums 
įprastas šildymas po grindimis degančia ugnimi“s, 
Taigi visas šaltas vanduo, prabėgęs virš tos ug- 
nies, virsta šiltu neįgaudamas garų kvapo, nes te- 
ka atskirtas žemės. (4) Kai kurie yra įsitikinę, jog 
per sieros arba salietros turtingas vietoves einan- 
tys vandenys ištraukia šilumą iš medžiagos, per 
kurią teka. Tai liudija kvapas ir skonis. Vanduo 
pateikia jį sušildžiusios medžiagos savybes. Kad 
nesistebėtum, jog taip atsitinka, įpilk į negesin- 
tas kalkes vandens — jis užvirs. 

XXV. (1) Kai kurie mirtini vandenys nepasižy- 
mi nei kvapu, nei skoniu. Prie Nonakrio Arkadi- 
joje vietinių gyventojų Stigu vadinama upė apgau- 
na atėjūnus, nes nekelia įtarimo nei išvaizda, nei 

kvapu“'. Panašūs yra didžiųjų gudreivų nuodai: 
tik ištikus mirčiai galima suprasti piktadarystę. 
Minėtasis vanduo palaužia be galo greitai, nelie- 
ka laiko vaistams, nes vos išgertas jis kietėja pa- 
našiai kaip sudrėkintas gipsas ir sukausto vidu- 
rius. (2) Esama kenksmingo vandens Tesalijoje 
prie Tempės. Jo vengia ir žvėrys, ir gyvuliai. Jis 
prateka per geležį ir varį - taip smarkiai sugeba 
kąsti, — neteikia peno jokiems krūmokšniams ir 
naikina žolę. (3) Kai kuriose upėse glūdi nuosta- 
bių galių. Esama tokių, kurių išgertas vanduo per 
tam tikrą laiką perdažo avių bandas: juodos gau- 
na baltą vilną, o atėjusios baltavilnės išeina juo- 
dos. Taip padaro dvi Bojotijos upės. Vienos var- 
das dėl to — Juodoji. Abi jos?s išteka iš to paties 
ežero, bet turi skirtingų ypatumų. (4) Makedoni- 
joje irgi, kaip sako Teofrastas, žmonės, norintys 
avis išbalinti, atveda jas <prie Haliakmono>*?. II- 
giau pagėrusios jo vandens, jos pasikeičia lyg nu- 
dažytos. O jei jiems reikia tamsios vilnos, laukia 
nemokama dažykla: banda varoma prie Penėjo. 
Turiu patikimų autorių, teigiančių, kad Galatijo- 
je irgi esama upės, tą patį padarančios visiems; 
Kapadokijoje yra tokia, kurios vandens išgėrusių 
arklių spalva pasikeičia ir oda išmušama baltomis 
dėmėmis, o kitų gyvulių — ne. (5) Žinoma, jog esa- 
ma ežerų, pakeliančių nemokančius plaukti. Si- 
cilijoje buvo“?, o Sirijoje ir dabar tebėra didžiulis 
telkinys*!, kuriame plaukioja plytos ir negali pa- 

skęsti net įmesti sunkūs daiktai. Šio dalyko prie- 
žastis aiški. Padėk ant svarstyklių bet kokį daik- 
tą, o kitoje pusėje — vandens, žiūrėdamas, kad 
abiejų tūris būtų vienodas. Jei vanduo sunkesnis, 
jis išlaiko už save lengvesnį daiktą ir iškels jo tiek 
virš savęs, kiek tas bus lengvesnis. Sunkesni daik- 
tai nuskęs. O jei vandens ir to daikto, su kuriuo 
lygini, svoris bus vienodas, jis nei grims, nei iš- 
kils, bet plūduriuos sulig vandens paviršiumi, vos 
paniręs ir nė truputėlio neišsikišdamas. 

(6) Dėl to vieni rąstai plaukia beveik visiškai 
virš vandens, kiti panyra iki pusės, treti nugrimz- 
ta iki vandens paviršiaus. Mat kai abiejų daiktų 
svoris lygus, nė vienas nenusileidžia, ir sunkesni 
grimzta, o lengvesni nešami. Sunkumas ar leng- 
vumas priklauso ne nuo mūsų vertinimo, bet nuo 
daikto ir to skysčio, kuriame jis turi plaukti, san- 
tykio. (7) Taigi kai vanduo yra sunkesnis už žmo- 
gaus kūną ar akmenį, neleidžia, kad paskęstų svo- 
riu jo nepralenkiantis daiktas. Taip išeina, kad 
kai kuriose pelkėse net rieduliai neskęsta. Kalbu 
apie tvirtus ir kietus. Mat yra daug korėtų ir leng- 
vų akmenų, iš kurių susidedančios salos Lidijoje 
plaukioja. (8) Apie jas rašo Teofrastas*. Pats aš 
esu matęs plaukiojančią salą prie Kutilijų“. Kita 
plūduriuoja Vadimonio ežere. Tas ežeras yra Sta- 
tonijos krašte“, Kutilijų sala apaugusi medžiais 
ir apžėlusi žolynais, tačiau vanduo ją išlaiko ir į 
vieną bei kitą pusę varinėja net ne vėjas, o silpnas 

gūsis. Nei dieną, nei naktį ji niekada nestovi vie- 
toje — kad judėtų, užtenka menko pūtimo. (9) Prie- 
žastis čia dviguba: gydomojo ir dėl to svaraus van- 
dens sunkumas ir pačios salos leidžianti plūdu- 
riuoti medžiaga. Sala nėra iš tvirto kūno, nors ir 
apžėlusi medžiais. Gal riebus ežero vanduo paga- 
vo ir sulipdė išsibarsčiusius lengvus kamienus bei 
lapus. (10) Taigi jei joje ir esama kokių akmenų, 
rasi juos išėstus, akytus. Jie panašūs į sukietėju- 
sį skystį palei gydomųjų šaltinių upelius, <kurie> 
putomis sutvirtina suklijuotas vandenų drumzles. 
Iš vėjingos ir tuščios medžiagos sulipęs daiktas 
būtinai bus lengvas. (11) Kai kurių reiškinių prie- 
žasties paaiškinti neįmanoma. Kodėl Nilo vanduo 
daro moteris vaisingesnes*?, atveria pastojimui 
net tas įsčias, kurios jau seniai buvo uždarytos 
bergždumo? Kodėl kai kurie Likijos vandenys sau- 
go moteris nuo persileidimo ir juos paprastai lan- 
ko turinčios nelabai patvarią gimdą? Dėl mano 
nuomonės, tai aš priskiriu šiuos teiginius prie per- 
nelyg lengvai plintančių, bet nepagrįstų. Tikima, 
jog kai kurie vandenys atneša niežus, kai kurie - 
dedervines ar bjaurias balkšvas dėmes, atsiran- 
dančias jų užpylus ar išgėrus. Sakoma, jog tokį ne- 
gerą poveikį turi surinktas rasos vanduo. (12) Kas 
netiki, jog sunkiausi vandenys yra tie, kurie su- 
kietėja į ledą? Iš tiesų yra priešingai: taip atsitin- 
ka tik labai skidžiam vandeniui. Dėl paties ski- 
dumo šaltis kuo lengviausiai sušaldo jį į ledą. Iš 

kur atsiranda į jį panašus akmuo, rodo pats grai- 
kiškas vardas: šį vienodai peršviečiamą akmenį jie 
vadina xp0otalov, kaip ir ledą, iš kurio tikima 
akmenį atsirandant. Mat kai mažiausiai žemišku- 
mo turintis dangiškasis vanduo sukietėja, ilges- 
nis šaltis nuolatos jį vis labiau ir labiau tirština, 
kol išvaręs visą orą jis sustingsta ir iš skysčio virs- 
ta akmeniu. 


XXVI. (1) Kai kurios upės patvinsta vasarą, pa- 
vyzdžiui, Nilas. Apie jį paaiškinsime kitoje vieto- 
je. Teofrastas rašo, jog ir kai kurios Ponto srities 
upės vasarą išsilieja*“. Tvirtinama esant keturias 
šio reiškinio priežastis: arba todėl, kad žemė ta- 
da labiausiai linkusi pavirsti skysčiu, arba todėl, 
kad kažkur toli lyja smarkesni lietūs ir jų vanduo 
tyliai atbėga požeminiais kanalais. (2) Trečia prie- 
žastis tokia: jei dažni vėjai daužo ir plaka žiotis, 
tėkmė sustoja ir, atrodo, auga dėl to, kad niekur 
neįteka. Ketvirta —- žvaigždynų įtaka. Kai kuriais 
mėnesiais jie stipriau veikia ir išgeria upes, o la- 
biau nutolę nuo žemės mažiau vandens sunaudo- 
ja ir ištraukia. Taip sukelia tai jo trūkumą, tai 
prieaugį. (3) Kai kurios upės visų akivaizdoje krin- 
ta į bedugnes ir dingsta iš akių. Kai kurios pama- 
žu susiurbiamos ir išnyksta. Už tam tikro atstu- 
mojos vėl pasirodo, vėl turi ir vardą, ir srovę. Prie- 
žastis aiški: po žeme yra vietos, o skystis iš pri- 
gimties teka žemyn ir į tuštumą. Taigi ten pri- 
glaustos upės bėga požemiuose, o susidūrusios su 


121 


TREČIA KNYGA 


tvirta užtvara ir prasiveržusios pro ten, kur ma- 
žiau priešinamasi, vėl teka paviršiuje kaip tekė- 
jusios. 


(4) Likas antai, kai jį prasivėrusi žemė praryja, 
Vėl išsiveržia toli, kitas atsivėres sau versmes. 
Taip čia prarytas visai, čia slaptinga srove 
patekėjęs, 
Vėl prasiveržia aikštėn Argolidės laukuos 
Erasinas.“? 


Tą patį Rytuose daro Tigras: praryjamas ir il- 
gai lauktas išnyra tolimoje vietovėje, tačiau neabe- 
jojama, jog tai — ta pati upė. (5) Kai kurie šalti- 
niai tam tikru metu išmeta išmatų, pavyzdžiui, 
taip daro Aretusa Sicilijoje kas penktą vasarą, 
vykstant olimpiadoms. Todėl manoma, kad Alfė- 
jas iš Achajos prasiskverbia iki ten bėgdamas po 
jūra tol, kol išnyra Sirakūzų pakrantėje. Dėl to to- 
mis dienomis, kai vyksta olimpiados, atplukdo pa- 
krantėje buvusių aukojamų gyvulių mėšlą. (6) Tuo 
tiki ir tu, brangiausias Lucilijau, kaip <sakiau> 
knygos pradžioje, ir Vergilijus. Jis taip kreipiasi 
į Aretusą: 


Tau linkiu: kai po Sikanų bangom tu sruvensi, 
Lai Doridė karčių vandenų su tavim nesumaišo.*8 


Rodui priklausančiame Chersoneso mieste yra 
šaltinis, kuris kas daugel metų“? susidrumsčia ir 
meta iš gelmių bjaurius nešvarumus, kol apsikuo- 

pia ir nusikošia. (7) Kai kuriose vietovėse šaltiniai 
išstumia ne tik purvą, bet ir lapus, šukes bei vi- 
sa, kas pūva. Visur tą patį daro jūra. Jos tokia pri- 
gimtis: visus nešvarumus ir atmatas išbloškia į 
krantus. Kai kuriose pakrantėse tai kartojasi tam 
tikru metu. Pavyzdžiui, prie Mesenės ir Milų su- 
maištingo <ženklo> jūra iškelia kažką panašaus 
į mėšlą, verda, kunkuliuoja, bjauriai nusidažo. Dėl 
to atsirado pasaka, jog ten stovi Saulės žirgų ar- 
klidės*?, (8) Tačiau sunku paaiškinti kai kuriuos 
pavienius atvejus, ypač kai tyrinėjamo išsiliejimo 
laikas <ne>pastebėtas, bet yra neaiškus. Taigi ne- 
galima rasti artimos ar netolimos priežasties, ta- 
čiau visuotinė yra tokia: visi stovintys, netekan- 
tys vandenys apsivalo. Mat bėgančiuose nešvaru- 
mai negali nusistoti, srovės jėga juos sklaido ir ne- 
ša. O tie, kurie neišmeta nuosėdų, stipriau ar sil- 
pniau banguoja. Juk jūra traukia iš gelmių lavo- 
nus, pakratus ir panašias nuskendusių laivų lie- 
kanas. Ji apsivalo ne tik dėl audros ar bangavi- 
mo, bet ir rami bei tyki. 


XXVII. (1) Bet čia tinkamas metas paklausti, 
kaip, atėjus lemtingojo tvano dienai, didžiąją že- 
mės dalį užpils vanduo: ar veiks okeano jėgos ir 
prieš mus sukils išorinė jūra, ar be perstojo pliau- 
piantys lietūs ir išvijusi vasarą nesibaigianti žie- 
ma iš pratrūkusių debesų išmes devynias galybes 
vandens, ar žemė dosniau išlies upių ir atvers 
naujų šaltinių, ar bus ne viena tokios didelės ne- 

laimės priežastis ir tiks kiekvienas paaiškinimas: 
išsyk pilsis liūtys ir tvins upės, iš savo vietų paju- 
dėjusios jūros pradės bėgti — visa vienu pulku puls 
naikinti žmonių giminę? (2) Taip jau yra. Gamtai 
nėra nieko sunkaus, ypač kai ji skuba prie savo 
galo. Kurdama daiktus ji taupiai naudoja jėgas ir 
paskirsto save nepastebimam visa ko augimui. 
Naikinti puola veržliai. Kiek daug laiko turi pra- 
eiti nuo kūdikio pradėjimo iki gimimo, kiek vargo 
auklėti gležną naujagimį, kaip rūpestingai reikia 
maitinti, kol kūnas pagaliau pradeda bręsti, ir 
kaip lengva žmogų užmušti! Amžiai stato miestus, 
valanda sugriauna. Per akimirką virsta pelenais 
ilgai augęs miškas. Viskas kyla ir klesti didžiai 
saugant, o subyra greitai ir staiga. (3) Mažiausio 
gamtos nukrypimo nuo įprastinės būsenos pakan- 
ka pražudyti mirtingiesiems. Taigi kai ateina tas 
būtinas laikas, lemtys vienu sykiu pajudina dau- 
gelį priežasčių. Kai kurie, tarp jų ir Fabianas, ma- 
no?!, jog toks pokytis įvyksta dėl pasaulio sukrėti- 
mo. (4) Iš pradžių be saiko lyja, dangų aptraukia 
niūrūs debesys be pragiedrulių, nuolatos tvyro 
miglos bei drėgmės prisotinti tiršti rūkai, nes ne- 
pučia sausinantys vėjai. Dėl to pasėlius puola li- 
gos, jie skursta ir nesubręsta. Paskui, išnykus 
žmogaus rankos sėjamiems augalams, laukai ap- 
želia pelkių žole. (5) Netrukus pajunta žalą ir stip- 
resnė augmenija: mat išplerus žemei palei šaknis 
pradeda griūti medžiai, vynuogės ir visi krūmai 

nebesilaiko minkštoje, skystoje dirvoje. Nebelieka 
pievų ar vandeniu besidžiaugiančių ganyklų. Žmo- 
nes kamuoja badas, ir rankos tiesiasi prie senovi- 
nio maisto: purtomi akmeniniai bei paprastieji 
ąžuolai??, kiekvienas ant stačių šlaitų dar stovin- 
tis uolų suspaustas medis. (6) Kliba ir mirksta na- 
mai, vandeniui nuėjus į gilumą nusėda pamatai, 
ir žemė supelkėja. Veltui bandoma ramstyti pa- 
krypusius pastatus: juk visas pagrindas remiasi į 
slidžią, purvu virtusią žemę, nelieka nieko tvirto. 
(7) Kai vis smarkiau ir smarkiau pliaupia liūtys ir 
ištirpsta per šimtmečius susidarę sniegynai, nuo 
aukštų kalnų garmėdama srovė grobia vos besilai- 
kančius miškus, ridena netekusius kieto pagrindo 
akmenis, nuplauna sodybas, velka žemyn bandas 
su šeimininkais ir, nuritinusi kelyje pasitaikiusius 
mažesnius pastatus, pagaliau įtūžusi nukrypsta 
prie didesnių, neša miestus ir tarp sienų uždary- 
tus žmones, nesuvokiančius, kas ištiko — griūtis ar 
laivo sudužimas, nes kartu ir prislegiama, ir skan- 
dinama. Paskui pakeliui išaugęs, suėmęs keletą 
srovių krioklys niokoja lygumas. Pagaliau, nu- 
siaubęs daugybę tautų, išsilieja aiškus ir apsun- 
kęs. (8) O iš prigimties plačios, dėl audrų veržlios 
upės peržengia kraštus. Rodanas, Reinas ar Duno- 
jus jau savo vagose siautulingai kliokia, o kaip 
manai, kokios jos būna, kai išsiliejusios pasidaro 
naujus krantus ir perrėžusios dirvožemį visos kar- 
tu išeina iš įprastinio kelio? (9) Jos ritasi galvo- 

trūkčiais, ir net tekėdamas per laukus, jau turė- 
damas erdvės Reinas nesulėtėja, bet galingai va- 
ro be galo plačius vandenis, tarytum srūtų siauru 
grioviu. Dunojus rėžia ne kalnų papėdes, ne vidu- 
rį, o klibina pačias viršūnes, nešasi su savimi pa- 
žliugusias pašlaites, atplėštas uolas ir didelių sri- 
čių gabalus, kurie suirus pagrindui atskilo nuo že- 
myno, paskui nerasdamas išėjimo, nes visus pats 
užkimšo, sukasi ratu ir vienu sūkuriu užvirsta ant 
milžiniškų sričių ir miestų. (10) Lietūs tuo metu 
tebesitęsia, dangus darosi vis sunkesnis ir pama- 
žu kaupia vieną iš kitos gimstančias negandas. 
Buvusios miglos tampa bauginančia ir gąsdinan- 
čia naktimi, perskrodžiama kraupios šviesos. Mat 
dažnai žybčioja žaibai, audros drebina jūrą, tada 
pirmą sykį dėl įtekančių upių išaugusią ir nebeiš- 
sitenkančią savyje. Ji nustumia krantus, nežiūrė- 
dama įprastinių ribų. Todėl trukdo išsilieti atgar- 
mėjusioms upėms ir varo jų sroves atgal. Tačiau 
nesvetingų žiočių sulaikyta didesnė atitekėjusio 
vandens dalis pelkėja, ir laukuose telkšo vienas 
ežeras. (11) Jau kiek tik akys užmato visa apsem- 
ta vandens, visi kauburiai pasislėpė gelmėse, vi- 
sur nepaprastai gilu. Tik pačiose kalnų viršūnėse 
esama sausumos lopinėlių, ten į aukštybės subė- 
go Žmonės su vaikais ir žmonomis, prieky ginda- 
mi bandas. Vargšai negali susisiekti vieni su ki- 
tais, nes vanduo užtvindė kiekvieną žemumėlę. 
(12) Žmonių giminės likučiai prisiglaudė aukš- 

čiausiose vietose. Ties mirties praraja jiems liko 
viena paguoda, kad baimė virto apstulbimu. Nuo- 
staba nedavė laiko baimei, nebeliko vietos sielvar- 
tui, prarandančiam savo jėgą tada, kai vargšas 
žmogus pakyla virš nelaimės. (13) Taigi lyg salos 
kyšo „kalnai ir pagausina spiečių Kikladžių““, 
kaip puikiai pasakė nepaprastai talentingas po- 
etas. Jis ištarė dalyko didumą atitinkančią eilutę: 


Marios telkšojo perdėm, ir marioms nebuvo 
pakrančių.“' 


Deja, paskui tokį talento polėkį pažemino vai- 
kiškais plepalais: 


Plaukia vilkai su avim, vilnis gi rusvąjį liūtą 
Neša.*5 


(14) Tik girtam galima šitaip šaipytis iš van- 
denų ryjamo pasaulio. Didžią mintį išreiškė ir mil- 
žinišką paveikslą aprėpė sakydamas: 


Upės, patvinę plačiai, per plynus laukus 
pasileidžia. 
Vilnys užliejo, giliam sūkury panardindamos 
bokštus.*9 


Tai skambėtų puikiai, jei poetui būtų nerūpė- 
ję, ką veikia avys su vilkais. Ar gali kas plaukioti 
per tvaną, kliokiant visa pasiglemžiančiai srovei? 
Ar gyvuliai nenuskęsta, pagauti garmančio kriok- 

lio? (15) Tu pradėjai paveikslą, kaip ir derėjo, nuo 
visą žemę semiančio vandens ir paties dangaus, 
užgriūvančio ant žemės. Tęsk. Žinosi, kas tinka, 
jei įsivaizduosi, kad žemė plaukia. 


XXVIII. (1) Dabar grįžkime prie aptariamojo 
dalyko. Esama autorių, įsitikinusių, jog besaikės 
liūtys žemę gali siaubti, bet nepaskandins. To- 
kiam dideliam daiktui reikią didelio smūgio. Lie- 
tūs pakenks pasėliams, kruša išmuš vaisius, upe- 
liai išsilies upėmis, bet nuslūgs. (2) Kai kurie įsi- 
tikinę, jog pajuda jūra ir čia glūdi tokios didelės 
negandos priežastis. Šitokia baisi nelabadė nega- 
linti atsitikti dėl krioklių, liūčių ir upių. Gresiant 
tokiai pražūčiai ir nusprendus pakeisti žmonių gi- 
minę, manyčiau, be paliovos žliaugia liūtys, be jo- 
kio saiko pila lietūs, užgriuvus žiemiui ir sauses- 
nių gūsių pietų vėjui debesys ir upės pertenka 
vandens. Bet kol kas tai tik žala: 


Patalu gula javai, graudingai aprauda kaimietis 
Zuvusias viltis: ilgų jo metų triūsas prapuolė.5? 


Juk žemė turėtų būti ne skriaudžiama, o pa- 
skandinta. (3) Pagaliau šitaip prasimiklinus pra- 
deda augti jūros, bet smarkiau negu įprasta, ir 
bangas pasiunčia toliau už didžiausios audros pa- 
liktus pėdsakus. Paskui užpakalyje kylant vė- 
jams jos išritina milžiniškas marias, sudūžtan- 
čias toli nuo buvusio kranto ribos. Paskui, kai 
krantas nutolsta du ar tris kartus, jūra įsikuria 

svetimoje vietoje ir nelaimė tarsi pasitraukia, po- 
tvynis vis tiek liejasi iš pačių gelmių. (4) Mat 
kaip oro, kaip eterio, taip ir šio elemento medžia- 
gos gausu, ir daug didesnis jos kiekis slypi nema- 
tomas. Lemties išjudinta, ne potvynio — nes po- 
tvynis yra lemties tarnas, — ji pakelia marias pla- 
čia raukšle ir varo pirma savęs. Paskui išsitiesia 
stebėtinai aukštai ir pakyla virš Žmonių rastų 
saugių priebėgų. Vandenims tai nėra per sunku, 
nes jie gali užkopti ten pat, kur ir kieta žemė. (5) 
Jei kas sulygintų kyšulius, jūros nebūtų žemiau, 
nes žemė visur vienodai iškilusi. Tuščiavidurės 
ertmės ir lygumos yra žemiau, bet jomis <...> pa- 
saulis Dievo susuktas į rutulį. Jūros — irgi jo da- 
lis, jos sueina į vieno kamuolio vienovę. Bet kaip 
stebintį laukus žmogų apgauna nestačios nuožul- 
numos, taip nesuvokiant jūros gelmių įlinkių vi- 
sa, kas prieš akis, atrodo plyna. O iš tiesų ji yra 
sulig žemynu, ir todėl, kad išsilietų, jai nereikia 
labai iškūpėti. Pakanka truputėlį pakilti virš 
bendro lygio. Be to, vanduo plūsta ne nuo kranto, 
kur žemiau, bet iš vidurio, kur yra minėtoji paki- 
luma. (6) Taigi kaip lygiadienio potvyniai, vyks- 
tant Saulės ir Mėnulio konjunkcijai, esti vande- 
ningesni už kitus, taip šis, siųstas apsemti žemę, 
įnirtingesnis už didžiausius įprastus potvynius, 
velka daugiau vandens ir nuslūgsta tik iškilęs 
virš užliesimų kalnų viršūnių. Kai kur potvynis 
nubėga šimtus mylių nedarydamas žalos ir išlai- 

kydamas tvarką, nes pakyla iki tam tikro lygio ir 
nuslūgsta. O per tvaną veržiasi be saiko, nepai- 
sydamas jokių dėsnių. (7) „Dėl ko?“ —- klausi. Dėl 
to, dėl ko liepsnos ir pasaulinis gaisras. Ir vienas, 
ir kitas vyksta tada, kai Dievui atrodo, jog reikia 
sukurti geresnį pasaulį, o senajam nustoti buvus. 
Žemiškuose dalykuose viešpatauja vanduo ir ug- 
nis. Iš jų - pradžia, iš jų —- ir pražūtis. Taigi jei 
nutariama atnaujinti pasaulio daiktus, ant mūsų 
galvų pasiunčiama jūra arba karštis ir ugnis“š, 
kai pasirenkama kita pražūties rūšis. 


XXIX. (1) Kai kurie sprendžia, jog žemė dar ir 
dreba, o praplyšus plutai atsiveria naujų upių šal- 
tiniai ir iš pilnos talpos liejasi gausiau. Belo ver- 
tėjas Berosas“? teigia, jog tai priklauso nuo švie- 
sulų. Jis taip tuo įsitikinęs, kad net nurodo vi- 
suotinio gaisro ir tvano laiką. Tvirtina, jog žemės 
daiktai sudegsią, kai visi dabar skirtingais keliais 
bėgantys šviesuliai susirinks Vėžyje. Jie taip iš- 
sirikiuos toje pačioje vietoje, kad per visų jų skri- 
tulių centrus bus galima nubrėžti vieną tiesią li- 
niją. Tvanas įvyks tada, kai tas pats šviesulių bū- 
rys susirinks Ožiaragyje. Pirmasis žvaigždynas žy- 
mi vasaros saulėgrįžos, o antrasis - žiemos pabai- 
gą“?. Tai didelės galybės ženklai, svarbūs ir me- 
tų laikų kaitai. (2) Priimu ir šiuos aiškinimus — 
juk toks baisus žlugimas ištinka ne dėl vieno da- 
lyko, - o mūsiškių skelbiamą teiginį apie gaisrą 
manau irgi esant reikalinga čia perkelti. Pasau- 

lis yra arba gyvūnas, arba gamtos valdomas kū- 
nas, kaip medžiai, kaip pasėliai; jame glūdi visa, 
ką turi nuveikti ar patirti nuo pradžios iki pabai- 
gos. (3) Kaip žmogaus sėkloje aprėpiamos visos 
būsimojo žmogaus ypatybės ir dar negimęs kūdi- 
kis turi augančios barzdos bei žilstančių plaukų 
dėsnius — mat viso kūno ir būsimos jo veiklos pra- 
dai slypi mažutėlaičiai ir nematomi, — taip besi- 
randąs pasaulis numato ne tik saulę, mėnulį, 
žvaigždynų kaitą ir gyvų būtybių atsiradimą, bet 
ir žemės sukrėtimus. Ten buvo numatytas ir tva- 
nas, kuris ateina pagal tą patį visatos dėsnį, kaip 
ir žiema ar vasara. (4) Taigi jis ištiks ne dėl liū- 
čių, bet ir dėl liūčių, ne dėl jūros išsiliejimo, <bet> 
ir dėl jūros išsiliejimo, ne dėl žemės drebėjimo, bet 
ir dėl žemės drebėjimo. Visa padės gamtai, kad 
būtų įvykdyti gamtos nuostatai. Tačiau svarbiau- 
sią paskendimo priežastį pateiks pati žemė, ku- 
rią sakėme esant kintamą ir virstančią skysčiu. 
(5) Taigi kai ateis žmonijos galas, kai turės žūti 
dalis pasaulio arba visas iki pat pamatų, kad vėl 
gimtų jaunas ir tyras, kad neliktų nė vieno blo- 
gio mokytojo, skysčio atsiras daugiau nei buvo vi- 
sada. Mat dabar elementai yra atsverti taip, kad 
galėtų vykdyti savo pareigas. Kad nelygybė su- 
trikdytų pusiausvyrą, būtina vienam šį tą pridė- 
ti. Bus pridėta drėgmei. Mat dabar ji turi kuo ap- 
juosti žemę, o ne kuo ją užplūsti. Pridėjus vanduo 
išsilies į jam nepriklausančią vietą. (6) Žemė tu- 

rėtų sumenkėti, kad, tapusi nekieta, pasiduotų 
stipresniam daiktui. Taigi ji pradės irti, paskui iš- 
plerusi virs skysčiu ir išnyks nuolatinėje tėkmė- 
je. Tada kalnų papėdėse iššoks upės ir verždamosi 
juos sudrebins. Paskui vėjo gūsio paliestos pradės 
tekėti. (7) Žemė atiduos visus vandenis, praplyš 
net kalnų viršūnės. Kaip liga pamažu pereina į 
sveikąsias kūno dalis, kaip žaizdą jaučia gretimos 
sritys, taip artimiausi pažliugusios žemės plotai 
permirks, varvės, paskui bėgs, daugelyje vietų žio- 
jėjant uoloms garmės <į> gelmę ir sujungs visas 
jūras. Nebeliks Adrijos, Sicilijos sąsiaurio, Charib- 
dės su Skila. Nauja jūra paskandins visas sakmes, 
ir skirtas būti pakraštyje žemę juosiantis okeanas 
atsidurs viduryje. (8) Kas dar? Žiema vis taikysis 
užimti svetimus mėnesius, vasarai bus uždraus- 
ta rodytis, ir visos žemę džiovinančios žvaigždės 
užgniaužus karštį liausis šildžiusios. Dings dau- 
gybė vardų: Kaspijos ir Raudonoji jūros, Ambra- 
kijos ir Kretos įlankos, Propontidė ir Pontas. Su- 
silies visa, ką gamta buvo išskirsčiusi į dalis. Nie- 
ko neapsaugos nei sienos, nei bokštai. Nepadės 
maldautojams šventyklos nei aukščiausios mies- 
tų vietos: vanduo pralenks bėgančius ir išneš iš 
tvirtovių. (9) Bėgs srovės iš vakarų, bėgs kitos iš 
rytų. Viena diena palaidos žmonių giminę, praris 
visa, ką taip ilgai puoselėjo palankus likimas, ką 
iškėlė virš kitų, visas įžymybes, visą grožį ir di- 
delių tautų karalystes. 

XXX. (1) Kaip esu sakęs, gamtai visa yra leng- 
va, ypač <tai>, ką ji nutarė padaryti nuo pradžių 
pradžios, prie ko ateina ne staiga, bet pranešusi 
iš anksto. Jau nuo pirmos pasaulio dienos, kai iš 
beformės maišalynės jis perėjo į dabartinį pavida- 
14, buvo nuspręsta, kada žemės daiktus paskan- 
dinti. Kad kada nors ateityje dirbant neįprastą 
darbą sambrūzdis nepasirodytų per sunkus, jūros 
pratinasi tą daryti jau seniai. (2) Ar nematai, kaip 
bangos ritasi į krantą, tarytum <niekada> neke- 
tindamos grįžti? Ar nematai, kad potvynis peržen- 
gia jam skirtas ribas ir veda jūrą užimti žemės? 
Ar nematai, kad ji amžinai grumiasi su savo už- 
tvaromis? Kas toliau? Mūsų baimė kyla dėl šio są- 
myšio, dėl jūros ir smarkiai besiveržiančių upių. 
(3) Kur tik gamta neišdėstė skysčio, kad galėtų 
mus užpulti, kai panorės! Ar meluoju sakydamas, 
kad kasant žemę visur randama drėgmės, kad kai 
tik godumas ar kokia kita priežastis mus verčia 
skverbtis giliau, vanduo žemkasiams užkerta ke- 
lią? Pridėk, kad po žeme slypi didžiuliai ežerai, 
daug jūrų, daug nematomose srityse plaukiančių 
upių. (4) Tvano priežasčių rasis visur: vieni van- 
denys bėga po žeme, kiti — aplink žemę. Ilgai 
tramdyti jie prasiverš, ir susijungs tėkmės su tėk- 
mėmis, pelkės su balomis. Jūra tada pripildys vi- 
sų šaltinių žiotis ir atvers jas plačiau. Kaip palai- 
das pilvas išsunkia mūsų kūnus, kaip jėgos pa- 
virsta prakaitu, taip žemė tiš ir net neveikiant ki- 

toms priežastims savyje ras galimybių pasiskan- 
dinti. Tačiau manyčiau, kad visa sukils kartu. (5) 
Pragaištis nedels. Jau sutartinai bandoma pulti 
ir griaunama. Kai tik pasaulis truputėlį susil- 
pnins budrumą, tučtuojau iš visų atvirų ir nema- 
tomų vietų, iš viršaus ir iš apačios prasiverš van- 
denys. (6) Nėra kito tokio smarkaus, tokio savyje 
nesutelpančio, tokio atkaklaus ir priešiško užtva- 
roms daikto, kaip didžiulė vandens jėga. Jis nau- 
dosis leista laisve ir gamtai įsakius užpils savo pa- 
ties dalijamus ar juosiamus plotus. Kaip įvairio- 
se vietose atsiradusi ugnis greit virsta vienu gais- 
ru liepsnoms skubant susijungti, taip akimirks- 
niu susilies daugelyje vietų plytinčios jūros. (7) 
Taip elgtis vandenims bus leista ne amžinai. Su- 
naikinus žmoniją ir drauge prigirdžius žvėris, ku- 
rių prigimtį buvo perėmę žmonės, žemė vėl su- 
siurbs vandenis, privers jūrą sustoti arba dūkti 
tarp jai nustatytų ribų, iš mūsų kraštų išblokštas 
okeanas bus nustumtas į nuošalias savo sritis ir 
atstatyta senoji tvarka. (8) Vėl bus sukurti gyvū- 
nai ir duotas žemei nepažįstantis nusikaltimų, po 
geresniais ženklais gimęs žmogus. Bet žmonės il- 
gai neliks nekalti, tik kol bus žemėje nauji. Grei- 
tai prie jų prišliauš sugedimas. Dorybę sunku su- 
rasti, jai pažinti būtinas vairininkas ir vadas, o 
ydoms mokytojo nereikia. 


Ketvirta A knyga 
APIE NILĄ 


<Įžanga.> (1) Kaip rašai, tave, Lucilijau, 
puikiausias vyre, džiugina ir Sicilija, ir nevargi- 
nančios vietininko pareigos. Ir džiugins, jei laiky- 
siesi jų užbrėžtų ribų, vietininkystės nepaversi 
viešpatavimu. Neabejoju, kad taip ir bus. Žinau, 
koks svetimas tau pataikūnų pasaulis, kaip esi 
prisirišęs prie laisvalaikio užsiėmimų ir knygų. 
Reikalų ir žmonių aibės trokšta tie, kurie neįsten- 
gia pakęsti savęs. Tu geriausiai sutari su savimi. 
(2) Nenuostabu, kad tai pavyksta tik keliems 
aukštas pareigas užimantiems vyrams. Patys sau 
esame našta, kai vargstame tai dėl per didelės 
meilės sau, tai dėl bodėjimosi savimi, vargšę sie- 
14 kurstydami išdidumu, glumindami aistromis, 
vargindami malonumais, degindami nerimastimi. 
Labiausiai apgailėtina, kad niekada nepabūname 
vieni. Apsuptam didelės ydų palydos neįmanoma 
išvengti vidinių prieštaravimų. (3) Daryk tai, mie- 
las Lucilijau, ką ir esi įpratęs daryti: kiek galė- 

damas šalinkis minios, kad neatrodytum plačiai 
atvėręs glėbį pataikūnams. Jie labai išradingi, kai 
gaudo aukštas pareigas užimančius asmenis. Net 
ir gerai saugodamasis, miklumu jiems neprilyg- 
si. Bet patikėk manimi: jei išduosi savo nuosta- 
tas, pateksi nelaisvėn. (4) Meilikavimas turi tam 
tikro natūralumo. Jis patinka net jį atimetančiam 
žmogui. Šimtą kartų išvytas galų gale priimamas. 
Atstūmimas laikomas išvarytųjų privalumu, pa- 
taikūnų neįmanoma sutramdyti net įžeidžiant. 
Neįtikima, ką pasakysiu, bet tai tiesa: kiekvienas 
labiausiai atsidengia ten, iš kur yra puolamas!. 
Gal todėl ir yra puolamas, kad atsidengia. (5) Įsi- 
dėk į galvą, jog negali pasidaryti neįsiskverbia- 
mas. Nors ir visą kūną apsaugosi, smogs per pa- 
čius šarvus. Vienas nuosaikiai pataikaus slaptai. 
Kitas — atvirai ir viešai, apsimesdamas paprastuo- 
liu, tarsi tai būtų nuoširdumas, o ne menas. Plan- 
kas, didžiausias pataikūnas iki Vilėjaus?, tvirtin- 
davo, jog nereikia meilikauti paslapčiomis ir ne- 
apsimetinėjant. „Viskas žlunga, - sakydavo jis, - 
jei reikalaujantis asmuo veikia slapta.“ (6) Dau- 
giausia naudos pataikūnui, kai jis nutveriamas už 
rankos, ypač jei klauso priekaištų, jei rausta. Būk 
įsitikinęs, kad tave apspis daugybė plankų ir kad 
nenoras klausyti pagyrų nėra vaistas nuo šios ne- 
laimės. Krispas Pasienas?, už kurį nežinau įžval- 
gesnio šių dalykų žinovo, ypač apibūdinant ydas 
ir jas gydant, dažnai kartodavo, jog mes ne užtren- 

kiame vartus pataikavimui, bet tik uždarome. Pa- 
našiai esti su meiluže: ji brangi, jei pas ją įeina- 
ma stumtelėjus duris, bet dar brangesnė, kai rei- 
kia įsilaužti. (7) Prisimenu nepaprastą vyrą De- 
metriją kalbėjus vienam galingam atleistiniui, jog 
lengvas kelias į turtus ves tada, kai vieną dieną 
jis pasijus esąs blaivaus proto. „Nepavydėsiu 
jums, — šnekėjo jis, — šio meno, bet mokysiu vi- 
sus, kam reikia pralobti, kaip nekentėti pavojin- 
gos jūrų kelionių dalios, nedalyvauti pirkimo ir 
pardavimo bylose, nebandyti neužtikrintos ūki- 
ninkavimo ir dar labiau neužtikrintos forumo sėk- 
mės. Pasakysiu, kaip įgyti pinigų ne tik lengvai, 
bet ir smagiai, kaip apiplėšinėti, kad nukentėju- 
sieji džiaugtųsi. (8) Prisieksiu, kad tu esi dides- 
nis už Fidą Anėjų* ir už kumštynininką Apoloni- 
ją, nors jūsų stotų santykis bus panašus kaip bež- 
džionėlės su trakų genties vyru“. Nemeluosiu teig- 
damas, jog nėra dosnesnio žmogaus už tave, nes 
gali atrodyti atidavęs kitiems tai, ko iš jų nepaė- 
mei.“ (9) Taip yra, mielas Juniorai: kuo pataika- 
vimas atviresnis, kuo begėdiškesnis, kuo smar- 
kiau verčia rausti kitą, pats nutaisęs akmeninį 
veidą, tuo greičiau tave užkariauja. Pamišimas 
taip sustiprėjo, kad nuosaikus pataikūnas jau lai- 
komas piktavaliu. (10) Daug kartų esu tau sakęs, 
kad mano brolis Galionas, niekieno nemylimas 
tiek, kiek jis vertas, net tų, kurie nebeįstengia 
stipriau mylėti, nepažįsta kitų ydų, bet pataika- 

vimui jaučia neapykantą. Tu bandei prie jo priei- 
ti iš visų pusių. Pradėjai garbinti visų didžiausius 
ir vertingiausius jo gabumus, kuriuos turėtų šven- 
tais laikyti, o ne eikvoti, - jis pasipustė padus. 
Pradėjai šlovinti jo dosnumą, mūsų taip išsižadė- 
tą, kad atrodo juos <...> nei turint, nei smerkiant. 
Jis išsyk užčiaupė tau burną. (11) Pradėjai žavė- 
tis jo švelnumu ir neapsimestu meilumu, patrau- 
kiančiu net tuos, kuriuos aplenkia, veltui barsto- 
mu sutiktiesiems. Nė vienas mirtingasis nėra toks 
malonus vienam žmogui, kaip jis visiems. Ne- 
užuosdamas nė menkiausio dirbtinumo ar apsime- 
tinėjimo, kiekvienas jaučiasi esąs įtrauktas į vi- 
suotinio gerumo sritį. Toks stiprus yra jo įgimtas 
gėris. Čia Galionas pasipriešino tavo meilikavi- 
mams, kad sušuktum radęs dar niekieno neatmes- 
tų žabangų nenugalimą vyrą. (12) Tu prisipažinai 
dar labiau garbinąs jo tokią išmintį ir ištvermin- 
gumą vengiant neišvengiamo blogio, nes tikėjai- 
si, kad tavęs bus klausomasi ištempus ausis: juk 
nors ir meilikavai, bet kalbėjai tiesą. Tačiau jis su- 
prato, kad juo labiau reikia tau sukliudyti. Mat 
melagiai visada remiasi tiesos svarumu. Tačiau 
nenoriu, jog pyktum ant savęs, lyg būtum blogai 
suvaidinęs juokingą kūrinėlį ir lyg jis būtų įtaręs, 
kad nori pasišaipyti ar apgauti. Juk jis ne sučiu- 
po tave už rankos, o atstūmė. (13) Imk pavyzdį iš 
jo. Kai prie tavęs prisiartins pataikūnas, ištark: 
„Šie žodžiai pereina nuo vieno magistrato kitam 

kartu su liktoriais*. Gal tu juos labiau būtum lin- 
kęs skirti tam, kuris norėtų tau atsimokėti tuo pa- 
čiu, klausydamas visko, kad ir ką pasakyčiau. Ne- 
noriu nei apgaudinėti, nei būti apgaudinėjamas. 
Norėčiau būti jūsų giriamas, jei negirtumėte blo- 
gųjų.“ Ar būtina nusileisti tiek, kad jie galėtų pulti 
tave iš arti? Tebus tarp jūsų gerokas atstumas. 
(14) Kodėl, trokšdamas būti gražiai pagirtas, turi 
būti skolingas kitam? Girk pats save. Sakyk: „At- 
sidėjau laisviesiems mokslams. Nors neturtas pa- 
tarė kita ir įgimti gabumai vedė ten, kur laukia 
greitas atpildas už įdėtas pastangas, pasukau prie 
neteikiančio pelno eilėraščių kūrimo ir sveikatin- 
gų filosofijos užsiėmimų. (15) Parodžiau, kad į 
kiekvieno žmogaus širdį gali įkristi dorybė, ir įvei- 
kęs savo prigimties sunkumus atsistojau šalia di- 
džiausiųjų vertinant ne dalios, o sielos matu. Ga- 
jus neprivertė manęs išsižadėti Getuliko? draugys- 
tės. Kitiems nešę nelaimes meilužiai Mesalina su 
Narcizu, tapę tautos priešais dar prieš tapdami 
savo pačių priešais?, negalėjo pakreipti mano nuo- 
statų. Buvau pasiryžęs padėti galvą dėl ištikimy- 
bės draugystei. Man neišsprūdo joks galintis su- 
tepti sąžinę žodis. Dėl draugų visko bijojau, dėl sa- 
vęs — nieko, nebent to, kad buvau per menkas 
draugas. (16) Man nebyrėjo tik moteriškei pritin- 
kančios ašaros, niekam nebuvau įsikibęs į ranką 
maldaudamas, nepadariau nieko, kas užtrauktų 
nešlovę gerajam vyrui ar šiaip vyrui. Būdamas di- 

desnis už pavojus, pasirengęs eiti ten, kur grasi- 
nama, dėkojau likimui, panorusiam išbandyti, 
kiek vertinu ištikimybę. Toks didelis dalykas ne- 
turėjo man kainuoti pigiai. Aš savęs ilgai neklau- 
sinėjau, ar verčiau man žūti dėl garbės, ar garbei 
dėl manęs, nes tie dalykai nelygiaverčiai. (17) Nu- 
tariau galvotrūkčiais nesigriebti paskutiniosios, 
kad išsiveržčiau iš galingųjų siautėjimo. Buvau 
matęs Gajaus kankinimo įrankius?, buvau matęs 
deginimo įkaitusia geležimi plokštes, seniai žino- 
jau, jog jam valdant žmogaus vertė taip sumen- 
ko, kad nužudymas laikytas gailestingumo pasi- 
reiškimu, tačiau nepuoliau ant kardo, nešokau iš- 
sižiojęs į jūrą, idant neatrodyčiau dėl ištikimybės 
draugams galįs tik numirti.“ (18) Pridurk, kad ta- 
vo siela neįveikiama dovanomis ir vykstant šito- 
kioms godumo varžyboms niekada netiesei rankos 
prie pelno, pridurk taupią buitį, kuklią kalbą, ma- 
žesniesiems rodomą žmoniškumą ir pagarbą aukš- 
tesniesiems. Po to pats sau pasvarstyk, ar kalbė- 
damas išvardijai tiesą, ar melą. Jei tiesą, buvai 
pagirtas svarbaus liudytojo akivaizdoje, jei melą, 
apsijuokei be liudytojo. (19) Galiu dabar ir aš pats 
atrodyti tave gaudąs ar bandąs. Patikėk ir vienu, 
ir kitu. Pradėjęs nuo manęs, imk bijoti visų. Iš- 
klausyk Vergilijaus eilutę „žodis pamintas visur“!? 
arba Ovidijaus „kaip žemė plati erinijų valdos; ro- 
dos, prisiekę jie pikta daryt“!', arba Menandro 
mintį (koks poetas neugdė didelių savo gabumų 

niekindamas vieningą žmonių giminės polinkį į 
ydas?). Vaizduodamas kaimietį, jis iššoka į sceną 
ir sako, jog visi gyvena nedorai, nedarydamas iš- 
imties nei seniui, nei vaikui, nei moteriai, nei vy- 
rui, ir priduria, jog nusideda ne pavieniai ar ke- 
letas, bet niekšybė jau yra apipainiojusi visus. (20) 
Taigi reikia vengti žmonių ir pasinerti į save, net 
vengti paties savęs. Nors mus skiria jūra, nuola- 
tos bandysiu tau padėti, kad tuojau ištiesdamas 
ranką išvesčiau į geresnį kelią. Idant nejaustumei 
vienumos, šnekučiuosiu su tavimi, ir būsime kar- 
tu, susiliesdami geriausiomis sielos ypatybėmis, 
vienas kitam duosime patarimus, priklausančius 
ne nuo klausytojo veido išraiškos. (21) Nuvesiu ta- 
ve toli nuo provincijos, kad kartais nepatikėtum, 
jog reikia daug dėmesio skirti istorijai, ir nepra- 
dėtum pats sau patikti, kai pagalvosi: „Aš valdau 
šią provinciją, atlaikiusią ir palaužusią didžiau- 
sių miestų kariuomenes, kai ji buvo milžiniško ka- 
ro tarp Kartaginos ir Romos grobis, mačiusią ke- 
turių romėnų vadų!*, tai yra visos valstybės, pa- 
jėgas sutrauktas į vieną vietą. Ji pakreipė Anto- 
nijaus ir Pompėjaus likimus, privertė pailsti Ce- 
zario dalią, Lepido laimę atidavė kitam — visų 
lemtį paėmė į savo rankas. (22) Ji dalyvavo tame 
didingame reginyje, galinčiame mirtingiesiems pa- 
aiškinti, koks staigus esti kritimas iš aukštybių 
žemyn ir kaip įvairiais keliais likimas sugriauna 
neišmatuojamą galybę. Regėjo vienu metu Pom- 

pėjų ir Lepidą iš didžiausios viršūnės kiekvieną 
kitaip nusviestus prie bedugnės krašto, kai Pom- 
pėjus bėgo nuo priešo kariuomenės, o Lepidas — 
nuo savosios.“ 

I. (1) Taigi, idant tave visiškai išvesčiau iš čia, 
kol kas praeisiu pro visus tavo provincijos klau- 
simus, nors Sicilija ir pati turi, ir aplink ją yra 
daug stebėtinų dalykų. Nukreipsiu tavo mintis ki- 
ta linkme. Drauge patyrinėsime, ką atidėjau 
ankstesnėje knygoje: kodėl Nilas patvinsta vasa- 
rą. Filosofai rašė, jog Dunojaus prigimtis panaši, 
nes ir šaltiniai nežinomi, ir vasarą jis vandenin- 
gesnis negu žiemą. (2) Paaiškėjo, kad ir viena, ir 
antra yra netiesa. Mat dabar tikrai žinome jo iš- 
takas esant Germanijoje, ir nors vasarą Nilas pra- 
deda kilti, bet tuomet dar išsitenka savyje. Suši- 
lus orams, kai saulė pavasario pabaigoje smar- 
kiau tirpdo sniegą, Dunojus nuplukdo iš jo atsi- 
radusius vandenis anksčiau, negu Nilas pradeda 
brinkti, o per vasarą nusenka ir grįžta prie žie- 
mos vandens lygio ar dar žemesnio. Nilas ima 
augti prieš Šuns žvaigždyno patekėjimą, vidurva- 
sarį, po lygiadienio. 


II. (1) Šią visų garsiausią upę gamta iškėlė 
žmonėms parodyti ir taip sutvarkė, kad ji užlie- 
tų Egiptą tada, kai karščių labiausiai išdeginta 
žemė sutraukia vandenis gilyn, ketindama pa- 
naudoti tiek, kiek užtektų gelbėtis nuo kasmeti- 

nės baisios sausros. Mat palei Etiopiją esančioje 
dalyje lietaus arba visai nebūna, arba lyja retai, 
ir jis nepadeda prie dangaus vandenų neįpratu- 
siai žemei. (2) Kaip žinai, tai vienintelė Egipto vil- 
tis. Metai esti arba prasti, arba derlingi priklau- 
somai nuo to, ar Nilas plačiai išvilnija, ar men- 
kai. „Joks valstietis tenai nesidairo į dangų.“!* 
Kodėl man nepajuokavus su savo poetu ir nesvie- 
dus jam tos mano nuolatos minimo Ovidijaus ei- 
lutės? Jis sako: 


Niekad žolynai dievų ten nemaldauja lietaus.*5 


(3) Jei būtų galima žinoti, nuo kur Nilas pra- 
deda tvinti, būtų rastos ir jo didėjimo priežastys. 
O dabar prisibastęs po dykumas ir pasklidęs pel- 
kėse <...> išsimėtęs tarp tautų, pirmąkart prie Fi- 
lų susilieja iš daugelio painių ir klaidžių vagų. Fi- 
lai yra uolėta sala su stačiais krantais iš visų pu- 
sių. Ją juosia dvi į vieną sueinančios ir praran- 
dančios savo vardus tėkmės. Nuo čia upė vadina- 
ma Nilu!*. Miestas užima visą salą. (4) Toliau ne 
tiek sraunus, kiek platus Nilas plaukia per Etio- 
piją <ir> smėlynus, per kuriuos nutįsta prekybos 
kelias prie Indijos jūros. Jį priima Kataraktos, dėl 
nepaprastų vaizdų įžymi vieta. (5) Ten per aukš- 
tas, daugelyje vietų suskilusias uolas Nilas pakyla 
aukštyn ir įtempia jėgas. Jo galią daužo kelyje gu- 
lintys akmenys, jis braunasi per ankštumas, kun- 
kuliuoja vienur nugalėdamas, kitur nugalėtas. 

Ten pirmą sykį įsiaudrinus vandenims, kuriuos 
iki tol be sąmyšio plukdė ramia vaga, įtūžęs ir 
griausmingas šokinėja per siaurus tarpus. Dabar 
jis pats į save nepanašus: juk tekėjo purvinas ir 
drumstas. Bet atsitrenkęs <į> uolų luitus putoja, 
ir spalvą lemia ne jo prigimtis, o vietovės daromos 
skriaudos. Pagaliau nugalėjęs kliūtis, pakilęs bai- 
siai aukštai, staiga netenka <pagrindo> ir krin- 
ta, drebindamas aplinkines vietoves siaubingu 
šniokštimu. Persų ten apgyvendinta viena tauta 
negalėjo pakęsti nuolatinio ausis kurtinančio dun- 
desio ir dėl to persikėlė į ramesnę sritį". (6) Do- 
mėdamasis nuostabą keliančiais šios upės ypatu- 
mais, sužinojau apie neįtikimą vietinių gyvento- 
jų narsą. Jie susėda po du į luotelius, vienas vai- 
ruoja, kitas semia vandenį. Paskui, ilgai mėtyti 
beprotiškai smarkios Nilo srovės ir atsimušusių 
bangų, jie vis dėlto pasiekia siaurutėlaičius grio- 
vius, kuriais prasibrauna pro ankštas uolas, ir 
srūdami drauge su visa upe ranka valdo lekiantį 
luotą ir krinta žemyn galva, siaubingai išgąsdin- 
dami žiūrinčiuosius. Ir kai jau būsi juos apverkęs, 
laikysi paskendusiais, milžiniško vandens lusto 
palaidotais, jie skries toli nuo ten, kur nukrito, ta- 
rytum išmesti svaidyklės. Krintančios bangos jų 
nepaskandina, bet nuneša į ramius vandenis. (7) 
Nilo potvynis darosi pastebimas tik ties mano ką 
tik minėta Filų sala. Netoliese upę dalija uola. 
Graikai ją vadina ABarov's, nes jos žemę gali min- 

dyti tik vyriausieji žyniai. Tos uolynės pirmosios 
pajunta upės kilimą. Geroku atstumu nuo jų stūk- 
so du akmens luitai!?. Vietiniai gyventojai juos va- 
dina Nilo gyslomis. Iš jų liejasi labai daug van- 
dens, tačiau ne tiek, kad galėtų užlieti visą Egip- 
tą. Per kasmetines šventes žyniai čia meta aukas, 
o valdytojai - aukso dovanas??. (8) Nuo čia jau aki- 
vaizdžiai naujų jėgų kupinas Nilas plaukia gilia 
bedugne vaga, kalnų suspaustas, kad neišsipiltų 
į plotį. Tik prie Memfio laisvai laukais klydinėda- 
mas žmonių iškastais grioviais suskyla į daugelį 
atšakų. Kadangi saikas priklauso nuo kasėjų, Ni- 
las išsiskirsto po visą Egiptą. Iš pradžių išvedžio- 
jamas grioviais, paskui vandenims susijungus tvy- 
ro lyg plati, drumsta jūra. Srovės veržlumą iš jo 
išplėšia sričių platumos, upė apsemia jas dešinė- 
je ir kairėje, apglėbdama visą Egiptą. (9) Kiek Ni- 
las padidėja, tiek vilties dėl kitų metų?!. Apskai- 
čiavimas žemdirbių neapgauna: tiek upės lygme- 
nį <...> atitinka, ją derlingą padaro Nilas. Smil- 
tingai, išdžiūvusiai dirvai jis atplukdo ir vandens, 
ir žemės. Mat drumzlinas tekėdamas sausomis, 
suskeldėjusiomis vietovėmis palieka visą dumblą, 
visas plukdytas riebus purvas nusėda perdžiūvu- 
siose dirvose. Padeda laukams dviem būdais: pa- 
sotina vandeniu ir aptraukia maurais. Ten, kur 
jis nepasiekia, tęsiasi nevaisingi gruoblėti plotai. 
Išsiliejęs daugiau negu dera, padaro žalos. (10) 
Taigi jo prigimtis yra nuostabi. Kitos upės dirvo- 

žemį nuplauna ir išdrasko, o Nilas, būdamas daug 
didesnis už kitas, nieko neišgraužia ir neišėda. 
Priešingai, jis prideda galių, o drėkinimas yra ma- 
žiausias jo nuopelnas. Mat atnešęs dumblo smė- 
lynus maitina ir sulipdo, taigi Egiptas jam sko- 
lingas ne tik už derlingumą, bet ir už pačią žemę. 
(11) Gražiausiai Nilas atrodo jau išsiveržęs į lau- 
kus. Lygumos slypi po vandeniu, pylimai apsem- 
ti, kyšo tik salų miestai. Susisiekimo jokio, išsky- 
rus valtis, žmonės tuo smarkiau džiaugiasi, kuo 
mažiau regi neužlietos savo žemės. (12) Kitas ir- 
gi puikus vaizdas: krantuose išsitekdamas Nilas 
septyniomis žiotimis įteka į jūrą. Kurias pasirink- 
si, kiekvienos — marios. Tačiau, nepaisant to, upė 
dar daugelį bevardžių šakų tiesia į kitą krantą 
<...> vandens. 

Nilas išaugina arba dydžiu, arba daroma žala 
jūros gyventojams prilygstančių pabaisų. Koks jis 
milžiniškas, galima spręsti iš to, kad didžiausiems 
gyvūnams užtenka ir pašaro, ir vietos klaidžioti. 
(13) Nepaprastai puikus vyras ir kaip reta visose 
grožinės kūrybos srityse tobulai pasireiškęs Balbi- 
las savo knygoje rašo?2, jog būdamas Egipto valdy- 
toju Nilo žiočių Heraklėjos atšakoje, didžiausioje 
iš septynių, regėjo iš jūros puolusių delfinų ir iš 
upės priešišku būriu traukusių krokodilų, tary- 
tum dviejų žūtbūtinai susigrūmusių grupuočių, 
kautynes. Krokodilai buvę nugalėti švelnių, nesu- 
gebančių pavojingai įkąsti gyvūnų. (14) Viršutinė 

jų kūno dalis yra kieta ir neįveikiama net dides- 
nių gyvūnų dantims, o apatinė — minkšta ir švel- 
ni. Pasinėrę apačion delfinai įbesdavo į ją atstaty- 
tus nugaros dyglius ir stengdavosi perrėžti pusiau. 
Daugumą taip supjausčius krokodilai apsigręžė 
tarytum kariuomenės rikiuotė ir pabėgo. Nuo drą- 
suolių šis gyvūnas bėga, o prieš bailius — nepa- 
prastai drąsus. (15) Tentiriečiai juos įveikia ne dėl 
savo genties ar kraujo ypatumų, bet dėl paniekos 
ir nutrūktgalviškumo. Jie puola krokodilus ir 
sprunkančius tempia iš vandens, užmetę kilpas. 
Daugelis ne taip ryžtingai persekiojančiųjų žūva. 

(16) Teofrastas rašo??, kad kadaise Nilas pluk- 
dė jūros vandenį. Žinoma, jog jis nepatvino dve- 
jus metus iš eilės dešimtaisiais ir vienuoliktai- 
siais Kleopatros valdymo metais“. Sakoma, jog 
tai reiškė dviejų pasaulio galingųjų susilpnėjimą. 
Mat ir Antonijaus, ir Kleopatros valdžia nuslopo. 
Kalimachas rašo, jog seniau Nilas neišsiliejo de- 
vynerius metus?, 

(17) Bet dabar imsiuosi nagrinėti jo patvinimo 
vasarą priežastis, pradėdamas nuo seniausių aiš- 
kinimų. Anaksagoras sako, jog Nilą pasiekia Etio- 
pijos kalnynuose ištirpęs sniegas“. Tos pačios 
nuomonės laikėsi visi senovės rašytojai: taip tei- 
gia Aischilas, Sofoklis, Euripidas“, tačiau iš dau- 
gelio įrodymų aišku, kad tai yra netiesa. (18) Pir- 
ma, apdegintos žmonių odos spalva ir po žeme įsi- 
rengę būstus trogoditai?š rodo, jog Etiopija yra vi- 

sų karščiausias kraštas. Akmenys ten lyg nuo ug- 
nies įkaitę ne tik vidurdienį, bet ir vakarop, ant 
prikepinto smėlio žmogui neįmanoma atsistoti, si- 
dabras tirpsta, statulų jungtys lydosi, puošybos 
medžiaga netenka pagrindo. Antra, iš tos srities 
ateinantis pietys yra visų vėjų šilčiausias. Joks at- 
vėsus orams pasislepiantis gyvūnas ten niekada 
niekur nelenda, net žiemą matyti šliaužiojančios 
gyvatės. Trečia, net Aleksandrijoje, esančioje at- 
stu nuo besaikių karščių, nesninga. O toliau į pie- 
tus ir nelyja. (19) Tai kaip šitokių smarkių karš- 
čių alinama sritis gali turėti per visą vasarą išsi- 
laikančio sniego? Aišku, kai kuriuose kalnuose ten 
jo esama. Bet ar daugiau negu Alpėse, Trakijos 
kalnynuose arba Kaukaze? O juk šių kalnų upės 
pakyla tik pavasarį ar vasaros pradžioje, paskui 
nusenka labiau nei žiemą. Mat pavasarį sniegą iš- 
tirpdo lietūs, o jo likučius išdraiko šiluma. (20) Nei 
Reinas, nei Rodanas, nei Histras, nei Tmolo pa- 
pėdėje plaukiantis Kaistras vasarą nepadidėja. O 
juk juos maitina šiaurei būdingi nepaprastai gi- 
lūs, amžini sniegynai. Ir Fasidas, ir Boristenas pa- 
tvintų tuo pačiu laiku, jei sniegas galėtų papildy- 
ti upes vasarą. (21) Be to, jei Nilas kūpėtų dėl šios 
priežasties, jis plauktų labiausiai ištvinęs vasaros 
pradžioje. Juk tada sniegas šviežiausias ir tirpiau- 
sias. O Nilas būna išsiliejęs keturis mėnesius, 
gaudamas visą laiką vienodą vandens priedą. (22) 
Jei patikėtum Taliu, Nilui nuslūgti neleidžia ete- 

sijos??, sulaikydamos jo bėgimą prie įtekėjimo į jū- 
rą. Atstumtas atgal jis grįžta į save. Neauga, bet 
negalėdamas išeiti sustoja ir, radęs progą, tuoj jė- 
ga prasiveržia. Eutimenas iš Masilijos?? pateikia 
tokį liudijimą. „Plaukiau, — pasakoja jis, - Atlan- 
to jūra. Iš jos išteka Nilas. Jis esti didesnis, kol 
tęsiasi etesijos, mat tada vėjai nuolatos varo jūrą 
į krantą. Kai vėjai liaujasi ir jūra nurimsta, ir Ni- 
las mažiau tvinsta. Ši jūra turi gėlo vandens sko- 
nį, ir jos gyvūnai panašūs į Nilo.“ (23) Tačiau jei 
potvynį sukelia etesijos, kodėl Nilas pradeda pusti 
dar joms neprasidėjus ir kodėl nenuslūgsta joms 
pasibaigus? Be to, vandens lygis nekyla smarkiau 
pučiant, ir srovė nei lėtėja, nei greitėja pagal vė- 
jo stiprumą. Jei taip būtų, upė tvintų priklauso- 
mai nuo pučiančio vėjo jėgos. Antra vertus, etesi- 
jos plaka Egipto krantus, o Nilas teka priešais. Ar 
jis neturėtų ateiti iš ten, iš kur ir jos, jei būtų jų 
sukeltas? Be to, iš jūros tekėtų skaidrus ir mėly- 
nas, atplauktų ne toks drumstas kaip dabar. (24) 
Pridurk, kad Eutimeno liudijimą patvirtina liudy- 
tojų būrys. Tada buvo lengva meluoti. Žmonės ne- 
pažino išorinių vandenų?!, todėl prasimanėliai ga- 
lėjo kurti pasakas. Dabar pirklių laivai šmirinėja 
po visus Išorinės jūros krantus. Niekas nepasa- 
koja, kad Nilas ten prasideda ar kad jūros van- 
duo ten kitokio skonio. Gamta draudžia tikėti Eu- 
timeno teiginiais, nes gėliausią ir lengviausią van- 
denį į save sutraukia saulė?*. (25) Be to, kodėl jis 

nepatvinsta žiemą? Juk ir tada vėjai gali gainioti 
jūrą, ir gerokai stipresni. O etesijos pučia saikin- 
gai. Egiptas panirtų po vandeniu vienu sykiu, jei 
Nilas ištekėtų iš Atlanto jūros“, o dabar pamažu 
auga. (26) Enopidas Chijietis tvirtina*“, jog žiemą 
šiluma glūdi po žeme. Todėl olose šilta, ir vanduo 
šuliniuose šiltesnis nei vasarą. Taigi ši vidinė ši- 
luma džiovinanti vandens gyslas. Kituose kraštuo- 
se upės kūpančios nuo liūčių, o Nilas senkąs, ka- 
dangi jo nepapildo jokie lietūs. Paskui vasarą jis 
tvinstąs, nes tuo metu žemės vidus auštąs ir į šal- 
tinius grįžtanti vėsa. (27) Jei tai būtų tiesa, va- 
sarą patvintų visos upės, visi šuliniai būtų pilni 
vandens. Jis sako, jog žiemą žemės vidus šiltes- 
nis nei vasarą. O kodėl? Olos ir šuliniai šilti, nes 
iš išorės negauna šalto oro. Taigi jie ne šilumos 
turi, o neturi šalčio. Dėl tos pačios priežasties va- 
sarą yra vėsūs: iki jų gelmių ir nuošalumų neat- 
eina įkaitęs oras. (28) Diogenas iš Apolonijos*? 
tvirtina: „Saulė susigrobia drėgmę. Išdžiūvusi že- 
mė ją traukia iš jūros, o jūra —- iš kitų vandenų. 
Negali būti, kad vienur žemė gelmėse būtų sau- 
sa, o kitur —- pertekusi vandens. Juk visa pilna 
skylių, visa visur pereinama, ir sausosios vietos 
pasiima iš drėgnųjų. To negaudama žemė visiškai 
išdegtų. Taigi saulė garina vandenį iš visur, bet 
labiausiai iš tų vietų, nuo kurių yra netoli, tai yra 
pietuose. (29) Perdžiūvusi žemė pritraukia dau- 
giau drėgmės. Kaip šviestuvuose aliejus pakyla į 

išdegusią dagties dalį, taip vanduo labiausiai 
smelkiasi ten, kur kviečia šilumos ir įkaitusios že- 
mės galia. O iš kur jis traukia? Žinoma, iš visuo- 
met žiemos apglėbtų kraštų. Šiaurė yra perteku- 
si vandens. Dėl to Pontas, ne taip, kaip kitos tai 
šen, tai ten banguojančios marios, nuolatos smar- 
kiai garma į Vidinę jūrą, visada šniokšdamas ta 
pačia kryptimi. Jei tam tikrais keliais kiekvienai 
sričiai nebūtų suteikiama, ko jai trūksta, paimant 
iš kitų tai, ko turi per daug, žemė būtų arba sau- 
sa, arba užlieta vandens.“ (30) Diogeną maga pa- 
klausinėti. Jei visur kiaura, viskas pakaitomis 
mainosi, tai kodėl upės vasarą tvinsta ne visur? 
„Egiptą saulė labiau šutina, todėl Nilas išauga la- 
biau.“ Tačiau <kaip gali būti, kad iš kitur atėmus 
vandenį ne tik jis yra kupinas, bet > ir kituose 
kraštuose upės irgi gauna šiokį tokį priedą? An- 
tra, jei kiekviena sritis traukia vandenį iš kitos, 
ir juo šiltesnė, tuo labiau, tai kodėl esama netu- 
rinčių drėgmės kraštų? Trečia. Kodėl Nilo vanduo 
gėlas, jei jo vanduo iš jūros? Juk jokios kitos upės 
vanduo nėra toks skanus“. <...> 

<...>! III. (1) Pernelyg drąsus pasirodysiu tau 
tvirtindamas, jog kruša susidaro taip pat, kaip že- 
mėje ledas: sušąla visas debesis. Taigi priskirk 
mane prie antros rūšies liudytojų, sakančių, jog 
patys jie to nematę?. Arba padarysiu taip, kaip is- 
torikai. Kai iki soties prisimelavę susiduria su ko- 
kiu nors dalyku, kurio nenori tvirtinti, jie pridu- 
ria: „Tegul už šio teiginio patikimumą atsako jį 
pateikę autoriai“. (2) Taigi, jei manimi nelabai pa- 
sitiki, Poseidonijas tave parems ir tais klausimais, 
kuriuos jis praleidžia, ir šiuo, kuris aptariamas. 
Mat jis taip įsitikinęs tvirtins krušą atsirandant 
iš jau vandeningo ir virtusio skysčiu debesies, lyg 
pats būtų ten buvęs. (3) Kodėl krušos gabaliukai 
apvalūs, gali suvokti ir be mokytojo, pastebėjęs, 
jog visi lašai suapvalėja. Tai akivaizdu ir ant ap- 
garavusių veidrodžių, ir ant rasojančių taurių, ir 
ant kiekvieno lygaus paviršiaus. Ant lapų irgi ka- 
ba apvalūs lašai. 

(4) Kas už uolą kiečiau? Už vandenį kas gi 
švelnesnis? 
Vis dėlto uolą švelnus prakala kietą vanduo.3 


Arba kitas poetas sako taip: 


Lašas po lašo varvėdamas akmenį prakala.* 


Iškalta įduba yra apvali. Iš to aišku, jog tas, 
kas kala, turi būti į ją panašus. Mat jis išskap- 
tuoja sau vietą bei savo atvaizdą. (5) Antra ver- 
tus, net jei kruša nebuvo tokio pavidalo, krisda- 
ma žemyn ji gali suapvalėti ir, daugybę kartų ris- 
damasi tankaus oro erdvėse, apsitrinti į taisyk- 
lingą rutuliuką?. Sniegas to ištverti negali todėl, 
kad jis nėra toks tvirtas. Jis dargi patižęs ir krin- 
ta ne iš aukštai. Sniegas atsiranda prie žemės. 
Taigi per orą jis slysta ne toli, o visai čia pat. (6) 
Kodėl ir aš negalėčiau sau leisti to paties kaip 
Anaksagoras? Tarp filosofų labiau negu tarp ki- 
tų žmonių turi vyrauti vienoda laisvė. Kruša yra 
ne kas kita, kaip ore pakibęs ledas. Sniegas — ore 
kabantis šerkšnas <sąstingis>. Jau esame sakę“, 
kad tarp šerkšno ir ledo, taip pat tarp sniego ir 
krušos yra toks pat skirtumas, kaip tarp rasos ir 
vandens. 


IV. (1) Išnagrinėjęs klausimą galėjau traukti 
sau, bet atseikėsiu tau dosniai ir, kadangi jau vis 
tiek pradėjau įkyrėti, pasakysiu, koks čia iškyla 

klausimas. Klausiama, kodėl žiemą sninga, bet 
kruša nekvinta, o pavasarį, jau šalčiui palūžus, by- 
ra kruša. Mat, prisipažinsiu, nors tiesa nesunkiai 
man įteigiama, nesu patiklus ir abejoju dėl net 
truputėlį melagingų teiginių. Dėl tokių paprastai 
skaldomi antausiai, bet dar nedraskomos akys. (2) 
Žiemą oras sušąla, todėl virsta ne vandeniu, bet 
sniegu, nes oras sniegui artimesnis. Prasidėjus pa- 
vasariui jis linksta keisti būseną, ir kuo oras la- 
biau įšyla, tuo didesni susidaro lašai. Todėl, kaip 
sako mūsų Vergilijus, „kai žliaugia pavasario lie- 
tūs“", plačiai išsiplėtęs ir skystantis oras dėl at- 
šilimo kinta smarkiau. Dėl to atplaukia slėgios, 
ne tiek ilgos, kiek gausios liūtys. (3) Žiemą lyja 
tingiai, plonomis čiurkšlėmis. Dažnai pasitaiko, 
kad tarp retų ir nedidelių lietaus lašų įsimaišo 
truputį sniego. Snieginga vadiname dieną, kai šą- 
la ir dangus apsiniaukęs. Be to, pučiant šiauriui 
ir nusistojus jam būdingos išvaizdos dangui, lie- 
taus sumažėja. Papūtus piečiui ir lietus nelabes- 
nis, ir lašai stambesni. 


V. (1) Nedrįstu nei dėstyti mūsiškių nuomonės 
šiuo reikalu, nes man ji atrodo netvirta, nei pra- 
leisti. Tačiau kas čia bloga parašyti ką nors, kai 
teisėjas atlaidus? Juk jei pradėsime reikalauti 
kruopštaus visų įrodymų patikrinimo, įsivyraus 
tyla. Mat mažai teiginių neįgyja priešininkų. Ki- 
ti tęsia ginčus net ir nugalėję. (2) Mūsiškiai sako, 
kad pavasarį ištirpsta visa, kas buvo suledėję ir 

sušalę Skitijoje, prie Ponto, šiaurės srityse. Tada 
išneša ledus užšalusios upės, tada tirpsta kalnus 
dengę sniegynai. Taigi tikėtina, jog iš ten ateina 
šaltos oro srovės ir susimaišo su pavasario oru. (3) 
Jie priduria dar vieną dalyką. Jo nesu išbandęs 
ir nemanau bandyti. O tu, norėdamas patirti tie- 
są, gali išbandyti sniegą su iš Karijos“ kilusiu ver- 
gu. Jie sako, jog mažiau šąla kojos tų, kurie vaikš- 
to po tvirtą ir kietą sniegą, negu tų, kurie po 
minkštą ir praskydusį. (4) Taigi, jei jie nemeluo- 
ja, visa, kas atplaukia iš tų šiaurinių vietų jau 
sniegui zmenkant ir ledui lūžinėjant, sutelkia bei 
sutraukia jau sušilusį ir drėgną vidurinės juostos 
orą. Taigi tai, kas turėjo būtis lietus, dėl šalčio 
tampa kruša. 


VI. (1) Nesusilaikau nepaskelbęs visų mūsiš- 
kių pareikštų nesąmonių. Jie tvirtina, jog kai ku- 
rie žmonės yra patyrę debesų stebėtojai ir numa- 
to, kada ateis kruša. Tą žinojimą jie įgiję iš patir- 
ties, įsidėmėję debesų spalvą gresiant krušai. (2) 
Tai yra neįtikima. Kleonuose? būta valstybės pa- 
skirtų chalazofilakų!?, ateinančios krušos sargų. 
Ko lauktum, šiems davus ženklą apie artėjančią 
krušą? Kad žmonės išsilakstytų vilnonių ar kaili- 
nių apsiaustų? Ne, jie aukodavo aukas: vienas — 
ėriuką, kitas — viščiuką. Paragavę kraujo, debe- 
sys pasukdavo kitur. (3) Ko iš to juokiesi? Stai ga- 
lėsi dar smagiau pasijuokti. Jei kas neturėdavo 
nei ėriuko, nei viščiuko, kad jam nieko nekainuo- 

tų, pakeldavo ranką prieš save. Nelaikyk debesų 
kraugeriais. Jie aštriu rašikliu prasidurdavo tik 
pirštą ir tuo kraujo lašu išsipirkdavo. Nuo tokio 
žmogaus ūkelio kruša nusisukdavo taip pat, kaip 
ir nuo permaldavusio didesnėmis aukomis. 


VII. (1) Ieškoma šio papročio paaiškinimo. Vie- 
ni, kaip ir dera išmintingiausiems vyrams, teigia 
negalint būti, kad kas nors susitartų su kruša dėl 
nepuolimo ir dovanėlėmis išsipirktų nuo nelaimės, 
nors dievai leidžiasi įveikiami dovanomis. Kati sa- 
ko įtarią kraujyje esant kažkokią jėgą, įstengian- 
čią nukreipti ar nustumti debesis. (2) Bet kaip to- 
kiame nedideliame kraujo kiekyje gali slypėti to- 
kia didžiulė jėga, kad įsiskverbtų į aukštybes ir 
ją pajustų debesys? Daug patogiau būtų buvę pa- 
sakyti: tai — pramanas ir pasaka. O kleoniečiai ga- 
lėjo suversti kaltę tiems, kuriems buvo patikėta 
rūpintis blogo oro numatymu, kad dėl jų atsainu- 
mo išmušti vynuogynai arba išguldyti pasėliai. Ir 
pas mus Dvylikos lentelių įstatymas perspėjo, kad 
kas neužkerėtų javų. (3) Netašyta senovė tikėjo, 
jog lietūs burtais pritraukiami ir atstumiami!!, 
Aišku, kad nieko šito negali būti ir kad dėl to ne- 
verta eiti į jokio filosofo mokyklą. 

VIII. (1) Dar pridursiu vieną dalyką, ir jau ga- 
lėsi smagiai džiūgauti ar ploti. Teigiama, jog snie- 
gas susidarąs toje oro dalyje, kuri yra arti žemės. 
Mat ji dėl keturių priežasčių turinti daugiau ši- 

lumos. Pirma priežastis tokia. Bet kokie žemės ga- 
rai, turintys savyje daug karščio, sausumo, yra tuo 
šiltesni, kuo šviežesni. Antra: saulės spinduliai at- 
simuša nuo žemės ir bėga atgal į save. Jų dvigu- 
bas veikimas įšildo artimiausius žemei oro sluoks- 
nius, turinčius daugiau šilumos todėl, kad jie du 
kartus pajunta saulę. Trečioji priežastis tokia. 
Aukštesnės sritys yra labiau perpučiamos vėjo, o 
žemutinės vėjai plaka mažiau. 


IX. (1) Prie šių prisideda Demokrito samprota- 
vimas. Kuo kūnas tvirtesnis, tuo greičiau suima 
šilumą ir ilgiau išsaugo. Taigi jei saulėje padėsi 
varinę, stiklinę <ir sidabrinę> vazas, šiluma ir 
greičiau prasismelks į varinę, ir ilgiau išsilaikys. 
Paskui jis priduria, kodėl mano taip vykstant. 
„Šie kietesni ir tankesni kūnai, - sako jis, - būti- 
nai turi turėti mažesnių kiaurymių, ir oro srovė 
jose plonesnė. Taigi kaip greičiau įšyla mažesnės 
maudyklės bei mažesni „mylininkai“!?, taip šios 
slaptos ir nematomos kiaurymės ir greičiau karš- 
tį pajunta, ir dėl to paties siaurumo vėliau atiduo- 
da, ką gavusios.“ Ši ilgai ruošta medžiaga atveda 
prie dabar iškilusio klausimo. 


X. (1) Kuo oras yra arčiau žemės, tuo jis tan- 
kesnis. Kaip vandenyje ir bet kokiame kitame 
skystyje drumzlės laikosi žemiausiai, taip nusė- 
da ir tankiausios oro dalelės. Jau yra įrodyta, kad 
juo daiktas iš tankesnės ir tvirtesnės medžiagos, 

tuo jis patikimiau saugo gautą šilumą. Kuo labiau 
nutolsta nuo žemės pamazgų aukštesnių sluoks- 
nių oras, tuo yra tyresnis ir švaresnis. Taigi jis ne- 
sulaiko saulės, o praleidžia ją tarytum per tuštu- 
mą. Todėl mažiau įšyla. 


XI. (1) Kai kurie prieštarauja sakydami, jog 
kalnų viršūnės turėtų būti tuo labiau įkaitusios, 
juo yra arčiau saulės. Man atrodo, kad jie klysta 
manydami, jog Apeninai, Alpės ir kiti ypatingo 
aukštumo kalnai iškilę tiek, kad galėtų jausti sau- 
lės kaimynystę. (2) Jie aukšti, palyginti tik su mū- 
sų aplinkos daiktais. O jei iš tiesų pažvelgtum į 
visą pasaulį, būtų aiškus jų visų žemumas. Tarp 
savęs jie pralenkia vieni kitus, tačiau niekas že- 
mėje, net didžiausi daiktai nepakyla tiek, kad, pa- 
lyginti su visuma, sudarytų kokią nors reikšmin- 
gą dalį. Jei to nebūtų, nesakytume, jog žemė yra 
sviedinys. (3) Sviedinio ypatumas yra tam tikras 
vienodas apvalumas. Turėk galvoje šį vienodumą, 
kurį matai žaidimui skirtame sviedinyje. Siūlės ir 
plyšeliai netrukdo jį vadinti iš visų pusių tokiu 
pat. Kaip šiame sviedinyje tarpai nekliudo rutu- 
lio pavidalui, taip ir visam Žemės rutuliui — išsi- 
kišę kalnai. Jų aukštumas pranyksta, palyginti su 
visu pasauliu. (4) Kas sako, jog aukštesnis kalnas 
turi labiau įšilti, nes iš arčiau pasitinka saulę, gali 
sakyti, kad aukštesnis žmogus turi įšilti greičiau 
už neūžaugą, o galva - greičiau negu kojos. O kas 
visatą vertins jai tinkamu matu ir manys, jog že- 

mė tėra tik taškelis, suvoks, kad nė vienas daik- 
tas joje negali taip išsikišti, kad labiau už kitus 
jaustų dangaus kūnų poveikį, tarytum būtų ar- 
čiau prie jų priėjęs. (5) Mūsų žvilgsnius aukštyn 
traukiantys kalnai ir amžinu sniegu padengtos 
viršūnės vis tiek yra žemai. Ir nors kalnas yra ar- 
čiau saulės nei lyguma ar slėnis, bet tokiu pat san- 
tykiu, kiek vienas plaukas storesnis už kitą. Ly- 
giai taip pat galima sakyti, kad ir aukštesnis už 
kitą medis jau yra dangaus kaimynas. Tai - klai- 
da, nes tarp mažų dalykų negali būti didelio skir- 
tumo, nebent lyginame juos tarp savęs. Kai per- 
einama prie lyginimo su milžinišku kūnu, nesvar- 
bu, kiek kas už ką didesnis, kadangi net ir labai 
skirtingi maži daiktai visada bus pralenkti. 


XII. (1) Bet grįždamas prie svarstomo dalyko 
pasakysiu, jog dėl mano minėtų priežasčių dau- 
gelis teigia sniegą prasidedant toje oro dalyje, kuri 
yra netoli žemės. Sniegas čia mažiau sutankėja to- 
dėl, kad patiria mažiau šalčio. Mat šalia žemės per 
daug šalčio, kad oras galėtų virsti vandeniu bei 
lietumi, ir per maža, kad jis sustingtų į krušą. 
Šiam vidutiniam šalčiui ne per smarkiai spau- 
džiant, sušalus vandeniui atsiranda sniegas. 


PT 


šias nesąmones, darančias žmogų žiningesnį, bet 
ne geresnį? Kalbi apie tai, kaip susidaro sniegas. 
Daug svarbiau būtų pasakyti mums, kodėl nerei- 

kia sniego pirkti.“ Nori, kad pradėčiau kivirčą su 
ištvirkėliška prabanga? Tai kasdieniai, nieko ne- 
paveikiantys barniai. Tačiau kivirčykimės, net jei 
ir bus jos viršus. Tegul įveikia mus kovojančius 
ir besipriešinančius. (2) Tai ką? Ar esi tikras, kad 
toks gamtos tyrinėjimas neveda ten, kur tu norė- 
tum? Ar manai, kad nepriekaištaujame siekian- 
tiems prabangos klausdami, kaip atsiranda snie- 
gas, ir sakydami, kad jo prigimtis panaši į šerkš- 
no, bet jame yra daugiau oro negu vandens? Juk 
vandenį pirkti jiems gėda, o mes parodome, kad 
jie perka vandenį! (3) Iš tiesų verčiau paklauski- 
me, kaip susidaro sniegas, užuot klausę, kaip jį 
išlaikyti, nes nesitenkindami vyno išpilstymu, jo 
išdėstymu rūsyje pagal skonį ir amžių išrandame, 
kaip suspausti sniegą, kad jis įveiktų vasarą ir 
kad nuo šio metų laiko karščio jį apsaugotų vieti- 
nis šaldymas. Ko pasiekėme šitokiu uolumu? Kad 
vanduo nebūtų gaunamas veltui. Mums skaudu, 
kad negalime nusipirkti oro gūsio ar saulės švie- 
sos, kad oras prie mūsų, išlepėlių ir turtingųjų, at- 
eina nepirktas. Ak! Tikra nelaimė, kad gamta kai 
ką paliko nepriskyrusi niekam! (4) Ji norėjo, kad 
visiems lietųsi ir būtų atviras daiktas, kiekvienam 
padarui teikiąs gyvybės gurkšnį. Dosniai ir gau- 
siai išliejo vandenį ir žmogui, ir žvėrims, ir paukš- 
čiams, ir tingiausiems gyviams. Išradingasis pra- 
bangos siekimas jį įkainojo. Jam nepatinka nie- 
kas, išskyrus tai, kas brangu. Vanduo buvo vie- 

nintelis dalykas, sulygindavęs turtinguosius su 
minia. Juo pastarieji negalėjo pralenkti vargin- 
giausio skurdžiaus. To, kurį slegia turtai, labui 
pramanyta, kaip ir vanduo galėtų gauti praban- 
gos spindesio. (5) Pasakysiu, kaip pasidarė, kad 
tekantis vanduo mums nebeatrodo šaltas. Kol 
sveikas ir sveikatingą maistą gebantis virškinti 
skrandis pripildomas, bet neperpildomas, jam už- 
tenka įprastinių jo veikimo akstinų. Kai dėl kas- 
dienio persivalgymo jis jaučia ne metų laiko karš- 
tį, bet savąjį, kai girtumas nuolatos apėmęs kū- 
ną, o paširdžius degina tulžis, į kurią pavirsta vy- 
nas, būtinai ieškoma ko nors tam nuo paties van- 
dens kylančiam karščiavimui numalšinti. Vaistai 
tik skatina ydą. Taigi dėl to ne tik vasarą, bet ir 
viduržiemį tokie žmonės geria sniegą. (6) Kokia 
šito priežastis, jei ne prastas žarnynas ir palaidu- 
mo sugadinti paširdžiai? Juk jiems niekada nebu- 
vo duota pertraukos pailsėti. Pusryčiai sukemša- 
mi ant užsitęsusių iki aušros pietų, o puota dar 
giliau skandina išpampusius nuo patiekalų gau- 
sybės bei įvairovės žmones. Be to, niekad nesiliau- 
jantis nesaikingumas pavertė žvėriškumu visą 
sielos grožį ir uždegė amžinu vis naujo vėsumo 
troškimu. (7) Taigi nors valgomąjį dar papildomai 
pridengia uždangalais ir langus užstato skaidraus 
akmens plokštėmis“, nors žiemą tramdo pasitel- 
kę daug ugnies, vis tiek nusilpęs, nuo vidinio karš- 
čio išgeibęs jų skrandis ieško akstino. Kaip nete- 

kusius sąmonės ar apstulbusius šlakstome šaltu 
vandeniu, kad atsipeikėtų, taip nuo ydų sustingę 
jų viduriai nieko nejaučia, jei nenudeginsi aštres- 
niu šalčiu. (8) Štai kodėl jie nepatenkinti net snie- 
gu, bet ieško ledo, įsitikinę, jog kietesnės medžia- 
gos šaltis patikimesnis, ir tirpina jį be perstojo 
plempiamame vandenyje. Jis imamas ne nuo vir- 
šaus, bet, kad būtų veiklesnis ir šaltis ilgiau Jai- 
kytųsi, kasamas iš giliai. Todėl jo kaina nevieno- 
da, ir vanduo turi savo pardavėjus bei (kokia gė- 
da!) kintančius įkainius. Lakedaimoniečiai už tuš- 
čią aliejaus švaistymą išvijo tepalų gamintojus iš 
miesto ir liepė skubiai palikti kraštą“. (9) Ką jie 
darytų, pamatę sniego saugyklas ir daugybę gal- 
vijų, skirtų gabenti vandeniui, kurio spalvą ir sko- 
nį sugadina šiaudai? Mat juose sniegas laikomas. 
Tačiau, gerieji dievai, kaip lengva numalšinti svei- 
ką troškulį! (10) O ką gali jausti mirę, sudiržę nuo 
deginančių valgių nasrai? Kaip nieko jiems nėra 
pakankamai šalto, taip nieko nėra pakankamai 
šilto. Beveik rūkstančius nugurkia degančius ba- 
ravykus, greitomis panardintus į tešlą, o paskui 
šaldo sniegingais gėrimais. Sakau, pamatysi kai 
kuriuos gležnuolius ir gobtuvais apsigaubusius, ir 
kaklaskarėmis apsimuturiavusius, išbalusius ir 
sergančius ne tik siurbiant sniegą, bet ir valgant, 
o kai kurie įsimeta jo gabalėlius į taures, kad ne- 
peršiltų dar gerdami. (11) Manai, tai —- troškulys? 
Tai karštligė, ir tuo aršesnė, kad nenustatoma nei 

čiuopiant gyslų tvinksnius, nei pagal odos įšilimą. 
Bet ji šutina net pačią širdį. Ištvirkėliška praban- 
ga yra neišgydoma liga, iš švelnios, silpnos tam- 
pa kieta ir ištverminga. Ar nesuvoki, kad įprati- 
mas viskam atima galią? Taigi šitas sniegas, ku- 
riame jūs net maudotės, kasdien vartojamas ir 
skrandžiui vergaujant pamažu užima vandens 
vietą. Ieškokite ko nors už jį šaltesnio, nes įpras- 
tinis šaltis nieko nevertas. 


Penkta knyga 
APIE VĖJUS 


I. (1) Vėjas yra tekantis oras. Kai kurie apibrė- 
žia taip: vėjas yra viena kryptimi tekantis oras. 
Manau, jog šis apibrėžimas tikslesnis, nes oras vI- 
sada nors truputėlį juda. Jūra vadinama ramia, . 
kai vos vos tevilnija, neplūsdama nė į vieną pu- 
sę. Taigi jei perskaitysi: „kai jūros nedrumstė vė- 
jas“, žinok, jog ji ne stovi, bet vos vos virpa, o ra- 
mia vadinama todėl, kad nesiveržia nei į čia, nei 
į ten. (2) Tas pats pasakytina apie orą: jis nieka- 
da nepasiekia ramybės būvio, net jei nejuda. Tai 
gali suvokti štai iš ko: kai saulė įspįsta į uždarą 
patalpą, matome, jog mažiausios dulkelės blaškosi 
priešpriešiais viena kitai, vienos lekia aukštyn, ki- 
tos - žemyns. (3) Taigi nelabai tiksliai išreikš sa- 
vo mintį tas, kuris pasakys: „bangavimas yra jū- 
ros judėjimas“, nes ir ramus daiktas juda. Ir, prie- 
šingai, puikiai apsisaugos nuo priekaištų tas, ku- 
rio apibrėžimas bus toks: bangavimas yra jūros ju- 
dėjimas į vieną pusę. Taip ir dėl mūsų tyrinėja- 

mo dalyko neapsigaus tas, kuris sakys: „vėjas yra 
viena kryptimi tekantis oras“ arba „veržliai tekan- 
tis oras“, arba „į vieną pusę einančio oro jėga“, ar- 
ba „šiek tiek stiprėlesnis oro bėgimas“. (4) Žinau, 
ką galima atsakyti ginant antrąjį apibrėžimą: „Ar 
būtina pridurti: „<oras, tekantis> į vieną pusę“? 
Juk tai, kas teka, teka į vieną pusę. Niekas nesa- 
ko, kad vanduo teka, jei jis tik kunkuliuoja, tekan- 
čiu vadinamas, jei kur nors plaukia. Taigi kas 
nors gali judėti ir netekėti ir, priešingai, gali te- 
kėti tik į vieną pusę. (5) Bet jei trumpas apibrė- 
žimas nekenkia, juo pasinaudokime, o jei nors tru- 
putėlį įtartinas, tegul nebus pagailėta žodžio, ku- 
rį pridėjus išnyksta visas nesusipratimas. Dabar 
eikime prie paties dalyko, kadangi formulė? svars- 
tyta pakankamai. 


II. (1) Demokritas sako“: „Kai atomais vadina- 
mos dalelės esti ankštoje tuštumoje, kyla vėjas. Ir, 
priešingai, oro būvis ramus ir tykus, kai didžiu- 
lėje erdvėje dalelių yra mažai. Taip ir forume ar 
gatvėje be jokio sąmyšio vaikščiojama tol, kol ten 
mažai žmonių, o kai ankštumoje susirenka minia, 
įsiplieskia vieni kitus užkliudančių žmonių ginčai. 
Lygiai taip pat kai daug kūnelių pripildo mus su- 
pančią erdvę, būtinai vieni su kitais susiduria, 
stumdosi, trankosi, spraudžiasi ir spaudžiasi. Dėl 
to atsiranda vėjas, nes vieni susirėmusieji užgu- 
la kitus ir ilgai plūduriavusius bei neturinčius 
krypties palenkia savęsp. O kai nedaug dalelių su- 

kiojasi didelėje erdvėje, jos negali nei kaktomušom 
susitrenkti, nei stumdytis.“ 


III. (1) Tai netiesa. Iš šio teiginio galima pa- 
daryti klaidingą išvadą, kad mažiausiai vėjo ta- 
da, kai oras apsunkęs nuo debesų. O juk tada 
daug dalelių susiduria ankštumoje, dėl to ir pa- 
kimba tiršti, sunkūs debesys. (2) Pridurk ir kitą 
dalyką: dalelėms susispaudus ir susitelkus, aplink 
ežerus, upes dažnai kyla rūkas, tačiau vėjo nėra. 
Kartais užplūsta tokia gili tamsa, kad nematyti 
net šalia stovinčiųjų, o to nebūtų, jei daugybė kū- 
nų nesusitelktų ten, kur maža vietos. Tačiau joks 
kitas metas nėra toks bevėjis, kaip miglotas. Pri- 
durk ir trečią tam prieštaraujantį dalyką: ryto 
saulė tekėdama suskystina tirštą ir drėgną orą. 
Vėjelis pakyla tada, kai dalelėms duota plati erd- 
vė, ir jų grūstis bei sankaupa dingsta. 


IV. (1) „Tai kaipgi, - tu klausi, - pasidaro vė- 
jas, jei atmeti aną teiginį?“ Ne vienu būdu. Kai 
kur pati žemė išmeta didelę vėjo jėgą, iškvėpda- 
ma ją iš paslėptų vietų. Kai kur, kai didelis nuo- 
latinis garavimas“ iš gelmių varo aukštyn tai, ką 
išstūmė, pats sumišusių garų kaitaliojimasis virs- 
ta vėju. (2) Esama dar vieno aiškinimo —- manęs 
negalima įtikinti nei juo patikėti, nei tylėti. Kaip 
mūsų kūnuose nuo maisto vyksta pūtimas, kuris 
išeina kvapu smarkiai užgaudamas šnerves, kar- 
tais verčia garsiai nusilengvinti, o kartais - man- 

dagiau, taip, kai kurių manymu, ir didžioji daik- 
tų prigimtis perdirbdama savo maistą išleidžia oro 
sroves. Dar mums gerai, kad ji nuolatos virškina 
ką suvalgiusi, <retai išmeta>. Priešingu atveju 
tektų bijoti nešvaresnių jos kūno atliekų. (3) Ar 
ne teisingiau būtų sakyti, kad tai iš visų pasau- 
lio pusių be perstojo nešamos dalelės? Kai jos su- 
sigumuliuoja, o paskui pradeda nuo saulės retė- 
ti, kyla vėjas, nes visa, kas plečiasi ankštumoje, 
siekia didesnės erdvės. 


V. (1) Tai kaip čia išeina? „Aš esu įsitikinęs, 
jog vienintelė vėjo priežastis - vandens ir žemės 
garavimas. Dėl jo atsiranda oro sunkis, paskui iš- 
sklaidomas veržlaus protrūkio, nes tirštas daik- 
tas plėsdamasis būtinai siekia erdvesnės vietos.“ 
Iš tiesų ir aš pripažįstu šią priežastį. Tačiau yra 
galingesnė ir tikresnė už ją: oras pats turi natū- 
ralią judėjimo jėgą ir ne iš kitur ją gauna, bet ja- 
me glūdi ir kitų dalykų, ir šio galia. (2) Ar tu esi 
įsitikinęs, kad mums duota jėgų krutėti, o oras pa- 
liktas nejudrus ir nejudamas? Juk vanduo net ir 
vėjams nurimus nesiliauja viskėti. Priešingu at- 
veju vandenyje negimtų gyvos būtybės. Matome 
vandenyje atsirandant samanas, paviršiuje plau- 
kiojant kažkokius žolynus. Taigi vandenyje esa- 
ma tam tikro gyvybingumo?. 


VI. (1) Ką čia aš kalbu apie vandenį? Viską nai- 
kinanti ugnis — ir ta kai ką sukuria, ir nors tai 

negali atrodyti panašu į tiesą, tačiau yra tiesa — ji 
gimdo gyvius. Taigi <ir> oras turi tam tikros gyvy- 
bingosios jėgos, todėl tai tirštėja, tai plečiasi ir 
švarinasi, o kitur susitraukia, skirstosi, skaidosi. 
Tarp oro ir vėjo esama tokio pat skirtumo, kaip 
tarp ežero ir upės. 

Kartais vėjo priežastis yra pati saulė, stumian- 
ti sustingusį orą ir išpainiojanti iš tirštumo bei su- 
sigrūdimo būsenos. 

VII. (1) Pasakėme apie vėjus apskritai. Dabar 
pradėkime juos nagrinėti po vieną iš eilės. Gal pa- 
aiškėjus, kada ir iš kur jie kyla, paaiškės, kaip su- 
sidaro. Taigi pirmiausia pažvelkime į priešaušrio 
dvelksmą, einantį arba nuo upių, arba iš slėnių, 
arba iš kokios nors kitos įdubos. (2) Jis trunka ne- 
ilgai, liaujasi stipriau suspindus saulei, nepakilęs 
virš žemės vaizdų. Šie vėjai atsiranda pavasarį, 
laikosi tik per vasarą ir dažniausiai ateina 1š ten, 
kur daugiausia vandenų ir kalnų. Nors lygumose 
gausu vandens, dvelkimo ten nebūna; turiu gal- 
voje tokį, kurį galima laikyti vėju. 


VIII. (1) O kaip atsiranda graikų šyxoAnia va- 
dinamas pūtimas? Gausia ir nuolatos pelkių ar 
upių teikiama medžiaga saulė maitinasi per die- 
nąš, o naktį garų niekas nesusiurbia. Kalnų už- 
daryti jie susirenka vienoje srityje. Ją pripildo ir, 
jau nebeišsitekdami savyje, pro kur nors prasi- 
spraudę juda į vieną pusę. Tai jau yra vėjas. Tai- 
gi jis veržiasi ten, kur laisvesnis išėjimas, erdvi 

vieta, į kurią ritasi susigumuliavusi medžiaga. (2) 
Šį dalyką įrodo ir tai, kad pirmoje nakties pusėje 
vėjas nedvelkia. Tas telkimasis prasideda prie- 
brėkšmiais, auštant jau visiškai susidaręs ir ap- 
sunkęs ieško, kur plaukti, ir dažniausiai išeina 
ten, kur daugiausia tuštumos ar plyti didelė erd- 
vė. Akstiną jam suteikia ir vėsų orą daužantis 
saulėtekis, nes dar nepatekėjusi saulė siunčia ga- 
lingą šviesą ir nors spinduliais dar nestumdo oro, 
tačiau priešaušrio šviesa jau jį kibina ir dirgina. 
(3) O pasirodžius saulei dėl šilumos dalis garų nu- 
sinešama aukštyn, dalis išsisklaido. Todėl jiems 
duota tekėti tik ankstyvą rytą, visa jų jėga ištirps- 
ta saulės akivaizdoje. Net ir smarkiau pūtęs vė- 
jelis apie dienos vidurį vis tiek nusilpsta. Nieka- 
da netveria iki pat vidurdienio. Kartais jis dvel- 
kia labiau, <kartais> silpniau ir trumpiau. Tai 
priklauso nuo to, ar susidarė dėl stipresnės, ar 
mažesnės garų sankaupos. 


IX. (1) „Tačiau kodėl pavasarį ir vasarą tokie 
vėjai sustiprėja?“ Išties kitais metų laikais jie ne- 
paprastai lengvi, tada nekyla tokių, kurie įtemp- 
tų bures. Tai todėl, kad pavasarį sočiai lietaus 
vandens, o dėl drėgnos dangaus prigimties van- 
deningos, pažliugusios vietovės daugiau garuoja. 
(2) „O kodėl vasarą garai plaukia lygiai?“ Nes po 
saulėlydžio lieka dienos šilumos, išsilaikančios ir 
didelę nakties dalį. Ji sukviečia išeinančios iš sau- 
lės medžiagos daleles ir labiau traukia tai, kas ga- 

li ir savaime išeiti. Be to, neturi tiek jėgų, kad su- 
naikintų tai, ką sukvietė. Dėl to žemė ilgiau iš- 
meta ar išpučia įprastinės daleles <...> iš savęs 
ir vėl grąžina dirvai. (3) Mat saulėtekis vėją ke- 
lia ne tik šiluma, bet ir postūmiu. Juk šviesa, ku- 
ri, kaip sakiau, ateina pirma saulės, dar oro ne- 
įkaitina, bet tik sutrenkia, o sutrenktas jis trau- 
kiasi į šoną. Tačiau aš nesutikčiau su nuomone, 
kad pati šviesa neturi šilumos, nors ir atsiranda 
iš šilumos. (4) Galbūt ji neturi tiek šilumos, kad 
pasireikštų apčiuopiamai, tačiau savo darbą atlie- 
ka ir tirštumą išsklaido bei praskaidrina. Todėl 
vietovės, kurios dėl kokio nors gamtos neteisingu- 
mo yra tokios uždaros, kad negali įsileisti saulės, 
irgi šyla dėl miglų bei prieblandos ir dieną ne taip 
atvėsta kaip naktį. (5) Be to, šiluma iš prigimties 
išvaiko ir stumia nuo savęs tolyn miglas. Taigi 
saulė daro tą patį. Todėl kai kuriems autoriams 
ir atrodo, jog pūtimas kyla iš ten, kur saulė. 


X. (1) Šio teiginio klaidingumą atskleidžia tai, 
kad vėjelis traukia į bet kurią pusę ir prieš sau- 
lėtekį galima plaukti visomis burėmis, o to nebū- 
tų, jei vėjas visuomet siaustų nuo saulės. Etesi- 
jos, kurias kai kurie autoriai pateikia kaip įrody- 
mą, irgi nelabai paremia teiginį. (2) Pirmiausia 
pasakysiu, kas čia kitiems patinka, o paskui — kas 
nepatinka man. „Etesijų, — sako jie, - žiemą ne- 
būna, nes dėl labai trumpų dienų saulės galia nu- 
silpsta dar neįveikusi šalčio. Todėl sniegas ir už- 

kloja visa, ir laikosi. Tie vėjai pradeda pūsti va- 
sarą, kai ir dienos ilgiau, ir į mus krypsta statūs 
spinduliai. (3) Tikriausiai didelės šilumos sutrenk- 
tas sniegas išpučia daugiau drėgmės, o sniego var- 
ginta ir atidengta žemė kvėpuoja lengviau. Taigi 
iš šiaurinės dangaus dalies išeina daugiau dale- 
lių, ir jos atplaukia į mūsų žemesnes? bei šiltes- 
nes vietoves. Taip etesijos gauna postūmį. (4) Jos 
prasideda po saulėgrįžos ir liaujasi patekėjus 
Šuns žvaigždynui dėl to, kad iš šaltosios dangaus 
pusės į mūsiškę atnešama jau daug garų ir pakei- 
tusi kryptį saulė pasiekia mūsų sritį stačiau, vie- 
ną oro pusę traukdama, kitą — stumdama. Taip 
tas etesijų dvelksmas palaužia karštį ir gina nuo 
labiausiai kunkuliuojančių mėnesių sluogo.“ 


XI. (1) Dabar, kaip žadėjau, reikia pasakyti, ko- 
dėl etesijos mums nepadeda, nesuteikia jokio įro- 
dymo teiginiui paremti. Sakėme, jog apyaušriu vė- 
jelio dvelksmas sustiprėja ir liaujasi palytėtas 
saulės. O etesijas jūrininkai vadina miegalėmis ar 
lepūnėmis, nes, kaip sako Galionas, jos nesugeba 
pakilti anksti rytą. Jos pasirodo tuo metu, kai vė- 
jelis jau traukia labai vangiai. To neatsitiktų, jei 
jas, kaip ir vėjelio dvelksmą, silpnintų saulė. (2) 
Dar pridurk, kad jei jų pūtimo priežastis būtų die- 
nos trukmė bei ilgumas, jos pūstų ir prieš saulėg- 
rįžą, kai dienos esti ilgiausios ir kai labiausiai 
tirpsta sniegas. O liepos mėnesį jau viskas plika 
arba sniegas tekloja tik labai mažus plotus. 

XII. (1) Esama tam tikrų rūšių vėjų, kuriuos 
išmeta praplyšę ir palaidi žemyn nulenkti debe- 
sys. Graikai juos vadina sxvepiuc!?. Manau, kad 
jie atsiranda šitaip. Aukštyn kyla garuojančios že- 
mės išmestos labai nevienodo dydžio ir išvaizdos 
dalelės: vienos — sausos, kitos - drėgnos. Joms su- 
sitelkus į vieną gumulą, dėl tokio tarp savęs be- 
sigrumiančių dalelių priešiškumo debesys tikriau- 
siai pasidaro kažkokie tuščiaviduriai, ir juose lie- 
ka apvalūs, ploni kaip skudučių vamzdeliai. (2) 
Šiuose siauruose tarpeliuose atsiduria uždaryta 
didesnės erdvės siekianti oro srovė. Kai išplakta 
nelabai laisvo judėjimo ji įkaista ir išsiplečia, plėšo 
pančius ir prasiveržia vėju. Jis esti beveik audrin- 
gas, nes nusileidžia iš viršaus, ir ant mūsų krin- 
ta veržliai, atšiauriai, nes ateina ne išsidriekęs, 
ne per atvirą erdvę, o vargdamas ir tiesdamasis 
kelią jėga bei kova. Tai yra trumpas pliūpsnis, nes 
skriedamas prasiveržia pro debesų prieglobstį ir 
užtvaras. Todėl ateina sumaištingesnis, kartais su 
dangaus ugnimi ar trenksmu. (3) Šie vėjai esti 
daug didesni ir ilgaamžiškesni, kai savyje sukau- 
pia dėl tos pačios priežasties siaučiančius kitus 
pūtimus, į vieną suplakdami daugelį. Panašiai 
kriokliais bėgantys srautai esti vidutinio didumo, 
kol teka atskirai, o kai suima daugelį srovių, pra- 
lenkia dydžiu natūralias nuolatines upių vagas. 
(4) Tikėtina, kad tas pats vyksta ir su audromis. 
Jos trumpos, kol pavienės, o kai sujungia jėgas, 

iš daugelio dangaus dalių išblokštas oro sroves su- 
kaupdamos savyje, tampa veržlesnės ir ilgiau 
trunka. (5) Taigi vėją padaro išardytas debesis. Jis 
suyra daugeliu būdų. Kartais tą sankaupą suplė- 
šo oro srovė, kartais uždarytos ir išėjimo siekian- 
čios medžiagos pastangos, kartais šiluma, suku- 
riama tai saulės, tai pačios besitrinančių lakiojan- 
čių dalelių grūsties. 


XIII. (1) Čia, jei nori, galima paklausti, kodėl 
kyla viesulas. Tai vyksta ir upėse. Kol jos žliau- 
gia be kliūčių, kelias paprastas ir tiesus, o kai su- 
siduria su kokia nors nuo kranto išsikišusia uo- 
la, apsisuka, taip nukreipia ratu neturinčius iš- 
ėjimo vandenis, kad susiurbia į save visa aplin- 
kui ir padaro verpetą. (2) Taip ir vėjas, kol jam 
niekas nepastoja kelio, lieja savo jėgas, o atsitren- 
kęs į kokį nors iškyšulį arba susisiekiančių kal- 
nų sienų nuleistas į nuolaidų, siaurą taką, susi- 
spaudęs savyje ritinėjasi, padarydamas panašų 
sūkurį į tą, kurį, kaip sakėme, susisuka vanduo. 
(3) Šis aplink skriejantis, aplink tą patį tašką le- 
kiantis ir paties verpeto varomas vėjas yra viesu- 
las. Jei jis kovingesnis ir ilgiau sukasi, užsidega 
ir padaro tai, ką graikai vadina npnoTpa, tai yra 
ugnies sūkurį. Taigi beveik visus pavojus sukelia 
iš debesų išsiveržę vėjai. Jie pasigrobia gyvulius 
ir pakelia į aukštybes laivus. 

(4) O kai kurie vėjai pagimdo įvairius kitus, pa- 
stūmėtą orą išblaškydami į kitas puses, negu pa- 

tys krypsta. Pasakysiu ir tai, kas man ateina į gal- 
vą. Kaip slysdami ir krisdami lašai dar nesudaro 
srovės, bet kai jų susirenka daug ir telkinys įgau- 
na jėgų, sakome, kad skystis plaukia ar teka, taip 
ir lengvi, šen bei ten dvelkiantys oro gūsiai dar 
nėra vėjas. Juo tampa, kai visi susimaišo ir su- 
daro vieną postūmį. Oro srovė nuo vėjo skiriasi 
kiekiu. Stipri oro srovė yra vėjas, ir atvirkščiai: 
oro srovė yra lėtai plaukiantis vėjas. 


XIV. (1) Dabar pakartosiu, ką sakiau iš pra- 
džių: vėjai randasi iš urvo ir vidinio žemės sluoks- 
nio. Ne visos žemės pamatai iki pat gelmių tvir- 
tasluoksniai, daugelyje vietų žemė tuščiavidurė, 
„aklom uolom išsiraičius“!!. <Kai kur pilna van- 
dens>, kai kur yra sausų tuštumų. (2) Net jei jo- 
kia švieselė nerodo oro nevienodumo, teigčiau to- 
je tamsybėje tvyrant ir debesis, ir miglas. Mat virš 
žemės esantys dalykai yra ne todėl, kad matomi, 
bet matomi todėl, kad yra. Negalima tvirtinti, jog 
ten nėra upių todėl, kad nematyti. Žinok, jos pa- 
našios į mūsiškes: plaukia apačioje, vienos — lė- 
tai srovendamos, kitos — kriokliais ūždamos per 
uolas. Kaip? Ar nepadarysi tokios prielaidos, kad 
po žeme esama ežerų, o kai kurie vandenys ne- 
nutekėdami pelkėja? (3) Jei visa yra taip, tai oras 
ten būtinai apsunksta, o apsunkęs spaudžia, po- 
stūmiu skatindamas vėją. Taigi žinokime, jog tie 
požeminiai debesys tamsybėse maitina pūtimą. Ir 
šis, įgavęs tiek jėgų, kad gali arba žemės pasiprie- 

šinimą įveikti, arba eiti kokiu nors atviru keliu, 
išsiveržia pro skylę į mūsų gyvenamas vietoves. 
(4) Aišku, kad po žeme yra devynios galybės sie- 
ros ir kitų ugnį ne prasčiau maitinančių medžia- 
gų. Lauždamasi per šias vietas ieškanti išėjimo 
oro srovė dėl trynimosi būtinai užsidega. Paskui, 
liepsnoms išplitus plačiau, net ir tingiosios oro da- 
lys išretintos juda ir ieško kelio smarkiai dundė- 
damos ir verždamosi. Bet tai smulkiau išdėstysiu 
nagrinėdamas žemės drebėjimus. 


XV. (1) Dabar leisk man papasakoti tokią isto- 
riją. Asklepiodotas rašo, kad Filipas daugelį žmo- 
nių pasiuntė į požemius, į kadaise apleistą seną 
metalo kasyklą ištirti, kiek jo ten dar yra, kokia 
būklė, ar senųjų žmonių godumas ką nors paliko 
būsimoms kartoms. Jie nusileido pasiėmę daug 
deglų, kad užtektų ilgam. Paskui, nuvargę po il- 
gos kelionės, išvydo didžiules upes ir plačius sto- 
vinčius vandenis, tokius kaip mūsų, ne suspaus- 
tus virš jų kybančios žemės, bet laisvai išsilieju- 
sius. Reginys kėlė šiurpą. (2) Tai skaičiau su di- 
deliu malonumu. Supratau, kad mūsų amžius 
vargsta ne dėl naujų, o dėl senovės žmonių per- 
duotų ydų. Ne mūsų laikais pirmą sykį godumas, 
išgraužęs žemių ir akmenų gyslas, tamsoje leido- 
si ieškoti nepakankamai paslėptų turtų. Tie mū- 
sų liaupsių šlovinami protėviai, į kuriuos skun- 
džiamės esą nepanašūs, vedami vilties skrodė kal- 
nus ir išraustuose kasiniuose stovėjo ant lobių. (3) 

Prieš Makedonijos karalių Filipą jau buvo ieško- 
jusių turto giliausiose olose, drąsiai ir laisvai nu- 
sileidusių į tuos urvus, kurių nepasiekia dienos ir 
nakties skirtumo ženklai. Kokia gi didelė viltis 
vertė juos palikti už nugaros šviesą? Kokia žiau- 
ri būtinybė į žvaigždes išsitiesusį žmogų sukūp- 
rino, užkasė ir nugramzdino į žemės gelmių dug- 
ną, kad jis išsikastų auksą, kurį įgyjant patiria- 
ma ne mažiau pavojų negu saugant? (4) Dėl to jis 
išvedžiojo landas ir šliaužiojo aplink purviną ir to- 
kį neužtikrintą pelną, pamiršęs dienos šviesą, pa- 
miršęs kilnesnę prigimtį, nuo kurios nusisuko. Ko- 
kiam numirėliui žemė yra tokia sunki kaip tiems, 
virš kurių godumas uždėjo milžinišką žemės svo- 
rį, iš kurių atėmė dangų, kuriuos užkasė gelmė- 
se, kur slypi tie pražūtingi nuodai? Jie išdrįso nu- 
sileisti ten, kur patyrė naują daiktų išdėstymą, 
virš galvos kabančių žemių tvarką ir tamsybių 
tuštumoje švilpaujančius vėjus, šiurpius niekur 
neplaukiančių vandenų šaltinius, kitokią nei mū- 
sų ir amžiną naktį. Ir šitai atlikę dar bijo pože- 
minio pasaulio! 


XVI. (1) Bet grįžtu prie aptariamojo dalyko. 
Yra keturi vėjai, skirstomi į rytų, vakarų, pietų 
ir šiaurės. Kiti, įvairiais vardais vadinami, prisi- 
jungia prie jų: 

Euras Aušros šalin, nabatiečių kraštan pasitraukė 

Ir į Persidę bei kalnus po spinduliais rytmetiniais. 

O vakarų krantai, sušildomi sėdančios saulės, 
Tapo Zefyrui savais, kai skitus su Grįžulo Ratais 
Užėmė sau Borėjas šiaurus, jam priešingą žemę 
Nuolat lietaus debesim drėkina Austras šlapusis.'* 


(2) Arba, jei nori, trumpiau išskaičiuok juos su- 
sibūrusius į audrą (to jokiu būdu negali būti): 


Vienkart Euras ir Notas, ir vėtrom plačiai 
pagarsėjęs 
Afrikas varo vilnis lig dangaus.!š 


Reikia dar pridurti ir tose grumtynėse negavu- 
sį vietos akviloną. (3) Kai kurie rašytojai padaro 
dvylika vėjų. Kiekvieną iš keturių dangaus dalių 
suskirsto į tris ir vienam vėjui duoda du papildo- 
mus. Varonas, tikslumo siekęs vyras, juos taip 
tvarko, ir visai pagrįstai“. Mat saulė ne visada te- 
ka ar leidžiasi toje pačioje vietoje. Lygiadienio sau- 
lėtekiai ir saulėlydžiai yra vienokie (o juk lygiadie- 
nis pasikartoja du kartus per metus), kitokie — 
saulėgrįžos, dar kitokie — žiemos. (4) Per lygiadie- 
nio saulėtekį pučiantis vėjas pas mus vadinamas 
posauliniu!š, o graikai jį vadina dęniioTnv. Rytų 
vėjas ateina nuo žiemiško saulėtekio, jam mūsiš- 
kiai davė peslinio!9 vardą. Ir Livijus jį taip vadina 
aprašydamas nesėkmingą romėnų mūšį, kuriame 
Hanibalas, padedamas vėjo ir priešus apakinusio 
spindėjimo, nugalėjo ir prieš ryto saulę, ir prieš 
vėją sustatytą mūsų kariuomenę!?. Varonas irgi 
vartoja šį vardą. Bet ir euras jau apdovanotas pi- 

Lietybe ir į mūsų kalbą įsiterpė ne kaip svetimžo- 
dis. Saulėgrįžos saulėtekio sukeltą vėją graikai va- 
dina xauxiav, o pas mus jis bevardis. (5) Lygiadie- 
nio saulėlydis siunčia favonijų!?, kurį net nemo- 
kantys graikų kalbos tau pasakys esant zefyrą. 
Nuo saulėgrįžos saulėlydžio atskrieja koras, kai 
kurie jį vadina argestu'?. Man tai neatrodo teisin- 
ga, kadangi koro jėga veržli, plėšrius nagus nu- 
kreipusi į vieną pusę, o argestas yra beveik švel- 
nus, juo naudojasi ir išplaukiantys, ir grįžtantys. 
O žiemos saulėlydžio afrikas?? - įtūžęs ir griau- 
nantis. Graikai jį vadina Jiy. (6) Iš šiaurės rytų 
atūžia akvilonas?!, iš šiaurės —- septemtrionas*??, iš 
šiaurės vakarų — Spuxiag. Jam pavadinti mūsų 
kalboje stinga žodžio. Nuo pietų ašies atskrieja 
g0povoTos, paskui vėroc, lotyniškai — pietys, pas- 
kui AsuxOvoTog, neturintis vardo mūsų kalboje. 


XVII. (1) Taigi nutarta: yra dvylika vėjų ne to- 
dėl, kad bet kur jų tiek yra (mat kai kuriuos pa- 
naikina žemės išlinkimas), bet todėl, kad daugiau 
nėra. Panašiai sakome, jog yra šeši linksniai, ne 
todėl, kad kiekvieno vardažodžio vartojami šeši, 
bet todėl, kad nė vienas neturi daugiau kaip še- 
šių. (2) Tie, kurie tvirtina, kad yra dvylika vėjų, 
remiasi tuo, kad vėjų tiek pat, kiek dangaus sky- 
rių. Mat dangus dalijamas į penkis ratus, einan- 
čius per pasaulio ašį: tai šiaurės, saulėgrįžos, ly- 
giadienio, žiemos ir priešinis šiauriniam ratai. 
Prie jų prisideda šeštasis, kuris atskiria aukštes- 

nę pasaulio dalį nuo žemesnės. Kaip žinai, pusė 
pasaulio yra viršuje ir pusė apačioje. (3) Šią lini- 
ją, esančią tarp matomos ir nematomos dalies, 
graikai vadina OpiGovta, mūsiškiai pavadino ri- 
bekliu, o kai kurie — ribojančiąja?. Prie to dar pri- 
dėtinas dienovidžio ratas, kertantis horizontą sta- 
čiais kampais. Kai kurie iš tų ratų eina skersai, 
skaldydami <vieni> kitus. Būtinai yra tiek oro 
erdvių juostų, kiek yra dangaus dalių. (4) Taigi 
opiCov arba ribojantysis ratas tuos penkis ką tik 
mano aptartus ratus <...> sudarydamas dešimt 
dalių, penkias nuo saulėtekio pusės ir penkias nuo 
saulėlydžio. Susikertantis su horizontu dienovidi- 
nis prideda dvi sritis. Taigi oro erdvės gauna dvy- 
lika juostų ir sukelia tiek pat vėjų. (5) Kai kurie 
būdingi tik tam tikroms vietovėms. Jie nevaro lai- 
vų kitur, tik stumteli į netolimą sritį. Nėra juose 
iš visatos pakraščių gauto postūmio. Atabulas 
puola Apuliją, japygas - Kalabriją, skironas — Atė- 
nus, kragėjas - Pamfiliją, circijus — Galiją. Nors jis 
purto pastatus, žemdirbiai yra jam dėkingi, nes 
įsitikinę, jog nuo jo priklauso jų vietovės sveikatin- 
gumas. Dieviškasis Augustas, būdamas Galijoje, 
jam pastatė ir pašventė šventyklą. Nebus galo, jei 
panorėsiu išvardyti pavienius vėjus, — juk kiekvie- 
na sritis turi kokį nors joje gimstantį ir aplinkui 
besidaužantį pūtimą. 


XVIII. (1) Tarp kitų Apvaizdos darbų ir šis yra 
vertas žavėjimosi. Vėjus ji išrado ir išdėstė skir- 

tinguose kraštuose ne dėl vienos priežasties. Pir- 
miausia, tam, kad jie neleistų orui tirštėti, bet, 
nuolatos judindami, darytų naudingą ir gyvybin- 
gą tiems, kurie turės juo kvėpuoti. (2) Antra, tam, 
kad žemėje tvarkytų lietų, malšintų pernelyg 
smarkų. Mat jie tai atneša debesis, tai nuneša, 
kad liūtys galėtų pasiskirstyti visame pasaulyje. 
Į Italiją juos atvaro pietys, akvilonas nubloškia at- 
gal į Afriką, etesijos neleidžia pas mus stovėti de- 
besims, tuo pačiu metu visą Indiją ir Etiopiją drė- 
kindamos nepaliaujamais vandenimis. (3) Ar rei- 
kia pridurti, kad javai negalėtų subręsti, jei vėjai 
neišpūstų nereikalingų medžiagų ir nesumaišytų 
to, kas turi likti, jei nebūtų, kas skatina augti pa- 
sėlius ir atveria slypintį grūdą, praplėšdamas 
valstiečių lukštu vadinamą apvalkalą? (4) Kas vi- 
soms tautoms davė galimybę bendrauti ir sumai- 
šė įvairiose vietovėse išsibarsčiusius žmones? Vė- 
jas būtų milžiniška gamtos geradarystė, jei žmo- 
nių pamišimas jos nepaverstų žala. Tą, ką visi kal- 
bėjo apie Cezarį Vyresniįjį?“, o Titas Livijus užra- 
šė?5, — esą neaišku, ar valstybei geriau, kad jis gi- 
mė, ar kad nebūtų gimęs, galima pasakyti ir apie 
vėjus. Nors kiekvienas jų yra naudingas ir būti- 
nas, tačiau jų teikiama nauda negali atsverti to, 
ką žmonių giminės beprotystė išrado savo pražū- 
čiai. (5) Bet jie vis tiek yra gėris, net jei kenkia 
dėl piktam juos panaudojančiųjų ydų. Apvaizda, 
pasaulio tvarkytojas Dievas, davė vėjams parei- 


180 


APIE VĖJUS 


gą blaškyti orą ir išleido juos iš kiekvienos erd- 
vių dalies tam, kad niekas dėl nejudėjimo nepū- 
tų, o ne tam, kad mes geroką dalį jūros užiman- 
čius laivynus prisodintume ginkluotų karių ir ieš- 
kotume priešo jūroje ar už jos. (6) Kokia beproty- 
bė mus skatina ir stumia naikinti vieni kitus? Bu- 
res ištempiame vėjams siekdami karo ir dėl pa- 
vojaus patiriame pavojus, bandome neaiškų liki- 
mą, jokių žmogaus pastangų nenugalimą audrų 
galią ir puolame į mirtį be laidotuvių vilties. (7) 
Taika taip brangiai nekainuotų. Dabar, kai ištrū- 
kome iš daugybės povandeninių uolų ir klastin- 
gų seklumų, kai išvengėme aukštyn iškilusių aud- 
ringų kalnų, nuo kurių vėjas galvotrūkčiais puo- 
la plaukiančiuosius, kai praleidome įsisupusias į 
miglą dienas ir liūtimis bei griaustiniais šiurpi- 
nančias naktis, kai laivai suplėšyti viesulų, koks 
bus <šio> vargo ir baimės vaisius, koks uostas pri- 
ims mus, nuvargintus devynių galybių nelaimių? 
Aišku, karas ir ant kranto laukiantis priešas, ir 
pasiruošusios galabyti gentys, pražudysiančios ge- 
roką nugalinčios kariuomenės dalį, ir senųjų mies- 
tų liepsnos. (8) Kodėl verčiame tautas kariauti? 
Kodėl renkame kariuomenes, pasiruošusias kau- 
tis tarp bangų? Kodėl neduodame jūrai ramybės? 
Žinoma, žemė per šykščiai atsivėrusi mirties ga- 
limybei*. Pernelyg švelniai likimas mus laiko, 
pernelyg tvirtus mums davė kūnus, puikią svei- 
katą, užgriūvanti neganda mūsų nesuniokoja, 

kiekvienam leista ramiai pereilioti savo metus ir 
atbėgti iki senatvės. Taigi eikime į jūrą ir šauki- 
mės delsiančios mus užgriūti lemties! (9) O varg- 
šai, ko jūs ieškote? Visur esančios mirties? Pasieks 
ji jus ir lovoje, bet tegul pasiekia nenusikaltusius. 
Pasiims jus ir namuose, bet tegul pasiima nerez- 
gančius nieko pikto. Kiekvienas pasakys, kad gry- 
na kvailybė skleisti pavojus, užgriūti nepažįsta- 
mus žmones, pykti nepatyrus skriaudos, niokoti 
visa, kas pasitaiko kelyje, ir tarytum žvėrims žu- 
dyti tą, kuriam nejauti neapykantos. Žvėrys kan- 
da gindamiesi ar iš bado, o mes visiškai netauso- 
dami nei savo, nei svetimo kraujo pakeliame ran- 
ką, išplukdome laivus, gyvastį patikime bangoms, 
trokštame palankių vėjų, iš kurių gero tik tiek, 
kad nuneš mus į karą. (10) Kokiu mastu blogis yra 
mus užvaldęs? Jau per maža siautėti savo pasau- 
lyje. Nepaprastai paikas persų karalius permes 
kariuomenę į Graikiją, ji ją užplūs, bet nenuga- 
lės. Aleksandras norės vietovių, esančių dar toliau 
už Baktriją ir Indiją, ieškos, kas ten už didžiosios 
jūros, ir piktinsis, kad ir jam yra paskutinė riba. 
Godumas Krasą atiduos partams. Jo nepašiurpins 
nei prakeiksmus svaidantis tribūnas“, nei nepa- 
prastai plačios jūros audros, nei pranašingi žai- 
bai virš Eufrato, nei priešiškai nusiteikę dievai. 
Žengs užkariauti aukso, nepaisydamas nei Žmo- 
nių, nei dievų rūstybės. (11) Taigi visiškai teisus 
būtų žmogus sakydamas, kad gamta geriau bū- 

tų su mumis pasielgusi, jei būtų uždraudusi pūs- 
ti vėjams ir, trukdydama žmonėms kaip pamišu- 
siems veržtis į visas puses, būtų liepusi kiekvie- 
nam likti savo krašte. Jei nieko kito iš to nebūtų 
išėję, tai bent kiekvienas gimtų tik savo ir saviš- 
kių nelaimei. O dabar man per maža namų rei- 
kalų, reikia vargti dar ir su svetimais. (12) Jokia 
šalis nėra taip smarkiai nutolusi, kad negalėtų at- 
siųsti kokios nors negandos. Iš kur aš žinau, ar 
dabar koks nors didelės genties valdovas, slapta 
tunkantis nuo likimo palankumo, nelaiko savo 
krašte ginkluotų vyrų, kad peržengtų mūsų sie- 
nas, ar neruošia laivyno, rezgančio man nežino- 
mas pinkles? Iš kur aš žinau, ar šis arba anas vė- 
jas neatplukdys karo? Taiką žmonėms kadaise di- 
dele dalimi užtikrino jūros apsuptis. (13) Tačiau, 
kaip ką tik sakiau, negalime skųstis savo kūrėju 
Dievu patys sugadinę tai, ką jis buvo davęs gera, 
ir pavertę priešingu dalyku. Jis davė vėjus sau- 
goti dangaus ir žemės pusiausvyrai, sukelti ir 
stabdyti lietui, maitinti pasėliams ir medžių vai- 
siams. Be kitų dalykų, juos nokina pats siūbavi- 
mas, pritraukdamas maistingąsias dalis į viršū- 
nę ir judindamas, kad jos nesustingtų. (14) Jis da- 
vė vėjus pažinti tolimiems kraštams. Juk žmogus 
būtų likęs neišmanėlis gyvis, neturintis didžiulio 
patyrimo, jei būtų apsibrėžęs gimtosios žemės ri- 
bomis. Jis davė vėjus, kad bet kokio krašto gėry- 
bės taptų prieinamos visiems, o ne tam, kad jie 

plukdytų legionus ir raitiją, ne tam, kad pervež- 
tų kitas gentis pražudančius ginklus. (15) Jei 
gamtos dovanas sversime jomis pasinaudojančių- 
jų pagedimu, išeis, kad visa gavome savo nelai- 
mei. Kokia nauda iš regėjimo? Iš kalbėjimo? Kam 
gyvenimas nėra kankynė? Nieko nerasi taip aki- 
vaizdžiai naudingo, kas dėl žmogaus kaltės neper- 
eitų į savo priešingybę. Vėjus gamta irgi išrado 
mūsų labui, mes patys juos padarėme nelaime. 
(16) „Visi jie mus nuveda į blogi“. Šie ar anie at- 
riša laivus dėl įvairių priežasčių, bet niekas - dėl 
teisėtos priežasties. Įvairių akstinų esame stumia- 
mi išbandyti jūrą, bet visuomet plaukiame steng- 
damiesi įtikti kokiai nors ydai. Platonas, kurį kaip 
liudytoją pateiksime pabaigoje, puikiai pasakė, 
kad savo gyvybės kaina žmonės nusiperka niek- 
niekį?. Brangiausias Lucilijau, panorėjęs įvertinti 
jų, tai yra mūsų, pamišimą (juk toje pačioje mi- 
nioje trinamės visi), juoksiesi pagalvojęs, kad pa- 
siruošimui gyventi sueikvojamas visas gyvenimas. 


Šešta knyga 
APIE ŽEMĖS DREBĖJIMĄ 


I. (1) Lucilijau, puikiausias vyre, išgirdome, 
jog žemės drebėjimas sulygino su pamatais Pom- 
pėjus, garsų Kampanijos miestą, prie kurio susi- 
eina iš vienos pusės Surento su Stabijomis kran- 
tai, iš kitos — Herkulanėjo, žavingu įlinkiu ap- 
juosdami nuo atviros jūros nutolusį marių plotą. 
Ir tai atsitiko žiemos dienomis, kurias mūsų pro- 
tėviai teigė esant saugias nuo tokio pavojaus!. (2) 
Šis drebėjimas įvyko per vasario mėnesio nonas, 
konsulaujant Regului ir Verginijuiž. Jis baisiai 
nuniokojo dėl tokios nelaimės visada neramią, 
bet žalos nepatyrusią ir daugybę kartų nustoju- 
sią bijoti Kampaniją. Sugriuvo dalis Herkulanėjo 
miesto, vos besilaiko ir jo likučiai. O Nucerijos 
kolonija nors ir nesmarkiai nukentėjo, tačiau pa- 
grindo dejuoti turi. Milžiniškos nelaimės tik tru- 
putį tekliudyti neapoliečiai irgi patyrė daug as- 
meninių, bet ne visuotinių nuostolių: nors vilos 
apiro, žemė visur drebėjo nepadarydama žalos. 

(3) Prie netekčių priskaičiuojama štai kas: žuvo 
šešių šimtų avių banda, statulos suskilo pusiau, 
kai kurie žmonės klaidžiojo išsikraustę iš proto ir 
apkvaišę. Išnagrinėti įvykio priežastis reikalauja 
ir užsibrėžto darbo turinys, ir kaip tik su juo su- 
tampančios šio meto aplinkybės. (4) Reikia siekti 
paguodos išsigandusiems ir išsklaidyti milžinišką 
baimę. Kas kam gali atrodyti saugu, kai pats pa- 
saulis kreta ir sugūra tvirčiausios jo dalys? Kai 
siūbuoja vienintelis nejudamas dalykas, įkaltas 
viskam sieti ir palaikyti, kai žemė neteko savo 
ypatybės — stovėjimo vietoje, kada pagaliau nu- 
rims mūsų baimė? Kokį prieglobstį ras mūsų kū- 
nai, kur bėgs sutrikę, kai siaubas gimsta pože- 
miuose ir liejasi iš gilumos? (5) Visi priblokšti, 
kai namai braška ir subyrėdami skelbia nelaimę. 
Tada kiekvienas lekia galvotrūkčiais palikęs savo 
penatus, tikėdamasis išsigelbėti viešoje vietoje. 
Kokios slėptuvės galime dairytis, kokios pagal- 
bos, jei pats pasaulis skatina griūtį, jei tai, kas 
mus saugo ir palaiko, ant ko įsikūrę miestai, ką 
kai kas vadina pasaulio pamatais, skilinėja ir 
virpa? (6) Kokia gali būti paguoda (jau nekalbu 
apie pagalbą), kai baimė neleidžia pabėgti? Kas 
gi, kartoju, pakankamai sutvirtinta, kas taip 
stipru, kad tikrai nesuirs ir kitų neužvers? Prie- 
šą atremsiu pastatydamas sieną, sunkiai prieina- 
mos tvirtovėlės ant aukštų uolų vers sugaišti 
daug laiko net dideles kariuomenes, nuo audros 

mus gina uostas, smarkias liūtis, nesibaigiantį 
lietų atremia stogai, gaisras nepersekioja sprun- 
kančiųjų, nuo perkūnų ir kitokios dangaus grės- 
mės gelbsti požeminės patalpos ar giliai išrausti 
urvai, nes ta dangiškoji ugnis neperskrodžia že- 
mės, atsimuša nuo plono jos sluoksnio“. Užėjus 
marui, galima persikelti kitur. Visos nelaimės tu- 
ri išeitį. (7) Žaibai niekada nesudegino visos tau- 
tos, užėję kenksmingi orai ištuštindavo miestus“, 
bet jų nenušluodavo. O ši nepaprastai plačią sritį 
aprėpianti nelaimė yra neišvengiama, godi, pra- 
žūtinga visiems. Mat ji praryja ne tik namus ar 
šeimynas, ar pavienius miestus, ji palaidoja išti- 
sas gentis ir kraštus, tai uždengdama griuvėsiais, 
tai paslėpdama giliausioje prarajoje, ir net nepa- 
lieka ženklų, liudijančių apie tai, jog ten kažkas 
buvo: virš nepaprastai garsių miestų plyti žemė, 
neturinti jokių ankstesnės padėties pėdsakų. (8) 
Netrūksta žmonių, tokios mirties bijančių labiau 
už kitas, nes jos ištiktieji krinta į bedugnę kartu 
su savo būstais ir gyvi išbraukiami iš gyvųjų 
skaičiaus. Tačiau juk kiekviena lemtis ateina 
prie tos pačios ribos. Prigimtis be kitų savo tei- 
singumo įrodymų turi ypatingą: atėję prie pabai- 
gos, visi esame lygūs. (9) Taigi nėra skirtumo, ar 
mane užmuš vienas akmuo, ar prispaus visas 
kalnas, ar ant manęs nusileis vieno namo svoris 
ir uždusiu po nedidele krūva, dulkėmis, ar mano 
galvą užklos visas pasaulis, ar paskutinį kartą 

atsidusiu šviesoje ir atviroje vietoje, ar plačiame 
prasivėrusios žemės glėbyje, ar į tą gelmę būsiu 
nublokštas vienas, ar lydimas daugybės kartu 
krintančių žmonių. Man nesvarbu, koks sąmyšis 
supa mano mirtį. Juk ji pati yra bet kur. (10) To- 
dėl šios žūties akivaizdoje būkime didžiadvasiai. 
Jos neįmanoma nei išvengti, nei numatyti. Nu- 
stokime klausyti tų, kurie atsisakė Kampanijos, 
kurie po šios negandos išvyko ir teigia į šį kraštą 
niekada nebekelsią kojos. Tačiau kas jiems gali 
pažadėti, kad ši ar ana žemė stovi ant geresnių 
pamatų? (11) Visų daiktų dalia ta pati — gal dar 
nejuda, bet yra judami. Gal tą vietą, kurioje ra- 
miai apsistojote, suskaldys ši naktis ar nesulau- 
kusi nakties ši diena? Iš kur žinai, kad <ne> ge- 
resnė padėtis tose vietose, kuriose likimas jau iš- 
sidūko ir kurioms atrama taps jų griuvėsiai? (12) 
Mat klystame manydami, jog koks nors pasaulio 
kraštas yra neliečiamas ir apsaugotas nuo šio 
pavojaus. Visa paklūsta tam pačiam dėsniui, 
gamta nepagimdė jokio nejudamo daikto. Vieni 
sugriūva vienais, kiti - kitais laikais, ir kaip di- 
deliuose miestuose nežinia, ar sugurs šis, ar 
anas namas“, taip šiame pasaulyje tai viena, tai 
kita jo dalis pridaro nuostolių. (13) Kadaise liūd- 
na dažnų drebėjimų šlovė gaubė Tirą, Azija nete- 
ko dvylikos miestų iš karto", praėjusiais metais? 
Achają ir Makedoniją nelaimė užpuolė su tokia 
pat jėga, su kokia dabar nuniokojo Kampaniją. 

Lemtis apsuka ratą ir grįžta ten, kur ilgai praei- 
davo pro šalį. Kai kur sėja sumaištį rečiau, kai 
kur — dažniau, niekam neleidžia būti saugiam ir 
nepažeidžiamam. (14) Ne tik mes, žmonės, kurie 
gimstame kaip trumpalaikės ir trapios būtybės, 
bet ir miestai, pamariai, krantai ir pati jūra pa- 
tiria lemties vergiją. Nepaisant to, viliamės, kad 
likimo duoti turtai išliks ilgai, tikime sėkmę, iš 
visų žmogiškųjų dalykų lakiausią lengvą daiktą, 
turėsiant trukmės ir svorio. (15) Mums, puoselė- 
jantiems viltį, jog visa yra amžina, neateina į 
galvą, kad net tai, ant ko stovime, nėra tvirta. 
Tai ne Kampanijos ar Achajos, o bet kokios že- 
mės trūkumas — ji blogai sutvirtinta, taigi dėl 
daugelio priežasčių suyra. Visa ji laikosi, o pavie- 
nės dalys griūva. 


II. (1) Ką aš darau? Žadėjau suteikti stiprybės 
pasitinkant retus pavojus, o štai skelbiu, kad vis- 
ko aplink reikia bijoti. Teigiu, jog nė vienam ga- 
linčiam pražūti ar pražudyti daiktui neduota am- 
žina ramybė. Tačiau būtent šį teiginį pateikiu 
kaip įtaigiausią paguodą. Kvailiams nėra vaisto 
nuo baimės, o nuovokiems siaubą išvaro protavi- 
mas. Nepatyrėliai daug nusiraminimo pasisemia 
iš nusivylimo. (2) Manyk, jog visai žmonių gimi- 
nei skirtas posakis, ištartas aniems vyrams, ap- 
stulbintiems staigaus miesto užėmimo, siautėjant 
gaisrams ir priešams: 

Nesitikėt išeities - viena išeitis nugalėtiems.8 


(3) Jei norite nieko nebijoti, galvokite, kad rei- 
kia būgštauti visko. Pažvelkite aplink, kokios ne- 
rimtos priežastys mus parbloškia: nei maistas, nei 
drėgmė, nei būdravimas, nei miegas nesilaikant 
saiko neteikia sveikatos. Tada suprasite, kad esa- 
me nereikšmingi ir silpni kūneliai, glebūs, pražu- 
domi be didelių pasirengimų. Be abejo, mums at- 
rodo, jog vienintelis pavojus — kai žemė dreba, kai 
staiga išsibarsto ir suknežinama visa, kas tik yra 
jos paviršiuje. (4) Didžiai save vertina tas, kuris 
baiminasi žaibų, žemės drebėjimo, atsivėrusių ply- 
šių. Ar, suvokdamas savo silpnumą, jis bijo slo- 
gos? Žinoma, esame gimę tokie stiprūs, gavome 
neįtikėtinai tvirtus sąnarius, užaugome baisiai di- 
deli. Ir dėl to kitaip negalime pražūti, tik judant 
pasaulio dalims, tik griaudžiant dangui, tik dum- 
bant žemei“. (5) Mažas piršto nagelis mus pribai- 
gia, ir ne tik visas geliantis nagas, bet net nuply- 
šęs vienas šonas. Ar aš, kurį gali pasmaugti su- 
tirštėjusios seilės, turiu bijoti žemės drebėjimo? Ar 
man būgštauti iš savo vietos pajudėjusios jūros, 
kad neužgriūtų smarkesnis nei įprasta potvynis, 
nešantis daugiau vandens, kai esama žmonių, už- 
springusių nevykusiai sutekėjusiu į gerklę gėri- 
mu? Kaip kvaila šiurpti dėl jūros žinant, kad gali 
pražūti nuo lašo! (6) Nėra didesnės paguodos dėl 
mirties už mirtingumo suvokimą. Niekas dėl tų 
visų iš išorės gąsdinančių dalykų taip nepadrąsi- 

na, kaip supratimas, jog devynios galybės pavojų 
tūno mūsų glėbyje. Kas gali būti beprotiškiau, 
kaip kristi paslikam išgirdus griaustinį ar ropoti 
į požeminį urvą išsigandus žaibo? Kas gali būti 
kvailiau, kaip bijoti žemės smūgių ar staigios kal- 
nų nuošliaužos, ar iš krantų išėjusios jūros, kai 
mirtis lydi bet kur ir tyko iš visų pusių, ir nėra 
tokio daikto, kurį būtų galima laikyti per silpnu 
sunaikinti žmonių giminę? (7) Todėl tokie įvykiai 
neturi mūsų trikdyti, tarytum jie būtų galinges- 
ni už paprastą mirtį, idant (kadangi vis tiek bū- 
tina palikti gyvenimą ir iškvėpti paskutinį atodū- 
sį) galėtume džiaugtis, kad žūvame dėl didinges- 
nės priežasties. Kur nors, kada nors būtinai rei- 
kės mirti. Nors ši dirva stovės vietoje, išliks savo 
ribose, nepurtoma jokio smūgio, vis tiek kada nors 
Ji atsidurs virš manęs. <Ar>gi svarbu, ar aš į ją 
nusileisiu, ar ji pati ant manęs užvirs? (8) Ji atsi- 
veria plėšoma milžiniškos nežinia kokios negan- 
dos galybės ir traukia mane į neišmatuojamą gel- 
mę. Kaip? Ar lygioje vietoje mirtis lengvesnė? Ar 
turiu skųstis, kad daiktų prigimtis nenori, jog mir- 
čiau paprastai, kad prijungia prie savęs? (9) Tai 
puikiai išreikšta aname garsiame mano mielojo 
Vagelijaus!? eilėraštyje: „Jeigu kristi <man> lem- 
ta, - sako jis, - krist iš dangaus norėčiau“. Tą patį 
galiu ištarti ir <aš>. Jei lemta kristi, krisiu tran- 
kantis pasauliui. Ne todėl, kad leistina trokšti vi- 
suotinės pražūties, bet todėl, kad milžinišką pa- 

guodą dėl mirties teikia pamatymas, jog žemė ir- 
gi mirtinga. 


III. (1) Naudinga iš anksto turėti galvoje, kad 
nė vieno iš šių dalykų nedaro dievai. Ne dėl die- 
vybių rūstavimo apvirsta dangus ar žemė. Šie 
reiškiniai turi savo priežastis, siautėja ne įsaky- 
ti, o dėl kažkokių sutrikimų. Panašiai kaip mū- 
sų kūnai, jie susijaukia ir tada, kai mums atrodo 
sukelią negandą, patys yra jos ištinkami. (2) 
Mums, nežinantiems tiesos, viskas yra klaiku, 
nes siaubą didina tai, kad tokie dalykai reti. Ge- 
rai pažįstami pritrenkia mažiau. Labiau gąsdina 
neįprastumas. Tačiau kodėl kai kas mums ne- 
įprasta? Todėl, kad gamtą suvokiame ne protu, o 
akimis, galvojame ne apie tai, ką ji galėtų pada- 
ryti, bet tik - ką padarė. Mokame už tokį neiš- 
manymą baime, išgąsdinti tarsi naujo įvykio, tuo 
tarpu jis visai nėra naujas, tik neįprastas. (3) 
Kaip čia išeina? Ar neįvaro prietaringo siaubo, 
net visuotinio, regimas arba saulės, arba mėnu- 
lio (jis vyksta dažniau) užtemimas, kai dingsta ar- 
ba dalis šviesulio skritulio, arba visas? Dar labiau 
šiurpina per erdves skriejantys įstriži deglai, 
liepsnojanti didesnė dangaus dalis ir plaukuoti 
šviesuliai, ir daugelis saulės ratų, ir dieną mato- 
mos žvaigždės, ir staigiai perbėgančios ugnys, 
traukiančios paskui save skaisčias šviesas. (4) Vi- 
su tuo stebimės pakraupę. Ir kadangi baimės 
priežastis yra nežinojimas, ar nevertėtų sužino- 

ti, kad nebijotum? Daug naudingiau ieškoti reiš- 
kinio priežasčių, atiduoti tam visą širdį. Juk kas 
gali būti verčiau už dalyką, kuriuo galima ne tik 
užsiimti, bet ir visiškai jam atsiduoti? 


IV. (1) Taigi patyrinėkime, kas judina žemę 
nuo pat apačios, kas stumdo didžiulio svorio lus- 
tą, kas už ją galingesnis, turi jėgos kratyti tokią 
didelę naštą, kodėl ji tai dreba, tai išklibinta nu- 
sėda, čia plyšta, suskilusi gabalais, ir vienur ilgai 
laiko išeižėjusią sprogą, kitur greitai ją suspau- 
džia, čia apsuka atgal į vidų žymių didelių upių 
tėkmes, čia išlieja naujas, kartais atveria šiltų 
vandenų gyslas, kartais atšaldo senąsias, kai ka- 
da išmeta ugnis pro kokią nors niekuomet neži- 
notą kalno ar uolos angą, kartais žinomas, am- 
žiais garsėjusias užspaudžia. Sukelia tūkstančius 
stebuklų, keičia vietovių vaizdą, nuverčia kalnus, 
iškelia aukštyn lygumas, išgaubia slėnius, gelmė- 
se priverčia nerti aukštyn naujas salas. (2) Verta 
iššniukštinėti, kodėl tai atsitinka. „Koks, - klau- 
si, - bus užmokestis už darbą?“ Toks, už kurį di- 
desnio nėra, - gamtos pažinimas. Nors tos medžia- 
gos gvildenimas ateityje gali teikti naudos, bet jis 
gražiausias tuo, kad žmogų patraukia didingumu, 
ir šis to imasi ne dėl atlygio, o dėl dalyko nuosta- 
bumo. Taigi pažvelkime, kas tai sukelia, dėl ko tai 
vyksta. Nors kadaise jaunystėje esu išleidęs riti- 
nėlį apie žemės drebėjimus, tačiau man taip mie- 
la tai žiūrinėti, kad vėl noriu save išbandyti ir pa- 


193 


ŠEŠTA KNYGA 


tikrinti, <ar> amžius pridėjo šio bei to žinojimui 
ar bent uolumui. 


V. (1) Vieni manė, jog žemės drebėjimo priežas- 
tis yra vanduo, kiti - ugnis, treti — pati žemė, ket- 
virti — oro srovės. Penkti nurodydavo kelias mi- 
nėtas priežastis, šešti - visas. Kai kurie sakė, kad 
jiems aišku, jog veikia viena jų, bet neaišku, ku- 
ri. (2) Dabar aptarsiu viską paciliui. Pirmiausia 
turiu pasakyti, jog senovėje pareikštos nuomonės 
yra netikslios ir neišrutuliotos. Klaidžiojama ša- 
lia tiesos. Iš pradžių bandant aiškinti visa buvo 
nauja. Vėliau tas pats pagerinta, ir jei kas buvo 
atrasta, dera padėkoti pirmiesiems: jiems reikėjo 
stiprios dvasios, kad užsimotų praskleisti daiktų 
prigimties slėpinių uždangą ir nesitenkindami iš- 
oriniu vaizdu leistųsi į dievų paslaptis. Prie atra- 
dimų daugiausia prisidėjo tas, kuris vylėsi galįs 
aptikti. (3) Taigi senųjų rašytojų reikia klausytis 
atlaidžiai. Nė vieno dalyko užuomazgos nebūna 
puikios. Ne tik šio nepaprastai didelio ir miglo- 
čiausio dalyko (nors čia bus daug nuveikta, tačiau 
kiekviena ateinanti karta ras, ką veikti), bet ir 
kiekvieno kito darbo pradžia visada buvo toli nuo 
tobulybės. 


VI. (1) Ne vienas sakė visaip išvedžiodamas, jog 
drebėjimų priežastis yra vanduo. Talis Miletietis 
teigia, jog visa žemė laikosi ir plūduriuoja skys- 
tyje. Gali jį pavadinti okeanu, gali didele jūra, gali 


— 

kitos prigimties pirminiu vandeniu ar drėgnu ele- 
mentu. „Ant šių vilnių, - sako jis, - laikosi pasau- 
lis tarytum didelis ir sunkiai slegiantis vandenį 
laivas.“ (2) Neverta vardyti priežasčių, dėl kurių 
jis įsitikinęs, jog sunkiausia pasaulio dalis negali 
būti nešiojama menkos ir lakios oro srovės, mat 
dabar kalbame ne apie žemės padėtį, bet apie dre- 
bėjimą. Kaip įrodymą, jog vanduo yra ta priežas- 
tis, dėl kurios šis pasaulis virpa, jis pateikia tai, 
kad vykstant kiekvienam didesniam žemės drebė- 
jimui išsiveržia nauji šaltiniai. Panašiai atsitin- 
ką ir laivuose: pakrypę ar pavirtę ant šono, jie pri- 
sisemia vandens, o jis dėl baisiai suspaustų veža- 
mų krovinių jėgos arba teka per viršų, arba deši- 
nėje ir kairėje pakyla aukščiau įprastinio lygio. (3) 
Nereikia ilgai samprotauti norint parodyti, jog ši 
nuomonė yra klaidinga. Mat jei žemė laikytųsi ant 
vandens ir dėl vandens patirtų smūgių, ji judėtų 
visada. Stebėtumėmės ne tuo, kad ji kruta, bet 
kad stovi vietoje. Antra, ji kratytųsi visa, o ne vie- 
tomis. Juk niekada neblaškoma tik pusė laivo. Ta- 
čiau dabar žemė dreba ne visa, o vietomis. Kaip 
gali atsitikti, kad tai, kas plaukia kaip visybė, ne- 
judėtų kaip visybė, jei judinama to, kas plukdo? 
(4) „O kodėl per drebėjimą išsiveržia vanduo?“ Pir- 
miausia, dažnai esti, kad žemė dreba, bet naujo 
skysčio neišteka. Antra, jei vanduo prasiveržtų dėl 
šios priežasties, jis lietųsi aplinkui žemės šonuo- 
se, kaip matome darantis upėse ir jūroje. Kiek 

vanduo pakyla grimztant laivui, aiškiausiai ma- 
tyti šonuose. Pagaliau proveržis būtų ne toks men- 
kas, kaip tu sakai, ne pro plyšį lyg srutos varvė- 
tų, bet kiltų didžiulis potvynis, nes lietųsi begali- 
nis visatą laikantis skystis. 


VII. (1) Kai kurie kiti! irgi priskyrė vandeniui 
žemės drebėjimus, bet dėl kitos priežasties. „Per 
visą žemę, — teigia vienas, —- teka daug vandenų 
rūšių. Vienur nuolatos bėga didžiulės laivuojamos, 
net liūčių nepapildomos upės. Čia Nilas per va- 
sarą plukdo devynias galybes vandens, ten Duno- 
jus ir Reinas, skiriantys sutramdytus kraštus nuo 
priešiškų: pirmasis sulaiko sarmatų antpuolius ir 
atidalija Aziją nuo Europos!?, antrasis atstumia 
karingą germanų gentį. (2) Dar pridėk plačiausius 
ežerus, balas, supamas viena kitos nepažįstančių 
tautų, ir neįveikiamas laivais, net vietinių gyven- 
tojų nepereinamas pelkes. Be to, daugybę šaltinių, 
daugybę upių ištakų, staiga liejančių iš slaptin- 
gų vietų sroves, daugybę laikinai susirenkančių 
garmančių krioklių, kupinų staigios ir trumpai te- 
tveriančios jėgos. (3) Tokios pat prigimties bei rū- 
šies vandenų esama ir po žeme. Ten irgi vieni pla- 
čiai kliokia ir risdamiesi krinta žemyn galvotrūk- 
čiais, kiti tingiau liejasi seklumomis ir plaukia lė- 
tai bei ramiai. Kas gali paneigti, kad juos priima 
plačios talpos ir jie tingiai plyti daugelyje vietų? 
Nereikia ilgai įrodinėti, kad vandens daug ten, 
kur jis yra visas. Juk žemė pristigtų jo daugybei 

upių, jei nelietų iš didžiulių atsargų. (4) Jei tai tie- 
sa, būtinai kokia nors tėkmė ten ištvins ir, pali- 
kusi krantus, įniršusi puls kliūtis. Taip pradės ju- 
dėti viena upės užpulta ir plakama, kol vanduo 
nuslūgs, vieta. Gali atsitikti, kad upokšnis, plūs- 
damas per kokią nors sritį, ją išgraužia ir plukdo 
tam tikrą lustą, kuris krisdamas supurto tai, kas 
virš jo. (5) Iš tiesų pernelyg pa<si>tiki akimis ir 
nemoka eiti toliau ta siela, kuri netiki, jog po že- 
me tvyro plačios jūros įlankos. Nematau, kas truk- 
do ar kliudo, kad paslaptingose gelmėse esanti jū- 
ra turėtų krantus. Ji ten užima tiek pat vietos, o 
gal ir daugiau už tą, kuria viršuje būtų turėjusi 
dalytis su daugybe gyvūnų. Neprieinamos ir pa- 
liktos be savininko erdvės teikia vilnims daugiau 
laisvės. (6) Kas draudžia ten joms banguoti ir būti 
varinėjamoms vėjų? Juk juos sukelia bet kokia 
pasaulio juosta ir bet koks oras. Taigi smarkes- 
nė nei įprasta audra gali veržliau sujudinti ku- 
rią nors jos bangų trankomą žemės dalį. Juk pas 
mus irgi daugelis toli nuo jūros esančių vietovių 
nučaižomos staiga jai užplūdus, ir bangos, <pali- 
kusios> nedideliu atstumu pastatytas sodybas, 
užpuola tas, kuriose girdimas tik tolimas mūšos 
dundesys. Požeminiame vandenyne irgi gali būti 


esančią žemę.“ 


VIII. (1) Nemanau, kad tu ilgai svyruosi, ar pa- 
tikėti, jog esama požeminių tėkmių ir nuo mūsų 

žvilgsnių paslėptos jūros. Iš kur tuomet iššliau- 
žia štai šitos, iš kur ateina pas mus, jei to skysčio 
pradžia slypi ne ten? (2) Nagi pasakyk matyda- 
mas, jog Tigras nutrūkęs išdžiūsta pusiaukelėje, 
ne visas iš karto dingsta, bet iš pradžių pamažu 
senka, vandens netekdamas nežymiai, o paskui vi- 
sai išnyksta, —- kur, manai, jis išeina, jei ne į po- 
žemių tamsybes, juo labiau kad išnyra ne mažes- 
nis negu pirma tekėjo? Ką galvoji matydamas po- 
etų išgarbintą Alfėją pasislepiant Achajoje, o per- 
bėgus po jūra Sicilijoje vėl išsiliejant žavingu Are- 
tusos šaltiniu? (3) Ar nežinai, jog tarp nuomonių, 
pareikštų apie Nilo vasaros potvynį, esama ir to- 
kios, kad jis išsiveržia iš žemės ir didėja ne dėl 
viršutinio, o dėl gaunamo iš apačios vandens? Aš 
girdėjau dviejų centurionų, kuriuos Neronas Ce- 
zaris, didelis kitų dorybių mylėtojas, bet pirmiau- 
sia — tiesos, buvo pasiuntęs ieškoti Nilo ištakų, pa- 
sakojimą, kad jie nukako ilgą kelią, kai Etiopijos 
karaliaus padedami ir palydėti pas kitus arti- 
miausius karalius prasiskverbė toliausiai. (4) Jie 
kalbėjo taip: „Priėjome didžiules pelkes, kurių pa- 
baigos nežinojo nei vietiniai gyventojai, nei, kaip 
galima tikėtis, kas nors kitas. Žolės ten vandeny- 
se susipynusios, vandenys neįveikiami nei pėsčio- 
mis, nei laivu, dumblėta ir prižėlusi pelkė išlaiko 
nebent tik mažą, vienam žmogui skirtą Iuotelį.“ 
„Ten, — pasakojo vienas, - matėme dvi uolas, iš 
kurių krito didžiulė upė.“ (5) Gal ten Nilo versmė, 

gal jo intakas, gal jis tada gimsta, gal pasirodo že- 
mėje kiek patekėjęs apačioje, tačiau ar tu netiki, 
jog jis, šiaip ar taip, išteka iš didelio požeminio 
ežero? Juk reikia, kad žemės vidus turėtų dauge- 
lyje vietų išlaistyto skysčio, paskui požemiuose su- 
rinkto į vieną talpą, kad galėtų taip veržliai iš- 
spjauti. 


IX. (1) Kai kurie, pirmiausia Anaksagoras, ug- 
nį laiko žemės drebėjimų priežastimi“, o <kai ku- 
rie — ne>. Jis teigia, jog ir oras, ir žemė dreba dėl 
labai panašių priežasčių. Kai požemiuose srovės 
tirštą ir į debesis susitelkusį orą drasko tokia pa- 
čia jėga, kaip ir mūsų miglų gumulus, susitren- 
kus debesims ir tekant išstumtam orui prasiver- 
žia ir žybčioja ugnis. Ieškodama išėjimo, ji puola 
ir ardo kliūtis, kol arba per siaurumas užtinka ke- 
lią, vedantį į atvirą dangų, arba tai daro jėga ir 
prievarta. (2) Kiti drebėjimų priežastimi laiko ug- 
nį, bet ne dėl to paties, o todėl, kad daugelyje vie- 
tų ji dega žemės viduje, misdama tuo, kas yra ap- 
link ją. Jos išgraužtoms ertmėms griūvant suju- 
da ir kitos dalys. Jos dumba netekusios ramsčių 
ir niekam naštos nepaspiriant suyra. Tada atsi- 
veria plyšiai, tada išsižioja plačios srogymės arba 
gerokai pasvyravę gabalai susigrūda ant to, kas 
liko ir stovi tvirtai. (3) Ir pas mus matome tai at- 
sitinkant, kai dega dalis miesto. Kai supleška rąs- 
tai arba apdega viršutinius aukštus laikančios at- 
ramos, tada gerokai išjudinta namo viršutinė da- 

lis pradeda griūti ir tol esti įtartina bei grėsmin- 
ga, kol nusėda ant žemės. 


X. (1) Anaksimenas sako, jog pati žemė yra sa- 
vo drebėjimų priežastis. Niekas neužgriūva iš iš- 
orės ir jos nestumdo, bet visa vyksta joje pačioje 
ir iš jos pačios. Mat kai kurios jos dalys krinta ar- 
ba vandens ištižintos, arba ugnies išėstos, arba 
veržlios oro srovės išmuštos. O jei šie veiksniai ne- 
veikia, netrūksta kitų dalykų, dėl kurių kas nors 
atsiskiria arba atplėšiama. Mat <...> pirma, vis- 
kas sugūra nuo karšaties, niekas nėra apsaugo- 
tas nuo senatvės, ji pagraužia net tvirtus ir labai 
kietus daiktus. (2) Taigi kaip kai kurios senų pa- 
statų dalys, turėjusios daugiau svorio negu jėgų, 
sulūžta ir nedaužomos, taip visame žemės kūne 
atsitinka, kad jo dalys sutrupa dėl karšaties, su- 
trupėjusios krinta ir suvirpina viršutinį sluoksnį. 
Pirmiausia tai įvyksta atsiskiriant iženoms, mat 
didelis daiktas niekada neatskyla nepajudinda- 
mas to, prie kurio jis prisijungęs. Paskui — kai bi- 
ruliai susmukę atšoka. Panašiai būna ištraukus 
atraminį stulpą: nugriuvęs jis pašoka aukštyn ir 
vis trankosi, atsimušęs į žemę. O jei guriniai nu- 
nešami į pelkes <...>ntiems vandenims, krisdami 
sukelia bangas, išmetamas staigiai ir smarkiai iš 
aukštai nukritusios sunkios krūvos. 


XI. (1) Kai kurie drebėjimus irgi priskiria ug- 
niai, bet kitaip. Mat kai daugelyje vietų karšta, 


200 


APIE ŽEMĖS DREBĖJIMĄ 


būtinai kalnais ritasi neturintys išėjimo garai. Jie 
savo jėga padidina oro spaudimą ir, smarkiau už- 
gulę, suplėšo tai, kas stovi skersai kelio. Jei ga- 
rai lėtesni, tik suvirpina žemę. Matome vandenį 
putojant, kai po juo dega ugnis. Regėdami, ką šiuo 
atveju ji padaro su į uždarą nedidelį indą įpiltu 
skysčiu, manykime, jog daug daugiau gali pada- 
ryti išjudinusi milžiniškus vandens plotus. Tada 
ji tranko visa, kam tik smogia vilnijančių bangų 
garais. 


XII. (1) Ir daugiausia rašytojų, ir žymiausi yra 
pareiškę, jog drebėjimus sukelia oro srovės. Sąži- 
ningas senovės autorius Archelajas“ kalba taip: 
„Vėjai nusileidžia į žemės kiaurymes. Paskui, kai 
jau užsipildo visos erdvės ir oras sutirštėja tiek, 
kiek gali, atėjusi nauja oro srovė spaudžia, išmu- 
ša iš vietos ankstesnę ir dažnais smūgiais iš pra- 
džių sutankina, o paskui išvaro. (2) Tada ieško- 
dama vietos ji išblaško siaurumas ir bando išlauž- 
ti užtvaras. Taigi išeina, kad žemė dreba oro sro- 
vei grumiantis ir ieškant, kaip pabėgti. Apie bū- 
simą žemės drebėjimą įspėja oro ramybė ar tyka. 
Matyt, taip esti todėl, kad sukelianti vėjus oro sro- 
vė sulaikoma po žeme.“ Dabar irgi, kai Kampani- 
joje vyko minėtasis drebėjimas, kelias dienas prieš 
jį oras danguje buvo sustojęs, nors metas žiemiš- 
kas ir dėl to turėjo būti neramus. (3) Tai kaip čia 
išeina? Ar vėjui pučiant žemė niekada nedreba? 
„Be galo retai, tik tada, <kai> vienu sykiu pučia 

du vėjai. O tada tai ir įmanoma, ir dažniausiai 
vyksta.“ Jei sutiksime su šiuo teiginiu — ir iš tie- 
sų aišku, jog du vėjai veikia sykiu, —- kodėl gi ne- 
galėtų atsitikti, kad vienas judintų viršutinį orą, 
o kitas — požeminį? 


XIII. (1) Šios nuomonės laikosi Aristotelis! ir 
jo mokinys Teofrastas!“, nors ne dieviškos, kaip 
graikams atrodė, tačiau malonios, dailios, ne be 
triūso pasiektos iškalbos vyras. Išdėstysiu jų tei- 
ginius. „Žemė nuolatos bent kiek garuoja. Garai 
esti arba sausi, arba truputį sumišę su drėgme. 
Išėję iš gelmių ir kiek įstengia pakilę į viršų, ne- 
beturėdami kur išeiti aukščiau, grįžta atgal ir su- 
sivynioja. Paskui dėl atmuštos srovės priešinimosi 
išblaško kliūtis ir arba uždaryti žemės gelmėse, 
arba išsiveržę pro plyšius sukelia drebėjimą ir su- 
maištį.“ (2) Tos pačios mokyklos atstovas yra Stra- 
tonas!", daugiausia darbavęsis šioje filosofijos sri- 
tyje ir knaisiojęsis po daiktų prigimtį. Jo nuosp- 
rendis toks: „Šaltis ir šiluma visada juda priešin- 
gomis kryptimis, jie negali būti drauge. Šaltis su- 
plūsta ten, iš kur išėjo šilumos galia, ir atvirkš- 
čiai: ten šilta, iš kur išstumtas šaltis. Kad mano 
žodžiai teisingi ir kad šie pradai veikia priešingo- 
mis kryptimis, tau turėtų būti aišku štai iš ko. (3) 
Žiemą, kai virš žemės tvyro šaltis, šuliniai įšyla, 
kaip ir olos bei visos požeminės ertmės, nes ten 
persikėlė šiluma, užleidusi vietą žemės paviršių 
užėmusiam šalčiui. Šiluma, nusileidusi žemyn ir 

įsiskverbusi tiek, kiek įstengia, kuo tirštesnė, tuo 
stipresnė. <Kai> užklumpa šaltis, ji būtinai esti 
susitelkusi ir susispaudusi pajuda iš vietos. Tas 
pats vyksta priešinga kryptimi. (4) Kai į kiaury- 
mes įsiskverbia daugiau šalčio, šiluma nusileisda- 
ma slepiasi, susitraukia ir juda labai veržliai, nes 
abiejų prigimtis nepakenčia santarvės ar ilgo bu- 
vimo drauge. Taigi bėgdama ir visais būdais trokš- 
dama išeiti, šiluma ką sutikusi stumdo ir svaido.“ 
(5) Todėl dar prieš drebėjimą paprastai girdėti 
riaumojimas, požemiuose maištaujant vėjams. Jei 
tai būtų ne vėjų darbas, negalėtų, kaip sako mū- 
sų Vergilijus, 


Žemė riaumoti po kojom ir kalnynų viršūnės 

Judėti.'8 
(6) „To mūšio kaita vienoda: vyksta šilumos tel- 
kimasis ir prasiveržimas, paskui šaltis atsigauna 
ir keičia ją, pasiryžęs netrukus įsigalėti.“ Taigi pa- 
kaitom vaikščiojant tai vienai, tai kitai jėgai ir oro 

srovėms tekant tai šen, tai ten, žemė kratosi. 
XIV. (1) Esama tokių!?, kurie įsitikinę, jog Žže- 
mė virpa tik dėl oro srovės, o ne dėl kokio nors 
kito dalyko. Tačiau jie pateikia kitą priežastį nei 
Aristotelis. Klausyk, ką jie sako. Mūsų kūną drė- 
kina ir kraujas, ir savais keliais bėgantis oras. 
Mat turime tam tikrų ankštų oro talpų, per ku- 
rias jis tik pereina, ir platesnių, kur susirenka 
ir paskirstomas įvairioms kūno dalims. Panašiai 

per visą žemės kūną keliauja ir vandenys, atsto- 
jantys kraują, ir vėjai, kuriuos kai kas pavadins 
ne kuo kitu, kaip oru. Vienur juodu abudu bėga, 
kitur — stovi. (2) Kol mūsų kūnas visiškai svei- 
kas, netrikdomos gyslos juda saikingai, o kai kas 
nors užpuola, pradeda dažniau tvinkčioti; dusu- 
lys, švokštimas rodo kūno negalavimą ar nuovar- 
gį. Lygiai taip pat ir žemės gyslos esti ramios, 
kol jų būsena įprastinė, o kai kas nors pažeidžia- 
ma, pradeda judėti lyg ligotas kūnas, iki tol sai- 
kingai tekėjusiai oro srovei smarkiau daužantis 
ir purtant savąsias gyslas nei, kaip kiek anks- 
čiau sakė tie, kurie laiko žemę gyvūnu?“, <išleis- 
tam>. Tačiau visas jos kūnas, kaip gyvūnas, jaus 
purtymą. Juk karštligė nepuola kurių nors kū- 
no dalių mažiau, bet išsisklaido po visas vieno- 
dai. (3) Taigi žiūrėk, ar nepatenka į ją kiek nors 
sutankėjusio oro. Turėdamas išėjimą, jis teka ne- 
darydamas žalos, o jei kas stoja skersai ir užker- 
ta kelią, iš pradžių telkiasi krūvon, nes iš už nu- 
garos vis plūsta naujos srovės, paskui pro kokį 
nors plyšį piktai sprunka skriedamas tuo smar- 
kiau, kuo siauriau vietos. Tai negali atsitikti be 
kovos, o kova negali neišjudinti žemės?!. (4) O jei 
neranda plyšio ištekėti, susigumuliavęs ten dūks- 
ta, blaškydamasis tai į vieną, tai į kitą pusę, vie- 
nas kliūtis nusviesdamas į šoną, kitas sudaužy- 
damas. Net ir labai plona srovelė esti labai stip- 
ri, prasiskverbia pro bet kokią užkardą ir įėjusi 

visa išvarto, išmėto. Tada gruntas kratosi arba 
prasiskiria, duodamas vietos vėjui išeiti, o davęs 
netenka pagrindo ir įdumba į tą pačią kiaurymę, 
pro kurią jį išleido. 

XV. (1) Kai kurie sprendžia taip. Žemė dauge- 
lyje vietų yra skylėta. Ji turi ne tik pirminių an- 
gų, nuo pat pradžių pradžios gautų tarytum kvė- 
pavimo vamzdžių, bet ir daugelį kitų, pridėtų at- 
sitiktinių įvykių: vienur požeminis vanduo išplo- 
vė viršutinį dirvožemio sluoksnį, kitur pramušė 
kriokliai, trečiur žemė atsivėrė, suskaldyta dide- 
lio bangavimo. Oro srovė įeina pro šias pralaužas. 
Jeigu jai kelią uždaro jūra ir nuvaro giliau, o ban- 
gos neleidžia išeiti atgal, tada, neturėdama išėji- 
mo tolyn ir negalėdama grįžti, ji ritinėjasi ir, ka- 
dangi negali skverbtis į nežinią, skverbiasi pagal 
savo prigimties dėsnį į viršų ir perrėžia ją spau- 
džiančią žemę. 

XVI. (1) Dabar reikia pasakyti, kokia daugu- 
mos autorių nuomonė ir dėl ko galbūt reikės bal- 
suoti. Aišku, jog žemė negali būti nekvėpavusi. 
Turiu galvoje ne tik tą orą, kuris ją palaiko, su- 
jungia jos daleles, kuris glūdi ir akmenyse bei ne- 
gyvuose kūnuose. Turiu galvoje gyvybingą, gajų, 
visa maitinantį. Jei jo neturėtų, kaip įpūstų 
kvėpsnį aibėms tik iš jos gaunančių gyvybę auga- 
lų, aibėms pasėlių? Kaip ji globotų įvairiais būdais 
įją įsismelkusias šaknis, vienas sulaikiusi pavir- 

šiniame sluoksnyje, kitas įtraukusi giliau, jei i 
soties neturėtų kvėpsnio, gimdančio tiek daug t 
kių įvairių esybių ir jas girdančio bei maitina 
čio, kad augtų? (2) Kol kas naudojuosi nesvaria 
įrodymais. Visas šis dangus, kurį užbaigia auk 
čiausia pasaulio dalis — ugninis eteris, visos ši 
žvaigždės, kurių skaičiaus neįmanoma sužino 
visas šis dangiškųjų kūnų susibūrimas ir, jau n 
kalbant apie kitus dalykus, ši taip toli nuo mū: 
savo keliu traukianti Saulė, ne vieną kartą virė 
janti Žemės rutulio dydį, maistą siurbia iš žemi 
kosios srities ir tarp savęs dalijasi. Vadinasi, ju: 
palaiko ne kas kita, o žemės kvapas. Tai jų mai 
tas, tuo jie minta. (83) Žemė negalėtų išmaitin 
tiek daug ir gerokai už save didesnių kūnų, jei n 
būtų kupina kvėpsnio, kurį per dienas ir nakt 
išlieja iš visų savo dalių. Mat negali būti, jog n 
daug lieka jai, iš kurios tiek norima ir semiam 
Oras gimsta išeidamas. Ji neturėtų amžinų 0 
srovės išteklių, užtenkamų daugybei dangaus k 
nų, jei jie savo ruožtu neprasiveržtų ir vieni vi 
naip, kiti kitaip nesuirtų. Tačiau būtina, kad ji b 
tų pertekusi, pilna oro ir teiktų jį iš atsargų. ( 
Taigi nėra abejonės, kad daug oro slypi žemės v 
duje ir jis ten užima tamsias erdves. Jei tai ties 
būtinai dažnai dreba kupina judriausių pradų, 
talpykla. Ar kas nors gali abejoti, jog nėra kito t 
kio neramaus, tokio blaškaus ir besidžiaugianč 
judėjimu daikto, kaip oras? 

XVII. (1) Taigi išeina, kad jis veikia pagal sa- 
vo prigimtį ir, norėdamas visados judėti, kartais 
pajudina ir kitus daiktus. Kada tai atsitinka? 
Kai jam trukdoma tekėti. Mat kol niekas nekliu- 
do, jis eina ramiai. Kam nors pasipriešinus ir su- 
laikius, pasiunta ir pasiglemžia patį gaišintoją. 
Elgiasi lygiai taip pat, kaip anas „tiltų nekenčiąs 
Arakas“??. (2) Kol jo vaga lengva ir laisva, iš pra- 
džių plačiai srūva, o kai žmogaus rankos padėti 
ar atsitiktinai užgriuvę akmenys pradeda atbė- 
gusį varyti atgal, tada paskatos pulti ieško pačio- 
je gaišatyje, ir kuo daugiau kliūčių, tuo daugiau 
randa jėgų. Mat visas iš paskos plaukiantis van- 
duo kaupiasi, o kai savo naštos nebeįstengia iš- 
laikyti, gauna jėgų griaudamas ir bėga nešdama- 
sis užtvaras. Tas pats darosi su oro srove. Ji 
stipresnė, mitresnė už vandenį, greičiau prasi- 
veržia ir smarkiau suardo visus stodainius. Dėl 
to kyla drebėjimas, aišku, tose srityse, po kurio- 
mis vyksta kova. (3) Ši tiesa įrodinėjama dar štai 
kaip. Jei žemei drebant kur nors atsiranda ply- 
šys, dažnai pro jį daug dienų pučia vėjas. Pasa- 
kojama, jog taip buvo per tą drebėjimą, nuo ku- 
rio nukentėjo Chalkidė. Tai rasi Poseidonijo mo- 
kinio Asklepiodoto veikale „Gamtos klausimų 
priežastys“3. Ir kitus autorius rasi rašius, kad 
žemei vienoje vietoje prasižiojus iš ten netrumpą 
laiką dvelkia vėjas, žinoma, pasidaręs sau kelią 
išskrieti. 

XVIII. (1) Svarbiausia žemės drebėjimo prie- 
žastis yra iš prigimties greitas, nuolatos keičiąs 
vietą oras. Kol niekas jo nestumteli, kol jis sly- 
pi tuščioje erdvėje, tvyro visai nedarydamas ža- 
los ir neįkyrėdamas aplinkai. (2) Kai iš išorės at- 
ėjusi priežastis jį sukrečia, pastūmėja ir suspau- 
džia, jei gali, pasitraukia šalin ir klaidžioja. Kai 
iš jo atimama galimybė išeiti ir iš visų pusių iš- 
kyla kliūtys, „kalnui baisiai riaumojant, užtvarą 
tranko“*. Gerokai padaužęs, ją nuplėšia, svaido, 
ir tuo smarkiau, kuo su stipresne užkarda tenka 
grumtis. (3) Paskui, išnaršęs aplinkui visas jį lai- 
kančias grandines ir negalėdamas išsmukti, at- 
šoka nuo ten, kur labiausiai talžomas, ir arba iš- 
sisklaido pro skyles, pačiam drebėjimui padarius 
gruntą akytą, arba plūsteli pro naują jo žaizdą. 
Tokia milžiniška jo jėga negali būti pažabota, vė- 
jo nesulaiko jokie saitai. Mat jis atriša visus pan- 
čius ir nešasi su savimi bet kokią naštą. Suplū- 
dęs pro siauriausią plyšelį, pasidaro sau vietos ir 
su nesutramdoma prigimties galia išsilaisvina, 
ypač kai įsibėgėjęs reiškia savo teises. (4) Oro 
srovė išties yra neįveikiamas daiktas. Nėra tokio, 
kuris 


Tarpu savęs kariaujančius vėjus ir kaukiančias 
vėtras 
Laiko uždaręs tvirtai ir kalėjimo pančiais 
sukaustęs.?5 

(5) Be abejo, poetai norėjo, kad mes įsivaizduo- 
tume tą kalėjimą, kuriame jie slypėtų uždaryti po 
žeme, bet nesuprato, kad tai, kas uždaryta, jau ne- 
bėra vėjas, o to, kas yra vėjas, negalima uždaryti. 
Tai, kas uždaryta, esti ramybės būvyje, oras su- 
stoja, o bet koks jo bėgimas yra vėjas. (6) Prie šių 
įrodymų prisideda dar vienas aiškinimas, jog dre- 
bėjimą sukelia oro srovė. Juk ir mūsų kūnai dre- 
ba tik tada, kai kokia nors priežastis sutrikdo vi- 
duje esantį orą. Nuo baimės jis susitraukia, nuo 
senatvės glemba ir gysloms stingstant vysta, nuo 
šalčio sustoja, įšilęs iškrypsta iš kelio. (7) Kol oras 
teka netrikdomas, taip, kaip dera, kūnas nedre- 
ba. Susidūręs su kliūtimi, neleidžiančia atlikti pa- 
reigos, nebegalėdamas pakelti to, kam savo gyvu- 
mu teikė įtampos, silpdamas purto tai, ką paken- 
tė būdamas sveikas. 


XIX. (1) Būtinai išklausykime Metrodorą Chi- 
jietį?, norintį išsakyti savo požiūrį. Mat neleidžiu 
sau aplenkti ir tų nuomonių, kurioms nepritariu. 
Juk geriau sutelkti visas ir verčiau pasmerkti tai, 
kam nepritariame, negu apeiti. Tai ką gi jis sa- 
ko? (2) „Į statinę dainuojant balsas stūgauja, nes 
savotiškai trankydamasis perbėga per ją visą ir 
atsimuša. Nors smūgis į sieneles esti nedidelis, vis 
dėlto balsas apeina jas paliesdamas ir sukeldamas 
triukšmą tame inde, kuriame jis uždarytas?'. Pa- 
našiai ir erdvios požeminės skliautuotos olos turi 
savo orą, kurį sujudina iš viršaus krisdamas ki- 

tas oras.“ Lygiai taip pat sušukus skamba ir tru- 
putį anksčiau mano minėtos tuštumos. 


XX. (1) Dabar pereikime prie tų, kurie visus 
mano išdėstytus dalykus arba bent daugelį jų lai- 
ko drebėjimų priežastimi. Demokritas mano, jog 
esama daugelio priežasčių?“. Jis sako, jog drebėji- 
mą kartais sukelia oro srovės, kartais - vanduo, 
kartais - ir viena, ir kita. Štai kaip jis išvedžioja: 
„Tam tikra žemės dalis yra kiaura. Ten subėga 
daug vandens. Tam tikras jo kiekis yra skaidrus 
ir skystesnis už likusį. Kai atbėgęs kitas sunkiai 
plūstantis vanduo jį ištaško, jis atsitrenkia į Že- 
mę ir ją pajudina. Juk jis negali banguoti neju- 
dindamas to, ką talžo.“ (2) Tai, ką mes šnekėjo- 
me apie oro sroves, galima pasakyti ir apie van- 
denį: „Kai jis susirenka vienoje vietoje ir daugiau 
nebetelpa, kur nors plūsteli ir kelią pasidaro pir- 
miausia svoriu, paskui — veržlumu. Ilgai buvęs už- 
darytas jis gali išeiti tik nuolaiduma. Todėl ne- 
įstengia kristi tiesiai ir saikingai ar nesutrenkda- 
mas to, per ką arba į ką krinta. (3) O jei pradėjęs 
garmėti kur nors sustoja ir ta tėkmės jėga susi- 
suka, trenkiasi į ją sulaikantį gruntą ir išklibina 
ten, kur jis labiausiai iškrutinamas. Be to, kar- 
tais skysčio sudrėkinta, į vidų jo prisitraukusi Že- 
mė nusėda giliau, ir pagadinamas pats jos pagrin- 
das. Tada slegiama toji dalis, į kurią labiausiai 
nukrypsta kliokiančių žemyn vandenų svoris. (4) 
O kartais bangas stumia oro srovė ir smarkiau už- 

puolusi judina tą žemės sritį, į kurią sunešė su- 
varytus vandenis. Retkarčiais įsirėžusi į požemi- 
nius kelius ir ieškodama išėjimo sujudina viską. 
Juk žemė leidžia įsiskverbti vėjams, o oro srovė 
yra pernelyg skidi, kad žemė galėtų ją išmesti, 
pernelyg veržli, kad būtų galima sustabdyti, sparti 
ir smarki.“ 

(5) Epikūras sako, jog gali būti visos šios prie- 
žastys, užsipuldamas tuos, kurie tvirtina esant 
tik kurią nors vieną, nes esą per drąsu ką nors 
tikra pažadėti tuo klausimu, kurio išvados remia- 
si tik samprotavimu. (6) „Taigi, - sako jis, — že- 
mę gali judinti vanduo, išplovęs ir išgraužęs kai 
kurias vietas. Suplonėjęs sluoksnis nebeišlaiko 
tos naštos, kurią pakėlė būdamas sveikas. Gali 
žemę judinti oro srovės slėgimas. Gal žemutinių 
sluoksnių 074 išbakština kitas, paskui atplūdęs, 
gal kurioje nors vietoje staiga krintant žemei jis 
supurtomas ir pradeda judėti. Gal tam tikra že- 
mės dalis rymo lyg ant stulpų bei atramų. Juos 
palaužus ar nuvertus, drioksteli ir visas viršuti- 
nis svoris. (7) Gal į žaibą panaši ugnimi pavirtu- 
si karšta oro srovė sminga, visa aplinkui pražu- 
dydama. Gal koks nors pūtimas pastūmėja balas, 
pelkes, ir todėl arba smūgis supurto žemę, arba 
dėl drebėjimo išaugusi ir pati save skatinanti oro 
srovė skrieja iš požemio aukštyn.“ Tačiau jis įsi- 
tikinęs, jog oro srovė yra reikšmingiausia drebė- 
jimų priežastis. 

XXI. (1) Mums irgi labiausiai patinka teiginys, 
jog oro srovė yra tas veiksnys, kuris gali bandyti 
imtis tokio didelio darbo. Už ją daiktų prigimtyje 
nėra nieko galingesnio, nieko ūmesnio, be jos ne- 
turi reikšmės net smarkiausi dalykai. Oro srovė 
įpučia ugnį. Atėmus vėją, vandenys plytės tingūs, 
tik pūtimo varomi jie įgauna veržlumo. Oro srovė 
gali plačiai išsvaidyti žemę, iškelti naujus kalnus, 
padėti viduryje jūros nematytas salas. Kas gali 
abejoti, jog ir <ši> mūsų laikų sala, mums visiems 
matant gimusi Egėjo jūroje <tarp> Teros ir Tera- 
sijos, yra atitempta oro srovės? 

(2) Poseidonijo nuomone, yra dvi žemės drebė- 
jimų rūšys??. Abi turi vardus: viena - tai purty- 
mas, kai žemė kratosi, judėdama aukštyn ir že- 
myn, kita — palinkimas, kai ji svyruoja į šonus ta- 
rytum laivas. O aš skiriu ir trečią rūšį. Ji turi lo- 
tynišką pavadinimą. Juk ne be pagrindo mūsų 
protėviai vadino drebėjimu tokį reiškinį, kuris ski- 
riasi nuo anų abiejų. Mat tada nei visa purtosi, 
nei svyruoja, o dreba. Kaip jau <sakiau>, tai ne- 
pavojingiausias atvejis. Palinkimas daug pražū- 
tingesnis už purtymą. Jei greitai neatsiras prie- 
šingos pusės judesio, kad atstatytų pasvirimą, ne- 
išvengiamai liks griuvėsių. 

XXII. (1) Šie žemės judesiai nepanašūs, taigi 
ir jų priežastys skirtingos. Taigi pirmiausia pakal- 
bėkime apie purtymo judesį. Jei kada daugelio ve- 
žimų gurguolė gabena didelius krovinius ir sun- 

kiai besisukantys ratai trankosi į grindinio akme- 
nis, jauti, kad žemė supurtoma. (2) Asklepiodotas 
pasakoja, jog nukritus nuo kalno nuskilusiai uo- 
lai sugriuvo netoliese stovėję pastatai. Tas pats 
gali atsitikti ir po žeme. Kokia nors kybojusi uola 
atsiskyrusi sunkiai ir triukšmingai krinta į po ja 
plytinčią tuštumą tuo smarkiau, kuo daugiau sve- 
ria arba kuo iš aukščiau drebiasi. Dėl to sujuda 
visas kiaurymės skliautas. (3) Tačiau įtikima, kad 
uolos atskyla ne tik dėl savo svorio. Kai virš jų bė- 
ga upės, nuolatinė drėgmė ištirpdo akmens jung- 
tis ir kasdien nusineša po kruopelę iš tos vietos, 
kur ji susijungusi su kalnu, sakyčiau, nugraužia 
ją laikančius klijus. Antra, per amžius trunkan- 
tis dilinimas taip susilpnina kasdien zulintus sai- 
tus, kad šie nebeįstengia išlaikyti naštos. (4) Ta- 
da svoringos uolos nukrinta, tada žemyn lekian- 
tys rieduliai baisiai knežina visa, kas tvirta, ne- 
norėdami sustoti, „<su> dundėjimu ėjo, ir staiga, 
rodos, visa sugriuvo“??, kaip sako mūsų Vergilijus. 


XXIII. (1) Tokia bus viena purtančiojo judesio 
priežastis. Pereinu prie antrosios. Žemė iš prigim- 
ties yra reta, turi daug tuštumų. Pro tas skylutes 
veržiasi oro srovė, o kai jo suplūsta daugiau ir nie- 
kas neišstumia, jis supurto žemę. (2) Jei tave la- 
biausiai paveikia liudytojų minia, pasakysiu, jog 
šią priežastį pripažįsta, kaip anksčiau minėjau, ir 
kiti. Jai pritaria ir Kalistenis, nepeiktinas vyras. 
Dėl išskirtinių gabumų pašėlęs karalius jo neken- 

tė. Tai amžina Aleksandro kaltė. Jos nenuplaus 
jokia narsa, jokia sėkminga karyba. (3) Mat kiek- 
vieną sykį kam nors ištarus: „Jis užmušė daug 
tūkstančių persų“, bus paprieštarauta: „Ir Kalis- 
tenį“. Kiekvieną sykį pasigirdus žodžiams: „Jis už- 
mušė didžiausios karalystės valdovą Darėją“, bus 
paprieštarauta: „Ir Kalistenį“. Kiekvieną sykį pa- 
sigirdus žodžiams: „Jis nugalėjo visus iki pat oke- 
ano ir net bandė įveikti niekada nemačiusį laivy- 
no okeaną, jis nuo Trakijos užkampio paskleidė 
valdžią iki Rytų pakraščių“, bus atsakyta: „Bet jis 
užmušė Kalistenį“. Nors jis pralenkė visus seno- 
vės vadus ir karalius, iš jo darbų nė vienas nebus 
toks svarbus, kaip šis nusikaltimas. (4) Taigi Ka- 
listenis tame veikale, kuriame aprašo, kaip pa- 
skendo Helikė su Bure“!, kokia neganda pasiun- 
tė jas į jūrą ar jūrą ant jų, kalba tą patį, ką iš- 
dėsčiau anksčiau?*. Jis sako: „Oro srovė per slap- 
tas kiaurumas įeina į žemę. Jomis plaukia visur, 
po jūra irgi. Paskui, kai nusileidimo takas užker- 
tamas, mat atgal išeiti nebeleidžia užplūdęs van- 
duo, blaškosi šen bei ten ir pati su savimi susi- 
durdama klibina žemę. Todėl dažniausiai drebė- 
jimai kamuoja pajūrio sritis, dėl to ir Neptūnui 
priskirta jūros judinimo galia. Kas yra išnagrinė- 
jęs pirmuosius veikalus, žino, jog Homeras jį va- 
dina 'Evooix Sovass. 


XXIV. (1) Aš ir pats pritariu, jog šios nelaimės 
priežastis yra oro srovė. Ginčysiuosi tik dėl to, 

kaip toji srovė įeina: ar pro plonas, akimis nema- 
tomas skylutes, ar pro didesnes ir platesnes, ar 
per žemės gelmes, ar per paviršių. (2) Pastarasis 
atvejis neįtikimas. Juk mūsų kūno oda nepralei- 
džia oro, ir jis įeina tik tais takais, kurie jį įtrau- 
kia, o paimtas į vidų gali sustoti tik talpesnėse kū- 
no vietose. Jis tvenkiasi ne nervuose ar raumeny- 
se, bet viduriuose, platesnėse vidinės kūno dalies 
ertmėse. (3) Galima įtarti tą patį vykstant žemė- 
je, ir iš to, kad judesiai vyksta ne pačiame pavir- 
šiųje ar netoli jo, bet eina iš apačios, iš pačių gel- 
mių. Šį teiginį įrodo tai, kad labai gilios jūros es- 
ti blaškomos po jų dugnu vykstančio judėjimo. Tai- 
gi panašiai ir žemė judinama iš gilumos, ten mil- 
žiniškose kiaurymėse susirenka oro srovės. (4) 
„Juk, — sako jis, - mes, pašiurpę iš šalčio, prade- 
dame drebėti. Taip ir iš išorės ateinanti oro srovė 
purto žemę.“ To jokiu būdu negali būti. Juk žemė 
turėtų sušalti, kad atsitiktų tas pats kaip ir 
mums, mes šiurpstame dėl išorinės priežasties. 
Sutinku, kad žemei darosi kažkas panašaus kaip 
ir mums, bet ne dėl tos pačios priežasties. (5) Ją 
turi skatinti vidinė, gilesnė neganda. Tą labiau- 
siai gali įrodyti štai kas. Kai po smarkaus jude- 
sio gruntas baisiai visa griaudamas prasiveria, 
praraja kartais pasiglemžia ir palaidoja ištisus 
miestus. (6) Tukididas sako, jog per Peloponeso 
karą buvo žemyn nuslėgta ar visa Atalantės sa- 
la, ar didesnė jos dalis“*. Patikėk Poseidoniju, jog 

tas pats atsitiko su Sidonu. Pagaliau nereikia liu- 
dytojų: juk patys prisimename, kad vidiniam ju- 
desiui suplėšius žemę buvo atskirti vienas nuo ki- 
to didžiuliai plotai ir pradingo laukai. Pasakysiu, 
kaip įsivaizduoju tai atsitinkant. 


XXV. (1) Kai gausinga oro srovė visiškai užpil- 
do tuščią žemės vietą ir pradeda maištauti, gal- 
voti apie išėjimą, dažniau smūgiuoja į ją paslėpu- 
sios ertmės šonus, o viršuje kartais esti išsidėstę 
miestai. Kartais smūgis būna toks, kad sugriūva 
žemės viršuje esantys pastatai, retsykiais kiaury- 
mės skliautą laikančios sienos sudrimba į tuštu- 
mą, ir ištisi miestai sminga į bedugnę prarają. (2) 
Jei teiktumeisi patikėti, pasakojama, jog kadaise 
Osa buvo susijungusi su Olimpu, paskui dėl že- 
mės drebėjimo išsiskyrė, ir kalnas skilo į dvi da- 
lis“. Tada ištryško Penėjas, nusausino Tesaliją 
varginusius vaistus, suimdamas be nuotakos pel- 
kėjusius vandenis. Tarp Elidės ir Megalepolio 
esančią Ladono upę irgi išliejo žemės drebėjimas. 
(3) Ką tai įrodo? Kad į plačias olas (kaip kitaip va- 
dinti tuščias vietas?) po žeme renkasi oro srovė. 
Jei to nebūtų, judėtų dideli žemės plotai ir vienu 
metu svyruotų daugelis sričių. Dabar vargsta ne- 
didelės vietovės, drebėjimas niekada neišplinta to- 
liau kaip du šimtus tūkstančių žingsnių““. Štai ir 
šis, pasakiškais pramanais užtvindęs visą pasau- 
li, neperžengė Kampanijos ribų. (4) O ką jau kal- 
bėti apie tai, kad drebant Chalkidei Tebai liko sto- 

vėti? Kad vargstant Egijui visai kaimynystėje 
esančios Patros apie tai tik girdėjo? Anas smar- 
kus purtymas, prarijęs du miestus, Helikę ir Bu- 
rę, sustojo prie Egijo. Taigi aišku, jog drebėjimas 
nusidriekia tiek, kiek plyti po žeme esanti tuščia 
ertmė, 


XXVI. (1) Galėjau tai įrodinėdamas pasinaudoti 
tų Žymių vyrų, kurie tvirtina Egiptą niekuomet 
nedrebėjus“', svoriu. Jie aiškina, jog taip yra dėl 
to, kad jis visas sukrėstas iš dumblo. Jei galima 
pasitikėti Homeru, Faro sala buvo nutolusi nuo 
žemyno tokiu atstumu, kokį visas bures iškėlęs 
laivas įstengia įveikti per dieną“ė. Dabar ji priar- 
tėjo prie žemyno??. Mat įtekantis į jūrą drumsta- 
sis Nilas, atplukdantis daug purvo ir paliekantis 
ji prie kranto, kasmet patvindamas nuolatos vis 
didina Egiptą. Todėl gruntas ten riebus ir dum- 
blėtas, neturi jokių tarpelių, tvirtai suauga dum- 
blui džiūvant. Jo sandarai būdingas suslūgimas, 
susigulėjimas. Dalelės sulimpa ir niekas negali įsi- 
terpti į tuštumą, nes prie tvirtos medžiagos nuo- 
latos prisijungia skysta, minkšta. (2) Tačiau iš tie- 
sų žemės judesius patiria ir Egiptas, ir Delas, ku- 
riam Vergilijus liepė stovėti, 


Idant nestumdytų vėjai ir žmonės gyventi galėtų.*? 


Filologai, patikli tauta, ją paskelbė nejudant 
remdamiesi Pindaru*!. Tukididas sako, kad ji se- 
niau išties nejudėdavo, bet drebėjo per Pelopone- 

so karą'?. (3) Kalistenis teigia tai vykus ir kitu me- 
tu: „Tarp daugelio kitų siaubingų ženklų, prana- 
šavusių Helikės ir Burės sugriovimą, ypač ryškūs 
buvo ugnies stulpas ir drebėjimas Dele“**. Šiam 
rašytojui nejudamas jis atrodo todėl, kad yra jū- 
roje ir turi tuščiavidurių uolų bei akytų riedulių, 
leidžiančių sulaikytam orui išeiti. Dėl to salų 
gruntas esąs patikimesnis, o miestai tuo sauges- 
ni, kuo arčiau jūros išsidėstę. (4) Šio teiginio klai- 
dingumą įrodė Pompėjai ir Herkulanėjas. Dar pri- 
durk, jog dreba visos pajūrio sritys: ne vieną sykį 
subyrėjo Pafas, tuo pagarsėjęs ir jau susigyvenęs 
su šia nelaime Nikopolis; Kiprą supa labai gili jū- 
ra, bet jis dreba, Tiras ir judinamas, ir užliejamas. 

Maždaug tokios yra pateikiamos žemės drebė- 
jimų priežastys. 


XXVII. (1) Tačiau pasakojama, jog per šį Kam- 
panijos drebėjimą įvyko tik jam būdingų dalykų. 
Juos reikia paaiškinti. Jau sakėme, jog Pompėjų 
apylinkėse krito šešių šimtų avių banda. Nema- 
nyk, jog tai atsitiko dėl išgąsčio. (2) Sakoma, jog 
po didelių žemės drebėjimų kyla maras. Tai ne- 
nuostabu. Gelmėse tūno daug mirtinų nuodų. 
Pats oras ten sustingsta gal dėl grunto kaltės, gal 
dėl sukembėjimo ar amžinos nakties, ir darosi 
sunku kvėpuoti. O gal jį pagadina vidinės ugnys, 
ir po ilgo užsibuvimo išleistas sutepa, suteršia 
mūsų švarų, skaidrų orą, atnešdamas neįpratu- 
siems juo kvėpuoti gyvūnams naujų ligų. (3) Kaip, 

ar požemiuose neslypi nenaudingų ir kenksmin- 
gų vandenų, nes jie niekada nebuvo išjudinti, kad 
teiktų naudą, nes niekada jų nesušiaušia laisvas 
vėjo gūsis? Tiršti, supami amžinų ūkanų, jie tei- 
kia tik žalą ir priešiškai veikia mūsų kūnus. Oras 
irgi, nes tvyrodamas virš tų pelkių susimaišo su 
vandeniu, o išniręs į žemės paviršių plačiai sklei- 
džia žalingą poveikį ir pražudo juo kvėpuojančius. 
(4) Smulkieji gyvuliai - juos antkrytis puola pra- 
žūtingiau — tai pajunta tuo greičiau, kuo yra ėd- 
resni. Jie daugiausia būna po atviru dangumi ir 
geria kenksmingą vandenį. Nesistebiu, jog nugai- 
šo avys. Jos iš prigimties lepesnės ir laiko palen- 
kusios galvas. Prie pat žemės jos ir įkvėpė pražū- 
tingo oro. Jei būtų išėjusi didesnė srovė, būtų pa- 
kenkusi ir žmonėms, bet ją atskiedė gryno oro 
gausa dar prieš pakylant į tokį aukštį, kad galė- 
tų įtraukti žmogus. 


XXVIII. (1) Kad žemė turi daug mirtinų daly- 
kų, gali suvokti ir iš to, jog auga aibės nuodingų 
augalų, ne žmogaus pasėtų, o savaime. Vadinasi, 
žemė turi ir gėrio, ir blogio sėklų. Argi daugely- 
je Italijos vietovių per kažkokias skyles nesklin- 
da kenksmingi garai““, kuriais alsuoti nesaugu 
nei žmogui, nei žvėriui? Į jų tvaiką pataikę ligi 
tol sveiko oro lepinti paukščiai skrisdami krinta 
negyvi, jų kūnai pamėlsta, gurkliai išburksta, lyg 
būtų pasmaugti. (2) Ši žemės ilgai savyje laiky- 
ta oro srovė, tekėdama pro ploną skylutę, turi ga- 

lios pribaigti tik pasilenkusius ar į ją patekusiu: 
gyvius. Per amžius tamsioje, niūrioje vietovėji 
slypintis oras darosi kenksmingas, o dėl užsisto 
vėjimo dar labiau genda. Jis tuo pražūtingesnis 
kuo nepaslankesnis. Įgijęs galimybę išeiti, atrit: 
tą amžiną prieblandos šalčio blogybę su požemi 
ne naktimi, subjaurodamas mūsų srities orą 
Blogesnieji pradai nugali geruosius. (3) Tada ne 
švarus oras virsta žalingų. Todėl be paliovo: 
staiga mirštama, todėl atsiranda daug siaubą ke 
liančių ligų, nes jų priežastys nežinomos. Ar ne 
ganda tęsiasi ilgai, ar trumpai, priklauso nu 
kenksmingų medžiagų galios. Maras tol nesibai 
gia, kol dangaus erdvės ar vėjų daužymasis ne 
išblaško to nuodingojo oro srovės. 


XXIX. (1) Baimė privertė kai kuriuos žmone: 
bėgioti lyg patrakėlius ar apstulbusius. Ji sujau 
kia sąmonę ir tuomet, kai užklumpa pavienius ai 
kai esti nedidelė. O kaip tada, kai išsigąsta visi 
kai virsta miestai, griuvėsiai prislegia minias, že 
mė dreba? Ar nuostabu, kad žmonės klaidžioja 
netekę nuovokos iš sielvarto ir siaubo? (2) Neleng 
va išlikti blaivaus aumens ištikus didelei nelai 
mei. Silpnutėlaitės prigimties asmenys taip pa 
šiurpsta iš siaubo, kad kraustosi iš galvos. Kiek 
vienas išsigąsdamas netenka dalelės sveiko pro 
to, visi bijantys yra truputį panašūs į pamišėlius 
Tačiau vienus baimė apleidžia greičiau, o kitus 
smarkiau apkvaišina ir suminkština smegenis. (3 

Todėl per karus bastosi tiek paklaikėlių, ir nieka- 
da nerasi daugiau įvairių pranašų, kaip tada, kai 
su prietarais sumišęs siaubas sukrečia žmonių 
protus. 


XXX. (1) Nesistebiu, kad perskilo statula. Juk 
sakiau, jog kalnai nuo kalnų atsiskiria ir žemė 
perplyšta iš pat gelmių. 


Žemė toj vietoj kadais nuo smūgių savo galingų 

(Štai atmainų kokių per ilgus amžius įvyksta!) 

Perplyšus ir prasižiojus, pirmiau gi abudu 
žemynai 

Ėję išvien. Sikulus vanduo įsiskverbęs ir jūra 

Nuo Hesperijos krašto atkirtus: bangos skalauja 

Sąsiaurio skiriamus kaimus dabar, laukus jų 
vešliuosius.*š 


(2) Matai, ištisos sritys atplėšiamos nuo savo 
vietos, ir už jūros atsiduria ką tik kaimynystėje 
plytėję laukai. Matai, padalijami miestai ir gen- 
tys. Kai įaudrinta gamtos dalis <išdrįsta> nepa- 
dėti, ji kur nors užverčia jūrą, ugnį, oro srovę. Jų 
jėga kelia nuostabą, nes jos semiamasi iš visumos: 
nors siautėja tik gamtos dalis, tačiau siautėja vi- 
so pasaulio jėgomis. (3) Taip jūra atitraukė Ispa- 
niją nuo Afrikos, taip per tą didžiausių poetų iš- 
garbintą potvynį nuo Italijos buvo atkirsta Sicili- 
ja. Daug veržlesnės esti iš požemių atėjusios sro- 
vės, mat jos smarkesnės todėl, kad brovėsi siau- 
rais keliais. (4) Pakankamai kalbėta apie tai, ko- 

kius baisius padarinius sukėlė žemės drebėjima 
ir kokių stebėtinų reginių sukūrė. Tai kodėl ka 
kas stulbsta dėl to, kad viena ne pilnavidurė, « 
tuščia, plono sluoksnio varinė statula perskilo“ 
Gal joje slypėjo oro srovė ir ieškojo, kaip ištrūkti“ 
Kas to nežino? Esame regėję, kaip svyruoja pasta 
tai išsiskyrusiais kampais ir kaip vėl susijungia 
Kai kuriuos prastai pritaikytus prie pagrindo ii 
dailidžių aplaidžiai bei atsainiai statytus namus 
pajudinęs žemės drebėjimas surentė tvirčiau. (5 
Jis suaižo sienas, namus, suardo didžiulių bokš 
tų šonus, nors jie ištiso mūro, ir išsvaido atrami 
nius statinių stulpus. Tai kas yra, kodėl kai kam 
atrodo verta pažymėti, jog statula lygiai perskilc 
į dvi dalis nuo kojų iki galvos? 


XXXI. (1) Kodėl drebėjimas tęsėsi daugelį die: 
nų? Juk Kampanija virpėjo be perstojo, žinoma 
švelniau, bet su dideliais nuostoliais, nes supur“ 
tyti statiniai purtė kitus. Nereikėjo jų, vos ne vos 
besilaikančių, trankyti, kad suknežtų, užteko tik 
pajudinti. Tikriausiai dar nebuvo išėjusi visa orc 
srovė. Trupučiui ištekėjus, didžioji jos dalis klai- 
džiojo po žeme. Tarp įrodymų, jog tai vyksta dėl 
oro srovės, neabejodamas gali pateikti ir štai šį 
(2) Ištikus nepaprastai dideliam drebėjimui, nu- 
niokojusiam miestus bei šalis, kito tokio pat ne- 
bebūna. Po stipriausio smūgio eina silpni, nes 
smarkus susidūrimas greičiau atveria besigru- 
miantiems vėjams išėjimą. Oro srovės likučiai ne- 

įstengia padaryti to paties, jiems ir nebereikia ko- 
voti, kai jau rado kelią ir eina ten, kur išsiveržė 
pirmas didžiausias srautas. 

(3) Esu įsitikinęs, jog verta paminėti šią iš vie- 
no nepaprastai mokyto ir rimto vyro gautą žinią. 
Drebant žemei jis atsitiktinai maudėsi. Tvirtina 
matęs vonios kambaryje vieną nuo kitos atsiski- 
riant grindų plyteles, o paskui susijungiant. Grin- 
dims prasiskyrus, vanduo rinkosi jungimosi vie- 
tose, o susiglaudus burbuliavo suspaustas ir tryš- 
ko. Girdėjau jį pasakojant mačius, kaip plūkto mo- 
lio sienos virpėjo švelniau ir dažniau, nei galima 
tikėtis iš kietos prigimties medžiagos. 


XXXII. (1) Tiek, Lucilijau, puikiausias vyre, dėl 
drebėjimo priežasčių. Dabar apie tai, kas susiję su 
dvasios stiprinimu. Mums svarbiau padaryti žmo- 
nes narsesnius, o ne mokytesnius, tačiau viena be 
kita nepasidaro: dvasios tvirtybė ateina ne kaip 
kitaip, o lavinantis ir stebint gamtą. (2) Kokio 
žmogaus pati nelaimė neprivertė išsitiesti, sustip- 
rindama prieš visas negandas? Kas yra, kodėl aš 
drebu prieš žmogų arba žvėrį, kas yra, kodėl bi- 
jau strėlės ar ieties? Manęs laukia didesni pavo- 
jai: taikosi žaibai, žemė ir drėgnosios gamtos da- 
lys. (3) Reikia didžiadvasiškai šauktis mirties ir 
tada, kai ji puola mus žiauriai, smarkiai, ir tada, 
kai kasdieniškai, įprastai. Nesvarbu, ar ateina 
baisiai grasindama ir kokio didumo priemonių 
griebiasi prieš mus. Reikalauja iš mūsų tik tru- 

pinėlio. Jį atims senatvė, nelabos ausiūkštės 
skausmas, gausiai besirenkąs pagedęs skystis, 
skrandžiui netinkamas maistas, lengvai sutrenkta 
koja. (4) Žmogaus gyvybė - menkas daiktelis, bet 
milžiniškas daiktas yra gyvybės niekinimas““. Ją 
paniekinęs žmogus ramiai žiūrės į maištingą jū- 
rą, net jei ją blaškytų visi vėjai iš karto, net jei 
dėl kokio nors pasaulio sutrikimo potvynis užvers- 
tų ant žemės visą okeaną. Ramiai žvelgs į baisų, 
siaubingą žaibuojantį dangų, net jei jis trankytų- 
si ir maišytų visas ugnis, ketindamas pražudyti 
viską, o pirmiausia save patį. Ramiai žvelgs į žio- 
jėjančią žemę nutrūkus jos saitams, net jei ji at- 
vertų požemio karalystę. Jis stovės prie tos pra- 
rajos nevirpėdamas ir gal net pats nušoks ten, kur 
turėtų įkristi. (5) Kas man darbo, ar didelis ma- 
ne pražudąs daiktas? Pats pražuvimas nėra dide- 
lis daiktas. Todėl jei norime būti laimingi, neka- 
muojami nei žmonių, nei dievų, nei daiktų baimės, 
jei norime niekinti nereikalingus dalykus žadan- 
tį, nereikšmingomis negandomis grasinantį liki- 
mą, jei norime gyventi ramiai ir ginčytis dėl lai- 
mės su pačiais dievais, gyvybę turime būti pasi- 
ruošę prarasti. Gal į ją taikysis ligos, gal spąstai, 
gal priešų kardai, gal krintančių salų dundesys, 
gal visos žemės griūtis, gal baisus gaisras, vieno- 
dai siaubiantis ir miestus, ir kaimus, - tegul kas 
nori, tas ją pasiima. (6) Ką kita privalau daryti, 
jei ne drąsinti išeinantįjį, palydėti gerais linkėji- 

mais: „Ženk narsiai, ženk laimingai!“ Neabejok 
sugrįžti į <ją>. Čia ne veiksmo, o laiko klausimas. 
Darai tai, ką kada nors vis tiek teks padaryti. Ne- 
maldauk, nebijok, nesitrauk, tarytum išeitumei 
ten, kur bloga. Tavęs laukia tave pagimdžiusi 
daiktų prigimtis ir geresnė bei saugesnė vieta. (7) 
Ten nedreba žemė, nesusiduria baisiai daužyda- 
mi debesis vėjai, gaisrai ten neniokoja šalių ir 
miestų, ten nereikia bijoti nei ištisus laivynus pa- 
siglemžiančio laivų sudužimo, nei kariuomenių su 
priešiškomis vėliavomis ir vienodo daugelio tūks- 
tančių karių įniršio, pranašaujančio abiem pu- 
sėms pražūtį, nei maro, kai krintantys žmonės su- 
mišai deginami bendruose laužuose. „Mirti yra 
lengva. Kokio sunkumo bijome? Tegul verčiau 
mirtis vieną kartą ištinka, užuot visą laiką grė- 
susi.“ (8) Kodėl turėčiau bijoti pražūties, kai pati 
žemė žūva pirma manęs, kai viską drebindamas 
gruntas dreba pats ir mus žaloja, žalodamas sa- 
ve? Helike ir Burę visiškai prarijo jūra. Kodėl tu- 
rėčiau būgštauti dėl vieno apgailėtino kūniūkščio? 
Virš dviejų miestų plaukioja laivai. Žinome tik 
šiuos du, žinių apie juos mums išsaugojo raštai. 
O kiek daug yra paskendusių kitose vietose, ai- 
bes tautų palaidojo ar žemė, ar jūra. Kodėl turė- 
čiau priešintis savo galui suvokdamas, jog nesu 
begalinis? Ar suvokdamas, jog visa turi pabaigą, 
aš bijosiu paskutinio atodūsio? (9) Taigi kiek ga- 
lėdamas ragink save, Lucilijau, nebijoti mirties. 

Jos baimė mus menkina. Jos baimė, versdama 
gailėti gyvenimo, padaro jį neramų ir pražudo. 
Jos baimė visa padidina: žemės drebėjimus, žai- 
bus. Visa tai pakęsi ištvermingai pagalvojęs, kad 
nėra skirtumo tarp trumpo ir ilgo laiko. (10) Pra- 
randame tik valandas. Gali manyti, kad dienas, 
gali —- mėnesius, gali - metus. Prarandame juos, 
nes būtent ketiname prarasti. Prašom pasakyti, 
koks skirtumas, ar aš iki jų ateisiu? Laikas teka, 
palikdamas užpakalyje godžiausiai jo trokštan- 
čius. Ne mano tai, kas bus, nebe mano, kas bu- 
vo. Kabu bėgančio laiko taškelyje, ir tikrai yra di- 
du būti nuosaikiam. (11) Išgirdęs kažkieno žo- 
džius: „Turiu šešiasdešimt metų“, išminčius Le- 
lijus sąmojingai atsakė: „Tu neturi tų šešiasde- 
šimties.“ Ar skaičiuodami prarastus metus nesu- 
prantame, kad gyvenimo sąlyga yra nesuvokiama, 
kad laikas niekada mums nepriklauso? (12) Įsi- 
kalkime į galvą, nuolatos sau kartokime: „Reikės 
mirti“. Kas tau darbo, kada. Mirtis yra gamtos 
dėsnis, mirtis yra mirtingųjų duoklė ir pareiga, 
vaistas nuo visų nelaimių. Kiekvienas siaubo iš- 
tiktas jos trokšta. Visa apleidęs, Lucilijau, pratin- 
kis neišsigąsti mirties vardo“'. Daug galvodamas 
padaryk ją artimą sau, idant, jei reikės, galėtum 
išeiti jos pasitikti. 


Septinta knyga 
APIE KOMETAS 


I. (1) Nėra tokio siaurapročio, buko, taip įsi- 
kniaubusio į žemę žmogaus, kad nesitiestų prie 
dieviškų dalykų, kad visomis mintimis nekiltų 
aukštyn, ypač danguje sužėrėjus naujam stebuk- 
lui. Mat kol šviesuliai bėga nuolatiniais keliais, 
įprastumas nustelbia didingumą. Taip jau esame 
sudėti, kad net žavėjimosi verta kasdienybė plau- 
kia pro šalį, o menkiausia neįprasta smulkmena 
tampa maloniu reginiu. (2) Taigi viso milžiniško 
visatos kūno grožį dailinantis žvaigždžių sambū- 
ris minios nesukviečia, o kai kas nors pasikeičia 
ne taip, kaip dera, dangus prikausto visų žvilgs- 
nius. Saulės stebėtojų atsiranda tik per užtemi- 
mą, į mėnulį irgi žiūrima tik tada, kai jis vargs- 
ta po saulės šešėliu. Štai tada klykia miestai, ta- 
da kiekvienas, pasidavęs tuštiems prietarams, 
dreba dėl savo kailio. (3) O juk daug didingiau yra 
tai, kad Saulė padaro tiek, sakyčiau, žingsnių, 
kiek yra dienų, ir apėjusi aplinkui užbaigia me- 

tus, kad nuo vasaros saulėgrįžos pakreipia kelią, 
<nes nuo saulėgrįžos> pasukusi prie trumpesnių 
dienų atiduoda erdvę naktims, kad nužilpina 
žvaigždynus, kad būdama daug kartų didesnė už 
Žemę jos nesudegina, o šildo, tai smarkiau, tai sil- 
pniau siųsdama šilumą, kad mėnulį pripildo sa- 
vo šviesa tik tada, kai atsiduria tiesiai priešais 
ji, ir užtemdo <tik būdama netoliese>. (4) Tačiau 
į tai nekreipiame dėmesio, kol viskas vyksta tvar- 
kingai, o kai kas nors susijaukia ar neįprastai su- 
žiba, žiūrime, klausinėjame, rodome. Taip smar- 
kiai mums įgimta stebėtis ne tuo, kas didu, o tuo, 
kas nauja. 

(5) Tas pats su kometomis. Pasirodžius reto, 
neįprasto pavidalo ugniai, kiekvienas, pamiršęs 
kitus šviesulius, trokšta žinoti, kas tai, ir klau- 
sinėja tik apie atėjūnę nenutuokdamas, ar žavė- 
tis, ar bijoti. Netrūksta gąsdintojų, pranašaujan- 
čių, kad jos pasirodymas lemia pikta. Visi teirau- 
jasi ir nori suprasti, ar tai dangaus ženklas, ar 
žvaigždė. (6) Bet, dievaži, nėra didingesnio klau- 
simo, nėra naudingesnių žinių, kaip žvaigždžių ir 
šviesulių prigimtis: ar jie išties liepsnų telkiniai, 
kaip tikina mūsų regėjimas, iš jų plaukianti švie- 
sa, iš ten ateinanti šiluma, ar jie — ne liepsnin- 
gi rutuliai, o tvirti, panašūs į žemiškus kūnai, 
slystantys ugniniais keliais ir iš ten gaunantys 
šilumą bei spindesį, šviečiantys ne iš savęs. (7) 
Tokios nuomonės laikėsi tie žymūs vyrai!, kurie 

tikėjo žvaigždes esant sudrėbtas iš kietos me- 
džiagos ir mintant svetima ugnimi. „Mat savai- 
me liepsna, — sako jie, — išsisklaidytų, jei netu- 
rėtų ką laikyti ir kas ją laikytų. Susisukusią į 
kamuolį, neįdėtą į pastovų kūną ugnį pasaulis 
sukdamasis išbarstytų.“ 


II. (1) Šitai tyrinėjant bus naudinga paklaus- 
ti, ar kometų buvimo visatoje sąlyga tokia pati, 
kaip ir anksčiau minėtų kūnų. Iš tiesų atrodo, jog 
jie turi tam tikrų bendrų bruožų. Abeji teka ir lei- 
džiasi, abejų ta pati išvaizda: nors kometos žiežir- 
buoja ir ištįsusios, bet lygiai tokios pat ugningos 
ir žėrinčios. (2) Taigi jei apskritai žvaigždės turi 
žemiškumo, tai ir kometų ta pati dalia. O jei ko- 
metos yra ne kas kita, kaip gryna ugnis, išliekanti 
šešis mėnesius, ir jų nesunaikina pasaulio suki- 
masis ar greitis, tai žvaigždynai irgi gali susidėti 
iš skidžios medžiagos ir neišsiplaikstyti, dangui 
nuolatos einant ratu. (3) Tai iššniukštinėjus bus 
galima sužinoti, ar Žemė stovi vietoje, o pasaulis 
skrieja ratu, ar pasaulis stovi vietoje, Žemė suka- 
si. Mat buvo tokių, kurie teigė, jog visata neša 
mus, to nė nenujaučiančius, jog ne dangaus judė- 
jimas sukuria patekėjimus ir nusileidimus, <bet 
mes> patys ir tekame, ir leidžiamės. Verta į tai 
įsižiūrėti, kad žinotume, kokia mūsų padėtis tarp 
visų daiktų: ar mums teko visų tingiausia, ar grei- 
čiausia buveinė, ar Dievas visa kita varo aplink 
mus, ar mus pačius. 

III. (1) Būtinai reikėtų turėti senovės laikais 
pasirodžiusių kometų sąrašą. Mat dėl retumo dar 
neįmanoma suprasti ir išnagrinėti jų kelių: ar jos 
ateina pakaitomis, tam tikrą dieną pagal nusta- 
tytą tvarką. Dangaus kūnų stebėjimas dar nau- 
jovė, neseniai pradėta graikų?. (2) Demokritas, 
tiksliausias iš visų senovės mokslininkų, sako įta- 
riąs, jog esama daugybės bėgančių žvaigždžių, bet 
nepateikia nei jų skaičiaus, nei vardų?. Mat jo lai- 
kais žinoti tik penkių šviesulių keliai. Eudoksas 
pirmasis perkėlė šiuos duomenis iš Egipto į Grai- 
kiją, tačiau apie kometas nekalba nieko. Iš to aiš- 
ku, kad net egiptiečiai, kurie labiau domėjosi dan- 
gumi, šioje srityje nesidarbavo. (3) Vėliau Kono- 
nas, ir pats stropus ieškotojas, sudarė egiptiečių 
<pas>tebėtų saulės užtemimų sąrašą, tačiau nė 
puse žodžio neužsiminė apie kometas“. Jis nebū- 
tų praleidęs, jei būtų radęs ką nors jų ištirta. 


IV. (1) Du, kurie skelbiasi esą chaldėjų moki- 
niai, Epigenas ir Apolonijas Mindietis (šis labiau- 
siai išmano pranašystes pagal gimimo laiką), tarp 
savęs nesutaria. Pastarasis teigia, jog chaldėjai 
kometas priskiria prie klajojančių žvaigždžių? ir 
mano einant jų keliais. Epigenas, priešingai, sa- 
ko, jog jis nieko nesužinojo iš chaldėjų apie kome- 
tas, bet, atrodo, jos užsidegančios dėl kažkokio 
greito ir sukto viesulo. Taigi pirmiausia, jei pri- 
tarsi, išdėstysime ir atmesime jo nuomonę. (2) 
Jam atrodo, jog daugiausia įtakos visų dangaus 

kūnų judėjimui daro Saturnas: „Kai jis prispau- 
džia artimiausius Marsui žvaigždynus arba per- 
eina į Mėnulio kaimynystę, arba patenka į sau- 
lės spindulius, dėl vėjuotos ir šaltos savo prigim- 
ties daugelyje vietų orą sutraukia ir sugumuliuo- 
ja. Paskui, jei gauna saulės spindulių, griaudžia 
ir amaluoja. Jei Marsas jam padeda, žaibuoja.“ (3) 
„Be to, —- sako jis, — žaibo vienokia medžiaga, o 
amalo — kitokia. Mat vandens ir bet kokio skys- 
čio garavimas išjudina tik grėsmingą dangaus nu- 
švitimą be smūgio, o šiltesni bei sausesni žemės 
garai išsviedžia žaibus. Stulpai ir deglai (jie ski- 
riasi vieni nuo kitų tik dydžiu) atsiranda šitaip. 
(4) Vienam oro kamuoliui, mūsų vadinamam vie- 
sulu, uždarius savo glėbyje drėgną bei žemišką 
medžiagą ir visur blaškantis, atsiranda išilginio 
pavidalo ugnys. Tai tęsiasi tol, kol užtenka drėg- 
no oro mišinio, turinčio daug žemiškųjų ypatybių.“ 


V. (1) Pradėsiu nuo pastarųjų pramanų. Netie- 
sa, kad deglus ir stulpus ištreškia viesulas. Juk 
viesulas kyla prie žemės. Todėl ir skrieja su šak- 
nimis raudamas medžius. Kur užgriūva, palieka 
dyką žemę, kartais pasigrobdamas net miškus ir 
pastatus. Jis dažniausiai eina žemiau debesų, 
bent jau ne aukščiau. O stulpai, priešingai, atsi- 
randa aukštesnėje dangaus srityje. Taigi jie nie- 
kada neatsiduria priešais debesis. (2) Be to, vie- 
sulas lekia greičiau už bet kokį debesį ir sukasi 
ratu. Po to jis staiga liaujasi veikti, pats save ga- 

lingai suplėšydamas. O stulpai ne perbėga per 
dangų, ne skrenda kaip deglai, bet sustoja ir švy- 
ti toje pačioje dangaus vietoje. (3) Charmandras“ 
apie kometas parašytoje knygoje teigia Anaksago- 
rą mačius danguje didelę neįprastą šviesą, plataus 
stulpo storio, ir ji žibėjusi daugelį dienų. Kaliste- 
nis praneša, jog tokio pavidalo ugnis buvo pasi- 
rodžiusi prieš Burės ir Helikės miestų paskandi- 
nimą. (4) Aristotelis teigia ten buvus ne stulpą, o 
kometą. Dėl pernelyg didelio <saulės> poveikio jos 
ugnis nesiplaikstė, tačiau po kurio laiko, kai ji 
liepsnojo jau mažiau, atgavo kometišką deglą. 
Apie tą ugnį daug ką verta buvo pažymėti, bet 
svarbiausia tai, kad jai sužibus danguje jūra ne- 
trukus užliejo Burę su Helike. (5) Taigi gal Aris- 
totelis ne tik tą ugnį, bet ir kitus stulpus laikė ko- 
metomis, nors jie skiriasi tuo, kad jų ugnis pasto- 
vi, o kometų išsisklaidžiusi? Juk stulpų liepsna to- 
lygi, niekur nenutrūksta ir neblanksta, labiau su- 
telkta galuose. Tokia, pasak Kalistenio, ir buvo ką 
tik paminėtoji. 

VI. (1) „Kometų rūšys, - sako Epigenas, — yra 
dvi: vienos visur aplink lieja karštį nekeisdamos 
vietos, kitos tarytum plaukus ištiesia besidraikan- 
čią ugnį ir keliauja nuo vienos žvaigždės prie ki- 
tos. Mūsų laikais buvo regėtos dvi tokios kome- 
tos. Tos pirmosios, plaukuoto rutulio pavidalo, ne- 
judančios, dažniausiai esti žemai. Jos susitelkia 
dėl tų pačių priežasčių, kaip stulpai ir deglai, bū- 

tent dėl sumaištingo oro, turinčio daug sausų ir 
drėgnų iš žemės išgaravusių dalelių, nepastovu- 
mo. (2) Juk pro siaurumas prasibrovusi oro srovė 
gali uždegti virš jos esantį pilną degių medžiagų 
orą, paskui stumti jį, kol dė] kažkokios priežas- 
ties pradeda plaukti atgal ir nusilpsta, o paskui 
rytojaus dieną ir kitomis ji vėl gali pakilti ir deg- 
ti toje pačioje vietoje. Juk matome vėjus po dau- 
gelio dienų grįžtant tokius, kokie buvo, lietūs ir 
kiti orų reiškiniai vėl kartojasi nustatytu laiku.“ 
(3) Toliau trumpai išreikšiu jo mintis. Epigenas 
mano, jog kometos atsiranda taip pat, kaip ir vie- 
sulo išmestos ugnys*. Skiriasi tik tuo, kad viesu- 
lai puola iš aukštybių į žemę, o kometos nuo že- 
mės veržiasi į aukštį. 

VII. (1) Galima pasakyti daug jam prieštarau- 
jančių teiginių. Pirma, jei vėjas būtų kometų atsi- 
radimo priežastis, jos niekada nepasirodytų be vė- 
jo, o dabar pasirodo ir labai ramiam orui stojus. 
Antra, jei jos būtų kilusios iš vėjo, su vėju ir išnyk- 
tų. Jei jos gimtų iš vėjo, vėjui stiprėjant didėtų, ir 
kuo vėjas smarkiau pūstų, tuo jos labiau degtų. 
Prie šių prisideda ir tokia mintis: vėjas stumdo 
įvairias oro sritis, o kometos pasirodo vienoje vie- 
toje. Be to, vėjas nenueina iki aukštybių, o kome- 
tos pastebimos ten, kur vėjai negali pakilti. 

(2) Paskui Epigenas pereina prie tų kometų, 
kurias teigia esant panašesnes į žvaigždes. Jos ir 
pasirodo panašiai, ir praeina pro žvaigždes. Pa- 

sak jo, kometos atsiranda dėl tų pačių priežasčių, 
kaip ir vadinamosios žemosios, tačiau skiriasi tuo, 
kadjos, nešdamosi daug sausų žemės garų, pakyla 
į erdves, šiaurio stumiamos į dangaus aukštybes. 
(3) Tačiau jei jas stumtų šiaurys, jos visuomet bū- 
tų nuvaromos į pietus, kur šis vėjas skrenda. O 
juk jos įvairiai bėga: vienos į rytus, kitos į vaka- 
rus. Visų jų kelias lenktas, to vėjas nepadarytų. 
Antra, jei tik šiaurys nuo žemės jas pakeltų į dan- 
gų, kometų neatsirastų pučiant kitiems vėjams, o 
juk atsiranda. 


VIII. (1) Dabar atmeskime kitą jo aiškinimą 
(mat jis naudojasi abiem): „Kai žemės išpūstos vi- 
sos drėgnos ir sausos dalelės susirenka į vieną 
vietą, jų priešprieša oro srovę paverčia viesulu. 
Paskui toji vėjo verpetų jėga bėgdama uždega vi- 
sa, ką randa savo viduje, ir pakelia aukštyn. Iš- 
skelta ugnis žėri tol, kol jai užtenka maisto. Iš- 
tekliams pasibaigus ji nusileidžia.“ (2) Taip kal- 
bantis žmogus nekreipia dėmesio į tai, kaip skrie- 
ja viesulai ir kaip — kometos. Pirmieji veržiasi 
sparčiai ir įnirtingai, net greičiau už pačius vė- 
jus, o kometos slenka lėtai, sunku pamatyti, kiek 
jos nukeliavo per dieną ir naktį. Antra, viesulai 
juda į visas puses blaškydamiesi, arba (pavarto- 
siu Saliustijaus žodį?) sūkuringai, o kometos tvar- 
kingai eina nustatytu keliu. (3) Ar kas iš mūsų 
patikėtų, kad mėnulį arba penkis šviesulius pa- 
sičiumpa vėjas arba suka viesulas? Manau, kad 


234 


APIE KOMETAS 


ne. Kodėl? Todėl, kad jų kelias nėra sujauktas ar 
nesuvaldomas. Tą patį pritaikykime kometoms. 
Jos eina ne padrikai, ne sumaištingai, kaip gali- 
ma būtų tikėtis, jei jas stumtų neramūs ir nepa- 
stovūs veiksniai. (4) Antra, net jei tie sūkuriai pa- 
jėgtų surinkti žemiškas, drėgnas daleles ir pakelti 
iš apačios aukštyn, vis tiek nenuneštų aukščiau 
už mėnulį. Jų galia siekia iki debesų, o kometas 
matome įsimaišiusias tarp žvaigždžių slystant per 
aukštybės. Taigi nepanašu į tiesą, kad viesulas 
veržtųsi į tokią begalinę erdvę. Juk kuo jis smar- 
kesnis, tuo greičiau sprogsta. 


IX. (1) Taigi tegul Epigenas išsirenka viena: ar- 
ba kad viesulo jėga silpna ir negali aukštai nuke- 
liauti, arba kad būdama didžiulė ir veržli greitai 
pati save suplėšo. 

Be to, anos žemosios kometos nepakyla (kaip 
jis mano) aukščiau, nes turi daugiau žemiškumo. 
Svoris jas laiko netoli žemės. O ilgiau matomos 
ir aukščiau esančios būtinai turi būti iš sotesnės 
medžiagos. Jos ilgai netvertų negaudamos stipres- 
nio maisto. 

(2) Ką tik kalbėjau, jog sūkurys negali ilgai iš- 
silaikyti ir pakilti virš mėnulio iki pat žvaigždžių. 
Juk viesulą sukuria daugelio vėjų grumtynės. Jos 
negali ilgai tęstis. Mat klaidžiojančiai ir palaidai 
oro srovei susivyniojus, galų gale visų vėjų jėga 
atitenka vienam. Jokia didelė vėtra netrunka il- 
gai. Kuo daugiau audros turi jėgų, tuo mažiau lai- 


235 


SEPTINTA KNYGA 


ko. Vėjai nurimsta, pasiekę smarkiausio įniršio 
tašką. Visa, kas veržlu, būtinai dėl paties greičio 
skrieja į savo pražūtį. Niekas nematė viesulo siau- 
tėjant visą dieną, netgi visą valandą. Nuostabus 
jo veržlumas, nuostabus ir trumpumas. Be to, įnir- 
tingiau ir greičiau jis ritasi žemės paviršiuje ar pa- 
lei jį. Kuo aukščiau, tuo jis esti palaidesnis ir pa- 
drikesnis ir dėl to <greičiau> išsisklaido. (4) Dar 
pridurk, kad net jei jis pasiektų aukštąją sritį, kur 
žvaigždžių kelias, ten išsisklaidytų dėl visatą 
traukiančio judėjimo. Kas gali būti greičiau už tą 
skriejimą? Jis išbarstytų visų vėjų į vieną sutelk- 
tą jėgą, sutriuškintų net tvirtus ir stiprius žemės 
saitus, ne tik besisukančio oro daleles. 


X. (1) Be to, viesulo pakelta aukštyn ugnis ne- 
gali ten pasilikti, nepasiliekant pačiam viesului. 
Kas gali būti labiau neįtikima, kaip viesulo gebė- 
jimas gaišti, ypač ten, kur vieną judėjimą nugali 
priešingas? Juk ta sritis turi savo sūkurį, kuris 
pasigrobia dangų, „neša aukštąsias žvaigždes ir 
suka ratu it pašėlęs“!?. O jei ir leisi viesului ati- 
dėti išnykimo laiką, ko jokiu būdu negali būti, ką 
reikės pasakyti apie tas kometas, kurios rodosi še- 
šis mėnesius!!? (2) Antra, toje pačioje vietoje ta- 
da turėtų būti du judėjimai: vienas — dieviškas ir 
nuolatinis, nepertraukiamai atliekąs savo darbą, 
kitas — naujas ir šviežias, atneštas viesulo. Taigi 
jie būtinai vienas kitam kliudys. O <kadangi> Mė- 
nulio kelias ar kitų, traukiančių virš Mėnulio, 

šviesulių judėjimas yra nepakeičiamas, nesvyruo- 
ja, niekada nesustoja, neduoda mums jokio pa- 
grindo įtarti gaištant dėl kliūties, nekelia pasiti- 
kėjimo mintis, jog veržliausia ir sumaištingiausia 
vėtra, viesulas nuskrietų iki surikiuotų žvaigždžių 
ir sukinėtųsi tarp tvarkingų ir ramių šviesulių. (3) 
Tarkime, jog viesului sukantis užsidega ugnis, o 
nustumta aukštyn perša mums pailgos žvaigždės 
mintį ir vaizdą. Manau, ji turėtų būti tokia, kaip 
ją sukūręs reiškinys, o viesulas juk yra apvalus. 
Mat jis sukasi tame pačiame taške, tarytum ap- 
linkui besisukanti kolona!?, Taigi jame glūdinti 
ugnis turėtų būti panaši į jį, o kometų ugnis yra 
pailga ir išsidraikiusi, mažiausiai panaši į sutelk- 
tą rutulį. 

XI. (1) Palikime Epigeną ir peržvelkime kitų 
nuomones. Prieš pradėdamas jas dėstyti, pirmiau- 
sia iš anksto turiu pabrėžti, jog kometos pastebi- 
mos ne vienoje dangaus dalyje, ne tik žvaigždėta- 
jame rate, bet ir rytuose bei vakaruose, o dažniau- 
siai šiaurinėje srityje. (2) Jų pavidalas <...> nėra 
vienodas. Nors graikai skyrė!? tas, kurių liepsna 
karo tarytum barzda, tas, kurių plaikstosi aplin- 
kui lyg plaukai, ir tas, kurių ugnis nors ir liejasi, 
bet labiau telkiasi viršūnėje, tačiau visos yra tos 
pačios rūšies ir visai teisingai vadinamos kome- 
tomis. (3) Jas sunku lyginti, kadangi jos pasirodo 
po ilgo laiko. Net ir tuo laiku, kai pasirodo, ste- 
bėtojai nesutaria dėl jų išvaizdos. Priklausomai 

nuo to, kieno akys aštresnės ar silpnesnės, teigia- 
ma jas esant šviesesnės ar rausvesnes, o jų plau- 
kus sutrauktus į vidų ar paleistus į šonus. Tačiau 
ar esama kokių nors skirtumų, ar ne, vis tiek vi- 
sos kometos atsiranda vienodai. Derėtų sutarti dėl 
vieno dalyko: nelauktai pamatomeę keisto pavida- 
lo šviesulį, tempiantį aplink save besiplaikstan- 
čią ugnį. 

XII. (1) Kai kuriems seniesiems mokslininkams 
patinka toks aiškinimas“. Susikibus dviem kla- 
jojančioms žvaigždėms, dviem šviesoms susiliejus 
į vieną, atsiranda pailgo pavidalo šviesulys. Taip 
atsitinka ne tik tada, kai žvaigždė prisiliečia prie 
žvaigždės, bet ir tada, kai priartėja. Mat apšvie- 
čiamas ir nuo abiejų užsiliepsnojęs tarpas pada- 
ro pailgą ugnį. (2) Jiems atsakysime taip. Judan- 
čių žvaigždžių skaičius yra žinomas. Paprastai tuo 
pačiu metu pasirodo ir jos, ir kometa. Iš to aišku, 
jog kometos atsiranda ne dėl jų susijungimo, bet 
yra savarankiški ir nepriklausomi dariniai. (3) 
Juk dažnai žvaigždė eina po aukščiau esančios 
žvaigždės keliu: ir Saturnas yra gerokai aukščiau 
už Jupiterį, ir Marsas žvelgia tiesiai žemyn į Ve- 
nerą ar Merkurijų, tačiau ne dėl jų susitikimo, kai 
vienas atsiduria aukščiau kito, atsiranda kome- 
tos. Priešingu atveju jos atsirastų kasmet, nes 
kasmet kokios nors žvaigždės kartu ateina į tą pa- 
tį tašką. (4) Jei kometą padarytų viena virš kitos 
keliaujančios žvaigždės, ji tetvertų tik akimirką. 

Juk žvaigždės skrieja nepaprastai greitai. Šviesu- 
lių užtemimai labai trumpi todėl, kad sparčiai su- 
artėję jie tučtuojau atsitraukia vienas nuo kito. 
Prabėgus visiškai nedaug laiko nuo užtemimo pra- 
džios, matome saulę ir mėnulį jau laisvai plau- 
kiančius. Tai kiek kartų greičiau turi išsiskirti 
žvaigždės, būdamos daug kartų už juos mažesnės? 
O kometos išsilaiko net šešis mėnesius. To neat- 
sitiktų, jei jos gimtų iš dviejų žvaigždžių susiėji- 
mo. Žvaigždės negali ilgai būti kartu, greičio dės- 
nis jas būtinai išskiria. (5) Be to, mums jos atro- 
do esančios kaimynystėje, o iš tiesų jas skiria mil- 
žiniški atstumai. Kaip gali viena žvaigždė pasiųsti 
ugnį iki kitos taip, kad atrodytų net susijungusios, 
jei jas skiria didžiuliai plotai? (6) „Dviejų žvaigž- 
džių šviesa, — sako jis, - susimaišo ir perša vie- 
nos regimybę. Juk taip rausta saulės spindulių 
plakamas debesis, taip visa pagelsta vakare ar ry- 
tą, taip matosi vaivorykštė ar antroji saulė.“ (7) 
Pirmiausia, šie reiškiniai vyksta veikiant didelei 
jėgai. Juk visa tai uždega saulė. Žvaigždžių galia 
nėra tokia pati. Antra, jie atsiranda žemiau mė- 
nulio, žemės kaimynystėje. O visa, kas aukščiau, 
yra švaru, tyra ir visada tikrosios savo spalvos. (8) 
Be to, jei kas panašaus ir vyktų, tai netruktų il- 
gai, o tučtuojau užgestų. Panašiai saulę ar mėnulį 
juosiantys vainikai veikiai išnyksta. Net vaivo- 
rykštės ilgai neišsilaiko. Jei ir būtų koks nors 
dviejų žvaigždžių susiliejimas, jis bematant išsi- 

sklaidytų. Bent jau netruktų tiek, kiek paprastai 
išsilaiko kometos. Žvaigždės keliauja per zodiaką, 
šiame rate jos turi įtakos, o kometos matomos vi- 
sur. Nenustatytas joms nei pasirodymo laikas, nei 
vieta, iš kurios negalėtų išeiti. 

XIII. (1) Artemidoras tam prieštarauja šitaip. 
Toks yra ne tik tų penkių žvaigždžių kelias, bet 
tik tos penkios pastebėtos. Aibės jų skrieja ne- 
matomų ir mums yra nežinomos arba dėl blau- 
sios šviesos, arba dėl tokio jų ratų išsidėstymo, 
kad pasirodo tik prieš pat išnykdamos. „Taigi bė- 
ga tarp jų, —- sako jis, - kažkokios mums naujos 
žvaigždės, kurių šviesa susimaišo su pastoviųjų 
ir skleidžia didesnę ugnį, negu paprastai įsten- 
gia žvaigždės.“ (2) Tai lengviausias iš jo melų. 
Visas jo pateiktas pasaulio aiškinimas yra begė- 
diškas pramanas. Mat, pasak jo, dangaus viršus 
yra nepaprastai tvirtas“. „Jis yra kietas kaip 
stogas ar aukštas tankus kūnas, sudarytas iš su- 
neštų, sutelktų į vieną vietą atomų. (3) Jo pavir- 
šius — ugninis, taip susijungęs, kad negali būti 
-nei išardytas, nei pažeistas. Jis turi kiaurymes 
kvėpuoti, tarytum langus. Pro jas iš viršaus ati- 
teka į pasaulį ugnys, ne tokios didelės, kad su- 
keltų sumaištį viduje, <bet> tokios, kurios vėl iš 
pasaulio nuslysta į išorę. Taigi tai, kas atrodo 
neįprasta, yra atitekėję iš tos už pasaulio tvyran- 
čios medžiagos.“ 

XIV. (1) Šių tvirtinimų paneigimas būtų tuš- 
čias lūpų tampymas bandant pūsti prieš vėją. Ta- 
čiau norėčiau, kad jis, uždėjęs pasauliui tokias 
tvirtas lubas, pasakytų, kodėl mes turime tikėti 
dangų esant tokį tankų? Kokia jėga nepaprastai 
tvirtus kūnus ten nutempė ir laiko? (2) Antra, vi- 
sa, kas labai tanku, daug sveria. Tai kaip sun- 
kmenos gali išsilaikyti aukštybėse? Kaip toks lus- 
tas nesileidžia žemyn ir nesulūžta nuo savo naš- 
tos? Negali būti, kad toks svarus skliautas kabė- 
tų, spirdamasis į kokį nors lengvą daiktą. (3) Juo 
labiau negalima tvirtinti, jog esama kokių nors 
trukdančių nukristi išorinių lynų arba kokių nors 
stulpų pasaulio viduryje, galinčių prisiimti mil- 
žiniško daikto svorį ir paremti. Niekas nedrįs tvir- 
tinti ir to, kad skriedamas neišmatuojamoje erd- 
vėje pasaulis visą laiką krinta, bet tas kritimas 
nepastebimas, nes jis amžinas, neturintis pabai- 
gos, kur galėtų atsitrenkti. (4) Kai kurie taip kal- 
ba apie Žemę!“, nerasdami paaiškinimo, kodėl 
svarus daiktas stovi ore. „Ji nuolatos juda, — sa- 
ko jie, - bet nematyti, jog krinta, kadangi erdvė, 
į kurią krinta, yra begalinė.“ 

Kita vertus, kuo remdamasis galėtum įrodyti, 
kad juda ne tik penkios žvaigždės, bet jų <yra> 
daug ir visose pasaulio srityse? O jei tai galima 
teigti be jokio įrodymo, kodėl niekas nesako, kad 
juda visos žvaigždės arba kad nejuda nė viena? Be 
to, šis visur keliaujančių žvaigždžių būrys tau nie- 

ko nepadės. Mat kuo jų bus daugiau, tuo dažniau 
jos susitiks, o kometos juk pasirodo retai ir dėl to 
kelia nuostabą. 


XV. (1) O ką sakysi išgirdęs, jog kiekviena kar- 
ta, pastebėjusi tokių žvaigždžių patekėjimus ir 
perdavusi ainiams, pateiks prieš tave liudijimų? 
Po Sirijos karaliaus Demetrijo, turėjusio vaikus 
Demetriją ir Antiochą, mirties prieš pat Achajos 
karą!" sušvito ne mažesnė už saulę kometa. Iš pra- 
džių jos rutulys buvo ugninis ir raudonas, liejo 
ryškią šviesą, lengvai įveikiančią nakties tamsą, 
o paskui didumas išskydo, ryškumas nublanko, 
pagaliau ir pati ji pradingo. Tai kiek žvaigždžių 
turėtų sueiti į vieną vietą, kad sukurtų tokį dide- 
lį kūną? (2) Net jei tūkstantį suvarysi, jos nepri- 
lygs saulės pavidalui. Karaliaujant Atalui!', iš 
pradžių pasirodė vidutinio dydžio kometa, paskui 
pakilo, išsiplėtė ir išsiskėtė iki lygiadienio rato 
taip, kad ištįsusi milžiniškoje erdvėje prilygo 
Paukščių Taku vadinamai dangaus sričiai. Tai 
kiek turi susirinkti klaidžiojančių žvaigždžių, kad 
ištisai ugnimi uždengtų tokį ilgą dangaus ruožą? 

XVI. (1) Triuškinant teiginius pakankamai kal- 
bėta, dabar reikia pakalbėti triuškinant liudyto- 
jus. Nededant daug pastangų galima sumažinti 
Eforo reikšmę!*: jis juk istorikas. Vieni istorikai 


ACE 


atsitikimus ir patraukti skaitytojus stebuklais, 

nes mano, jog rašytojo vedami tik per kasdienius 
įvykius jie nukreips dėmesį kitur. Kiti patys yra 
patiklūs, treti nerūpestingi, prie ketvirtų prama- 
nai nejučiomis prišliaužia, penktiems patinka. 
Anie jų nevengia, o šie siekia. (2) Tai galima pa- 
sakyti apie visą jų gentį. Jie mano, jog kūrinys bus 
pripažintas ir visų priimtas tik atmiešus melagys- 
tėmis. Eforas išties nėra labai stropaus tikėjimo: 
dažnai apsigauna, dažnai pats apgaudinėja. Pa- 
vyzdžiui, tą kometą??, kurią sekė visų mirtingųjų 
akys, nes paskui įvyko milžiniška nelaimė — mat 
jai patekėjus paskendo Helikė su Bure, - jis tei- 
gia tučtuojau išsiskyrus į dvi. Be jo, niekas to da- 
lyko nepraneša. (3) Iš tiesų, kas galėjo pastebėti 
tą akimirką, kai kometa skaidėsi, pasidalydama 
į dvi dalis? O jei kas ir matė kometą perskylant, 
kodėl niekas nematė ją susidarant iš dviejų? Ko- 
dėl jis nepridūrė, į kokias žvaigždes ji pasidalijo, 
nes tai turėjo būti kuri nors iš penkių žvaigždžių? 

XVII. (1) Apolonijas Mindietis laikosi priešin- 
gos nuomonės. Jis teigia, kad ne daugelis klajo- 
jančių žvaigždžių sukuria kometą, bet daugelis ko- 
metų yra klajojančios žvaigždės. „Kometa, - sako 
jis, - nėra nei regimybė, nei tarp dviejų greta at- 
sidūrusių žvaigždžių nusidriekusi ugnis. Ji yra sa- 
varankiškas šviesulys, kaip saulė ar mėnulis. Bū- 
dingas jos pavidalas — ne griežtai apibrėžtas skri- 
tulys, bet ištįsęs ir pailgas darinys.(2) O jos ke- 
lias nematomas. Mat ji skrodžia dangaus aukšty- 

bes ir pasirodo tik tada, kai leidžiasi žemyn. Nė- 
ra pagrindo manyti, jog valdant Klaudijui buvo 
matoma ta pati kometa, kurią matėme ir Augus- 
to laikais, arba kad ši, pasirodžiusi valdant Ce- 
zariui Neronui ir panaikinusi blogą kometų var- 
dą, panaši į tą, kuri po Dieviškojo Julijaus <mir- 
ties> išniro vienuoliktą valandą dienos per Vene- 
ros Pramotės šventę?!. (3) Jų yra daug ir įvairių, 
skirtingų dydžių, nepanašių spalvų. Vienų raudo- 
nis visiškai nešvyti, kitų akinamas baltumas spin- 
di švariai ir tyrai, trečių liepsna - ne skaisti, ne 
švelni, bet sukasi dūmų kamuoliais. Kai kurios 
kruvinos ir grėsmingos kometos lemia būsimą 
kraujo praliejimą. Jos savo šviesą tai susilpnina, 
tai sustiprina, kaip ir tie kiti šviesuliai, kurie ryš- 
kesni ir didesni esti tada, kai leidžiasi, nes mato- 
mi iš arčiau, ir mažesni bei blausesni tuomet, kai 
kyla į dangų, nes yra toliau nukeliavę.“ 


XVIII. (1) Prieštaraujant šiems teiginiams tuč- 
tuojau atsakoma, jog su kometomis vyksta ne tie 
patys dalykai, kaip su kitais šviesuliais. Mat ko- 
metos yra didelės nuo pat pasirodymo dienos, o 
juk turėtų augti, artėdamos prie mūsų. Dabar pir- 
mykštis pavidalas išlieka tol, kol pradeda gesti. 
Antra, šiam teiginiui atremti galima pasakyti tą 
patį, kaip ir atmetant ankstesniuosius: jei kome- 
tos klaidžiotų ir būtų šviesuliai, jos judėtų zodia- 
ko keliu, nes juo keliauja kiekvienas šviesulys. (3) 
Per žvaigždę niekada nematyti kitos žvaigždės. 

Mūsų regėjimas negali prasibrauti pro žvaigždės 
vidurį, kad išvystų, kas yra aukščiau, o per kome- 
tą, panašiai, kaip per debesį, regima tai, kas yra 
virš jos. Iš to aišku, jog ji - ne žvaigždė, bet tik 
lengva nerami ugnis. 


XIX. (1) Štai koks mūsų?? Zenono sprendimas. | 
Jis skelbia, jog žvaigždės susirenka ir siunčia vie- 
nos kitoms spindulius. Dėl šviesos susiliejimo at- 
siranda pailgos žvaigždės vaizdas. Taigi vieni yra 
įsitikinę, jog kometų nėra, tik jų regimybė atsiran- 
da, kaimynystėje esantiems šviesuliams atspin- 
dint vieniems kitus arba susijungiant sukibu- 
siems. (2) Kiti teigia, kad jos turi savo kelius ir 
po tam tikro ilgo laikotarpio išeina į mirtingųjų 
akiratį. Treti sako, jog kometos egzistuoja, bet nė- 
ra kūnai, kuriuos būtų galima pavadinti žvaigž- 
dėmis, nes jos irios, tveria neilgai ir netrukus iš- 
sisklaido. 


XX. (1) Pastarosios nuomonės laikosi ir daugu- 
ma mūsiškių?“, manydami, jog ji neprieštarauja 
tiesai. Juk matome viršutinėje dangaus srityje 
gimstant įvairias ugnis ir dangų tai degant, tai 


baltą ruožą liepsnų palydint darinį šviesų?“, 


tai lekiant plačiai liepsnojančius deglus. Juk ir 
žaibai, dėl stulbinamo greičio vienu sykiu mus ir 
apakinantys, ir paliekantys, vis dėlto yra oro trin- 
ties ar smarkaus jo vidinio trankymosi išskeltos 

ugnys. Todėl jie neišsilaiko, išsviesti skrieja ir be- 
mat pražūva. (2) O kitos ugnys išlieka ilgai ir neiš- 
sisklaido tol, kol išnaudojama visa jas maitinanti 
medžiaga. Čia tinka paminėti Poseidonijo surašy- 
tus stebėtinus reiškinius: kolonas, degančius sky- 
dus, kitas keistumu garsėjančias liepsnas. Jie ne- 
atkreiptų dėmesio, jei būtų įprasti ir dėsningi. Visi 
stulbsta dėl tų, kurie iš aukštybių atsineša neti- 
kėtą ugnį: ar žybčiodamas kažkas bėga, ar, susi- 
spaudus ir iki degimo įkaitus orui, stovi tarytum 
stebuklas. (3) Tai kaipgi čia išeina? Gal kartais 
atsiveria atgal besitraukiančio oro plyšys, ir pro 
kiaurymę matyti didžiulė šviesa? Gali sušukti: kas 
tai? „Regiu, dangus prasidaro, ir žvaigždės sklin- 
da po mėlyną skliautą.** Kartais jos sužiba ne- 
laukdamos nakties, staiga įsiveržusios vidurdie- 
nį. Bet čia kitas klausimas: kodėl ne savo laiku 
ore pasirodo žvaigždės, kurias tikrai žinome esant, 
nors ir pasislėpus? (4) Daugelio kometų nemato- 
me todėl, kad jas nublankina saulės spinduliai. 
Poseidonijas praneša kadaise pasirodžius kome- 
tą per saulės užtemimą““, Iki tol saulė buvo ją už- 
dengusi. Saulei nusileidus, dažnai netoli jos ma- 
tyti besiplaikstančios ugnys. Tikriausiai pati ko- 
meta yra saulės užlieta, todėl jos nematyti, o plau- 
kai išvengia saulės spindulių. 


XXI. (1) Taigi mūsiškiai sprendžia, jog kome- 
tos, kaip ir deglai, kaip dūdos su stulpais, kiti dan- 

gaus pamėnai, atsiranda sutankėjus orui. Jos daž- 
niausiai pasirodo šiaurinėje pusėje todėl, kad ten 
daugiausia tiršto oro. (2) „Tai kodėl kometos ne 
stovi vietoje, o slenka?“ Pasakysiu. Jos, tarytum 
ugnis, seka paskui maitinamąsias daleles. Nors 
siekia kilti aukštyn, tačiau stokodamos medžiagos 
leidžiasi, priverstos grįžti. Ore jos neskrieja nei de- 
šinėn, nei kairėn?", mat neturi jokio nustatyto ke- 
lio, bet šliaužia ten, kur veda peno gysla. Kometa 
traukia ne kaip žvaigždė, o kaip ryjanti ugnis. (3) 
„Kodėl kometos ilgai nepasirodo ir negreitai už- 
gęsta?“ Iš tiesų ta, kurią matėme laimingai val- 
dant Neronui, leidosi stebima šešis mėnesius. Ji 
bastėsi priešinga kryptimi negu Klaudijaus laikų 
kometa. Ana iš šiaurės pakilusi į dangaus viršū- 
nę nukrypo į rytus, vis labiau blankdama. Ši irgi 
atsirado toje pačioje dangaus srityje, bet traukda- 
ma į vakarus pasuko į pietus ir ten dingo iš akių. 
(4) Tikriausiai ankstesnioji turėjo drėgnesnių ir 
degesnių dalelių ir ėjo paskui jas. O antroji rado 
dosnesnę ir gausesnę sritį. Ten ji nusileido veda- 
ma maitinamosios medžiagos, o ne kelio. Akivaiz- 
du, jog tos dvi mūsų stebėtos kometos ėjo skirtin- 
gais keliais: viena judėjo į dešinę, kita — į kairę. 
O visos <penkios> žvaigždės skrieja į tą pačią pu- 
sę, tai yra priešingai visam pasauliui. Mat jis su- 
kasi iš rytų į vakarus, o žvaigždės — iš vakarų į 
rytus. Dėl to jų judėjimas yra dvigubas: ir jų pa- 
čių, ir jas nešančio pasaulio. 


247 


SEPTINTA KNYGA 


XXII. (1) Aš nepritariu mūsiškiams. Esu įsiti- 
kinęs, jog kometos — tai ne staigiagimės? ugnys, 
bet vienas amžinų gamtos kūrinių. Pirma, kad ir 
koks oras jas sukurtų, jos bus trumpalaikės, nes 
randasi lakioje ir kintamoje medžiagoje. Kaip ga- 
li ore kas nors išlikti vis tas pats, jei pats oras nie- 
kada ilgai tas pats neišlieka? Jis nuolatos teka, 
tik trumpam nurimdamas. Per akimirką pereina 
į kitokią būseną nei buvo: tai lietingas, tai gied- 
ras, tai ir šioks, ir anoks. Jo artimiausi giminai- 
čiai debesys (oras į juos susijungia, arba jie į jį su- 
yra) tai susitelkia, tai išsisklaido, niekada netyso 
nejudėdami. Negali būti, kad tikra ugnis tūnotų 
klaidžiojančiame kūne ir taip tvirtai jame glūdė- 
tų, tarsi jai gamtos būtų skirta niekada neužges- 
ti. (2) Antra, jei ji būtų prisirišusi prie maitina- 
mosios medžiagos, visą laiką leistųsi. Juk kuo oras 
tirštesnis, tuo arčiau žemės laikosi. O kometos 
niekada žemai nenusileidžia ir prie žemės nepri- 
artėja??, 


XXIII. (1) Pasakysime daugiau. Ugnis eina ar- 
ba ten, kur ją veda prigimtis, tai yra aukštyn, ar- 
ba ten, kur traukia toji medžiaga, prie kurios ji 
prisirišusi ir kuria minta. Jokios tvarkingos dan- 
gaus ugnies kelias neišsikreivoja. Šviesuliai pa- 
prastai traukia ratais. Nežinau, ar taip darė ir ki- 
tos kometos, bet dvi mūsų laikų kometos darė bū- 
tent taip. (2) Antra, visa, kas užsidega dėl laiki- 
nos priežasties, greitai pražūva. Deglai dega tik 

tol, kol pereina per dangų, žaibai tetveria tik vie- 
ną smūgio akimirką, skersinės žvaigždės išsvie- 
džiamos <ir> krisdamos skrieja pro šalį, skrosda- 
mos orą. Trukmė būdinga tik savo gyvenimą gy- 
venančioms ugnims. Turiu galvoje dieviškas, am- 
žinas pasaulio ugnis, jo dalis ir jo kūrinius. O ko- 
metos šį tą veikia, dūlina pirmyn, yra pastovios 
ir vienodos. Ar jos vieną dieną nepadidėtų, o kitą 
nesumažėtų, jei jas sudarytų sutelkta ir dėl ko- 
kios nors priežasties staiga įsižiebusi ugnis? Jos 
būtų tai mažesnės, tai didesnės priklausomai nuo 
to, ar mistų sočiau, ar prasčiau. (3) Ką tik sakiau, 
jog visa, kas užsidega dėl oro sutrikimo, ilgai ne- 
išsilaiko. Dabar pridėsiu daugiau. Tokia ugnis ne- 
gali gaišti ir stovėti vienoje vietoje. Mat ir deglai, 
ir žaibai, ir skersinės žvaigždės, ir kiekviena kita 
ore įsižiebusi ugnis nuolatos bėga ir pasidaro 
mums matoma tik krisdama. O kometos turi sa- 
vo vietą ir todėl ne sparčiai stumiamos, bet keliau- 
ja savo erdve, ne užgęsta, bet išeina. 


XXIV. (1) „Jei kometa, - sako jis, - būtų žvaigž- 
dė klajūnė, tai ji būtų zodiake.“ Kas žvaigždėms 
taiko vieną matą? Kas dieviškuosius dalykus su- 
bruka į ankštą kampą? Juk ir tie šviesuliai, ku- 
riuos jūs manote vienintelius judant, brėžia vis ki- 
tokius ir kitokius ratus. Tai kodėl negalėtų būti 
turinčių savo nuosavą, nuo kitų nutolusį kelią? 
Kaip čia išeina, kodėl kurioje nors dangaus daly- 
je negalėtų būti šunkelių? (2) Tu esi įsitikinęs, jog 

žvaigždė gali dūlinti tik liesdama zodiaką? Kome- 
ta gali turėti kitą vatą, tačiau tam tikroje vietoje 
kliudyti ir zodiaką. Tai nėra būtina, bet taip gali 
atsitikti. Žiūrėk, ar ne labiau tinka pasaulio di- 
dybei tai, kad jis padalytas į daugelį kelių iš čia 
<...>, 0 ne mina vieną taką, kitur plytint gruob- 
lėtoms bei apžėlusioms sritims? (3) Manai, jog šia- 
me didžiuliame ir nepaprastai gražiame pasaulio 
kūne iš tų nesuskaičiuojamų žvaigždžių, kurios 
padabina naktį įvairiomis puošmenomis, kurios 
nepakenčia, kad ji niekuo neužsiėmusi, neveikli, 
tik penkioms leista miklintis, o kitos stovi lyg įbes- 
ta vietoje nejudri minia? 


XXV. (1) Jei dabar kas nors manęs paklaustų, 
kodėl nepastebėta jų riedėjimo taip, kaip tų pen- 
kių, tokiam žmogui atsakyčiau: daugelį dalykų ta- 
riame esant nežinodami, kokie jie. (2) Visi pripa- 
žins, jog turime mus skatinančią ar nuo ko nors 
nukreipiančią sielą. Tačiau niekas tau neišaiš- 
kins, kas yra siela, mūsų vadovė ir valdovė, nei 
kur ji. Vienas sakys ją esant kvėpavimą, kitas — 
kad ją reikia laikyti darna, trečias — dieviškąja jė- 
ga ir Dievo dalele, ketvirtas — skidžiausiu gyvy- 
bės dėmeniu, penktas —- nekūniška galia. Netrūks 
teigiančių ją esant kraują ar tvirtinančių, kad ji 
yra šiluma“?, Kiti dalykai sielai negali būti aiškūs, 
nes ji dar tebetyrinėja pati save. (3) Tai kodėl ste- 
bimės, kad kometų, tokio reto pasaulio reginio, 
dar neapibrėžia tikslūs dėsniai ir nieko nežinoma 

apie jų atsiradimą ir kelio galą, — juk jos grįžta 
po tokio ilgo laiko tarpo? Dar nepraėjo nė pusan- 
tro tūkstančio metų, kai Graikija „žvaigždėms var- 
dus ir skaičių davė““!, ir šiandien daugelis genčių 
tepažįsta tik dangaus vaizdą, nežino, kodėl už- 
temsta mėnulis, kodėl vyksta <saulės> užtemi- 
mas. Pas mus irgi visai neseniai mokslas suteikė 
apie tai tikrų žinių. (4) Ateis laikas, kai dabar 
miglotus dalykus nušvies uolus vėlesniųjų šimt- 
mečių domėjimasis. Net jei visą amžių žmogus pa- 
skirtų dangui, vieno gyvenimo tokiems dideliems 
dalykams ištirti neužtektų. Tad kodėl taip nely- 
giai tuos nedaugelį metų padalijame mokslui ir 
ydų tenkinimui? Tiems dalykams išnarplioti pri- 
reiks ilgos kartų virtinės. (5) Ateis laikas, kai ai- 
niai stebėsis mus nežinojus tokių akivaizdžių tie- 
sų. Tik ką pradėjome suvokti šių penkių žvaigž- 
džių, kurios mums pasirodo, kurios vis kitur ir ki- 
tur atsidurdamos žadina mūsų smalsumą, rytinį 
ir vakarinį patekėjimą, sustojimus, traukimo į 
priekį laiką, grįžimo atgal priežastis. Tik prieš ke- 
letą metų išmokome skirti, ar Jupiteris panirs į 
dangaus gelmes, ar nusileis, ar bus atžagareivis 
(taip jis vadinamas, kai grįžta). (6) Atsirado moks- 
lininkų, mums pareiškusių šitaip: „Klystate skelb- 
dami, jog kokia nors žvaigždė arba nustoja riedė- 
ti, arba apsigręžia. Dangaus kūnams neleista nei 
stovėti, nei apsisukti, jie visi traukia į priekį <ir> 
keliauja, kaip vienąsyk jiems liepta. Jų judėjimo 

pabaiga sutaps su jų pačių buvimo pabaiga. Šis 
amžinas kūrinys juda nesugrąžinamai. Jei kas 
nors kur nors sustotų, vieni kūnai užgriūtų ant 
kitų. Dabar juos saugo nepaliaujamas lėkimas ir 
vienodos sąlygos.“ (7) Tai kaip čia išeina? Kodėl 
kai kurie kūnai atrodo grįžtą? „Priešais riedanti 
saulė suteikia jiems lėtumo regimybę, o jų keliai 
ar ratai taip išsidėstę, kad kartais apgauna ste- 
bėtojus. Sykiais panašiai esti su laivais: nors plau- 
kia iškėlę visas bures, tačiau atrodo stovį vieto- 
je.“ Kada nors atsiras žmogus, kuris išaiškins, ko- 
kiose srityse kometos lekioja, kodėl klaidžioja taip 
nutolusios nuo kitų žvaigždžių, kokio jos didumo 
ir kokios prigimties. Mes tenkinkimės tuo, kas da- 
bar atrasta, o ainiai tegul irgi truputį prisideda 
prie tiesos. 


XXVI. (1) „Per žvaigždes, - sako jis, — neįžiū- 
rime to, kas aukščiau, o per kometas įžvelgiame.“ 
Tučtuojau atsakysime: jei taip yra iš tiesų, tai 
vyksta ne toje dalyje, kur šviesulys sudarytas iš 
tankios ir vientisos ugnies, bet ten, kur spindėji- 
mas retėdamas draikosi, išsisklaidęs į plaukus. Tu 
žiūri per ugnies tarpelius, o ne per pačią ugnį. (2) 
„Žvaigždės, - sako jis, — yra apvalios, o kometos 
ištįsusios. Iš to aišku, kad jos nėra žvaigždės.“ Kas 
sutiks su tavimi, jog kometos pailgos? Kaip ir ki- 
ti šviesuliai, iš prigimties jos yra kamuolio pavi- 
dalo, ištįsta tik žibanti jų šviesa. Saulė savo spin- 
dulius paskleidžia toli ir plačiai, tačiau jos pačios 

pavidalas vienoks, o iš jos plaukiančios šviesos — 
kitoks. Taip ir kometų pats kūnas yra apvalus, o 
spindėjimas atrodo pailgesnis negu kitų šviesulių. 


XXVII. (1) „Kodėl?“ - klausi. O tu pirma pasa- 
kyk, kodėl mėnulio gauta šviesa yra visiškai ki- 
tokia nei saulės, nors jis ją gauna iš saulės? Ko- 
dėl jis tai rausta, tai bąla? Kodėl esti pamėlęs ar 
pajuodęs, kai saulė nežvelgia į jį? (2) Pasakyk 
man, kodėl visos žvaigždės yra skirtingo pavida- 
lo ir nė per nago juodymą nepanašaus į saulės? 
Kaip niekas nekliudo joms būti šviesuliais, nors 
jos ir nepanašios, taip niekas nekliudo kometoms 
būti amžinoms ir tos pačios dalios, kaip ir kiti 
dangaus kūnai, net jei jų pavidalas nepanašus. (3) 
Kas toliau? Ar pats pasaulis, jei pažvelgsime ati- 
džiau, nėra sudėtas iš priešybių? Kaip čia yra, ko- 
dėl Liūto žvaigždyne saulė visuomet kepina, svi- 
lindama žemę karščiais, o Vandenyje uždeda žie- 
mos pančius ir sukausto upes ledu? Abu žvaigž- 
dynai yra tos pačios rūšies, nors jų veikimas ir pri- 
gimtis skirtingi. Avinas pakyla labai greitai, o 
Svarstyklės išnyra pamažu, iš lėto. Tačiau ir šis, 
ir anas žvaigždynas yra tos pačios prigimties, nors 
vienas sužiba akimirksniu, o kitas keliauja ilgai. 
(4) Ar nematai, kokie priešingi yra pasaulio dė- 
menys? Sunkūs ir lengvi, šalti ir šilti, drėgni ir 
sausi. Pasaulio darna susideda iš nedarnių san- 
dų?2. Tu teigi, jog kometa nėra žvaigždė, nes jos 
pavidalas neatitinka pavyzdžio, nes jis nepanašus 

į kitus. Kodėl? Ta, kuri kas trisdešimt metų grįž- 
ta į savo vietą, yra nepaprastai panaši į tą, kuri 
kasmet aplanko savo buveinę. (5) Gamta savo kū- 
rinius pateikia ne vieno pavidalo, bet puikuojasi 
įvairove. Vienas žvaigždes ji padarė didesnes, o 
kitas — greitesnes, vienas — galingesnes, kitas — 
nuosaikesnes. Kai kurias išskyrė iš pulko, kad 
trauktų atskirai, atkreipdamos dėmesį, kai kurias 
nusiuntė į būrį. Nesuvokia gamtos galybės žmo- 
gus, manantis, jog jai leista tik tai, ką daro daž- 
nai. (6) Kometas ji parodo netankiai, joms pasky- 
rė kitą vietą, kitą laiką, nepanašų į kitų judėji- 
mą. Norėjo ir jomis atskleisti savo kūrinio didin- 
gumą. Jų pavidalas gražesnis, nei galima tikėtis 
iš atsitiktinio reiškinio, ar dydį turėsi galvoje, ar 
smarkesnį, ugningesnį už kitų šviesulių žėrėjimą. 
Iš tiesų kometų išvaizda turi kažką ypatinga: jos 
ne suspaustos ir suglaustos į taškelį, bet paleis- 
tos laisviau. Jos gali aprėpti daugelio žvaigždžių 
plotą. 


XXVIII. (1) Aristotelis teigia, jog kometos ža- 
da audrą, padūkusius vėjus, liūtis?“. Kas iš to? Ar 
tu jų nelaikai ateitį pranašaujančiais šviesuliais? 
Juk jos yra kitoks audrų ar būsimų liūčių ženklas 
nei šis: 


aliejus jų molinėj lempoj 
Degdamas spragsi, o dagtis juodais apkerpėja 
suodžiais.3* 

. laukiai gi tuo tarpu 

Zaidžia linksmi sausumoj, ir, mėgiamą raistą 
apleidęs, 

Kyla į dangų garnys ir skrenda viršum debesynų.3 


Jos yra tokie pat ženklai, kaip lygiadienis, ro- 
dantis, jog metai kryps į šilumą ar šaltį, kaip chal- 
dėjų giesmė““, pasakanti, ką žvaigždė po ja gimu- 
siems lemia bloga ar gera. (2) Žinok, kad kometa 
grasina ne tučtuojau atūšiančiais vėjais ar pra- 
pliupsiančiais lietumis, kaip teigia Aristotelis, bet 
visus metus daro įtartinus. Iš to aišku, jog ji ima 
ženklus ne iš artimiausios aplinkos, kad parody- 
tų artimiausius įvykius, bet turi pasaulio dėsnių 
įspaustų reikšmingų žymių. (3) Paterkului ir Vo- 
piskui konsulaujant?? pasirodžiusi kometa pada- 
rė tai, kas buvo numatyta Aristotelio ir Teofras- 
to: mat siautėjo smarkios nesiliaujančios audros, 
o Achajoje ir Makedonijoje žemės drebėjimai su- 
griovė miestus. 


XXIX. (1) „Kometų lėtumas, —- sako jis, — įro- 
do, kad jos sunkesnės už kitus šviesulius ir turi 
daug žemiškos medžiagos. Be to, tai liudija pats 
jų riedėjimas: juk dažniausiai braunasi ašigalio 
link.“ Abu teiginiai klaidingi. Pirmiausia pakal- 
bėsiu apie pirmąjį. „Visi lėčiau lekiantys kūnai 
yra sunkūs.“ Kaip čia išeina? Ar Saturno žvaigž- 
dė, nerangiausiai iš visų nueinanti savo kelią, yra 

sunki? Jos lengvumą įrodo tai, kad ji yra aukščiau 
už kitas. (2) „Bet ji, - sakai, - skrieja didesniu ra- 
tu. Ji ne lėčiau juda, o ilgiau.“ Čia man būtų pro- 
ga tą patį pasakyti ir apie kometas, net jei jos ju- 
dėtų tingiau. Tačiau pramanas, kad jos lekia lė- 
čiau. Juk paskutinė per pusę dangaus nuskriejo 
per šešis mėnesius, o ankstesnioji pasitraukė po 
kelių mėnesių. (3) „Jos leidžiasi, kadangi yra sun- 
kios.“ Pirma, aplink skriejantis kūnas nenusilei- 
džia. Antra, paskutinė kometa pradėjo judėti iš 
šiaurės, per vakarus atėjo į pietus ir bekildama 
dingo iš akių, o anoji, Klaudijaus laikų, pirmiau- 
sia pamatyta šiaurėje, visą laiką ėjo tiesiai, vis lė- 
kė aukštyn, kol pasitraukė. 

Tokie yra arba kitus, arba mane jaudinę teigi- 
niai apie kometas. Tik tiesą pažįstantys dievai ži- 
no, ar jie teisingi. Mums leista tik gvildenti gam- 
tos reiškinius ir samprotauti apie slėpinius nei ti- 
kintis tikrai aptikti tiesą, nei praradus viltį. 


XXX. (1) Aristotelio nuostabiai pasakyta, jog 
niekada neturime būti dievobaimingesni, kaip kal- 
bėdami apie dievus*ė. Į šventyklas žengiame su- 
sikaupę, ketindami aukoti nulenkiame galvas, pa- 
sitaisome togą, stengiamės atrodyti kuklūs. Šim- 
tą sykių labiau turime reikšti pagarbą aptarda- 
mi šviesulius, žvaigždes, dievų prigimtį, kad lyg 
iš medžio iškritę begėdiškai, aklai ko nors netvir- 
tintume arba kad žinodami nemeluotume. (2) Ne- 
sistebėkime vėlai išrausę tai, kas giliai guli. Pa- 

naitijui ir visiems tiems, kurie į kometą nori žvelg- 
ti ne kaip į paprastą šviesulį, bet kaip į iškreiptą 
šviesulio rūšį, reikėtų uoliai patyrinėti, ar visi me- 
tų laikai vienodai tinkami kometoms pasirodyti, 
ar kiekviena dangaus sritis patogi joms atsirasti, 
ar jos gali gimti ten, kur gali lėkti, bei kitus daly- 
kus. Visi šie klausimai išnyksta, kai sakau, kad 
jos nėra atsitiktinės ugnys, bet įaustos į visatą. 
Ji jas išveda aikštėn nedažnai, paprastai verčia 
judėti slaptybėse. (3) Kiek daug dar, be kometų, 
skrieja nematomų kūnų, niekada nepakliūvančių 
mums į akis! Mat Dievas ne viską žmogui atvėrė. 
Kelinta jo tokio didžiulio kūrinio dalis mums pa- 
tikėta? Jis pats, kuris tvarko pasaulį, jį sukūrė, 
visa aplink save įsteigė ir davė, <yra> didesnė ir 
geresnė savo kūrinio dalis, vengia žmonių akių. 
(4) Jį galima matyti tik mąstant. Daug aukščiau- 
siajai dievybei giminiškų ir panašią galią gavu- 
sių esybių yra paslėpta arba (gal tuo dar labiau 
stebėsiesi) patenka mums į akis, bet išsprūsta. 
Arba jos tokios neapčiuopiamos, kad žmogaus 
žvilgsnis neįstengia pagauti, arba milžiniška di- 
dybė pasislėpė šventesnėje nuošalybėje ir valdo 
savo karalystę, tai yra save, niekam neleisdama 
prisiartinti, išskyrus sielą. Nežinome, kas yra tai, 
be ko nėra nieko. Ir dar stebimės, per mažai ži- 
nodami apie kažkokias ugneles, kai svarbiausia 
pasaulio dalis - Dievas yra nuo mūsų pasislėpęs! 
(5) Kiek daug naujų prekių pažinome šiame šimt- 

metyje, o ne triūsiant atrandamų tiesų! Kito am- 
žiaus žmonės sužinos tai, ko mes nežinome, daug 
kas bus išsaugota būsimiems šimtmečiams, kai 
mūsų jau niekas nebeprisimins. Pasaulis būtų 
niekniekis, jei neturėtų to, ko gali ieškoti visas pa- 
saulis. (6) Kai kurios šventenybės perduodamos 
žmonėms ne iš karto: Eleusinas saugo jas, kad po 
tam tikro tarpsnio galėtų daugiau parodyti vėl at- 
vykusiems pamatyti“. <Taip> ir daiktų prigimtis 
savo šventenybes perduoda ne išsyk. Tikimės esą 
įšventintieji, o tūnome tik jos priemenėje. Tos pa- 
slaptys atveriamos ne sumišai, ne visiems, jos ati- 
trauktos nuo žmonių, uždarytos vidinėje švento- 
je saugykloje. Kai ką iš jos išvys šis amžius, kai 
ką - tas, kuris ateis po mūsų. 


XXXI. (1) Kada tai taps mūsų pažinimo savas- 
timi? Dideli dalykai randasi lėtai, ypač kai trūksta 
triūso. Net visa širdimi atsidavę vienam tikslui, 
dar nepasiekėme tobulybės —- dar netapome visiš- 
ki niekšai. Ydos dar tebedaro pažangą: prabanga 
vis atranda naujų pamišimo raiškos būdų, ištvir- 
kimas atranda naujų žalojimo sričių, pasismagi- 
nimų, palaidumas bei supuvimas atranda dar 
švelniau, maloniau pražudančių priemonių. (2) 
Kadangi dar ne visą tvirtybę esame pametę, vis 
dar tebenaikiname padorumo likučius: kūnų ly- 
gumu ar glotnumu pralenkiame moteris, mes, VY- 
rai, imame dėvėti net matronoms netinkamų kek- 
šiškų spalvų drabužius“, minkštai ir švelniai ti- 

pendami stabdome žingsnį, ne vaikštinėjame, o 
bindzinėjame. Pirštus išpuošiame žiedais, kiekvie- 
nas narelis apmaustytas brangakmeniais. (3) Kas- 
dien išgalvojame, kaip pakenkti vyriškumui. Ka- 
dangi negalime jo išguiti, stengiamės pažeisti: vie- 
nas nusipjauna lyties organą, kitas pabėga į šlykš- 
tųjį gladiatorių mokyklos kampą. Parsisamdęs 
mirčiai, jis renkasi gėdingą ginkluotės rūšį*!, kad 
galėtų miklinti savo pagedimą. 

XXXII. (1) Stebiesi, kad išmintis dar neatliko 
viso savo darbo? Bet juk pagedimas dar neišsiru- 
tuliojo ligi galo, jo tapsmas tęsiasi, ir jam skiria- 
me visas pastangas, jam tarnauja mūsų akys ir 
rankos. Kas žengia prie išminties? Kas laiko ją 
verta ko nors daugiau nei paviršutiniško susipa- 
žinimo? Kas kada dairosi į filosofiją ar kokį nors 
kitą laisvajam žmogui tinkamą užsiėmimą, išsky- 
rus metą, kai atidedamos gladiatorių varžybos, 
žirgų lenktynės ar kitokios pramogos arba kai įsi- 
terpia kokia nors lietinga diena, kurios negaila 
prarasti? (2) Šitiek filosofų šeimynų išmirė stoko- 
damos įpėdinio! Ir senieji, ir naujieji akademikai 
nepaliko savo šventovės vyresniojo. Kur tas išmin- 
čius, kuris galėtų dėstyti Pirono priesakus? Ne- 
rado mokytojo kadaise minios nekęsta Pitagoro 
mokykla. Pakiliai pradėjusi nauja romėnų kamie- 
no Sekstijų grupuotė užgeso vos užgimusi. (3) O 
kaip rūpestingai stengiamasi, kad neišnyktų ko- 
kio nors pantomimos vaidintojo vardas! Palikuo- 

nių išsaugotos gyvuoja Pilado ir Batilo grupės*?, 
aibės šių menų mokinių ir mokytojų, privačios pa- 
kylos skamba visame mieste, ant jų šoka vyrai, 
šoka moterys, sutuoktiniai rungiasi tarpusavyje, 
katras lanksčiau pasirangys. Paskui, kaukei ilgai 
trynus kaktą, pereinama prie odinio gladiatoriaus 
šalmo. Filosofija niekam nė motais. (4) Senovės 
vyrų per mažai ištirtose srityse taip nieko neran- 
dama, kad daugelis atradimų net užmirštami. 
Dievaži, net jei delnus pasipustę užgultume dar- 
bus, jei jų stvertųsi atgavęs protą jaunimas, vy- 
resnieji mokytų, o jaunesnieji mokytųsi, vargu ar 
būtų pasiektas tas dugnas, kuriame slypi tiesa. 
O dabar jos ieškome paviršiuje ir atžagariomis 
rankomis. 


FIZIKOS IR ETIKOS DARNA 
GAMTOS SLĖPINIŲ TYRIMUOSE 


Lucijaus Anėjaus Senekos (4 m. pr. Kr. - 65 m. 
po Kr.) filosofinių veikalų pobūdis atspindi vadinamo- 
sios vėlyvosios stojos nuostatas. Vėlyvieji stoikai suab- 
soliutina vieną antikinės filosofijos dalį - etiką ir ma- 
žiau dėmesio kreipia į dvi kitas - logiką ir fiziką. Di- 
džioji Senekos traktatų dalis skirta etikos klausimams. 
Autorius stengiasi demaskuoti žmonių ydas ir aistrin- 
gai ragina jų atsikratyti, moko, kaip reikia gyventi ir 
kaip mirti. Matyt, dėl skaičiaus dvylika magijos nau- 
jaisiais amžiais visi išlikę filosofiniai Senekos traktatai 
sugrupuoti į dvylika veikalų: „Apie Apvaizdą“, „Apie 
išminčiaus tvirtybę“, „Apie pyktį“, „Apie laimingą gy- 
venimą“, „Apie poilsį“, „Apie sielos ramybę“, „Apie 
gyvenimo trumpumą“, „Apie paguodą“, „Apie gera- 
darystes“, „Apie atlaidumą“, „Laiškai Lucilijui“, 
„Gamtos klausimai“. Matome, jog iš šių dvylikos trak- 
tatų tik vienas yra parašytas ne dorovės tema. 

Seneka, atrodo, nesukūrė nė vieno veikalo logikos 
klausimais. Apie šią filosofijos dalį jis kelis kartus už- 


261 


Dalia Dilytė 


simena „Laiškuose Lucilijui“ (Epist. LXXXV, 241; 
LXXXIX, 17), tačiau prisipažįsta, jog visiškai nesižavi lo- 
gikos išprotavimais ir išvedžiojimais. Dėl jų Seneka kri- 
tikuoja ne tik kitų krypčių filosofus, bet ir stoikus (Epist. 
LXXXIII, 8-27). Pacitavęs klaidingą silogizmą, jis rūs- 
Čiai užsipuola tokių išprotavimų kūrėjus: „Vaikų tauš- 
kalai! Ir dėl to raukome kaktą? Dėl to užsiauginame 
barzdą? To mokome rimti ir išbalę? Ar nori žinoti, ką 
filosofija žada žmonių giminei? Patarimą. Vieną šaukia 
mirtis, kitą slegia skurdas, trečią kamuoja savi ar sve- 
timi reikalai. Anas bijo lemties, šis trokšta atsikratyti sa- 
vo sėkmės. Šiam priešiški žmonės, anam - dievai. Kam 
kuri šiuos žaidimus? Čia ne vieta juokams. Tu esi pa- 
šauktas padėti nelaimingiesiems.“ (Epist. XLVIII, 7-8.) 
Senekos nuomone, žmogaus egzistencijai skirtas tik tru- 
pinėlis laiko, todėl neverta gaišti ne tik prie šių sielos 
nestiprinančių ir netobulinančių išprotavimų, bet ir prie 
žinių teikiančių dalykų. Štai kaip jis vertina humanita- 
rinius mokslus: „Gramatikui rūpi kalba, o jei nori pla- 
čiau nuklysti - istorija. Paskutinė jo riba yra eilės. Kas 
iš jų nutiesia kelią į dorybę? Skiemenų aiškinimas, Žo- 
džių parinkimas, dramų įsiminimas, eilėdaros normos 
ir įvairovė?“ (Epist. LXXXVIII, 3.) Ne geresnių žodžių 
sulaukia muzika ir tikslieji mokslai: „Pereinu prie mu- 
zikos. Tu mokai mane, kaip dera tarpusavy aukšti ir Že- 
mi tonai, kaip išgauti skirtingus garsus skleidžiančių 
stygų sąskambį. Geriau padaryk, kad sąskambis atsi- 
rastų mano sieloje, kad mano sumanymai neprieštarau- 

tų vieni kitiems. Rodai, kokie garsai yra liūdni. Geriau 
parodyk, kaip nepravirkti liūdnu balsu užklupus nelai- 
mėms. Geometras moko mane matuoti dvarus, užuot 
mokęs, kiek pakanka žmogui. ... Ką man duos žinoji- 
mas, kaip padalyti plotelį į dalis, jei aš nemoku pasi- 
dalyti su broliu? ... Tu žinai, kas yra tiesė. Kokia tau iš 
to nauda, jei neįžvelgi tiesos gyvenime?“ (Epist. 
LXXXVIII, 9-13.) Taigi didele erudicija Seneka nesiža- 
vi: „Nemaža laiko kainuoja ir didžiai įgrysta kitų au- 
sims pagyrimas: „Tai - apsiskaitęs žmogus“. Tenkin- 
kimės paprastesniu vardu: „Tai - doras žmogus“.“ 
(Epist. LXXXVIII, 38.) 


Trečiąja filosofijos dalimi, fizika, tai yra mokslu 
apie gamtą, Seneka domėjosi visą gyvenimą. Jaunys- 
tėje susirgęs ir nuvykęs gydytis į Egiptą, parašė mū- 
sų nepasiekusį veikalą apie tos šalies geografiją ir re- 
ligiją. Grįžęs iš ten, paskelbė traktatus apie akmenis, 
apie žuvis, apie žemės drebėjimus. Jie irgi neišliko. Su- 
laukęs brandos amžiaus, filosofas buvo ištremtas į ta- 
da visiškai laukinę Korsikos salą. Ten praleido aštuo- 
nerius metus, supamas pirmapradės gamtos, stebėda- 
mas jos stichijas, dangaus šviesulių kelius, mąstyda- 
mas apie Dievą ir žmogų. Sunku pasakyti, ar jis tada 
rašė kokį nors nuoseklų veikalą gamtotyros temomis, 
ar tik pasižymėdavo stebėjimų duomenis. Prie jų grį- 
žo gyvenimo pabaigoje ir sukūrė „Gamtos klausimus“. 
Tiksli veikalo parašymo data nežinoma. Manoma, jog 

jis buvo kuriamas tarp 61 ir 64 metų po Kr. Veikalas 
skirtas tyrinėti reiškiniams, vykstantiems Žemėje, ore, 
danguje. Seneka nagrinėja Nilo potvynių ir žemės dre- 
bėjimų priežastis, svarsto, kas yra debesys, lietus, snie- 
gas, kruša, žaibas ir griaustinis. Autorius ne tik kelia 
klausimus, bet ir išdėsto jau esamus, kitų filosofų ir 
mokslininkų paskelbtus atsakymus, paminėdamas per 
trisdešimt vardų. Su vienų nuomonėmis sutinka, ki- 
tas kritikuoja, pareikšdamas ir savąją. Taigi traktatas 
demonstruoja nelabai iki mūsų laikų pakitusią moks- 
linio veikalo kūrimo metodiką. „Gamtos klausimai“ at- 
skleidžia ir senovės tyrinėjimų metodiką. Čia vyrauja 
stebėjimas. Į tiriamąjį reiškinį labai atidžiai įsigilinama, 
stengiantis pastebėti menkiausius niuansus. Norint pa- 
remti nelabai aiškaus reiškinio stebėjimo duomenis, 
ieškoma panašių akivaizdžių dalykų. Aiškinant aplink 
saulę ar mėnulį susidarančius vainikus, pasitelkiama 
tokia analogija: „Įmetę į tvenkinį akmenuką, matome 
vandenį išsklindant į daugelį ratilų: iš pradžių atsiran- 
da mažiausias, paskui - didesnis, vėliau - kiti vis pla- 
tesni, kol proveržis nuslopsta ir virsta ramia vandens 
plyne. Manykime, jog tas pats vyksta ir ore. Sutankė- 
jęs jis gali reaguoti į kirtį. Krintanti saulės, mėnulio ar 
kokios nors žvaigždės šviesa verčia jį išsklisti į dau- 
gelį apskritimų.“ (Nat. guaest. I, 2. 2.) Teigiama, jog 
po žeme plyti ežerai, stūkso kalnai, teka panašios 
upės, kaip ir žemės paviršiuje (Nat. guaest. III, 16. 4; 
VI, 7. 1), jog nejuntamiems, tik protu suvokiamiems 

dalykams būdinga tokia pati vienovė, kaip ir regima- 
jam pasauliui (Nat. guaest. II, 2. 3). Beje, analogijos me- 
todą Seneka vertina labiau už stebėjimą (Nat. guaest. 
VI, 3. 2). Jis akcentuoja pažinimo siela ir protu svar- 
bą, supriešindamas jį su akių teikiama informacija 
(Nat. guaest. VI, 2. 3; VII, 7. 5). Taigi filosofas lieka 
ištikimas savo principams: jis visiškai nesižavi žinių 
turėjimu dėl žiningumo, labiau vertina sugebėjimą api- 
bendrinti ir mąstyti negu pavienių faktų fiksavimą. Se- 
nekos įsitikinimu, analogijos principą galima taikyti to- 
dėl, kad į pasaulį turime žvelgti kaip į vienį: „Mat nie- 
kas negimsta be vienovės ženklo“ (Nat. guaest. II, 4. 
2). Visa susiję: žvaigždės minta žemės garais (Nat. 
guaest. II, 5. 2; II, 6. 1; V, 8. 1; VI, 16. 2) ir pačios vei- 
kia žemę (II, 11. 2). Iš vandens ir ugnies atsiranda oras, 
iš oro - vanduo (III, 10. 1). Visa persmelkta gyvybin- 
gosios galios, kurią teikia veiksnys, Senekos vadinamas 
spiritus. Pirmiausia tai - oro srovė (Nat. guaest. V, 13. 
4). Joje glūdi ir gyvybingoji galia, spiritus kartu yra ir 
visa persmelkiantis gyvybės kvėpsnis (Nat. guaest. II, 
4-9; VI, 16. 1-3). Tuo Senekos spiritus šiek tiek prime- 
na graikų stoikų sąvoką pieiima. 

Vienovės dėsnio persmelktas pasaulis yra tvarkin- 
gas (Nat. guaest. III, 16. 3), nes tokį jį sukūrė Dievas. 
Ne tik prastuoliai, bet ir daugelis prasilavinusiais sa- 
ve laikančių žmonių to nesupranta: „Mirtingieji bai- 
siausiai klysta laikydami pasaulį, už kurį nieko nėra 
gražesnio, darnesnio ir nuosekliau atitinkančio Dievo 

sumanymą, neplaningu, atsitiktinumo gainiojamu ir to- 
dėl sumaištingu, su žaibais, debesimis, audromis ir ki- 
tomis negandomis, plakančiomis žemę ir gretimas sri- 
tis“ (Nat guaest. I, Įž. 14). Visa šiame pasaulyje yra rei- 
kalinga, ir ne Dievo kaltė, kad žmonės blogiui panau- 
doja jo kūrinius. Pavyzdžiui, vėjai duoti tam, kad bręs- 
tų javai, kad būtų kam atnešti lietų, kad maišytųsi 
oras, o žmonės pasistatė karo laivus ir, genami vėjų, 
plaukia už jūrų užimti svetimų kraštų. Žmogus turė- 
tų šlovinti Apvaizdos darbus, žavėtis visatos didingu- 
mu, grožiu, įvairove (Nat. guaest. V, 18. 1; VI, 4. 2; VII, 
27. 5 ir kitur). Bet tuo mirtingųjų santykis su pasauliu 
neturėtų apsiriboti. Jie turi bandyti įminti visatos reiš- 
kinių priežastis, eigą, pobūdį, didingos jos tvarkos dės- 
nius. „Koks niekingas padaras esti žmogus tada, kai 
nepakyla virš žmogiškųjų reikalų!“ - sušunka autorius, 
akcentuodamas dvasinio gyvenimo būtinumą (Nat. 
guaest. ĮŽ., 5). Žinoma, žmogui neduotas absoliutus ži- 
nojimas. Jo žinojimas yra, buvo ir bus ribotas. Kad ir 
kiek amžių praeitų, vis dar bus kas nors neatrasta ar 
neatskleista, nes viską žino tik Dievas. Tačiau gilintis 
į gamtos slėpinius ir verta, ir reikia. 

Mirtingieji tai turi daryti ne dėl atradimų teikiamo 
malonumo, naudos ar panašių dalykų. Skverbimąsi į 
gamtos slėpinių paslaptis Seneka laiko transcendenti- 
niu procesu, gamtos dėsnių, jos reiškinių esmės suvo- 
kimą vertina kaip artėjimą prie Dievo. Tokia yra di- 
džioji pažinimo prasmė. Pakilti į dieviškąją sritį gali 

tik siela. Pažinimo procese išsilaisvinusi iš kūno pan- 
čių, aukštyn kylanti siela grįžta atgal į savo namus, į 
savo pradžią, į dieviškąją sritį. Tyrimo procesas vyks- 
ta palaipsniui: einama nuo arčiau žmogaus esančių 
reiškinių prie aukštesnių (Nat. guaest. III, 1. 18). Tą pa- 
tį Seneka jau buvo aiškinęs kitame traktate: „Siela pir- 
miausia tiria įvairius kraštus ir jų išsidėstymą, paskui 
aplinkui išsiliejusios jūros padėtį, pasikartojančius jos 
potvynius ir atoslūgius, po to skrodžia žvilgsniu visa, 
kas kelia siaubą tarp dangaus ir žemės, tą dėl griaus- 
tinio, žaibų, vėtrų, liūčių, sniego ir krušos pliūpsnių 
sumaištingą erdvę, pagaliau išraižiusi žemesnes sritis 
veržiasi į aukštybės ir mėgaujasi nepaprastai gražiu 
dieviškojo pasaulio vaizdu. Prisiminusi savo amžinu- 
mą, ji keliauja iš vieno šimtmečio į kitą po praeitį ir 
ateitį“ (Cons. ad Helv. XX, 2). Taigi pasaulio pažini- 
mo tikslas turi būti ne žinių kaupimas, o kilnesni da- 
lykai. Fizikos mokslas gali suteikti žmogui tauresnės 
būties akimirkų. 


„Gamtos klausimai“ nėra grynas fizikos veikalas. Su 
gamtotyros klausimais jame darniai dera etikos teigi- 
niai. Būdamas nuoseklus dorovės principų skelbėjas, 
Seneka niekada nepamiršta pamokyti, paraginti, patar- 
ti. Filosofas žino, kad žmogus yra menkas ir silpnas pa- 
daras, kad jam nuolatos reikia priminti, kas yra dora, 
o kas —ne, reikia jį paskatinti (Nat. guaest. II, 59. 2). To- 
dėl „Gamtos klausimuose“ jis rūsčiai smerkia ištvirki- 

mą, prabangos siekimą, žiaurumą, godumą, pataikavi 
mą ir kitas ydas. Jis žino, kad žmogų reikia sustiprinti 
padrąsinti, ir mano, kad gamtos slėpinių pažinimas gal 
čia padėti: „Mums svarbiau padaryti žmones narses 
nius, o ne mokytesnius, tačiau viena be kita nepasida 
ro: dvasios tvirtybė ateina ne kaip kitaip, o lavinanti 
ir stebint gamtą“ (Nat. guaest. VI, 32. 1). Kaip ir dau 
gelis kitų senovės filosofų, Seneka įsitikinęs, jog gam 
tos dėsnių suvokimas gali žmogų išvaduoti nuo mir 
ties baimės. Todėl jis aiškina, kad žaibavimų ar žemė 
drebėjimų priežastys yra natūralios, ir ragina nedrebė 
ti dėl jų. Filosofas atkakliai įtikinėja nebijoti mirties 
„Niekink mixtį, ir visa, kas veda į mirtį, bus paniekin 
ta: ir karai, ir laivo sudužimas, ir sudraskyti pasiruoš: 
laukiniai žvėrys, ir netikėtai sugriuvusio pastato svo 
ris“ (Nat. guaest. II, 59. 3). Mirties nereikia bijoti dė 
dviejų priežasčių. Pirma, mirtis yra gamtos dėsnis, grei 
čiau ar lėčiau jos sulaukia visi kūriniai, mirtis yra mir 
tingųjų duoklė ir pareiga. Antra, žmogaus siela po mir 
Hes vėl sugrįžta į aukštesnę dieviškąją sritį, geresnę i 
saugesnę vietą. Ten nedreba žemė, nesidaužo vėjai, ne 
liepsnoja gaisrai, nesiautėja epidemijos, ten nereikii 
būgštauti karo ar laivo sudužimo. 


Šio veikalo forma tokia pati, kaip ir dorovinių Se 
nekos traktatų. Jis galėtų būti pavadintas dialogu, kaip 
tarkime, knygos apie pyktį, apie sielos ramybę ar api 
laimingą gyvenimą. Ir čia Seneka nuolatos kreipiasi 

įsivaizduojamą pašnekovą, ragina, įtikinėja, ginčijasi, 
cituoja jo mintis. Dialogo forma daro veikalą gyvą ir 
nenuobodų. Šio veikalo pašnekovas yra Lucilijus Ju- 
nioras (Jaunesnysis). Nėra aišku, ar tai reali asmeny- 
bė, ar Senekos sukurtas personažas. Jis pasirodo tri- 
juose paskutiniuose filosofo veikaluose: „Apie Apvaiz- 
dą“, „Laiškai Lucilijui“ ir „Gamtos klausimai“. Tai jau- 
nesnis už Seneką vyras, ir filosofas jaučiasi esąs jo mo- 
kytojas (Epist. XXXIV, 2; Nat. guaest. IV A, Įž. 20). 
„Laiškuose Lucilijui“ Seneka nurodo daugiau jo trū- 
kumų, o „Gamtos klausimuose“ giria Lucilijaus atsi- 
davimą ne turto kaupimui, bet filosofijos studijoms, 
liaupsina jo sąžiningumą, narsą, nes jis nepaliko pa- 
vojuje atsidūrusio draugo (Nat. guaest. IV A, Įž. 14 
18). Abiejuose veikaluose užsimenama, jog Lucilijus ki- 
lęs iš neturtingos, nežymios šeimos, visko pasiekė dėl 
ypatingų gabumų ir globojamas įtakingų draugų 
(Epist. XIX, 3; Nat. guaest. IV A, Įž. 14). Dabar links- 
tama manyti, jog Lucilijus tikrai gyveno ir tikrai bu- 
vo Sicilijos provincijos prokuratorius. Seneka nurodo, 
jog Lucilijus turėjo poeto ambicijų (Nat. guaest. IV A, 
Įž. 14; III, 1. 1). Daugelis mokslininkų dabar jam pri- 
skiria nežinomo autoriaus parašytą gamtamokslinę di- 
daktinę poemą „Etna“, turinčią daug bendra su Sene- 
kos „Gamtos klausimuose“ dėstomais teiginiais. 
Nors kai kurie Senekos gamtotyros teiginiai jau pa- 
senę ir įdomūs tik mokslo istorijai, traktatas „Gamtos 
klausimai“ negali pasenti todėl, kad žmogaus siela nuo 

Senekos laikų nė kiek nepasikeitė. Prabėgo dvidešimt 
amžių, bet mirtingieji netapo tobulesni. Šalia narsumo, 
aukojimosi, dosnumo ir šimtų kitų dorybių tebeklesti 
ištvirkimas, žiaurumas, egoizmas ir aibė kitų ydų. To- 
dėl niekada negali pasenti Senekos priekaištai nedo- 
rėliams ir niekšams, jo aistringas įtikinėjimas atsikra- 
tyti ydų. Todėl amžinai yra aktualus Senekos ragini- 
mas daugiau mąstyti apie Dievo sukurtos visatos di- 
dingumą, grožį, tobulumą, žavėtis visu tuo, kelti akis 
ir sielą aukštyn. 


Dalia Dilytė 


PAAIŠKINIMAI 


Yra išlikę per penkiasdešimt Senekos veikalo „Gamtos 
klausimai“ nuorašų, padarytų IX-XV a. Šiuose rankraščiuose 
knygų eilė sumaišyta, dabar vadinamų IV A ir IV B knygų 
tekstai prijungti prie kitų. Todėl nėra aišku, kaip atrodė Se- 
nekos veikalas. Spėjama, jog painiavos galėjo būti jau seno- 
vėje, nes Seneka turbūt išleido tik pavienes knygas, o visas 
veikalas galėjo būti išleistas po jo (ir Nerono) mirties, Fla- 
vijų laikais. Populiari hipotezė, kad veikalą išleido tas pats 
Lucilijus, kuriam jis buvo dedikuotas. Lucilijus tikriausiai 
sudėjo knygas reikiama tvarka, tačiau vėlesniųjų laikų lei- 
dėjai galėjo daryti ne jo leidimo, o seniau paskelbtų pavie- 
nių knygų nuorašus ir sumaišyti jų eilę. Manoma, jog Se- 
nekos „Gamtos klausimus“ sudarė aštuonios knygos: I - 
apie vandenis, II - apie Nilą, III - apie debesis, IV -— apie 
žaibus ir perkūnus, V — apie vėjus, VI - apie žemės drebė- 
jimą, VII - apie kometas ir VIII - apie dangaus ugnis. Ki- 
tos knygų numeracijos versijos pateikiamos toliau. Naujai- 
siais amžiais tyrinėjant rankraščius ir tvarkant tekstą dau- 
giausia nusipelnė Karaliaučiaus ir Greifsvaldo universitetų 

profesorius Alfredas Gercke. Jo parengtas Senekos „Gam- 
tos klausimų“ tekstas laikomas kanoniniu. Todėl į lietuvių 
kalbą veikalas verstas iš jo paskelbto leidimo (L. Annaei Se- 
necae opera guae supersunt. Vol. II: L. Annaei Senecae Na- 
turalium Ouaestionum libros VIII /edidit Alfred Gercke. — 
Lipsiae, 1907). Neišlikusios, neaiškios, leidėjo rekonstruotos 
teksto vietos pateikiamos kampiniuose skliaustuose. Teks- 
tologiniai klausimai neaptariami ir neaiškinami. Veikale 
esančios Vergilijaus ir Ovidijaus kūrinių citatos pateikiamos 
iš Antano Dambrausko ir Alfonso Nykos-Niliūno vertimų. 
Keliais atvejais, kai dėl įvairių priežasčių esami vertimai ne- 
tiko Senekos tekstui, „Gamtos klausimų“ vertėja romėnų 
poetų citatas išvertė pati. 


Pirma knyga 


Spėjama, jog ši knyga Senekos veikale buvo ne pirma, 
o aštunta arba penkta. Daugumoje rankraščių ji neturėjo jo- 
kio pavadinimo. Dabar ji vadinama arba „Apie dangaus ug- 
nis“ („De ignibus caelestibus“), arba „Apie erdvių ugnis“ 
(„De ignibus in aere existentibus“). Knygos medžiaga yra 
palyginti neblogai išdėstyta. Po įžangos kalbama apie me- 
teoritus, paskui — apie drignes arba ratilus, toliau — apie vai- 
vorykštes, atspindėjimą, kitus dangaus švytėjimus, vėl trum- 
pai sugrįžtama prie meteoritų ir baigiama veidrodžių vaid- 
mens Žmogaus gyvenime aptarimu. 

! Epikūrizmo filosofijos teiginys. 

2 Plg.: Sen. De ben. VI, 23. 

3 Stoicizmo ir Aristotelio (Cic. De nat. deor. I, 33) teiginys. 

* Pitagoro teiginys. 

5 Seneka turi galvoje sudėtingų, puošnių, kartais labai 


meniškų piešinių spalvotas grindų mozaikas. 


6 Ant Kapitolijaus kalno stovinčioje Junonos Monetos 


(Junonos Ramintojos, Guodėjos) šventykloje buvo pinigų ka- 
lykla. Iš Monetos vardo atsirado žodis „moneta“. 


jos 


? Vergilijus. Eneida, IV, 404. Vertė A. Dambrauskas. 

Š Turima galvoje Saturno planeta. Pig.: VII, 29. 

? Aristotelio teorija. 

10 Turimi galvoje epikūrininkai. 

II Tai ne Aristotelio duotas vardas. Aristotelis rašo, kad 
taip vadinamos (Arist. Met. I, 4. 1). 

12 168 m. pr. Kr. 

13 14 m. po Kr. Plg.: Dio Cass. LVI, 29. 

1231 m. po Kr. 

15 19 m. po Kr. 

16 Vegilijus. Eneida, V, 528. Vertė A. Dambrauskas. 

17 Arist. Met. I, 4. 2. 

18 Plg: Hor. Carm. I, 3 ir Plin. Nat. hist. II, 101. 

9 414 m. pr. Kr. Spartos karvedys Gilipas vyko padėti 


atėniečių apsuptiems Sirakūzams. 


20 Plg.: Liv. XXII, 1. 8 ir Plin. Nat. hist. II, 101. 
21 43 m. pr. Kr. Tai mini ir kiti autoriai: Vell. II, 59. 6; 


Plin. Nat. hist. II, 98; Suet. Aug. 95. 


22 Plg.: Plin. Nat. hist. XVIII, 345. 
23 Plg: Arist. Met. III, 2. 8 ir Plin. Nat. hist. II, 150. 
24 Ovidijus. Metamorfozės, VI, 65-67. Vertė A. Damb- 


rauskas. 


25 Arist. Met. III, 4. 6. 
26 Arist. Met. III, 4. 2 są4. 


————— 

27 Plg: Lucr. IV, 386. 

28 Lucr. IV, 438; Sen. Epist. LXXI, 24. 

29 Neaišku, kokius matematikus turi galvoje Seneka. Spė- 
jama, kad galbūt labai garsų Eukleido veikalą Karontpizd 
(„Atspindžių teorija“). 

30 Parijas - Paro salos kolonija ant Propontidės kranto. 

31 Matyt, turimos galvoje Demokrito ir Epikūro nuomo- 
nės (Lucr. IV, 237-298). 

32 Imperatorius Neronas turėjo poeto ambicijų (Tac. Ann. 
XIII, 3; Suet. Ner. 52; Dio Cass. LXII, 29). Kiterietė - Afroditės 
epitetas. Kiteros sala garsėjo kaip Afroditės garbinimo vieta. 

33 Galbūt Seneka turi galvoje garsaus filosofo stoiko Po- 
seidonijo (135-51 m. pr. Kr.) veikalą Mepi peteopov („Apie 
erdvių reiškinius“). 

31 Vergilijus. Georgikos, I, 380-381. Vertė A. Dambraus- 
kas. Plg.: Hor. Ars. 18; Tib. I, 4. 44; Plin. Nat. hist. I, 150. 

35 Stoikai. 

36 Arist. Met. III, 5. 20. 

37 Arist. Met. III, 2. 

38 Liv. XXVIII, 11; XLI, 21; Cic. De rep. I, 15. 

3? Vergilijus. Georgikos, II, 95-96. Vertė D. Dilytė. 

40 Arat. Phaen. 800 sąg. Arato (apie 315-248 m. pr. Kr.) 
veikalas bauvėuzva buvo labai garsus. Į lotynų kalbą jis bu- 
vo išverstas tris kartus. Jį vertė Varonas Atacietis, Cicero- 
nas ir Germanikas. 

41 Vergilijus. Georgikos, I, 367. Vertė A. Dambrauskas. 

42 Apie kometas Seneka rašo septintoje šio veikalo kny- 
goje. Kadangi jo veikale ši knyga, matyt, buvo aštunta, vi- 
sai suprantama, kodėl jis sako apie tai kalbėjęs anksčiau. 

43 Pvz., Liv. XXXI, 12. 

*! Vergilijus. Bukolikos, 2, 25-26. Vertė A. Dambrauskas. 

*5 Lukrecijus teisingiau teigia, jog varis gamintas anks- 
čiau už geležį (Lucr. V, 1287). 

*6 Turimos galvoje Gnėjaus Kornelijaus Scipiono dukte- 
rys (Val. Max. IV, 4. 10). 


Antra knyga 


Nė viename rankraštyje neišliko šios knygos pavadini- 
mas. Jį sugalvojo leidėjai. Vieni spėja, kad Senekos veikale 
ši knyga buvo ketvirta, kiti - kad šešta. Įžangoje pateikia- 
mi vieningų ir sudėtinių kūnų apibrėžimai, aptariamos oro 
ypatybės, paskui kalbama apie žaibų kilmę, amalo ir žaibo 
skirtumus, griaustinį, žaibų pranašystes, Jupiterio vaidme- 
nį ir reikšmę, įvairias antikines žaibo ir perkūno teorijas. 

! Graikai šiuos tyrinėjimus vadino uranografija, meteo- 
rologija ir geografija. 

2 Ovidijus. Metamorfozės, I, 55. Vertė D. Dilytė. 

3 Aristotelis žemės drebėjimus irgi priskyrė meteorolo- 
gijos sričiai. 

* Senoji stoja orą ir ugnį laikė jungiančiaisiais elemen- 
tais, o žemę ir vandenį - sujungtaisiais. 

5 Plg.: Sen. Epist. CII, 6. 

6 Plg.: Arist. Met. X, 1 ir 2. 

7 Demokritas, Epikūras, Lukrecijus. 

Š Turimi galvoje vandens vargonai, išrasti Ktesibijo 
(II a. pr. Kr.) 

? Tai antikinės literatūros topas (arba locus communis). 
Plg.: Prop. IV, 5. 74; Pers. I, 24; Mart. X, 2; Juv. X, 144-145. 

10 Plg.: Arist. De anima, I, 2, 405a 26. 

! Demokritas ir Epikūras. Plg.: Lucr. I, 355-356. 

12 Seneka čia polemizuoja su epikūrininkais. Lukrecijus 
mato tik dvi galimybes: arba kūnai negali judėti, arba rei- 
kia pripažinti, kad visuose kūnuose, taigi ir ore, esama tuš- 
tumų (Lucr. I, 381-382). 

18 Plg.: Arist. Met. XII, 7, 1072b 25. 

14 Romėnų amfiteatruose, kur vykdavo gladiatorių var- 
žybos, buvo purškiami kvapnūs vandenys. 

15 Pig.: Plin. Nat. hist. II, 85. 

16 Plg.: Arist. Met. II, 9. 18. 

17 Plg.: Arist. Met. II, 9. 10. 

18 Plg.: Arist. Met. II, 9. 10; Plut. Plac. III, 2. 3. 

19 Arist. Met. II, 9. 

20 Šis palyginimas buvo paplitęs antikinėje literatūroje. 
Plg.: Lucr. VI, 329 ir Verg. Aen. XI, 616. 

21 Balistos svaidydavo didelius akmenis, o skorpionai — ie- 
tis ir dideles strėles. 

2 Tokį patį pavyzdį pateikia ir Plinijus Vyresnysis. Plg.: 
Plin. Nat. hist. II, 112. 

23 Anaksimandro griaustinio teoriją aiškina ir Plutarchas. 
Pig.: Plut. Plac. III, 3. 1. 

24 Vienas Platono mokytojų Diogenas iš Apolonijos iš- 
rutuliojo Anaksimeno teoriją, įterpdamas ir kitų filosofų tei- 
ginių. 

5 197 m. pr. Kr. Viduržemio jūroje iškilo nauja sala ne- 
toli dabartinės Santorino salos. 

26 Toje pačioje vietovėje 46 m. po Kr. iškilo ir Ketiikūs 
vėl nugrimzdo kita sala. Plg.: Plin. Nat. hist. II, 202. 

27 Asklepiodotas (apie 110-40 m. pr. Kr.) parašė neišliku- 
sį veikalą apie karybą. Galbūt jį ir turi galvoje Seneka. 

28 Apie 300 m. 

20 Plg.: Lucr. VI, 99, 400; Cic. De div. I, 11; Plin. Nat. 
hist. II, 51. 

30 Arist. Met. II, 9. 8. 

31 Timpanai yra plona oda aptraukti platūs mediniai ar- 
ba variniai žiedai. Jie mušami ranka arba plektru. Cimbolai 
yra du variniai diskai, daužomi vienas į kitą. 

32 Ciceronas irgi mini Emos išsiveržimą (Cic. De nat. de- 
or. II, 96). 

33 Her. III, 26. 

3* Apie tai Seneka kalbėjo neišlikušioje šio veikalo da-. 
lyje. 

35 Tą patį aprašo ir Lukrecijus (VI, 230) bei Plinijus Vy- 
resnysis (Plin. Nat. hist. II, 137). 

36 Turimos galvoje planetos Merkurijus, Venera, Marsas, 
Jupiteris ir Saturnas. 

37 Xen. Apol. Socr. 12. 

38 Balti gyvuliai buvo aukojami dangaus dievams, o juo- 
di - požemio dievybėms. 

3 Plg.: Arist. Met. III, 1; Plin. Nat. hist. II, 137. 

40 Ovidijus. Metamorfozės, III, 305-307. Vertė A. Damb- 
rauskas. 

41 Turimi galvoje žemės galingieji, galbūt imperatorius 
Neronas. . 

*2 Plg.: Plut. Plac. I, 7. 11; Diog. Laert. VII, 135. 

3 Klidemą mini ir Aristotelis: Arist. Met. II, 9. 18. 

* Tuos pačius terminus (filguratio, fulgetra) vartoja ir Pl- 
nijus Vyresnysis (Plin. Nat. hist. HI, 112). 

35 Tai antikinės literatūros locus conimmunis (Lucr. VI, 178; 
Verg. Aen. IX, 588; Ov. Met. II, 728; XIV, 825; Luc. Phars. 
VII, 513-514). 

16 Seneka turi galvoje teiginius sielos tobulinimui. Plg.: 
Sen. Epist. LVIIL, 25. 

* Buvo manoma, kad jeigu žaibas užmušė žmogų, tai 
paveikia visą bendruomenę, ir permaldavimo apeigos vyk- 
davo bendruomenės vardu. 

48 Žaibo palaidojimas - tai tam tikros apeigos toje vietoje, 
į kurią buvo trenkta. 


Trečia knyga 


Vienų mokslininkų nuomone, ši knyga Senekos veikale 
buvo pirma, kitų - septinta. Viename rankraštyje ji pava- 
dinta „De aguis“ („Apie vandenis“). Teksto leidėjai, norė- 
dami pabrėžti, kad kalbama apie žemės vandenis, o ne apie 
lietų, paprastai pavadinime dar prideda žodį „žemės“. Kny- 
ga prasideda įžanga (manantys, jog ši knyga buvo pirma, 
ją laiko viso veikalo įžanga), kurioje autorius kalba apie 
gamtos tyrinėjimų reikšmingumą. Paskui jis išdėsto rūpimus 
klausimus ir samprotauja apie tai, iš kur upės gauna van- 
dens amžinam tekėjimui, pateikia įvairias kitų autorių te- 
orijas ir savo mintis. Knygos viduryje jis įterpia digresiją 
apie pražūtingą prabangos siekimą, kai kurių visuomenės 
narių sugedimą, o paskui vėl grįžta prie vandenų klausi- 
mų. Jis aprašo įvairiais ypatumais pasižyminčius vandenis, 
potvynius ir savaiminį apsivalymą ir baigia knygą visuoti- 
nio tvano bei pasaulio pabaigos tema. 

! Šio veikalo sukūrimo data nežinoma. Manoma, kad 
paskutinis Senekos kūrinys buvo „Laiškai Lucilijui“. Gal 
„Gamtos klausimus“ jis parašė truputį anksčiau arba abu 
veikalus rašė vienu metu. 

2 Senekos tėvonija buvo Ispanijoje, prie Kordubos miesto. 

3 Nežinoma, kokio poeto šios eilutės ir iš kokio veikalo. 

* Hanibalas užpuolė Italiją iš šiaurės 216 m. pr. Kr. Už- 
puolimas buvo netikėtas todėl, kad romėnai žinodami, jog; 
jis yra Galijoje, nesitikėjo jį su kariuomene pereisiant Alpes. 

5 Kviritų teisė - romėnų piliečių teisė. Prigimtinė teisė — 
visų tautų Žmonių teisės. 

6 Ovidijus. Metamorfozės, III, 407. Vertė A. Dambrauskas. 

7 Vergilijus. Eneida, I, 245-246. Vertė A. Dambrauskas. 

8 Lucilijus rašė eiles. (Plg.: Sen. Epist. LXXIX). Manoma, 
kad jis yra sukūręs Vergilijui priskirtų eilėraščių rinkinyje 
išlikusią poemą „Etna“. Kiti jo veikalai neišliko. 

? Nilas aprašomas šio veikalo IV A knygoje. 

10 Plg.: Arist. Met. II, 2. 

li Plg.: Lucr. V, 261-272; VI, 631-638. 

12 Manoma, jog Seneka turi galvoje Ksenofaną, Hiponą 
ir galbūt Anaksagorą. 

13 Plg.: Plat. Phaed. 112. 

14 Neaišku, kokius mokslininkus Seneka turi galvoje. 

55 Tai pitagorininkų teiginys. Plg: Ovid. Met. XV, 244-253. 

16 Tai Anaksagoro teiginys. 

17 Ši Teofrasto veikalo dalis neišliko. Tą patį teigia Pli- 
nijus Vyresnysis (Plin. Nat. hist. XXXI, 54). 

18 Plg.: Plin. Nat. hist. XXXI, 53. 

19 Mažosios Azijos pusiasalyje buvo dvi Magnesijos: prie 
Sipilo ir prie Hermo. Neaišku, kurią turi galvoje Seneka. 

20 Plg.: Arist. Met. I, 3; Plin. Nat. hist. XXXI, 1. 

2 Plg.: Cic. De nat. deor. II, 29. 

22 Pig.: Plin. Nat. hist. XI, 219. 

3 Plg.: Ovid. Epist. ex Ponto IV, 2. 17 ir Ovid. Met. XV, 
271. 

4 Plg: Lucr. VI, 536. 

25 Seneka mini labai populiarų ir romėnų vertintą pa- 
dažą, vadinamą garu. Jis buvo gaminamas iš džiovintų žu- 
vų ir daugelio prieskonių. 

26 Ovidijus. Metamorfozės, XV, 313-314. Vertė A. Damb- 
rauskas. 

27 Apie Puteolų smėlį žr.: Verg. Aen. IX, 730 ir Vitr. De 
arch. II, 6. 

28 Sieringi Albulų šaltiniai buvo prie Tiburo miesto. 

2 Ovidijus. Metamorfozės, XV, 320. Vertė A. Damb- 
rauskas. 

30 Ovidijus. Metamorfozės, XV, 321. Vertė A. Damb- 
rauskas. 

31 Ovidijus. Metamorfozės, XV, 329-331. Vertė A. Damb- 
rauskas. 

32 Plg.: Lucr. VI, 738-839. 

33 Plg.: Plat. Phaed. 112a. 

31 Kūgio formos stulpas, kas tūkstantis (lot. mille — tūks- 
tantis, iš jo kilo žodis „mylia“) žingsnių statomas palei Ro- 
mos valstybės kelius. 

35 Orą įšildydavo karštieji Bajų šaltiniai. Šaltinis būdavo 
uždengiamas, ir virš jo esantis šiltas oras tekėdavo vamzdžiu. 

36 Romėnai nemokėjo pasidaryti dūmtraukių, todėl kros- 
nimis būstų nešildė. I a. po Kr. romėnų raitelis Sergijus Ora- 
ta išrado hipokaustu vadinamą šildymo būdą. Rūsyje po 
kambariu buvo sustatomi plytiniai stulpeliai ir tarp jų de- 
ginamos malkos. Stulpeliai įkaisdavo, ir karštas rūsio oras 
šildė grindis. Kambario sienose įmontuotais vamzdžiais kil- 
damas įkaitęs oras šildė sienas. 

37 Plg.: Plin. Nat. hist. XXXI, 27 ir Vitr. De arch. VIII, 3. 

38 Plinijus Vyresnysis nurodo, jog; kita upė yra vardu Ke- 
fisas (Plin. Nat. hist. II, 230). 

3 Plg: Plin. Nat. hist. XXXI, 14. 

*0 Plg.: Plin. Nat. hist. XXXI, 22. 

41 Turima galvoje dabartinė Negyvoji jūra. 

42 Ši Teofrasto veikalo vieta neišliko. Plinijus Vyresny- 
sis irgi užsimena apie plaukiojančias Lidijos salas (Plin. Nat. 
hist. II, 209). 

43 Apie šią salą rašo ir abu Plinijai (Plin. Nat. hist. IL, 
209 ir Plin. Epist. VIII, 20). Kutilijos - senas sabinų miestas. 
4 Vadimonio ežeras ir Statonijos miestas buvo Etrurijoje. 

45 Pig.: Plin. Nat. hist. VII, 33; Ath. II, 15. 

46 Ši Teofrasto veikalo vieta neišliko. 

47 Ovidijus. Metamorfozės, XV, 273-276. Vertė A. Damb- 
rauskas. Likas - Likijos upė. Plg. Her. VII, 30. Apie Argoli- 
dės upę Erasiną rašo ir Plinijus Vyresnysis (Nat. hist. II, 225). 

48 Vergilijus. Bukolikos, X, 4-5. Vertė A. Dambrauskas. 
Sicilijos saloje tryškęs Aretusos šaltinis buvo visai netoli jū- 
ros, bet nesūrus, nesusimaišęs, pasak Vergilijaus, su Dori- 
de (jūrų nimfa ar tiesiog jūra). Dėl to manyta, kad jame lie- 
jasi po jūra prabėgusios Alfėjo upės, tekančios pro Olimpi- 
ją, vanduo. Plinijus rašo panašiai (Plin. Nat. hist. XXXI, 55). 

Strabonas netiki Alfėjo upės ir Aretusos šaltinio susijungi- 
mu (VI, 2. 4). 

Plinijus Vyresnysis nurodo, jog tai vyksta kas devy- 
neri metai (Plin. Nat. hist. XXXI, 55). 

30 Plinijus Vyresnysis praneša tą patį (Plin. Nat. hist. IL, 
220). Plg.: Hom. Od. XII, 260-404 

31 Servijus Flavijus Papirijus Fabianas, I a. po Kr. gyvenęs 
retorikos žinovas ir filosofas, parašė mūsų nepasiekusį vei- 
kalą „Gamtos priežasčių knygos“. 

52 Žmonės pradeda valgyti giles, kaip ir pirmykštėje 
žmonijos vystymosi stadijoje. Plg.: Ovid. Met. I, 106. 

33 Ovidijus Metamorfozės, II, 264. Vertė A. Dambrauskas. 

s Ovidijus. Metamorfozės, I, 292. Vertė A. Dambrauskas. 

35 Ovidijus. Metamorfozės, I, 304. Vertė A. Dambrauskas. 

36 Ovidijus. Metamorfozės, I, 285 ir 290. Vertė A. Damb- 
rauskas. 

57 Ovidijus. Metamorfozės, I, 272-273. Vertė A. Damb- 
rauskas. 

38 Pig.: Plat. Tim. 22c. 

32 Belas buvo laikomas pirmuoju Babilonijos karaliumi. 
Jis buvo sudievintas ar sutapatintas su babiloniečių dievu 
Baalu. Berosas (III a. pr. Kr.), jo žynys, garsėjo kaip Babilo- 
nijos istorijos graikų kalba autorius. 

60 I Vėžio žvaigždyną Saulė atkeliauja birželio 21 dieną, 
o į Ožiaragio žvaigždyną - gruodžio 21 dieną. 


Ketvirta A knyga 


Rankraščiuose ši knyga pateikiama kaip antra, septinta 
arba aštunta. Knyga skirta Nilui. Šios upės ištakos ir potvy- 
niai buvo visos antikos žmonių vaizduotę jaudinusios temos. 

Išliko tik maždaug pusė knygos. Įžangoje Seneka kalba apie 
pataikavimo reiškinį romėnų visuomenėje, o paskui perei- 
na prie Nilo temos. Jis aprašo vietas, per kurias upė teka, 
Nilo fauną, išdėsto kai kurias esamas šios upės potvynių te- 
orijas. Čia tekstas nutrūksta. 

1 Čia ir toliau Seneka vartoja gladiatorių kovų leksiką. 

2 Lucijus Munacijus Plankas buvo konsulu 13 m. po Kr. 
Vilėjus yra nežinomas asmuo. Kartais siūloma jį tapatinti su 
istoriku Velėjumi Paterkulu arba su būsimojo imperatoriaus 
Vitelijaus tėvu. 

3 Krispas Pasienas buvo Senekos tėvo draugas. Nužudy- 
tas Klaudijaus valdymo pradžioje. 

* Fidas Ančjus buvo gladiatorius. Giminės vardas Anėjus 
rodo, kad jis galėjo būti Senekų šeimos atleistinis. 

5 Trakais buvo vadinami gladiatoriai, ginkluoti trakų gen- 
ties, gyvenusios į pietus nuo Dunojaus, nacionaliniais dur- 
klais. Trakai buvo aukšti ir stambūs vyrai. 

6 Aukščiausieji valdininkai (konsulai, pretoriai, kvesto- 
riai) buvo renkami vieneriems metams, o jų sargybiniai, jų 
valdžios demonstruotojai ir kai kurių pavedimų vykdytojai 
liktoriai eidavo tas pareigas nuolatos. 

? Gnėjus Kornelijus Lenbulas Getulikas (1 a. po Kr.) dešimt 
metų valdė Aukštutinę Germaniją. Kadangi Getuliką labai 
gerbė kariai, Kaligula, jo bijojęs ir jam pavydėjęs, apkaltino 
jį sąmokslu ir nužudė. 

8 Imperatoriaus Klaudijaus žmona Mesalina ir didelę įta- 
ką imperatoriui turėjęs atleistinis Narcizas tautos priešais pa- 
vadinti, matyt, todėl, kad pražudė daugelį garbingų žmo- 
nių. Savo pačių priešai jie buvo todėl, kad buvo sugedę ir 
kupini ydų. 

? Visuose veikaluose Seneka vadina Kaligulą Gajui. 
Respublikos laikais Romos piliečio nebuvo galima kankin- 
ti. Imperijos laikotarpiu kilmingųjų kankinimai paplito (Suet. 
Tib. 54; Cal. 32; Sen. De ira III, 19. 1). 

10 Vergilijus. Eneida, IV, 373. Vertė A. Dambrauskas. 

11 Ovidijus. Metamorfozės, I, 241. Vertė A. Dambrauskas. 

12 Turimi galvoje Antonijus, Oktavianas, Lepidas ir Seks- 
tas Pompėjus. Antonijus buvo Rytuose ir nedalyvavo 36 m. 
pr. Kr. vykusiame Oktaviano ir Lepido mūšyje su Sekstu 
Pompėjumi, bet jis savo kolegoms triumvirams atsiuntė du 
šimtus laivų. 

13 Sekstas Pompėjus pralaimėjo ir bėgo į Rytus. Po to Le- 
pidas bandė patraukti į savo pusę Oktaviano kariuomenę, 
bet tai sužinojęs Oktavianas ėmėsi tokių pačių veiksmų, ir 
Lepido armija perėjo pas jį. 

14 Čia Seneka turbūt cituoja kokio nors Lucilijaus veika- 
lo eilutę. 

15 Seneka čia suklydo: tai ne Ovidijaus, o Tibulo eilutė 
(Tib. I, 7. 26). Vertė D. Dilytė. 

16 Kai kurių komentatorių nuomone, Nilu vadinama upė 
prasideda ne nuo Filų, o nuo Merojės. 

1 Plg.: Cic. De rep. VI, 19; Plin. Nat. hist. VI, 181. Sen. 
Epist. LVI, 3. 

18 Neprieinama, draudžiama (gr.). 

9 Plg.: Her. II, 28. 

20 Iškilminga Nilo šventė Nilojos vykdavo per vasaros 
solsticiją (plg.: Heliod. IX, 443). Aukodavo pats faraonas ar- 
ba vienas jo sūnų. Nuo Augusto laikų aukojimus atlikdavo 
ir Egipto valdytojas. 

2 Pig: Plin. Nat hist. XVIII, 168. 

2 Tiberijus Klaudijus Balbilas buvo Egipto prefektu nuo 
55 m. po Kr. Matyt, jis parašė knygą apie Egiptą. Plg.: Plin. 
Nat. hist. XIX, 3. 

23 Teofrastas, matyt, parašė veikalą apie Nilą. Jis neišliko. 

4 42 ir 41 m. pr. Kr. 

5 II a. pr. Kr. poetas Kalimachas parašė veikalą proza 
apie įvairius keistus ir neįprastus dalykus. Galbūt Seneka 
turi galvoje šį veikalą. 

26 Plg.: Plut. Plac. Phil. IV, 1; Her. II, 22. 

27 Aesch. Suppl. 542, 569; Soph. Frg. 797; Eur. Hel. 1-2. 

28 Dažniau vartojama forma - trogloditai (graikų k. tai 
reiškia „urviniai“). 

2 Iš šiaurės į pietus vasarą ir iš pietų į šiaurę žiemą pu- 
čiantys pastovūs vėjai Viduržemio jūros regione. 

30 Apie 500 m. pr. Kr. paskelbtas Eutimeno veikalas ne- 
išliko. 

31 Viduržemio jūrą senovės žmonės vadino Vidine, o At- 
lanto vandenyną - Išorine jūra. 

32 Plg.: Arist. Meteor. II, 2. 5. 

33 Antikoje buvo labai paplitusi mintis, kad Nilas išteka 
iš Atlanto vandenyno. Plg.: Plin. Nat. hist. V, 51; Vitr. VIII, 
2, 6, 7; Amm. XXII, 15. 8. 

23va. pr. Kr. astronomo Enopido veikalų neišliko. 

35 V-IV a. pr. Kr. gyvenęs gydytojas Diogenas buvo jo- 
nėnų filosofijos šalininkas. Išliko jo veikalo „Apie gamtą“ 
fragmentai. 

36 Čia dėstymas nutrūksta. Teksto leidėjas dar tradiciš- 
kai pateikia graikų kalba parašytoje V-VI a. politiko, filo- 
sofo, rašytojo Joano Laurencijaus Lido knygoje „Apie mė- 

nesius“ cituotas Senekos veikalo ištraukas apie kitų antikos 
autorių teiginius Nilo tema: 

„Herodotas sako, kad saulė, eidama per netoli žemės 
esančią pietinę juostą, ten susiurbia visų upių vandenį. Pa- 
sukusi į šiaurę vasaros pradžioje, ji traukia prie savęs Nilo 
vandenį. Dėl tos priežasties upė vasarą patvinsta. 

Egiptiečiai sako, jog; etesijos stumia visus debesis iš šiau- 
rės sričių į pietus, todėl dėl gausių pliaupiančių liūčių Ni- 
las pakyla. 

Eforas iš Kumų pirmoje savo „Istorijos“ knygoje sako, 
kad Egiptas iš prigimties yra akytas, bet padengęs jį Nilo 
atneštas dumblas ilgainiui padarė jį nepermerkiamą. Per di- 
delius karščius ši upė teka kaip prakaitas lengvesnių ir aky- 
tesnių sričių link. 

Bet ir Trasialkas iš Taso sako, kad etesijos verčia Nilą 
išsilieti. Upė ištvinsta dėl to, kad Etiopijoje yra aukštų, pa- 
lyginti su mūsiškiais, kalnų grandinė, ji surenka etesijų at- 
varytus debesis. 

Peripatetikas Kalistenis ketvirtoje savo „Graikijos istori- 
jos“ knygoje pasakoja, kad jis žygiavo su Aleksandru Ma- 
kedoniečiu ir atvykęs į Etiopiją įsitikino, jog Nilas susidaro 
dėl nepaliaujamų liūčių. 

Bet ir Dikajarchas savo „Kelionės aplink žemę aprašy- 
me“ linkęs manyti, jog Nilas išteka iš Atlanto jūros.“ 


Ketvirta B knyga 


Remdamiesi rankraščiais, kai kurie tyrinėtojai ir leidėjai 
laiko šią knygą pirmąja Senekos veikalo knyga, kiti — tre- 
čiąja. Didesnė knygos dalis yra dingusi. Išliko mažiau ne- 

gu trečdalis teksto — pati knygos pabaiga. Knygoje buvo kal- 
bama apie debesis, lietų, sniegą, krušą. Liko tik krušos su- 
sidarymo aiškinimas. Knygos pabaigoje autorius peikia pra- 
bangai atsidavusius žmones. 

! Teksto, iš kurio versta, leidėjas A. Gercke knygos pra- 
džioje pateikia kelis šios knygos fragmentus: „Dangiškuosius 
vandenis išpurto debesys. Debesis yra tiršto oro sutankėji- 
mas. Klausiama, kaip susidaro sniegas. Sniegas turi panašią 
prigimiį kaip šerkšnas. Jame daugiau oro negu vandens. 
Anaksagoras <...> koks skirtumas tarp rasos ir vandens, toks 
ir tarp šerkšno ir ledo, taip pat tarp sniego ir krušos.“ 

2 Romėnų teismas pripažino tik savo akimis mačiusius 
ar savo ausimis girdėjusius įvykį liudytojus. Vadinamieji lau- 
datorės, teigiamai alsiliepiantieji apie kaltinamojo reputaciją 
liudytojai, turėjo nedaug reikšmės. 

3 Ovidijus. Meilės menas, I, 475476. Vertė D. Dilytė. 

* Lukrecijus. Apie daiktų prigimtį, I, 314. Vertė M. Rač- 
kauskas. 

5 Plg.: Arist. Met. I, 12. 9. 

6 Ta knygos dalis neišliko. 

7 Vergilijus. Georgikos, I, 313. Vertė A. Nyka-Niliūnas. 

8 Karijos vergai buvo prastai vertinami. 

2 Kleonų buvo keletas. Seneka tikriausiai turi galvoje Ar- 
golidės miestelį. Plg: Paus. II, 34. 3; Plut. Ouaest. Conub. 
VII, 2. 2. 

10 Krušos sargai (gr.). 

I Plg.: Plin. Nat. hist. XXVIII, 29. 

12 Žr. šio veikalo III, 24. 2 ir III knygos 34-ą paaiškinimą. 

13 Nors romėnai mokėjo gaminti stiklą ir iš jo darydavo 
indus bei buteliukus kosmetikos priemonėms, namų langai 

nebuvo stiklinami. Žiemą kai kurie žmonės užsidengdavo 
langų skyles peršviečiamomis žėručio plokštėmis. 
M Pig: Ath. XV, 686. 


Penkta knyga 


Remiantis rankraščiais, ši knyga laikoma penktąja arba 
antrąja Senekos veikalo knyga. Pavadinimas išlikęs daugu- 
moje rankraščių. Teiginiai išdėstyti paprastai ir aiškiai. Iš 
pradžių Seneka pasako apibrėžimą, o paskui stengiasi išaiš- 
kinti, kas yra vėjas. Jis nurodo vėjo atsiradimo priežastis ir 
aptaria vėjų rūšis. Knyga baigiama filosofiniais samprota- 
vimais apie Apvaizdos dovanas ir žmonių nemokėjimą jo- 
mis naudotis, apie užkariavimų beprasmiškumą ir pražū- 
tingumą. 

1 Plg: Arist. Meteor. I, 13. 

2 Vergilijus. Bukolikos, II, 25. Vertė A. Dambrauskas. 

3 Plg.: Lucr. II, 113-120. 

* Seneka čia vartoja juridinę leksiką. Juridinius princi- 
pus romėnai reiškė tam tikrais trumpais, formulėmis vadi- 
namais tekstais. 

5 Kitoje šio veikalo vietoje (II, 18) Seneka teigia, jog jau 
Anaksimandras aiškino, kad vėjas yra oro judėjimas. 

6 Plg.: Arist. Met. II, 4. 

7 Plg.: Cic. De nat deor. II, 24; Plin. Nat. hist. II, 10; XI, 119. 

8 Plg.: Arist. Met. II, 8. 6. 

? Turima galvoje, kad žemė yra rutulio formos, todėl Ita- 
lija ir kitos Viduržemio jūros sritys yra žemiau už šiaurines. 

10 Iš debesų (gr.). 

11 Ovidijus. Metamorfozės, I, 338. Vertė D. Dilytė. 

12 Ovidijus. Metamorfozės, I, 61-66. Vertė A. Damb- 
rauskas. 

13 Vergilijus. Eneida, I, 85-86. Vertė A. Dambrauskas. 

14 Varono veikalas, kuriame jis kalba apie vėjus, neišliko. 

15 Lot. subsolanus - esantis po saule. 

16 Kampanijoje nuo Vulturo (lot. vultur - peslys) kalno 
pučiantis rytų vėjas. Atitinka graikų eurą. 

17 Liv. XXII, 43. 

18 Favonijaus vardas siejamas su lotynų k. veiksmažodžiu 
favere - būti palankiam. 

1? Koro ir argesto vardai graikiški. Koras reiškia šluotą, 
o argestas - veržlusis arba išvaikantis debesis. 

20 Nuo Afrikos pučiantis vėjas. 

2! Akvilono vardas siejamas su lotynų k. būdvardžiu agui- 
lus - tamsus. Atitinka graikų borėją. 

22 Septemtriono vardas padarytas iš lotynų k. žodžio Scp- 
temtrio - Septyni jaučiai, Grįžulo Ratų žvaigždynas. 

23 Lot. finitor ir finiens. Abu terminai nebuvo labai įsi- 
galėję. 

44 Turimas galvoje Gajus Julijus Cezaris. 

25 Ta Livijaus istorinio veikalo dalis, kurioje aprašomi 
I a. pr. Kr. įvykiai, neišliko. 

26 Šis ir kiti du sakiniai pasakyti su ironija. 

27 Turimas galvoje triumvirų priešininkas Gajus Atėjus 
Kapitonas. Krasui aukojant Kapitolijuje prieš žygi 55 m. 
pr. Kr. Kapitonas pasakė, jog paukščių ženklai rodo, kad die- 
vai jam nepalankūs. Išžygiuojantį Krasą Kapitonas palydėjo 
prakeiksmais. Po dvejų metų Krasas žuvo partų krašte prie 
Eufrato upės. 

28 Išlikusiuose Platono raštuose tokios vietos nėra. 

Šešta knyga 


Vieni leidėjai ir tyrinėtojai laiko šią knygą trečiąja Sene- 
kos veikalo dalimi, kiti - šeštąja. Ji skirta žemės drebėjimų 
klausimams. Knygos turinys atspindi ir tų laikų aktualijas. 
Mat kaip tik neseniai buvo įvykęs didžiulis žemės drebėji- 
mas Italijos pietvakarinėje srityje, Kampanijoje. Kaip filoso- 
fas, Seneka laiko savo pareiga įtikinti skaitytojus, jog nerei- 
kia bijoti žemės drebėjimo, nes nereikia bijoti mirties. Tam 
jis skiria knygos pradžią ir pabaigą. Kitame tekste nuosek- 
liai dėstomos įvairios žemės drebėjimų priežasčių teorijos. 

! Plg.: Arist. Met. II, 8. 11. 

2 Gajus Memijus Regulas ir Lucijus Verginijus Rufas kon- 
sulavo 63 m. po Kr. Vasario nonos - vasario mėn. 5 d. Taci- 
tas nurodo, jog šis drebėjimas įvyko 62 m. po Kr. (Tac. Ann. 
XV, 22. 5). 

3 Plg.: Plin. Nat hist. II, 146. 

3 Autorius turi galvoje epidemijas, kurių plitimas buvo 
siejamas su orais. 

3 Romoje buvo daug pigių, prastai pastatytų namų, ku- 
rie dažnai sugriūdavo. Plg.: Strab. V, 3. 7; Iuv. III, 193-194. 

5 17 m. po Kr. Plg.: Tac. Ann. II, 47. 

7 62 m. po Kr. Plg: Apd. 16, 23-31. 

8 Vergilijus. Eneida, II, 354. Vertė A. Dambrauskas. 

? Čia Seneka kalba su ironija. 

10 Poetas Vagelijus nėra žinomas. Kadangi vardas ran- 
kraščiuose blogai išlikęs, spėjama, jog Seneka paminėjo Val- 
gijų Rufą arba Galioną, arba Aulą Gelijų, bet nė viena hi- 
potezė nėra pakankamai įtikinama. 

1! Neaišku, kokius autorius Seneka turi galvoje. 

12 Čia labiau pabrėžiamos politinės, o ne geografinės ri- 
bos. Sritys iki Dunojaus buvo užkariautos romėnų, o savąjį 
Viduržemio jūros regioną jie laikė ir visa Europa, ir visu pa- 
sauliu. 

15 Pig.: Arist. Met. II, 7. 2. 

14 Archelajas (apie 480410 m. pr. Kr.), matyt, veikale, pa- 
vadintame „Apie gamtą“, rutuliojo Anaksagoro mokymą 
apie Protą ir teigė pasaulį egzistuojant dėl šalčio ir šilumos 
priešpriešos ir maišymosi. 

15 Arist. Met. II, 8. 4. 

16 Antikoje buvo paplitusi legenda, jog nuo gimimo Te- 
ofrastas vadinosi Tirtamu, bet dėl puikios iškalbos Aristo- 
telis ji pavadino Teofrastu, tai yra dieviškai aiškinančiu (Cic. 
Or. 62; Diog. Laert. V, 2. 39). 

17 Siratonas po Teofrasto tapo peripatetikų vadovu (apie 
281 m. pr. Kr.). 

18 Vergilijus. Eneida, VI, 256. Vertė D. Dilytė. 

19 Turbūt Seneka turi galvoje stoikus. 

20 Žr. šio veikalo III, 15. 1 arba V, 4. 2. 

21 Plg.: Arist. Meteor. II, 8. 3. 

22 Vergilijus. Eneida, VIII, 728. Vertė A. Dambrauskas. 

23 Manoma, jog Seneka laisvai ir apytikriai išvertė Ask- 
lepiodoto veikalo pavadinimą. Veikalas tikriausiai vadinosi 
„Gamtos reiškinių priežastys“ arba „Gamtos reiškinių prie- 
žasčių klausimai“. 

24 Vergilijus. Eneida, I, 55-56. Vergilijaus tekstą Seneka 
truputį pakeitė, pritaikydamas prie savo teksto. Vertė D. Di- 
lytė. 

25 Vergilijus. Eneida, I, 53-54. Vertė A. Dambrauskas. 

26 Tikriausiai Seneka turi galvoje Demokrito mokinio 
Metrodoro (IV a. pr. Kr.) veikalą „Apie gamtą“. 

27 Plg.: Plin. Nat. hist. XI, 270. 

28 Pig.: Arist. Meteor. II, 7. 5. 

29 Plg.: Arist. Meteor. II, 8. 

30 Vergilijus. Eneida, VIII, 525. Vertė D. Dilytė. 

31 Pajūrio miestai Helikė (12 km nuo jūros) ir Burė (7 km 
nuo jūros) žuvo per 373 m. pr. Kr. įvykusį žemės drebėjimą. 
Matyt, Aristotelio sūnėnas istorikas ir filosofas Kalistenis tai 
aprašė neišlikusiame veikale „Graikijos istorija“. 

32 XV šios knygos skyriuje. 

33 Hom. Il. VII, 445; XI, 75; Od. XI, 74. 

31 Drebėjimas įvyko 427 m. pr. Kr. Tukididas sako, kad 
salą nusiaubė didžiulis jūros potvynis (Thuc. III, 89. 3). 

35 Plg.: Her. VII, 129; Strab. IX, 5. 2. 

36 Apie 300 km. 

37 Plg: Plin. Nat. hist. II, 195. 

38 Hom. Od. IV, 354-355. 

39 Cezario laikais (Caes. B. C. III, 112) Faro sala buvo 
nutolusi nuo žemyno per 900 žingsnių, tai yra apie 1,3 km. 
40 Vergilijus. Eneida, III, 77. Vertė A. Dambrauskas. 

41 Pind. Prg. 58 (Christ). 

42 Thuc. II, 8. 

33 373 m. pr. Kr. 

44 Plg.: Verg. Aen. VII, 563; Plin. Nat. hist. II, 207. 

45 Vergilijus. Eneida, III, 414419. Vertė A. Dambrauskas. 

46 Pig.: Sen. Epist. LXX, 14. 

47 Plg.: Sen. Epist. CIV, 27. 

Septinta knyga 


Vienų leidėjų ir tyrinėtojų ši knyga laikoma ketvirtąja, ki- 
tų = septintąja. Ji skirta kometoms. Seneka tvirtai laikosi nuo- 
monės, jog kometos yra tokios pat rūšies dangaus kūnai, kaip 
ir planetos. Visa septintoji knyga skirta tam įrodyti. 

! Nėra aišku, ką Seneka turi galvoje ir ką toliau cituoja. 

21 a. pr. Kr. 

3 Plg.: Arist. Meteor. I, 6. 

4 Žymus matematikas ir astronomas Kononas (III a. 
pr. Kr.) senovės pasaulyje garsėjo ir tuo, kad vieną atrastą 
žvaigždyną paskelbė esant į dangų paimtą karalienės Bere- 
nikės kasą (Cat. 66). Egipto karalienė Berenikė nusikirpo 
plaukus ir paaukojo juos šventykloje, kad jos vyro karo žy- 
gis būtų sėkmingas. Plaukai iš šventyklos dingo, ir kaip tik 
tuo metu Kononas pastebėjo nematytą žvaigždyną. 

5 Tai - planetos. Romėnai pavadinimą išvertė iš graikų 
kalbos: graikų k. žodis planeta reiškia „klajojanti“. 

6 Charmandrą mini tik Seneka. Nieko daugiau apie jį ne- 
žinoma. 

7373 m. pr. Kr. 

8 Plg.: Plut. Plac. III, 2. 7. 

? Sal. Hist. IV, 28. 

*0 Ovidijus. Metamorfozės, II, 71. Vertė A. Dambrauskas. 

11 Plg.: Plin. Nat. hist. II, 90. 

12 Plg.: Lucr. VI, 433. 

13 Plg.: Arist. Meteor. I, 7. 3; Plin. Nat. hist. II, 89. 

14 Plg.: Arist. Meteor. I, 6. 1. 

15 Plg.: Diog. Laert. II, 3. 12. 

16 Matyt, Seneka turi galvoje pitagorininkus ir Anaksa- 
gorą, o gal ir kai kuriuos stoikus. 

17 Demetrijas Soteras mirė 151 m. pr. Kr. Kometa pasirodė 
147 m. pr. Kr. Per vadinamąjį Achajos karą romėnai 146 m. 
pr. Kr. sugriovė Korintą ir užkariavo Graikiją. 

18 Atalas III valdė 138-133 m. pr. Kr. Paskui savo kara- 
lystę Pergamą testamentu paliko Romos valstybei. 

19 Visuotinės istorijos autorių Eforą Polibijas laiko vienu 
mokyčiausių autorių (Polyb. VI, 45. 1). 

20 373 m. pr. Kr. 

2l Kadangi visi dangaus kūnai buvo laikomi dieviškais, 
po Julijaus Cezario mirties 44 m. pr. Kr. pasirodžiusi kometa 
buvo palaikyta jo sudievinimo ženklu. Julijų giminė siejo sa- 
vo kilmę su Venera, todėl Julijus Cezaris 46 m. pr. Kr. pa- 
statė deivei Veneros Pramotės šventyklą ir įvedė šventę. Au- 
gusto laikais pasirodė daug kometų, paskutinė — 14 m. po 
Kr., po jo mirties. Imperatoriui Klaudijui valdant, kometa 
pasirodė jo mirties metais, 54 m. po Kr. Nerono laikų ko- 
meta atsirado 60 m. po Kr. ir, kaip nurodo Tacitas, sukėlė 
daug kalbų apie būsimą imperatoriaus mirtį, valdžios pasi- 
keitimą ir maištingus bruzdėjimus (Tac. Ann. XIV, 22). Ne- 
ronas tada neprarado valdžios ir nenumirė, todėl Seneka sa- 
ko, jog ši kometa panaikino ligi tol buvusį blogą kometų 
vardą. 

2 Seneka turi galvoje stoikus. 

23 Stoikai. 

2 Vergilijus. Georgikos, I, 367. Vertė A. Dambrauskas. 

5 Vergilijus. Eneida, IX, 20-21. Vertė A. Dambrauskas. 

26 94 m. pr. Kr. 

27 Kairė - rytai, dešinė — vakarai. Plg.: Plin. Nat. hist. II, 
32. 

28 Čia Seneka pavartoja, kaip manoma, savo paties su- 
kurtą naujadarą subitaneus. Jį vėliau vartojo kai kurie kiti ra- 
šytojai. 

2 Plg.: Arist. Meteor. I, 6. 

30 Autorius pateikia stoikų, Platono, Aristokseno, Dika- 
jarcho, Epikūro, Aristotelio, Empedoklio, Kritijo nuomones. 
Plg.: Cic. Tusc. disp. I, 9, 10, 19; Diog. Laert. VII, 157. 

31 Vergilijus. Georgikos, I, 137. Vertė A. Dambrauskas. 
Vergilijus sako, jog žvaigždėms vardus davė jūreivis. Sene- 
ka, matyt, turi galvoje argonautus, plaukusius, skaičiuojant 
nuo jo laikų, prieš trylika ar keturiolika šimtmečių. 

32 Plg.: Hor. Epist. I, 12. 9; Ovid. Met. I, 433; Luc. Phars. I, 
98 ir Man. I, 142. 

33 Arist. Meteor. I, 6, 7. 

3 Vergilijus. Georgikos, I, 391-392. Vertė A. Damb- 
rauskas. 

35 Vergilijus. Georgikos, I, 362-364. Vertė A. Nyka-Ni- 
liūnas. 

36 Antikos laikais orakulai ir pranašystės dažniausiai bu- 
vo pateikiami kaip ritmingi, metrą turintys tekstai. Žymiau- 
sių šventyklų orakulai buvo sueiliuoti hegzametru ar pen- 
tametru, o paprasti burtininkai ir pranašautojai vartojo ir 
įvairius folkloro metrus. 

37 Paterkulas ir Vopiskas buvo papildomi konsulai 60 m. 
po Kr. 

38 Seneka turi galvoje kažkokį neišlikusį Aristotelio vei- 


kalą. 

3 Eleusino misterijos turėjo dvi įšventinimo pakopas. 

*0 Plg.: Sen. Epist. CXIV, 21; Mart. I, 96. 7; II, 43. 8; Iuv. 
VII, 136. 

*1 Turimi galvoje retiarijais vadinti gladiatoriai. Jie bū- 
davo ginkluoti tinklu ir ietimi, nedėvėdavo šarvų, tik trum- 
pas tunikas. 

32 Nuo tragiškus vaidmenis vaidinusio Pilado ir komiš- 
kų veikalų aktoriaus Batilo mirties iki tada, kai Seneka rašė 
šį veikalą, turbūt buvo praėję apie dvidešimt ar trisdešimt 


metų. 

